
รูปภาพ ภาพปกหน้าหนังสือ สรุปหลักกฎหมายมหาชน เรื่อง หลักความเสมอภาค ของสำนักวิจจัยและวิชาการ สำนักงานศาลปกครอง ตรงกลางเป็นตราสัญลักษณ์ศาลปกครอง ใต้รูปตราสัญลักษณ์มีตัวหนังสือพิมพ์ว่า สรุปหลักกฎหมายมหาชน เรื่อง หลักความเสมอภาภาค สำนักวิจจัยและวิชาการ สำนักงานศาลปกครอง 


คำนำ


	หลักความเสมอภาค ถือเป็นหลักที่มีความสำคัญยิ่ง เนื่องจากเป็นหลักการพื้นฐานของศักดิ์ศรีความเป็นมนุษย์ นอกจากนี้ ยังถือเป็นหลักสำคัญในการควบคุมมิให้รัฐใช้อำนาจของตนตามอำเภอใจและสามารถนำมาใช้ตรวจสอบกระทำทั้งหลายของรัฐ ไม่ว่าจะเป็นการออกกฎหมายของฝ่ายนิติบัญญัติ การกระทำของฝ่ายปกครอง หรือการพิจารณาพิพากษาคดีของศาล


	แต่อย่างไรก็ตาม แม้ว่าหลักความเสมอภาคจะมีความสำคัญมาก และได้รับการรับรองโดยรัฐธรรมนูญแห่งราชอาณาจักรไทยตลอดมา แต่ในทางปฏิบัติแล้วหลักการดังกล่าวถูกละเลยและไม่ได้ถูกนำมาใช้ในสังคมไทยนัก หลักความเสมอภาคจึงเป็นเพียงหลักการอย่างหนึ่งที่ถูกบัญญัติขึ้นโดยไม่ก่อให้เกิดผลในทางปฏิบัติแต่อย่างใดซึ่งอาจมีสาเหตุมาจากความไม่เข้าใจ ไม่ตระหนักถึงคุณค่าและความสำคัญของหลักความเสมอภาคของคนในสังคม ดังนั้น สำนักวิจัยและวิชาการ สำนักงานศาลปกครอง จึงจัดทำเอกสารสรุปหลักกฎหมายปกครอง เรื่อง หลักความเสมอภาคเพื่อประโยชน์ในการปฏิบัติงานแก่บุคลากรในสำนักงานศาลปกครอง และผู้ที่สนใจที่ต้องการศึกษาค้นคว้าหลักดังกล่าว ทั้งนี้ ได้มีการรวบรวมบทความและเอกสารที่เกี่ยวข้องกับหลักความเสมอภาคในภาคผนวก เพื่อความสะดวกต่อการค้นคว้าอ้างอิงต่อไป



	สุดท้ายนี้หวังเป็นอย่างยิ่งว่า การสรุปหลักกฎหมายปกครอง เรื่อง หลักความเสมอภาคนี้จะเป็นประโยชน์ต่อผู้ที่สนใจ และหากมีข้อผิดพลาดประการใดต้องขออภัยมา ณ ที่นี้ด้วย
สำนักวิจัยและวิชาการ สำนักงานศาลปกครอง

หน้า 1

หลักความเสมอภาค การเลือกปฏิบัติที่ไม่เป็นธรรมและการเลือกปฏิบัติที่เป็นธรรม

บทนำ


 	หลักความเสมอภาคถือเป็นหลักพื้นฐานของศักดิ์ศรีความเป็นมนุษย์ ซึ่งหมายความถึงมนุษย์ย่อมได้รับการรับรองและคุ้มครองจากกฎหมายอย่างเท่าเทียมกันในฐานะที่เป็นมนุษย์โดยมิต้องคำนึงถึงคุณสมบัติอื่นๆ อาทิ เชื้อชาติ ศาสนา ภาษา ถิ่นกำเนิด เป็นต้น และขณะเดียวกันก็ถือได้ว่าหลักความเสมอภาคนี้เป็นหลักที่ควบคุมมิให้รัฐใช้อำนาจตามอำเภอใจ การใช้อำนาจของรัฐแก่กลุ่มบุคคลใดบุคคลหนึ่งรัฐต้องสามารถอธิบายได้ว่า เพราะเหตุใดรัฐจึงกระทำการอันก่อให้เกิดผลกระทบ หรือให้ประโยชน์แก่บุคคลใดบุคคลหนึ่งโดยเฉพาะ และหากการให้เหตุผลไม่อาจรับฟังได้ แสดงว่าการใช้อำนาจรัฐนั้นเป็นไปตามอำเภอใจ

	ดังนั้นหลักความเสมอภาค จึงเป็นหลักสำคัญในการรับรองและคุ้มครองสิทธิเสรีภาพของประชาชน และสามารถนำมาตรวจสอบการใช้อำนาจของรัฐ ไม่ว่าจะเป็นฝ่ายนิติบัญญัติ ฝ่ายบริหารและฝ่ายตุลาการได้๑

	หลักความเสมอภาค จึงมีความสำคัญมากในกฎหมายมหาชน โดยหลักความเสมอภาคนั้นมีหลักการง่าย ๆ คือ สิ่งที่เหมือนกันย่อมได้รับการปฏิบัติที่เหมือนกันหรือไม่แตกต่างกัน ซึ่งรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐ วรรคหนึ่ง ได้บัญญัติหลักเรื่องความเสมอภาคไว้ว่า “บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน” ดังนั้นเมื่อนำหลักความเสมอภาคมาใช้กับบุคคล ย่อมหมายความว่าบุคคลที่มีสถานะทางกฎหมายเหมือนกันย่อมมีสิทธิและเสรีภาพ และได้รับการปฏิบัติที่เหมือนกันหรือไม่แตกต่างกัน ไม่ว่าบุคคลจะมีลักษณะทางร่างกายต่างกันอย่างไรก็ตาม การปฏิบัติแตกต่างกันต่อบุคคลที่มีสถานะทางกฎหมายที่เหมือนกันย่อมถือได้ว่าเป็นการเลือกปฏิบัติ๒

๑.แนวความคิดของหลักความเสมอภาค

	๑.๑ รากฐานแนวคิดของหลักความเสมอภาค

แนวคิดทางกฎหมายของหลักความเสมอภาคในปัจจุบันได้รับการรับรองชัดแจ้งโดยถือว่าบุคคลย่อมมีความเสมอภาคที่จะได้รับการรับรองและคุ้มครองตามกฎหมายอย่างเท่าเทียมกัน (Fairness) ซึ่งหมายถึง “หลักความเสมอภาคเบื้องหน้ากฎหมาย” (Equality before the law) ที่เป็นการยอมรับสิทธิเสรีภาพอันเป็นสาระสำคัญของความเป็นมนุษย์ที่ติดตัวมนุษย์มาตั้งแต่กำเนิด และไม่อาจพรากไปได้

	๑ เกรียงไกร เจริญธนาวัฒน์,หลักความเสมอภาค, รวมบทความกฎหมายมหาชนจากเว็บไซต์ www.pub-law.net เล่ม ๓ (กรุงเทพ,สำนักงานศาลรัฐธรรมนูญ,๒๕๔๖) หน้า ๓๖๙

	๒ ฤทัย หงส์สิริ “การเลือกปฏิบัติโดยไม่เป็นธรรมและมาตรการของรัฐที่ไม่เป็นการเลือกปฏิบัติต่อบุคคลโดยไม่เป็นธรรม” วารสารศาลรัฐธรรมนูญ ปีที่ ๒ ฉบับที่ ๖ (กันยายน -ธันวาคม ๒๕๔๓), หน้า ๒๑

	จึงเป็นการแสดงให้เห็นถึงการยอมรับตามทฤษฎีกฎหมายธรรมชาติ (Natural law) ซึ่งผู้ที่มีมีความคิดเช่นนี้ได้แสดงความคิดเห็นต่อต้านลัทธิสมบูรณาญาสิทธิราชย์โดยต้องการกีดกันพระมหากษัตริย์ไม่ให้ใช้พระราชอำนาจผิดทำนองคลองธรรมโดยอ้างถึงหลักกฎหมายที่ว่า “บุคคลทุกคนเกิดมาย่อมเสมอภาคกันและมีสิทธิบางประการ เช่น สิทธิในชีวิต ร่างกาย ทรัพย์สิน ติดตัวมา สิทธินี้ไม่สามารถจำหน่ายจ่ายโอนได้”๓ และหลักกฎหมายธรรมชาตินี้ยังเป็นแนวความคิดที่สอดคล้องกับสิทธิปัจเจกชนนิยม (Individualism) ในสมัยนั้นด้วยโดยได้ให้ความสำคัญกับปัจเจกชนและสิทธิทั้งหลายของปัจเจกชนซึ่งจุดกำเนิดของระบบปัจเจกชนนิยมในทางกฎหมายมหาชนคือ คำประกาศสิทธิมนุษยชนและพลเมืองของฝรั่งเศส ลงวันที่ ๒๖ สิงหาคม ๑๗๘๙ โดยการปฏิวัติปี ๑๗๘๙ นี้ ได้ยกเลิกระบอบกษัตริย์ที่ปกครองด้วยระบบศักดินาซึ่งบุคคลขึ้นอยู่กับฐานันดรและชนชั้นที่ตนสังกัดแต่ผู้ปฏิวัติได้ยกความสำคัญของปัจเจกชนขึ้นแทน โดยคำประกาศนี้ให้ความสำคัญกับคนแต่ละคนรวมทั้งสิทธิเสรีภาพของบุคคลนั้นว่าเป็นหัวใจของสังคม ตามทฤษฏีนี้ถือว่าหัวใจของสังคมอยู่ที่การยอมรับคุณค่าของทุกคนแต่ละคนรวมกันเป็นสังคม รัฐหรือสังคมไม่สามารถก้าวก่ายสิทธิของเขาได้เว้นแต่เพื่อประโยชน์ส่วนรวม๔ อันจะเห็นได้จากคำประกาศว่าด้วยสิทธิมนุษยชนและพลเมืองปี ค.ศ. ๑๗๘๙ ซึ่งมีข้อความว่า “มนุษย์เกิดมาและมีชีวิตอยู่โดยอิสระและโดยเสมอกันภายใต้กฎหมายความแตกต่างในสังคมจะมีได้ก็เพื่อประโยชน์อันร่วมกัน” ต่อมาความคิดที่ว่ามนุษย์เกิดมาย่อมเสมอภาคกันตามปฏิญญาว่าด้วยสิทธิมนุษยชนปี ค.ศ. ๑๗๘๙ นี้ได้รับการยืนยันและขยายความโดยอารัมภบทของรัฐธรรมนูญปี ๑๙๔๖ และปัจจุบันหลักการดังกล่าวได้ปรากฏอยู่ในรัฐธรรมนูญแห่งสาธารณรัฐฝรั่งเศสฉบับลงวันที่ ๓ มิถุนายน ๑๙๕๘ โดยได้แสดงความยึดมั่นในหลักสิทธิมนุษยชนและหลักอำนาจอธิปไตยเป็นของชาติโดยรัฐธรรมนูญปี ๑๙๕๘ ได้ยืนยันปฏิญญาว่าด้วยสิทธิมนุษยชนและพลเมืองปี ๑๗๘๙ และอารัมภบทของรัฐธรรมนูญปี ๑๙๔๖ ไว้ด้วย จากนั้นประเทศต่าง ๆ ก็ได้นำแนวคิดดังกล่าวไประบุในบทบัญญัติของรัฐธรรมนูญเพื่อรับรองและคุ้มครองสิทธิเสรีภาพตามหลักความเสมอภาคอย่างเป็นรูปธรรม๕



	๑.๒ วิวัฒนาการของแนวความคิดเรื่องความเสมอภาค

	แนวความคิดเรื่องความเสมอภาค ในสมัยดั้งเดิมเกิดจากคำสอนของศาสนาคริสต์ที่ส่งผลกระทบต่อโครงสร้างทางเศรษฐกิจและระบบทาสที่มีอยู่ในยุคของอาณาจักรโรมัน ต่อมาในสมัยกลางระบบศักดินาได้ยกเลิกแนวความคิดเรื่องความเสมอภาค และสร้างลำดับชั้นของสังคมขึ้นแปรผันตามสภาพของที่ดินและบุคคล ในทางศาสนา ศาสนาคริสต์นิกายโรมันคาทอลิกเป็นศาสนาเดียวที่ได้รับการยอมรับในทางกฎหมาย ทั้งกฎหมายแพ่งและกฎหมายมหาชนไม่มีลักษณะเป็นเอกภาพ

๓ สมยศ เชื้อไทย,คำอธิบายหลักรัฐธรรมนูญทั่วไป,(กรุงเทพฯ: เรือนแก้วการพิมพ์,๒๕๓๕) หน้า ๑๓๘

๔ บวรศักดิ์ อุวรรณโณ, คำอธิบายกฎหมายมหาชน เล่ม ๑ (กรุงเทพฯ:วิญญูชน, ๒๕๓๘) หน้า ๗๐

๕ เกรียงไกร เจริญธนาวัฒน์,หลักความเสมอภาค,รวมบทความกฎหมายมหาชนจากเว็บไซต์ www.pub-law.net เล่ม ๓ (กรุงเทพ,สำนักงานศาลรัฐธรรมนูญ,๒๕๔๖) หน้า ๓๗๑

แต่จะแปรผันไปตามมณฑล เมืองหรือกลุ่มคน๖ แต่ต่อมาเมื่อพ้นจากสมัยกลาง เริ่มมีชนชั้นกลางเกิดขึ้นในสังคม เกิดการค้าการพาณิชย์ เริ่มมีการสะสมความมั่งคั่ง จนชนชั้นกลางเข้ามาเป็นกลุ่มคนที่มีอิทธิพลในสังคม จึงได้มีการเรียกร้องให้มีการปฏิบัติต่อกันอย่างเสมอภาคทั้งทางเศรษฐกิจ สังคม และการเมืองซึ่งเอกสารที่แสดงออกถึงเรื่องนี้ได้ดีที่สุดก็คือ ปฏิญญาว่าด้วยสิทธิของมนุษย์และพลเมือง (Déclarationdes droits de l’homme et du citoyen) ซึ่งได้ตราขึ้นภายหลังการปฏิวัติใหญ่ของฝรั่งเศสในปี ๑๗๘๙ ลงวันที่ ๒๖ สิงหาคม ๑๗๘๙ โดยได้บัญญัติรับรองไว้ถึง ๓ มาตรา ได้แก่

	มาตรา ๑ “มนุษย์กำเนิดและดำรงชีวิตอย่างมีอิสระและเสมอภาคกันตามกฎหมายการแบ่งแยกทางสังคมจะกระทำได้ก็แต่เพื่อผลประโยชน์ร่วมกันของส่วนร่วม”

	มาตรา ๖ “ กฎหมายคือการแสดงออกของเจตนารมณ์ร่วมกัน... กฎหมายจะต้องเหมือนกันสำหรับทุกคนไม่ว่าจะเป็นการคุ้มครองหรือลงโทษก็ตาม พลเมืองทุกคนเท่าเทียมกันเบื้องหน้ากฎหมายและได้รับการยอมรับอย่างเท่าเทียมกันในเรื่องศักดิ์ศรี สถานะและงานภาครัฐตามความสามารถโดยปราศจากความแตกต่าง เว้นแต่เฉพาะพลังและพรสวรรค์ของแต่ละคน”

	มาตรา ๑๓ “เพื่อทำนุบำรุงกองทัพและเพื่อรายจ่ายในการดำเนินงานของรัฐจำเป็นที่จะต้องเก็บภาษี ซึ่งจะต้องมีการกระจายภาระภาษีอย่างเท่าเทียมกันสำหรับพลเมืองทุกคนโดยคำนึงถึงความสามารถของแต่ละคน”

	ภายหลังแนวความคิดเรื่องหลักความเสมอภาคนี้ ก็มีการนำไปบัญญัติไว้ในรัฐธรรมนูญของประเทศต่าง ๆ เพื่อเป็นการรับรองหลักการดังกล่าวอย่างชัดแจ้ง เช่น รัฐธรรมฝรั่งเศส,รัฐธรรมนูญสหพันธรัฐเยอรมัน,รัฐธรรมนูญอิตาลี,รัฐธรรมนูญสหพันธรัฐออสเตรีย รวมทั้งรัฐธรรมนูญแห่งราชอาณาจักรไทย เป็นต้น นอกจากนี้ยังมีเอกสารระหว่างประเทศหลายฉบับที่ได้บัญญัติรับรองหลักความเสมอภาคไว้ เช่น ปฏิญญาว่าด้วยสิทธิมนุษยชน (Universal Declaration of human Right) กติการะหว่างประเทศว่าด้วยสิทธิพลเมืองและสิทธิทางการเมือง (international Convention of Civil and Political Rights), ปฏิญญาว่าด้วยสิทธิในการพัฒนา (Declaration on the Rights to Development) โดยได้ระบุหลักเกณฑ์การไม่เลือกปฏิบัติต่อบุคคลทุกคน๗

	๑.๓ หลักความเสมอภาคในระบบกฎหมายไทย

	จากที่ได้กล่าวถึงแนวคิดหลักความเสมอภาคตามหลักสากล และอิทธิพลของแนวคิดนี้ที่มีต่อรัฐธรรมนูญของประเทศต่างๆแล้ว ก็ได้กล่าวถึงอิทธิพลของแนวคิดนี้ที่มีต่อรัฐธรรมนูญและกฎหมายต่าง ๆ ในประเทศไทย ดังนี้

๖ Claude – Albert COLLIARD,Libertés Publiques,……edition (Paris : Dalloz,๑๙๘๒),p ๑๙๘ อ้างถึงในสมคิด เลิศไพฑูรย์, หลักความเสมอภาค, วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓) หน้า ๑๖๑

๗ เกรียงไกร เจริญธนาวัฒน์, เรื่องเดียวกัน หน้า ๓๗๔ - ๓๗๕

	หากย้อนดูประวัติศาสตร์การปกครองของไทยแล้ว จะเห็นว่าก่อนการปฏิวัติเปลี่ยนแปลงการปกครองระบบสมบูรณาสิทธิราชย์มาเป็นการปกครองในระบอบประชาธิปไตยในปี ๒๔๗๕ นั้น  ประเทศไทยไม่มีการนำหลักความเสมอภาคมาใช้แต่ประการใด การมีส่วนร่วมทางการเมือง เศรษฐกิจ และสังคมจำกัดอยู่เฉพาะคนบางกลุ่มเท่านั้น เมื่อคณะราษฎรทำการปฏิวัติ คณะราษฎรจึงได้ประกาศหลัก ๖ ประการขึ้น โดยหลักความเสมอภาคถือเป็นหลักที่สำคัญหลักหนึ่งในหลัก ๖ ประการนั้น๘ 

	ต่อมาเมื่อมีการเปลี่ยนแปลงการปกครองเป็นระบอบประชาธิปไตย แม้พระราชบัญญัติธรรมนูญการปกครองแผ่นดินสยามชั่วคราว พ.ศ. ๒๔๗๕ จะมิได้กล่าวถึงหลักความเสมอภาคไว้โดยเฉพาะ แต่ก็น่าจะเป็นเพราะต้องการความรวดเร็วและมุ่งให้เป็นธรรมนูญฉบับชั่วคราว ทั้งอีกคณะราษฎรเห็นว่าได้ยอมรับหลักความเสมอภาคไว้ในประกาศ ๖ ประการ ซึ่งถือเป็นปฏิญญาแห่งกฎหมายรัฐธรรมนูญของสยามที่มีผลบังคับได้ดังเช่นรัฐธรรมนูญอยู่แล้วจึงไม่มีความจำเป็นต้องบัญญัติให้มีการซ้ำซ้อนแต่ประการใด แต่ตามรัฐธรรมนูญ พ.ศ.๒๔๗๕ นี้ก็เป็นรัฐธรรมนูญฉบับแรกที่บัญญัติไว้ในมาตรา ๑๔ ว่า “ราษฎรไม่ว่าเพศใด...ย่อมมีสิทธิออกเสียงลงมติเลือกผู้แทนหมู่บ้านได้.....” หลักจากนั้นก็มีรัฐธรรมนูญอีกหลายฉบับที่บัญญัติหลักความเสมอภาคไว้โดยชัดแจ้ง โดยมักบัญญัติให้ประชาชนชาวไทยไม่ว่าเหล่ากำเนิดหรือศาสนาใด ย่อมอยู่ในความคุ้มครองแห่งรัฐธรรมนูญเสมอกัน๙ แต่การใช้กฎหมายของไทยนับตั้งแต่ที่ได้มีการนำหลักความเสมอภาคมาบัญญัติไว้ในรัฐธรรมนูญฉบับแรก หลักดังกล่าวแทบจะไม่ค่อยได้รับการกล่าวถึงหลักความเสมอภาคจึงเป็นเพียงหลักการที่บัญญัติรับรองคุ้มครองไว้โดยไม่ก่อให้เกิดผลในทางปฏิบัติแต่อย่างใด ด้วยเหตุนี้พัฒนาการของหลักความเสมอภาคในระบบกฎหมายไทยจึงเป็นไปอย่างจำกัด๑๐

	แต่อย่างไรก็ตาม หลักความเสมอภาคก็ได้รับการพัฒนาต่อมาจนกระทั่งมีการนำหลักการดังกล่าวมาบัญญัติไว้ในรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐ และได้ให้ความสำคัญถึงขนาดที่บัญญัติให้ทุกองค์กรของรัฐต้องผูกพันต่อสิทธิและเสรีภาพตามที่บัญญัติไว้ในรัฐธรรมนูญโดยตรง และหลักความเสมอภาคถือเป็นหลักการสำคัญยิ่งต่อการใช้อำนาจขององค์กรของรัฐ ดังนั้น ภายใต้รัฐธรรมนูญฉบับปัจจุบันนี้ ประชาชนจึงสามารถยกประเด็นนี้ขึ้นโต้แย้งการกระทำของรัฐที่ก่อให้เกิดความไม่เสมอภาคได้ เพื่อขจัดความไม่เสมอภาคในสังคม และด้วยเหตุนี้เองหลักความเสมอภาคจึงเป็นอาวุธทางความคิดที่สำคัญที่ประชาชนต้องศึกษาเข้าใจอย่างถ่องแท้๑๑

	๘ สมคิด เลิศไพฑูรย์, หลักความเสมอภาค, วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓),หน้า ๑๗๕

	๙ สมคิด เลิศไพฑูรย์, หลักความเสมอภาค, วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓),หน้า ๑๗๕ 

	๑๐ บรรเจิด สิงคะเนติ, สารานุกรมรัฐธรรมนูญแห่งราชอาณาจักรไทย พุทธศักราช ๒๕๔๐ เรื่อง หลักความเสมอภาค (กรุงเทพฯ:โรงพิมพ์คุรุสภา,๒๕๔๓) หน้า ๑-๒ 

	๑๑ บรรเจิด สิงคะเนติ, สารานุกรมรัฐธรรมนูญแห่งราชอาณาจักรไทย พุทธศักราช ๒๕๔๐ เรื่อง หลักความเสมอภาค (กรุงเทพฯ:โรงพิมพ์คุรุสภา,๒๕๔๓) หน้า ๓๗-๓๘

๒. ความหมายของหลักความเสมอภาค

	หลักความเสมอภาค คือ หลักการที่ว่า “ในสถานการณ์ที่เหมือนกันจะต้องปฏิบัติด้วยหลักเกณฑ์เดียวกัน (และจะต้องปฏิบัติต่อสิ่งที่มีสาระสำคัญแตกต่างกันให้แตกต่างกันตามลักษณะของเรื่องนั้น ๆ จึงจะทำให้เกิดความยุติธรรมภายใต้หลักความเสมอภาคได้)๑๒ แต่หากมีการเลือกปฏิบัติในสถานการณ์ที่เหมือนกัน กรณีนี้ถือว่าเป็นการเลือกปฏิบัติที่ไม่เป็นธรรมและขัดแย้งกับหลักความเสมอภาค๑๓
	ดังนั้นความเสมอภาคจึงหมายถึง “ความเสมอภาคในกฎหมาย กล่าวคือมีสิทธิและหน้าที่ในทางกฎหมายเช่นเดียวกับบุคคลอื่น ไม่ใช่ความหมายว่าจะต้องมีความเสมอภาคในการมีวัตถุสิ่งของ และความเสมอภาคในกฎหมายนี้อาจเป็นทั้งในทางสิทธิ และในหน้าที่หรือภาระ”๑๔
	แต่อย่างไรก็ตาม มีผู้กล่าวไว้ว่า แม้ความเสมอภาคจะเป็นองค์ประกอบสำคัญของธรรมชาติมนุษย์ แต่ก็ไม่สามารถมีความเสมอภาคที่สมบูรณ์อย่างสุดขั้ว (l’ égalité absolue) ที่เป็นความเสมอภาคแบบคณิตศาสตร์ (l’ égalité mathé matique) ได้ทั้งหมด แต่ควรเป็นความเสมอภาคแบบสัดส่วน (l’ égalité proportion nelle) ที่คำนึงถึงความรู้ความสามารถของแต่ละบุคคล๑๕เพราะโดยธรรมชาติแล้วมนุษย์แต่ละคนจะมีความแตกต่างกันไปอยู่ในตัว๑๖
๓. ประเภทของหลักความเสมอภาค


	หลักความเสมอภาค เมื่อพิจารณาจากบทบัญญัติแห่งกฎหมายสามารถแยกประเภทของหลักความเสมอภาคได้ ๒ ประเภท ดังนี้๑๗
	๑๒ เกรียงไกร เจริญธนาวัฒน์, หลักความเสมอภาค, รวมบทความกฎหมายมหาชนจากเว็บไซต์ www.pub-law.net เล่ม ๓ (กรุงเทพฯ,สำนักงานศาลรัฐธรรมนูญ,๒๕๔๖) หน้า ๓๑๖
	๑๓ สมคิด เลิศไพฑูรย์, หลักความเสมอภาค, วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓),หน้า ๑๖๔ - ๑๖๕
	๑๔ หลวงประดิษฐ์มนูธรรม, คำอธิบายกฎหมายปกครอง, ในประชุมกฎหมายมหาชนและเอกชนของ ปรีดี พนมยงค์ (กรุงเทพฯ : โรงพิมพ์มหาวิทยาลัยธรรมศาสตร์,๒๕๒๖) หน้า ๑๕๔ อ้างถึงใน สมคิด เลิศไพฑูรย์, เรื่องเดียวกัน หน้า ๑๖๖
	๑๕ Cleude – Albert COLLIARD,op,cit.,p.๑๙๗-๑๙๘.อ้างถึงใน สมคิด เลิศไพฑูรย์, เรื่องเดียวกัน,หน้า ๑๖๖ - ๑๖๗
	๑๖ JEAN – JACQUES ISRAEL,op.cit.,p. ๓๙๔ อ้างถึงใน สมคิด เลิศไพฑูรย์, เรื่องเดียวกัน, หน้า ๑๖๗
	๑๗ บรรเจิด สิงคะเนติ, สารานุกรมรัฐธรรมนูญแห่งราชอาณาจักรไทย พุทธศักราช ๒๕๔๐ เรื่อง หลักความเสมอภาค (กรุงเทพฯ:โรงพิมพ์คุรุสภา,๒๕๔๓) หน้า ๗-๑๒ อ้างถึงใน เกรียงไกร เจริญธนาวัฒน์, หลักความเสมอภาค, รวมบทความกฎหมายมหาชนจากเว็บไซต์ www.pub-law.net เล่ม ๒, (กรุงเทพมหานคร:สำนักงานศาลรัฐธรรมนูญ,๒๕๔๖) หน้า ๓๗๖ - ๓๗๗

	๓.๑ หลักความเสมอภาคทั่วไป หมายความถึง สิทธิขั้นพื้นฐานของบุคคลทุกคนที่อาจกล่าวอ้างกับการกระทำใด ๆ ของรัฐได้ หากเรื่องนั้นมิได้มีการกำหนดไว้ในหลักความเสมอภาคเฉพาะเรื่อง แต่หากเรื่องใดมีหลักความเสมอภาคเฉพาะเรื่องกำหนดไว้ ก็ให้พิจารณาไปตามหลักความเสมอภาคเฉพาะเรื่องนั้น ๆ โดยหลักความเสมอภาคทั่วไปนี้สามารถนำไปใช้ได้กับทุก ๆ เรื่อง โดยไม่จำกัดขอบเขตเรื่องใดเรื่องหนึ่ง และทุก ๆ คนย่อมอ้างหลักความเสมอภาคทั่วไปได้

	๓.๒ หลักความเสมอภาคเฉพาะเรื่อง หมายความถึง หลักความเสมอภาคที่ใช้เฉพาะภายในขอบเขตเรื่องใดเรื่องหนึ่งเป็นการเฉพาะ หลักความเสมอภาคเฉพาะเรื่อง จึงอาจถูกจำกัดโดยใช้เฉพาะเรื่องหรือเฉพาะกลุ่มบุคคลที่รัฐธรรมนูญมุ่งคุ้มครองเท่านั้น โดยหลักนี้ถือเป็นหลักกฎหมายพิเศษ ซึ่งย่อมมาก่อนหลักความเสมอภาคทั่วไป หากกฎเกณฑ์ใดได้รับการพิจารณาหลักความเสมอภาคเฉพาะเรื่องแล้ว ก็ไม่จำต้องพิจารณาตามหลักเสมอภาคทั่วไปอีก

๔. หลักเกณฑ์ของหลักความเสมอภาค

	หลักความเสมอภาค เป็นที่ยอมรับและผูกพันองค์กรของรัฐในอันที่จะต้องเคารพและปฏิบัติอย่างหลีกเลี่ยงมิได้ และการใช้หลักความเสมอภาคนั้นก็มีความหลากหลายแตกต่างกันไป แต่อย่างไรก็ควรเป็นความแตกต่างที่สามารถยอมรับได้ โดยมีหลักการกว้าง ๆ ดังนี้๑๘


	๔.๑ ต้องใช้กฎเกณฑ์เดียวกันกับทุกคนเว้นแต่สถานการณ์จะแตกต่างกัน


	กรณีนี้ จึงเป็นการต้องห้ามแก่ผู้บัญญัติกฎเกณฑ์จะต้องไม่ออกกฎเกณฑ์ให้มีผลปฏิบัติไม่เสมอภาคแก่บุคคลหรือเหตุการณ์ที่เหมือนกันหรือที่เหมือนกันในสาระสำคัญ โดยคำนึงสถานการณ์ที่เกิดขึ้นด้วยว่าเป็นสถานการณ์เดียวหรือสถานการณ์ใกล้เคียงกันหรือไม่ หากเป็นสถานการณ์เดียวกันหรือใกล้เคียงกันให้ใช้กฎเกณฑ์เดียวกัน


	๔.๒ การใช้กฎเกณฑ์ที่แตกต่างกันนั้นต้องมีความสัมพันธ์กับสาระสำคัญของกฎเกณฑ์นั้น


	กรณีนี้ ผู้ตรากฎเกณฑ์จะต้องคำนึงถึงสาระสำคัญของกฎเกณฑ์ ซึ่งหมายความว่า ความแตกต่างในการใช้กฎเกณฑ์นั้นจะต้องมีความสัมพันธ์กับข้อเท็จจริงที่เกิดขึ้น ดังนั้น แม้จะอยู่ในสถานะที่เหมือนกันแต่ข้อเท็จจริงอันเป็นสาระสำคัญนั้นแตกต่างกันแล้ว กฎเกณฑ์จะนำมาใช้บังคับนั้นก็ต้องแตกต่างกันด้วย แต่หากข้อเท็จจริงที่ไม่เป็นสาระสำคัญและอยู่ในสถานะที่เหมือนกันแล้วกฎเกณฑ์ที่ใช้บังคับก็จะต้องเป็นกฎเกณฑ์เดียวกัน


๑๘ เกรียงไกร เจริญธนาวัฒน์, หลักแห่งความเสมอภาคตามกฎหมายฝรั่งเศส, www.pub-law.net

	๔.๓ แม้อยู่ในสถานการณ์ที่เหมือนกันแต่หากทำเพื่อประโยชน์สาธารณะแล้วก็สามารถใช้กฎเกณฑ์ที่แตกต่างได้
	ในกรณีนี้เป็นการคำนึงถึงประโยชน์สาธารณะเป็นสำคัญเหนือสิ่งอื่นใด จึงไม่อาจอ้างหลักความเสมอภาคในการใช้กฎเกณฑ์เพื่อมาคุ้มครองปัจเจกชนได้
	๔.๔ การอ้างประโยชน์สาธารณะเพื่อไม่ต้องเคารพต่อหลักความเสมอภาคนั้นต้องไม่เป็นการก่อให้เกิดการแบ่งแยกอย่างที่ไม่อาจยอมรับได้
	ในกรณีนี้ หากก่อให้เกิดการแบ่งแยกที่ไม่อาจยอมรับได้แล้วย่อมถือเป็นการขัดหลักความเสมอภาคด้วย การแบ่งแยกอย่างที่ไม่อาจยอมรับได้นั้นที่เห็นได้ชัดคือ การแบ่งแยกที่เป็นการต้องห้ามตามรัฐธรรมนูญ เช่น การแบ่งแยกชาติกำเนิด สีผิว เชื้อชาติ เป็นต้น

๕. หลักลำดับรองอันเป็นส่วนประกอบของหลักความเสมอภาค


	หลักความเสมอภาคนี้ ประกอบด้วยหลักลำดับรองอีก ๔ หลักด้วยกันคือ๑๙


	๕.๑ หลักความเสมอภาคของบุคคลภายใต้กฎหมาย


	กฎหมายในที่นี้หมายรวมทั้งรัฐธรรมนูญ กฎหมายของฝ่ายนิติบัญญัติ และกฎหมายของฝ่ายบริหาร ซึ่งฝ่ายปกครองจะต้องเคารพต่อหลักความเสมอภาคของบุคคลภายใต้กฎหมาย นิติกรรมใด ๆ ของฝ่ายปกครอง หากออกมาโดยไม่เคารพต่อหลักดังกล่าว อาจถูกฟ้องเพิกถอนเพราะเหตุไม่ชอบด้วยกฎหมายได้
	นอกจากนี้ หลักความเสมอภาคภายใต้กฎหมายยังขยายไปสู่หลักการเคารพต่อกฎเกณฑ์ที่ตนกำหนดขึ้นเองด้วย จากหลักการนี้ ฝ่ายปกครองต้องผูกพันต่อกฎเกณฑ์ที่ตนสร้างขึ้นโดยคำสั่งเฉพาะรายที่ตนออกมา จะต้องไม่ฝ่าฝืนกับกฎเกณฑ์ที่ตนกำหนดไว้เป็นการทั่วไป ซึ่งหลักการนี้ศาลปกครองต่างประเทศให้การยอมรับเป็นการทั่วไป ส่วนในประเทศไทยนั้นศาลปกครองไทยก็ได้ยอมรับนำหลักดังกล่าวมาใช้ฐานะหลักกฎหมายทั่วไปด้วย๒๐
	๕.๒ หลักความเสมอภาคของบุคคลในการได้รับบริการสาธารณะ
	หลักความเสมอภาคได้ขยายขอบเขตมาถึงการรับบริการสาธารณะของประชาชนด้วย โดยหลักการนี้บังคับฝ่ายปกครองว่าจะต้องให้บริการต่อบุคคลที่มีสาระสำคัญอย่างเดียวกันในลักษณะเดียวกันภายใต้กฎเกณฑ์เดียวกัน และต้องให้บริการต่อบุคคลที่แตกต่างกันในสาระสำคัญในลักษณะที่แตกต่างกันด้วย ดังนั้น การปฏิบัติที่แตกต่างต่อผู้ใช้บริการสาธารณะจะต้องมีความสัมพันธ์กับความแตกต่างในสถานการณ์ที่สามารถอธิบายได้๒๑







	๑๙ บุบผา อัครพิมาน,หลักกฎหมายทั่วไป (ในส่วนของหลักความเสมอภาค)
	๒๐ คำพิพากษาศาลปกครองสูงสุด อ.๑๔/๒๕๔๕ อ้างถึงใน บุบผา อัครพิมาน, เรื่องเดียวกัน
	๒๑ สมคิด เลิศไพฑูรย์,หลักความเสมอภาคมวารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓), หน้า ๑๗๒

	๕.๓ หลักความเสมอภาคของบุคคลต่อการรับภาระสาธารณะ


	หลักความเสมอภาคของบุคคลต่อการรับภาระสาธารณะนั้น เป็นบ่อเกิดของหลักกฎหมายมากมาย และใช้สำหรับเป็นเหตุผลในการพิจารณาความชอบด้วยกฎหมายของนิติกรรมทางปกครอง เช่น หลักความเสมอภาคของบุคคลต่อการรับภาระเสียภาษีให้รัฐ ซึ่งตุลาการรัฐธรรมนูญฝรั่งเศสได้วินิจฉัยถึงหลักความเสมอภาคในเรื่องภาษีไว้หลายกรณี โดยเห็นว่าฝ่ายนิติบัญญัติมีอำนาจที่จะกำหนดฐานภาษีได้เองโดยคำนึงถึงหลักความเสมอภาค๒๒ และมาตรการต่าง ๆ ที่ฝ่ายปกครองจะออกนั้นต้องไม่เพิ่มภาระให้กับบุคคลใดบุคคลหนึ่งที่ประกอบอาชีพเดียวกัน จนทำให้มีการได้เปรียบเสียเปรียบกัน

	๕.๔ หลักความเสมอภาคของบุคคลในการทำงานหน่วยงานของรัฐ
	หลักความเสมอเรื่องนี้มิได้มีการรับรองไว้ในรัฐธรรมนูญแห่งราชอาณาจักรไทยพุทธศักราช ๒๕๔๐ โดยตรง แต่ต้องถือว่าเป็นส่วนหนึ่งของหลักความเสมอภาคที่สำคัญและต้องได้รับการเคารพ และโดยหลักทั่วไปนั้นถือว่าการสอบแข่งขันเป็นวิธีการคัดเลือกบุคคลเข้าทำงานภาครัฐที่เหมาะสมและเสมอภาคที่สุด

๖. การเลือกปฏิบัติโดยไม่เป็นธรรม
	รัฐธรรมนูญฉบับปัจจุบันได้กำหนดรูปแบบของการเลือกปฏิบัติต่อบุคคลโดยไม่เป็นธรรมไว้ในมาตรา ๓๐ โดยห้ามมิให้แบ่งคนออกเป็นประเภทโดยคำนึงถึงเหตุต่าง ๆ เช่น เชื้อชาติ ภาษา สีผิว อายุ เพศ ฯลฯ และแม้การแบ่งคนออกเป็นประเภทโดยพิจารณาจากเรื่องอื่น นอกจากลักษณะที่ได้กำหนดไว้ในมาตรา ๓๐ แล้ว จะกระทำได้และบางกรณีเป็นสิ่งจำต้องกระทำก็ตาม แต่การกระทำเช่นว่านี้จะต้องมีเหตุผลที่หนักแน่นควรค่าแก่การับฟัง การแบ่งคนออกเป็น ๔ ประเภท และปฏิบัติต่อคนแต่ละประเภทแตกต่างกันโดยปราศจากเหตุผลควรค่าแก่การรับฟัง ย่อมถือเป็นการเลือกปฏิบัติโดยไม่เป็นธรรมและต้องห้ามตามรัฐธรรมนูญ๒๓
	การเลือกปฏิบัติโดยไม่เป็นธรรมนั้นมีรูปแบบและการกระทำที่หลากหลาย ซึ่งอาจหยิบยกเป็นตัวอย่างได้ ดังนี้๒๔
	๒๒ สมคิด เลิศไพฑูรย์, หลักความเสมอภาควารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓), หน้า ๑๗๒
	๒๓ วรพจน์ วิศรุตพิชญ์,คำอธิบายกฎหมายปกครอง,เอกสารประกอบการบรรยาย คณะนิติศาสตร์ มหาวิทยาลัยธรรมศาสตร์, หน้า ๒๖
	๒๔ ตัวอย่างจาก ฤทัย หงส์สิริ การเลือกปฏิบัติโดยไม่เป็นธรรม และมาตรการของรัฐที่ไม่เป็นการเลือกปฏิบัติต่อบุคคลโดยไม่เป็นธรรม วารสารศาลรัฐธรรมนูญ ปีที่ ๒ ฉบับที่ ๖ (กันยายน - ธันวาคม ๒๕๔๓), หน้า ๒๖

	- การรับเด็กเข้าศึกษาในสถาบันการศึกษาของรัฐ เช่น กรณีเรื่องร้องทุกข์ระหว่างเด็กหญิงณัฐนิช ลิมปโอวาท โดยนางสุมาลี ลิมปโอวาท (มารดา) กับโรงเรียนสาธิตแห่งมหาวิทยาลัยเกษตรศาสตร์ มหาวิทยาลัยเกษตรศาสตร์๒๕
	ข้อเท็จจริงมีว่า ผู้ร้องทุกข์สมัครสอบคัดเลือกเพื่อเข้าเรียนชั้นประถมศึกษาที่ปีที่ ๑ โรงเรียนสาธิตแห่งมหาวิทยาลัยเกษตรศาสตร์ แต่ไม่ผ่านการคัดเลือก จึงมาร้องทุกข์ต่อคณะกรรมการวินิจฉัยร้องทุกข์
	คณะกรรมการวินิจฉัยร้องทุกข์ (คณะที่ ๗) พิจารณาแล้วเห็นว่า การที่มหาวิทยาลัยเกษตรศาสตร์นำหลักเกณฑ์ที่กำหนดขึ้นเป็นกรณีพิเศษ นอกเหนือจากคะแนนที่ผู้เข้าสอบได้ เช่น การเป็นญาติของบุคลากรของมหาวิทยาลัย หรือการใช้จำนวนเงินที่ผู้ปกครองแสดงความจำนงบริจาคช่วยเหลือกิจการของโรงเรียนเป็นเกณฑ์นั้น มิได้เป็นไปเพื่อวัตถุประสงค์ของการจัดตั้งโรงเรียนสาธิตแห่งมหาวิทยาลัยเกษตรศาสตร์ ทั้งเป็นการเปิดโอกาสให้โรงเรียนใช้ดุลพินิจได้ตามอำเภอใจ อันเป็นการเลือกปฏิบัติให้เป็นคุณแก่บุคคลบางกลุ่มเท่านั้น จึงไม่เป็นธรรมต่อนักเรียนที่สมัครสอบคัดเลือกเข้าเรียนในโรงเรียนโดยทั่วหน้ากัน อันเป็นการขัดต่อหลักความเสมอภาคของบุคคลในการเสาะแสวงหาโอกาสที่จะเข้ารับการศึกษาในโรงเรียนของรัฐ
	- การไม่ออกกฎกระทรวงหรือกฎข้อบังคับ เช่น กรณีที่กฎหมายบังคับให้ฝ่ายปกครองต้องออกกฎกระทรวง หรือกฎข้อบังคับ หรือหลักเกณฑ์อื่นเพื่อใช้บังคับเป็นการทั่วไปแก่กรณีอาจเกิดขึ้นในอนาคต ซึ่งฝ่ายปกครองย่อมมีหน้าที่ในการออกกฎข้อบังคับดังกล่าวตามที่กฎหมายบัญญัติไว้ โดยการออกกฎข้อบังคับนั้นย่อมเป็นหลักประกันที่ดีให้ความเสมอภาคแก่บุคคลในทางกฎหมาย เช่น กรณีที่พระราชบัญญัติข้อมูลข่าวสารของราชการ พ.ศ.๒๕๔๐ มาตรา ๙ วรรคท้าย กำหนดว่าคนต่างด้าวจะมีสิทธิขอตรวจดูขอสำเนา หรือขอสำเนาที่มีคำรับรองถูกต้องของข้อมูลข่าวสารของราชการเพียงใดนั้น ให้เป็นไปตามที่กำหนดโดยกฎกระทรวง ดังนั้น การที่คณะกรรมการข้อมูลข่าวสารของราชการ ไม่เสนอออกกฎกระทรวงดังกล่าวย่อมมีผลกระทบต่อสิทธิของคนต่างด้าว และอาจทำให้มีการเลือกปฏิบัติโดยไม่เป็นธรรมต่อคนต่างด้าวได้

	๖.๑ ปัจจัยที่ก่อให้เกิดการเลือกปฏิบัติโดยไม่เป็นธรรม๒๖
	ดังที่ได้กล่าวมาแล้วว่า การเลือกปฏิบัติโดยไม่เป็นธรรมนั้นเกิดขึ้นมากในปัจจุบันโดยปัจจัยที่ทำให้เกิดการเลือกปฏิบัตินั้น อาจเกิดจากเหตุการณ์ต่าง ๆ เหล่านี้ ได้แก่

๒๕ คำวินิจฉัยคณะกรรมการวินิจฉัยร้องทุกข์ที่ ๒๕/๒๕๔๓
๒๖ เรียบเรียงจาก ฤทัย หงส์สิริ การเลือกปฏิบัติโดยไม่เป็นธรรมและมาตรการของรัฐที่ไม่เป็นการเลือกปฏิบัติต่อบุคคลโดยไม่เป็นธรรม, วารสารศาลรัฐธรรมนูญ ปีที่ ๒ ฉบับที่ ๖ (กันยายน - ธันวาคม ๒๕๔๓), หน้า ๓๑ - ๓๒

	๑. ความลับของทางราชการ การที่เราให้ความสำคัญแก่ข้อมูลทางราชการมากจนถือเป็นความลับไม่อาจเปิดเผยให้ประชาชนโดยทั่วไปได้รับทราบนั้นถือเป็นช่องทางหนึ่งที่ทำให้เกิดการทุจริต การใช้ดุลพินิจในทางมิชอบจนเกิดการเลือกปฏิบัติโดยไม่เป็นธรรมได้ง่าย ดังนั้น ในปัจจุบันรัฐธรรมนูญแห่งราชอาณาจักรไทย พุทธศักราช ๒๕๔๐ และพระราชบัญญัติข้อมูลข่าวสารของราชการ พ.ศ. ๒๕๔๐ ได้ให้สิทธิแก่ประชาชนในการรับรู้ข้อมูลข่าวสารและให้ประชาชนมีส่วนร่วมในการดำเนินกิจการของรัฐมากขึ้น เพื่อส่งเสริมให้มีการตรวจสอบการใช้อำนาจหรือการปฏิบัติหน้าที่ของเจ้าหน้าที่ของรัฐมากยิ่งขึ้น
	๒. การละเลยหน้าที่ตามที่กฎหมายหรือกฎระเบียบกำหนดไว้ เช่น การละเลย ไม่ออกกฎหรือกฎหมายลำดับรองภายในระยะเวลาอันควร การไม่ดำเนินการสอบสวนทางวินัย การไม่ตรวจสอบหลักเกณฑ์ ระเบียบ ข้อบังคับว่าขัดต่อกฎหมายหรือรัฐธรรมนูญหรือไม่ เป็นต้น
	๓. การขาดระบบหรือมาตรการป้องกันและตรวจสอบภายในหน่วยงานของรัฐ ปัญหาการเลือกปฏิบัตินั้นย่อมลดลงได้ หากมีระบบการป้องกันหรือตรวจสอบที่มีประสิทธิภาพ เช่น กรณีการเลือกปฏิบัติในการจัดซื้อจัดจ้าง เป็นต้น ซึ่งในปัจจุบันนี้ ได้มีความพยายามที่จะแก้ไขปัญหาดังกล่าวโดยกำหนดอำนาจหน้าที่ของเจ้าหน้าที่ให้ชัดเจนยิ่งขึ้น ตลอดจนให้สิทธิแก่ประชาชนมีส่วนร่วมในการปฏิบัติราชการหรือการออกคำสั่งของเจ้าหน้าที่ นอกจากนี้ การที่กฎหมายให้ดุลพินิจแก่เจ้าหน้าที่ของรัฐโดยเฉพาะผู้บังคับบัญชาหรือผู้บริหารมากจนเกินไป โดยขาดการตรวจสอบที่ดีก็เป็นปัจจัยหนึ่งที่ทำให้เกิดการเลือกปฏิบัติได้ง่าย ในปัจจุบันจึงมีแนวโน้มที่จะกำหนดหลักเกณฑ์ควบคุมการใช้ดุลพินิจของผู้บังคับบัญชามากขึ้น
	๔. การขาดความรู้ความเข้าใจในหลักกฎหมายมหาชน จะเห็นได้ว่าในบางกรณีนั้น การเลือกปฏิบัติโดยไม่เป็นธรรมไม่ได้เกิดจากความจงใจของเจ้าหน้าที่ที่เกี่ยวข้อง แต่อาจเกิดจากความไม่รู้ว่ามีหลักเกณฑ์ของกฎหมาย เนื่องจากเห็นว่าบางเรื่องปฏิบัติต่อ ๆ กันมา และไม่ทราบว่าเป็นการเลือกปฏิบัติโดยไม่เป็นธรรม
	๖.๒ ผลทางกฎหมายและการควบคุมตรวจสอบการกระทำที่เป็นการเลือกปฏิบัติโดยไม่เป็นธรรม๒๗
	การเลือกปฏิบัติโดยไม่เป็นธรรมนั้นกล่าวอีกนัยหนึ่งก็คือการกระทำที่ขัดต่อหลักความเสมอภาคตามรัฐธรรมนูญ ซึ่งถือเป็นการกระทำที่ไม่ชอบด้วยกฎหมาย และตามรัฐธรรมนูญฉบับปัจจุบันได้ให้โอกาสผู้ที่ถูกเลือกปฏิบัติ มีสิทธิยกบทบัญญัติแห่งรัฐธรรมนูญเพื่อใช้สิทธิทางศาลหรือยกขึ้นเป็นข้อต่อสู้คดีในศาลหรือร้องเรียนต่อไปได้๒๘
	๒๗ ฤทัย หงส์สิริ, การเลือกปฏิบัติโดยไม่เป็นธรรมและมาตรการของรัฐที่ไม่เป็นการเลือกปฏิบัติต่อบุคคลโดยไม่เป็นธรรม, วารสารศาลรัฐธรรมนูญ ปีที่ ๒ ฉบับที่ ๖ (กันยายน -ธันวาคม ๒๕๔๓), หน้า ๓๒
	๒๘ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๒๘ วรรคสอง

	- การฟ้องคดีต่อศาลปกครอง เพื่อให้เพิกถอนการกระทำหรือคำสั่งที่ไม่ชอบด้วยกฎหมายที่เกิดจากการเลือกปฏิบัติที่ไม่เป็นธรรม หรือฟ้องเรียกค่าสินไหมทดแทนจากหน่วยงานของรัฐในกรณีที่การเลือกปฏิบัติเกิดจากการปฏิบัติหน้าที่ของเจ้าหน้าที่ของรัฐ ตามมาตรา ๙ วรรคหนึ่ง (๑) และ (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
	- การโต้แย้งในศาลเพื่อขอให้เสนอเรื่องต่อศาลรัฐธรรมนูญวินิจฉัย ในกรณีที่เห็นว่าบทบัญญัติของกฎหมายใดมีลักษณะเป็นการเลือกปฏิบัติขัดต่อหลักความเสมอภาคตามรัฐธรรมนูญหรือไม่ตามรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๒๖๔
	- การใช้สิทธิร้องเรียนต่อหน่วยงานอื่น เนื่องจากหลักความเสมอภาคนั้นถือเป็นหลักการพื้นฐานที่มีความสำคัญและได้รับการรับรองโดยรัฐธรรมนูญ ดังนั้น หากมีการเลือกปฏิบัติหรือการกระทำใดที่ขัดต่อหลักความเสมอภาค จึงอาจร้องเรียนต่อหน่วยงานที่เกี่ยวข้องต่าง ๆ ได้ เช่น ร้องเรียนผู้ตรวจการแผ่นดินของรัฐสภาว่ามีการไม่ปฏิบัติตามกฎหมาย ตามรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๑๙๗ หรือต่อคณะกรรมการสิทธิมนุษยชนแห่งชาติว่ามีการกระทำที่เป็นการขัดต่อหลักความเสมอภาคอันเป็นการละเมิดสิทธิมนุษยชน ตามมาตรา ๒๓ แห่งพระราชบัญญัติคณะกรรมการสิทธิมนุษย์ชนแห่งชาติ พ.ศ.๒๕๔๒ เป็นต้น
	- อุทธรณ์คำสั่งหรือการกระทำที่เป็นการปฏิบัติต่อผู้บังคับบัญชาของเจ้าหน้าที่ เช่น กรณีผู้บังคับบัญชาบริหารงานบุคคลโดยเลือกปฏิบัติอย่างไม่เป็นธรรม ประวิงเวลาในการดำเนินการบางเรื่อง อันเป็นเหตุให้ผู้ใต้บังคับบัญชาเสียสิทธิหรือไม่ได้รับสิทธิที่พึงได้ กฎ ก.พ. ฉบับที่ ๒๒ ซึ่งออกตามความในพระราชบัญญัติระเบียบข้าราชการพลเรือน พ.ศ.๒๕๓๕ ได้เปิดโอกาสให้ผู้ใต้บังคับบัญชาได้มีโอกาสอุทธรณ์หรือร้องทุกข์ได้ เพื่อขอให้แก้ไขหรือแก้ความคับข้องใจดังกล่าว
	ทั้งนี้ ผลจากการที่ผู้ที่ถูกเลือกปฏิบัติใช้สิทธิตามบทบัญญัติแห่งรัฐธรรมนูญโดยอาศัยช่องทางต่าง ๆ ดังที่ได้กล่าวมาแล้วนั้น เห็นได้ว่าอาจได้รับการเยียวยาแก้ไขที่แตกต่างกันไปตามวิธีการและอำนาจหน้าที่ของแต่ละองค์กร เช่น อาจมีคำสั่งให้เพิกถอนการกระทำที่ไม่ชอบด้วยกฎหมายดังกล่าว การไม่นำผลของคำสั่งหรือกฎระเบียบที่ออกมาโดยไม่ชอบด้วยกฎหมายนั้นมาใช้บังคับแก่กรณี อาจมีการชดใช้ค่าสินไหมทดแทนแก่ผู้ที่ถูกเลือกปฏิบัติซึ่งได้รับความเสียหาย รวมทั้งอาจเกิดการแก้ไขหรือทบทวนการกระทำที่เป็นการเลือกปฏิบัติ เป็นต้น
	นอกเหนือจากมาตรการในการแก้ไขเยียวยาความเสียหายที่เกิดจากการกระทำอันเป็นการเลือกปฏิบัติแล้ว รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๗๕ วรรคหนึ่ง ก็ได้กำหนดให้รัฐและเจ้าหน้าที่มีหน้าที่ในเชิงป้องกันการเลือกปฏิบัติ โดยให้ดูแลให้มีการปฏิบัติตามกฎหมายคุ้มครองสิทธิเสรีภาพของบุคคล จัดระบบงานของกระบวนการยุติธรรมให้มีประสิทธิภาพและอำนวยความยุติธรรมให้แก่ประชาชนโดยรวดเร็วและเท่าเทียมกันด้วย

๗.การเลือกปฏิบัติที่เป็นธรรมและไม่ถือว่าขัดกับหลักความเสมอภาค๒๙
		การปฏิบัติต่อบุคคลที่แตกต่างกันอาจเกิดขึ้นได้หลายกรณี ซึ่งบางกรณีไม่ถือว่าเป็นการเลือกปฏิบัติ แต่บางกรณีถือได้ว่าเป็นการเลือกปฏิบัติแต่เป็นการเลือกปฏิบัติที่เป็นธรรมไม่ขัดต่อกฎหมาย
	๗.๑ การกระทำที่ไม่ถือว่าเป็นการเลือกปฏิบัติ
	การกระทำที่ไม่ถือว่าเป็นการเลือกปฏิบัติ หมายถึง การปฏิบัติที่แตกต่างกันต่อบุคคลที่มีสถานะทางกฎหมายที่แตกต่างกัน เช่น กรณีดังต่อไปนี้
	๑. กรณีของทหาร ตำรวจ ข้าราชการ เจ้าหน้าที่อื่นของรัฐ พนักงานส่วนท้องถิ่นและพนักงานหรือลูกจ้างขององค์การของรัฐ ซึ่งรัฐธรรมนูญยอมให้ออกกฎหมายจำกัดสิทธิและเสรีภาพของเจ้าหน้าที่ดังกล่าวมากกว่าเอกชนทั่วไปในส่วนที่เกี่ยวกับการเมือง วินัย หรือ จรรยาบรรณ
	๒. กรณีการดำเนินคดีกับผู้ดำรงตำแหน่งทางการเมืองในศาลฎีกาแผนกคดีอาญาของผู้ดำรงตำแหน่งทางการเมือง ซึ่งเป็นการดำเนินคดีในศาลฎีกาเพียงศาลเดียว โดยคำสั่งและคำพิพากษาของศาลฎีกาเป็นที่สุด เป็นต้น
	๗.๒ การเลือกปฏิบัติที่ไม่ขัดต่อกฎหมาย (การเลือกปฏิบัติที่เป็นธรรม)
	ในบางกรณี รัฐธรรมนูญหรือกฎหมายได้บัญญัติให้มีการปฏิบัติต่อบุคคลบางประเภทแตกต่างจากบุคคลทั่วไป ซึ่งอาจถือได้ว่าเป็นการเลือกปฏิบัติ แต่เป็นการเลือกปฏิบัติที่ชอบด้วยกฎหมายหรือที่บัญญัติรับรองไว้ในรัฐธรรมนูญหรือกฎหมายอื่น เช่น เด็กและเยาวชนมีสิทธิได้รับความคุ้มครองจากการใช้ความรุนแรงและมีสิทธิได้รับการเลี้ยงดูและการศึกษาอบรมจากรัฐ บุคคลอายุเกิน ๖๐ ปี ที่ไม่มีรายได้เพียงพอมีสิทธิได้รับความช่วยเหลือจากรัฐ เป็นต้น
	๗.๓ มูลเหตุที่ก่อให้เกิดการเลือกปฏิบัติที่เป็นธรรม
	เหตุที่ทำให้การเลือกปฏิบัติในบางกรณีไม่ขัดต่อกฎหมาย หรือถือว่าเป็นการเลือกปฏิบัติที่เป็นธรรม อาจมีเหตุผลหลายประการ เช่น กรณีที่มีรัฐธรรมนูญหรือกฎหมายรองรับ แต่เหตุผลที่สำคัญไม่อาจปฏิเสธได้คือวัตถุประสงค์ของการเลือกปฏิบัตินั้นเป็นวัตถุประสงค์ที่ชอบหรือสังคมยอมรับไม่ว่าเรื่องดังกล่าวจะมีกฎหมายบัญญัติรับรองไว้หรือไม่ ก็ทำให้การเลือกปฏิบัตินั้นไม่ขัดต่อกฎหมายได้ เช่น การจำกัดสิทธิและเสรีภาพของคนต่างด้าวในบางเรื่องที่รัฐธรรมนูญให้แก่คนไทยถือว่าเป็นการกระทำที่ชอบด้วยกฎหมาย เนื่องจากวัตถุประสงค์ในการเลือกปฏิบัติเป็นวัตถุประสงค์ที่ชอบ ดังนั้น ในเบื้องต้นจึงต้องพิจารณาวัตถุประสงค์ของการเลือกปฏิบัติเสียก่อนว่า เป็นการกระทำที่มีวัตถุประสงค์ที่ชอบหรือหรือสังคมยอมรับหรือขัดต่อกฎหมายหรือไม่เสียก่อน ทั้งนี้ อาจพิจารณาได้จากเหตุต่อไปนี้๓๐
	๒๙ ฤทัย หงส์สิริ, การเลือกปฏิบัติโดยไม่เป็นธรรมและมาตรการของรัฐที่ไม่เป็นการเลือกปฏิบัติต่อบุคคลโดยไม่เป็นธรรม วารสารศาลรัฐธรรมนูญ ปีที่ ๒ ฉบับที่ ๖ (กันยายน -ธันวาคม ๒๕๔๓), หน้า ๒๒ - ๒๓
	๓๐ สมคิด เลิศไพฑูรย์, หลักความเสมอภาค, วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓), หน้า ๑๖๙

	๑) การเลือกปฏิบัติที่เป็นธรรมเกิดจากความจำเป็นเพื่อประโยชน์รวม
	หลักที่ว่าประโยชน์ของส่วนรวมย่อมอยู่เหนือประโยชน์ของปัจเจกชนถือเป็นหลักการสำคัญในกฎหมายมหาชน ซึ่งถูกนำมาปรับใช้กับการพิจารณาเรื่องความเสมอภาคเสมอความจำเป็นเพื่อประโยชน์ส่วนรวมจึงอธิบายถึงการเลือกปฏิบัติที่เป็นธรรมได้ แต่อย่างไรก็ตามการเลือกปฏิบัติที่เป็นธรรมจะต้องคำนึงถึงลักษณะของบริการสาธารณะ และหลักเกณฑ์ที่ใช้ในการเลือกปฏิบัติด้วย ดังนั้นหากเป็นกรณีบริการสาธารณะทางอุตสาหกรรมและการค้า การกำหนดอัตราค่าธรรมเนียมหรือราคาจึงย่อมแตกต่างกันได้ 
	๒) การเลือกปฏิบัติที่เป็นธรรมที่มุ่งลดความเหลื่อมล้ำที่ดำรงอยู่ 
	หลักการนี้เป็นการดำเนินการตามกฎหมายที่แตกต่างกันในลักษณะชั่วคราวที่ผู้มีอำนาจกำหนดขึ้น โดยมีวัตถุประสงค์ในการส่งเสริมและยกระดับบุคคลธรรมดาหรือนิติบุคคลที่มีสถานะด้อยกว่าบุคคลอื่น เพื่อทดแทนความไม่เท่าเทียมกันที่ดำรงอยู่ โดยหลักการนี้ได้รับการยอมรับจากศาลประชาคมยุโรปด้วย เช่นกัน
๘. แนวคำวินิจฉัยขององค์กรต่าง ๆ ในประเทศไทยที่เกี่ยวข้องกับหลักความเสมอภาค
	๘.๑ คำวินิจฉัยของศาลรัฐธรรมนูญ
		๑) คำวินิจฉัยศาลรัฐธรรมนูญที่ ๕/๒๕๔๒ ได้วินิจฉัยไว้ว่าการที่สถานบันการเงินคิดดอกเบี้ยเกินกว่าอัตราที่ประมวลกฎหมายแพ่งและพาณิชย์กำหนดไว้ไม่ขัดต่อหลักความเสมอภาคที่บัญญัติไว้ในมาตรา ๓๐ ของรัฐธรรมนูญฉบับปัจจุบัน โดยศาลรัฐธรรมนูญเห็นว่าแม้ “รัฐธรรมนูญหมวด ๓ สิทธิและเสรีภาพของชนชาวไทย มาตรา ๓๐ เป็นบทบัญญัติเกี่ยวกับการคุ้มครองสิทธิและเสรีภาพของชนชาวไทย ให้บุคคลมีความเสมอภาคกันในกฎหมาย และได้รับการคุ้มครองตามกฎหมายเท่าเทียมกัน แต่พระราชบัญญัติดอกเบี้ยเงินให้กู้ยืมของสถาบันการเงิน บัญญัติให้สถานบันการเงินซึ่งเป็นนิติบุคคลที่มีวัตถุประสงค์ในการประกอบธุรกิจเงินทุนคิดดอกเบี้ยได้ตามพระราชบัญญัติฉบับนี้ ประกอบด้วยพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ บัญญัติให้ธนาคารแห่งประเทศไทยด้วยความเห็นชอบของรัฐมนตรีมีอำนาจกำหนดให้บริษัทเงินทุนปฏิบัติในการกู้ยืมเงินหรือรับเงินจากประชาชน... ตามมาตรา ๒๗ และกำหนดดอกเบี้ยหรือส่วนลดที่บริษัทเงินทุนอาจจ่ายได้ในการกู้ยืมเงิน หรือรับเงินจากประชาชนหรือดอกเบี้ยหรือส่วนลดที่บริษัทเงินทุนอาจเรียกได้ตามมาตรา ๓๐ (๑) และ (๒) ฉะนั้น การที่สถาบันการเงินคิดดอกเบี้ยเกินอัตราที่ประมวลกฎหมายแพ่งและพาณิชย์กำหนดไว้ จึงได้รับความคุ้มครองตามกฎหมายและเป็นไปตามพระราชบัญญัติดอกเบี้ยเงินให้กู้ยืมของสถานบันการเงิน และพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ ภายใต้การควบคุมดูแลของกระทรวงการคลังและธนาคารแห่งประเทศไทย ซึ่งเป็นหน่วยงานของรัฐที่มีอำนาจหน้าที่กำหนดนโยบาย กำกับควบคุมดูแลการบริหารการคลังและการเงินของประเทศไทยให้เป็นไปตามภาวะเศรษฐกิจจึงไม่ใช่เป็นการเลือกปฏิบัติโดยไม่เป็นธรรมที่ผู้ร้องจะยกความเท่าเทียมกันตามที่รัฐธรรมนูญ มาตรา ๓๐ บัญญัติให้ความคุ้มครองไว้มาใช้แก่คดีตามคำร้องนี้ได้

	ดังนั้น พระราชบัญญัติดอกเบี้ยเงินให้กู้ยืมของสถาบันการเงิน พ.ศ. ๒๕๒๓ ซึ่งแก้ไขเพิ่มเติมโดยพระราชบัญญัติดอกเบี้ยเงินให้กู้ยืมของสถาบันการเงิน (ฉบับที่๓) พ.ศ.๒๕๓๕ ในส่วนที่เกี่ยวกับการคิดดอกเบี้ยเกินร้อยละ ๑๕ ต่อปี จึงไม่ขัดต่อรัฐธรรมนูญ มาตรา ๓๐”
	๒) คำวินิจฉัยศาลรัฐธรรมนูญที่ ๓๗/๒๕๔๒ ศาลรัฐธรรมนูญวินิจฉัยว่า การที่หน่วยงานของรัฐที่มิใช่ส่วนราชการหรือรัฐวิสาหกิจ ปฏิบัติต่อกิจการของหน่วยงานในลักษณะที่แตกต่างไปจากที่บัญญัติไว้ในกฎหมายเกี่ยวกับแรงงานไม่ถือว่าเป็นการเลือกปฏิบัติโดยไม่เป็นธรรมตามที่รัฐธรรมนูญฉบับปัจจุบัน มาตรา ๓ วรรคสามบัญญัติไว้โดยศาลรัฐธรรมนูญเห็นว่า รัฐธรรมนูญ มาตรา ๓๐ วรรคหนึ่งบัญญัติว่า บุคคลย่อมเสมอกันตามกฎหมายและได้รับความคุ้มครองตามกฎหมายเท่าเทียมกันและวรรคสาม บัญญัติว่า การเลือกปฏิบัติโดยไม่เป็นธรรมต่อบุคคลเพราะเหตุความแตกต่างในเรื่องถิ่นกำเนิด เชื้อชาติ...สถานะของบุคคล...หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญ จะกระทำมิได้ เมื่อพิจารณากฎหมายว่าด้วยการคุ้มครองแรงงาน กฎหมายว่าด้วยการประกันสังคม และกฎหมายว่าด้วยเงินทดแทนแล้ว กฎหมายดังกล่าวมีหลักการคล้ายคลึงกันโดยใช้บังคับแก่ลูกจ้างแรงงาน ซึ่งไม่ใช้บังคับแก่ส่วนราชการหรือรัฐวิสาหกิจ ในส่วนของคำนิยาม “ลูกจ้าง” ก็มีความหมายในทำนองเดียวกันว่า หมายถึงบุคคลซึ่งทำงานให้นายจ้างโดยได้รับค่าจ้าง ส่วนคำนิยามว่า “ค่าจ้าง” หมายความว่าเงินที่นายจ้างจ่ายให้แก่ลูกจ้างเป็นค่าตอบแทนในการทำงาน ข้อเท็จจริงตามร่างพระราชบัญญัติประกอบรัฐธรรมนูญว่าด้วยผู้ตรวจการแผ่นดินของรัฐสภา พ.ศ..... ให้สำนักงานผู้ตรวจการแผ่นดินของรัฐสภาเป็นหน่วยงานของรัฐ มีฐานะเป็นนิติบุคคล (มาตรา ๓๙ วรรคหนึ่ง) พนักงานและลูกจ้างของสำนักงานฯ ได้รับอัตราเงินเดือนและค่าตอบแทนอื่นตามที่ระเบียบหรือประกาศที่เกี่ยวกับการบริหารงานบุคคลกำหนด (มาตรา ๔๑ (๒)) สำนักงานฯ ต้องเสนองบประมาณรายจ่ายต่อคณะรัฐมนตรีเพื่อจัดสรรเป็นเงินอุดหนุนของสำนักงานฯ ไว้ในร่างพระราชบัญญัติงบประมาณรายจ่ายประจำปี (มาตรา ๔๘) นอกจากนี้พนักงานและลูกจ้างยังมีสิทธิได้รับการจัดสวัสดิการหรือการสงเคราะห์อื่น (มาตรา๔๑(๖)) ตามนัยที่กล่าวแม้พนักงานและลูกจ้างของสำนักงานฯ ไม่มีฐานะเป็นลูกจ้างตามกฎหมายว่าด้วยการคุ้มครองแรงงาน กฎหมายว่าด้วยการประกันสังคมและกฎหมายว่าด้วยเงินทดแทนแต่ยังคงมีหลักประกันตามที่กำหนดในร่างฯ โดยได้รับการคุ้มครองตามกฎหมายในฐานะที่เป็นพนักงานหรือลูกจ้างของหน่วยงานรัฐ และการที่ไม่นำกฎหมายเกี่ยวกับแรงงานมาใช้บังคับจะเป็นการเลือกปฏิบัติโดยไม่เป็นธรรมตามที่มาตรา ๓๐ วรรคสาม ของรัฐธรรมนูญบัญญัติไว้หรือไม่นั้น เห็นว่าเมื่อพิจารณาความในมาตรา ๓๐ วรรคหนึ่ง ของรัฐธรรมนูญประกอบแล้ว ความในมาตราดังกล่าวเป็นหลักคุ้มครองความเสมอภาคทางกฎหมาย ที่ห้ามมิให้มีการปฏิบัติที่แตกต่างกันระหว่างบุคคลที่มีสถานะเดียวกันโดยไม่มีเหตุอันควร เมื่อสำนักงานผู้ตรวจเงินแผ่นดินของรัฐสภามีลักษณะพิเศษเฉพาะในฐานะที่เป็นหน่วยงานของรัฐตามกฎหมายประกอบรัฐธรรมนูญ มิใช่ส่วนราชการ มิใช่รัฐวิสาหกิจ และมิได้เป็นหน่วยงานเอกชนอันจะต้องอยู่ภายใต้บังคับกฎหมายเกี่ยวกับแรงงานแล้ว การปฏิบัติต่อกิจการของสำนักงานฯ ในลักษณะที่แตกต่างไปจากที่บัญญัติไว้ในกฎหมายเกี่ยวกับแรงงานจึงเป็นการสมเหตุสมผล

เหมาะสมกับสถานะของผู้ปฏิบัติงานในสำนักงานฯ จึงไม่เป็นการเลือกปฏิบัติโดยไม่เป็นธรรมตามที่รัฐธรรมนูญ มาตรา ๓๐ วรรคสามบัญญัติไว้ ดังนั้น ข้อความในมาตรา ๓๙ วรรคสอง ของร่างฯ จึงไม่ขัดหรือแย้งต่อรัฐธรรมนูญมาตรา ๓๐
	๓) คำวินิจฉัยศาลรัฐธรรมนูญที่ ๑๖/๒๕๔๕ ศาลรัฐธรรมนูญพิจารณาแล้วเห็นว่ารัฐธรรมนูญมาตรา ๓๐ ได้บัญญัติเป็นหลักการว่า บุคคลย่อมเสมอกันในกฎหมาย และได้รับความคุ้มครองตามกฎหมายเท่าเทียมกัน ไม่ว่าชายหรือหญิงมีสิทธิเท่าเทียมกันจะเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญจะกระทำมิได้ แต่ต้องยอมรับว่าในการที่หน่วยงานใดจะรับบุคคลเข้าทำหน้าที่ในตำแหน่งใดย่อมต้องพิจารณาถึงความรู้ ความสามารถ ความเหมาะสมที่จะปฏิบัติหน้าที่นั้นด้วย สำหรับกรณีตามคำร้องเป็นเรื่องที่ผู้ร้องซึ่งมีอาชีพทนายความสมัครสอบคัดเลือกบรรจุเป็นข้าราชการตุลาการและแต่งตั้งให้ดำรงตำแหน่งผู้ช่วยผู้พิพากษา หากสอบคัดเลือกได้ก็จะมีการขอให้มีพระบรมราชโองการโปรดเกล้าฯ แต่งตั้งเป็นผู้พิพากษาต่อไป ซึ่งการรับสมัครสอบคัดเลือกนอกจากพิจารณาถึงความรู้ ความสามารถแล้ว ยังต้องพิจารณาสุขภาพของร่างกายและจิตใจว่ามีความสมบูรณ์ สามารถปฏิบัติหน้าที่ได้ และมีบุคลิกลักษณะที่ดีพอที่จะเป็นผู้พิพากษา ซึ่งเป็นตำแหน่งที่มีเกียรติโดยปฏิบัติหน้าที่ในพระปรมาภิไธยพระมหากษัตริย์ การปฏิบัติหน้าที่ของผู้พิพากษามิใช่แต่พิจารณาพิพากษาอรรถคดีในห้องพิจารณาเท่านั้น บางครั้งต้องเดินทางไปนอกศาล ปฏิบัติหน้าที่ เช่น เพื่อเดินเผชิญสืบ เพื่อสืบพยานที่มาศาลไม่ได้ การพิจารณาเพื่อรับสมัครสอบ คัดเลือกเพื่อบรรจุเป็นข้าราชการตุลาการ และแต่งตั้งให้ดำรงตำแหน่งผู้ช่วยผู้พิพากษา จึงมีมาตรการที่แตกต่างและเข้มงวดกว่าการคัดเลือกบุคคลไปดำรงตำแหน่งอื่นอยู่บ้าง ซึ่งรัฐธรรมนูญมาตรา ๒๙ วรรคหนึ่ง บัญญัติเป็นข้อยกเว้นไว้ว่าการจำกัดสิทธิและเสรีภาพของบุคคลที่รัฐธรรมนูญรับรองไว้จะกระทำมิได้ เว้นแต่โดยอาศัยอำนาจตามบทบัญญัติแห่งกฎหมายเฉพาะ เพื่อการที่รัฐธรรมนูญนี้กำหนดไว้และเท่าที่จำเป็นเท่านั้นและจะกระทบกระเทือนสาระสำคัญแห่งสิทธิและเสรีภาพนั้นมิได้ และวรรคสองบัญญัติรับรองไว้ว่ากฎหมายตามวรรคหนึ่ง ต้องมีผลใช้บังคับเป็นการทั่วไปและไม่มุ่งหมายให้ใช้บังคับแก่กรณีใดกรณีหนึ่ง หรือแก่บุคคลใดบุคคลหนึ่งเป็นการเจาะจง ทั้งต้องระบุบทบัญญัติแห่งรัฐธรรมนูญที่ให้อำนาจในการตรากฎหมายนั้นด้วย ซึ่งบทบัญญัติวรรคหนึ่งและวรรคสองให้นำมาใช้บังคับกับกฎหรือข้อบังคับที่ออกโดยอาศัยอำนาจตามบทบัญญัติแห่งกฎหมายด้วยโดยอนุโลม
	เมื่อพิจารณาถึงพระราชบัญญัติระเบียบข้าราชการฝ่ายตุลาการศาลยุติธรรม พ.ศ.๒๕๔๓ มาตรา ๒๖ (๑๐) คำว่า “มีกาย...ไม่เหมาะสมที่จะเป็นข้าราชการตุลาการ” จะใช้ควบคู่กับมาตรา ๒๖ (๑๑) ที่บัญญัติว่า “เป็นผู้ที่ผ่านการตรวจร่างกายและจิตใจโดยคณะกรรมการการแพทย์จำนวนไม่น้อยกว่าสามคน ซึ่ง ก.ต. กำหนด และ ก.ต. ได้พิจารณารายงานของคณะกรรมการแพทย์แล้วเห็นว่าสมควรรับสมัครได้”บทบัญญัติของพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ มาตรา ๒๖ (๑๐)

	เป็นไปตามความจำเป็นและความเหมาะสมของฝ่ายตุลาการ จึงเห็นว่าบทบัญญัติของพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ มาตรา ๒๖ (๑๐) ดังกล่าว เป็นลักษณะตามข้อยกเว้นของรัฐธรรมนูญแห่งราชอาณาจักรไทยพุทธศักราช ๒๕๔๐ มาตรา ๒๙ ซึ่งไม่กระทบกระเทือนถึงสาระสำคัญแห่งสิทธิและเสรีภาพมีผลใช้บังคับเป็นการทั่วไปและไม่มุ่งหมายให้ใช้บังคับแก่กรณีใดกรณีหนึ่งเป็นการเจาะจงและไม่เป็นการเลือกปฏิบัติ โดยไม่เป็นธรรมตามรัฐธรรมนูญ มาตรา ๓๐ แต่อย่างใด
	๔. คำวินิจฉัยศาลรัฐธรรมนูญที่ ๔๔/๒๕๔๕ ศาลรัฐธรรมนูญพิจารณาแล้วเห็นว่า รัฐธรรมนูญ มาตรา ๓๐ ได้บัญญัติเป็นหลักการว่าบุคคลย่อมเสมอกันในกฎหมาย และได้รับความคุ้มครองตามกฎหมายเท่าเทียมกัน ไม่ว่าชายหรือหญิงมีสิทธิเท่าเทียมกันจะเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญจะกระทำมิได้ แต่ต้องยอมรับว่าในการที่หน่วยงานใดจะรับบุคคลเข้าทำหน้าที่ในตำแหน่งใดย่อมต้องพิจารณาถึงความรู้ ความสามารถ ความเหมาะสมที่จะปฏิบัติหน้าที่นั้นด้วย สำหรับกรณีตามคำร้องเป็นเรื่องที่ผู้ร้องซึ่งมีอาชีพทนายความสมัครสอบคัดเลือกบรรจุเป็นข้าราชการอัยการและแต่งตั้งให้ดำรงตำแหน่งอัยการผู้ช่วย หากสอบคัดเลือกได้ก็จะมีการขอให้มีพระบรมราชโองการโปรดเกล้าฯ แต่งตั้งเป็นข้าราชการอัยการต่อไป ซึ่งการรับสมัครสอบคัดเลือกนอกจากจะพิจารณาถึงความรู้ ความสามารถแล้ว ยังต้องพิจารณาสุขภาพของร่างกายและจิตใจว่ามีความสมบูรณ์ สามารถปฏิบัติหน้าที่ได้ และมีบุคลิกลักษณะที่ดี พอที่จะเป็นข้าราชการอัยการ การปฏิบัติหน้าที่ของข้าราชการอัยการมิใช่เพียงปฏิบัติหน้าที่ในห้องพิจารณาคดี หรือในสำนักงานเท่านั้น บางครั้งต้องเดินทางไปปฏิบัติหน้าที่นอกสำนักงาน เช่น เพื่อเดินเผชิญสืบเพื่อสืบพยานที่ไม่อาจมาศาลได้ การร่วมชันสูตรพลิกศพกับพนักงานสวบสวน การออกไปเผยแพร่ความรู้ทางกฎหมายแก่ประชาชนในชนบท เป็นต้น การพิจารณาเพื่อรับสมัครสอบคัดเลือกเพื่อบรรจุเป็นข้าราชการอัยการและแต่งตั้งให้ดำรงตำแหน่งอัยการผู้ช่วย จึงมีมาตรการที่แตกต่างและเข้มงวดกว่าการคัดเลือกบุคคลไปดำรงตำแหน่งอื่นอยู่บ้าง ซึ่งรัฐธรรมนูญมาตรา ๒๙ วรรคหนึ่ง บัญญัติเป็นข้อยกเว้นไว้ว่าการจำกัดสิทธิและเสรีภาพของบุคคลที่รัฐธรรมนูญรับรองไว้จะกระทำมิได้ เว้นแต่โดยอาศัยอำนาจตามบทบัญญัติแห่งกฎหมายเฉพาะ เพื่อการที่รัฐธรรมนูญนี้กำหนดไว้และเท่าที่จำเป็นเท่านั้นและจะกระทบกระเทือนสาระสำคัญแห่งสิทธิและเสรีภาพนั้นมิได้ และวรรคสองบัญญัติรับรองไว้ว่ากฎหมายตามวรรคหนึ่ง ต้องมีผลใช้บังคับเป็นการทั่วไปและไม่มุ่งหมายให้ใช้บังคับแก่กรณีใดกรณีหนึ่ง หรือแก่บุคคลใดบุคคลหนึ่งเป็นการเจาะจง ทั้งต้องระบุบทบัญญัติแห่งรัฐธรรมนูญที่ให้อำนาจในการตรากฎหมายนั้นด้วย ซึ่งบทบัญญัติวรรคหนึ่งและวรรคสองให้นำมาใช้บังคับกับกฎหรือข้อบังคับที่ออกโดยอาศัยอำนาจตามบทบัญญัติแห่งกฎหมายด้วยโดยอนุโลม
	เมื่อพิจารณาถึงพระราชบัญญัติระเบียบข้าราชการฝ่ายอัยการ พ.ศ.๒๕๒๑ มาตรา ๓๓ (๑๑) คำว่า “มีกาย...ไม่เหมาะสมที่จะเป็นข้าราชการอัยการ” จะใช้ควบคู่กับมาตรา ๓๓ (๑๒) ที่บัญญัติว่า “เป็นผู้ที่คณะกรรมการแพทย์มีจำนวนไม่น้อยกว่าสามคน

	ซึ่ง ก.อ.จะได้กำหนดได้ตรวจร่างกายและจิตใจแล้ว และ ก.อ.ได้พิจารณารายงานของแพทย์เห็นว่าสมควรรับสมัครได้” บทบัญญัติของพระราชบัญญัติระเบียบข้าราชการฝ่ายอัยการ พ.ศ.๒๕๒๑ มาตรา ๓๓ (๑๑) เป็นไปตามความจำเป็นและความเหมาะสมของฝ่ายอัยการ จึงเห็นว่า บทบัญญัติของพระราชบัญญัติระเบียบข้าราชการฝ่ายอัยการ พ.ศ. ๒๕๒๑ มาตรา ๓๓ (๑๑) ดังกล่าวเป็นลักษณะตามข้อยกเว้นของรัฐธรรมนูญ มาตรา ๒๙ ซึ่งไม่กระทบกระเทือนถึงสาระสำคัญแห่งสิทธิและเสรีภาพมีผลใช้บังคับเป็นการทั่วไปและไม่มุ่งหมายให้ใช้บังคับแก่กรณีใดกรณีหนึ่ง หรือบุคคลใดบุคคลหนึ่งเป็นการเจาะจง และไม่เป็นการเลือกปฏิบัติ โดยไม่เป็นธรรมตามรัฐธรรมนูญ มาตรา ๓๐ แต่อย่างใด
	๘.๒ คำวินิจฉัยของศาลปกครอง
	การเคารพต่อหลักเกณฑ์ที่ตนเองกำหนดขึ้น
	ศาลปกครองได้รองรับ “หลักการเคารพต่อกฎเกณฑ์ที่ตนเองกำหนดขึ้น” ซึ่งถือเป็นหลักการย่อยของหลักความเสมอภาคภายใต้กฎหมาย ภายใต้หลักการนี้ฝ่ายปกครองต้องถูกผูกพันต่อกฎเกณฑ์ที่ตนสร้างขึ้นโดยคำสั่งเฉพาะรายที่ตนออกมาจะต้องไม่ฝ่าฝืนกับกฎเกณฑ์ที่ตนกำหนดไว้เป็นการทั่วไป ซึ่งหลักการนี้ศาลปกครองได้ยอมรับหลักกฎหมายทั่วไปว่าฝ่ายปกครองต้องเคารพหลักเกณฑ์ที่ตนสร้างขึ้นในการพิจารณาพิพากษาคดีของศาลปกครองด้วยเช่นกัน
	๑. คำพิพากษาศาลปกครองสูงสุด คดีหมายเลขแดงที่ อ.๑๔/๒๕๔๕ ศาลปกครองสูงสุดวินิจฉัยว่าข้ออ้างของผู้ถูกฟ้องคดีที่ ๒ (คณะกรรมการสรรหากรรมการกิจการโทรคมนาคมแห่งชาติ) ที่ว่าหลักเกณฑ์หรือวิธีการที่ผู้ถูกฟ้องคดีที่ ๒ ใช้ในการดำเนินการคัดเลือกเป็นเพียงแนวทางหรือวิธีการในการดำเนินการภายในระหว่างผู้ถูกฟ้องคดีที่ ๒ ด้วยกันเองนั้น คำชี้แจงดังกล่าวไม่มีเหตุผลและปราศจากน้ำหนักแห่งความน่าเชื่อถือ ซึ่งแสดงให้เห็นถึงความบกพร่องในการกำหนดหลักเกณฑ์หรือแนวทางหรือวิธีการที่ตนเองตั้งขึ้น อันจะเป็นช่องทางนำไปสู่การดำเนินการที่มีลักษณะเป็นการเลือกปฏิบัติที่ไม่เป็นธรรมหรือเป็นการใช้ดุลพินิจโดยมิชอบหรือโดยไม่สุจริต
	๒. คำพิพากษาศาลปกครองกลาง คดีหมายเลขแดงที่ ๑๒/๒๕๔๘ ศาลปกครองกลางก็ได้กล่าวถึงหลักดังกล่าวในคำพิพากษาว่า แม้ผู้ถูกฟ้องคดีที่ ๑ (สภามหาวิทยาลัยรามคำแหง) จะมีอำนาจแก้ไขเปลี่ยนแปลงข้อบังคับของมหาวิทยาลัยรามคำแหงหรือออกข้อบังคับนั้นใหม่ได้ก็ตาม แต่ตราบใดที่ยังไม่ดำเนินการดังกล่าว ผู้ถูกฟ้องคดีทั้งสองก็ยังต้องถูกผูกพันและต้องปฏิบัติตามข้อบังคับนั้น
	ความเสมอภาคในการเข้ารับราชการ
	คำพิพากษาศาลปกครองสูงสุด คดีหมายเลขแดงที่ อ.๑๔๒/๒๕๔๗ ศาลปกครองสูงสุดเห็นว่า การที่ผู้ถูกฟ้องคดีจะใช้อำนาจดุลพินิจตามมาตรา ๓๓ (๑๑) และ (๑๒)

แห่งพระราชบัญญัติระเบียบข้าราชการฝ่ายอัยการฯ วินิจฉัยว่าผู้สมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยฯ รายใด มีกายหรือจิตใจไม่เหมาะสมที่จะเป็นข้าราชการอัยการต้องมีเหตุผลหนักแน่นควรค่าแก่การับฟังด้วยว่า ผู้สมัครสอบคัดเลือกรายนั้นมีกายหรือจิตใจที่ไม่เหมาะสมอย่างไร อันทำให้ไม่สามารถปฏิบัติงานในหน้าที่ของข้าราชการอัยการได้ และการที่คณะกรรมการแพทย์ฯรายงานผลการตรวจร่างกายของผู้ฟ้องคดีว่าผู้ฟ้องคดีรูปกายพิการ โดยคณะอนุกรรมการพิจารณาคุณสมบัติของผู้สมัครสอบคัดเลือกฯ พิจารณาแล้วเห็นว่าผู้ฟ้องคดีขาดคุณสมบัติตามมาตรา ๓๓ (๑๑) และ (๑๒) แห่งพระราชบัญญัติระเบียบข้าราชการฝ่ายอัยการฯ นั้น ความเห็นดังกล่าวเป็นเพียงความเห็นเบื้องต้นที่เสนอผู้ถูกฟ้องคดีเพื่อประกอบการพิจารณาเท่านั้น การที่ผู้ถูกฟ้องคดีมีมติไม่รับสมัครผู้ฟ้องคดีโดยมิได้พิจารณาถึงความสามารถที่แท้จริงในการปฏิบัติงานของผู้ฟ้องคดีจึงไม่มีเหตุผลที่หนักแน่นควรค่าแก่การรับฟัง มติของผู้ถูกฟ้องคดีที่ไม่รับสมัครผู้ฟ้องคดีในการสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยฯ จึงเป็นการใช้ดุลพินิจวินิจฉัยโดยไม่ชอบ ด้วยมาตรา ๓๓(๑๑) แห่งพระราชบัญญัติระเบียบข้าราชการฝ่ายอัยการฯ และเป็นการเลือกปฏิบัติที่ไม่เป็นธรรมต่อผู้ฟ้องคดีตามมาตรา ๓๐ ของรัฐธรรมนูญแห่งราชอาณาจักรไทย ศาลปกครองสูงสุดจึงพิพากษากลับคำพิพากษาของศาลปกครองชั้นต้น ให้เพิกถอนมติของผู้ถูกฟ้องคดีในส่วนที่มีมติไม่รับสมัครผู้ฟ้องคดี ในการสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยฯ
	การกล่าวอ้างว่ากฎหมายมีเนื้อหาที่เป็นการเลือกปฏิบัติ
	คำพิพากษาศาลปกครองสูงสุด คดีหมายเลขแดงที่ ฟ.๘-๑๐/๒๕๔๖ ศาลปกครองสูงสุดโดยที่ประชุมใหญ่เห็นว่า การที่ข้อ ๑๔ (๓) ของกฎกระทรวง ฉบับที่ ๔๓ (พ.ศ.๒๕๓๗)ฯ กำหนดหลักเกณฑ์ในการออกโฉนดที่ดินหรือหนังสือรับรองการทำประโยชน์ในที่ดินซึ่งเป็นเกาะ ยกเว้นผู้ที่มีหลักฐานการแจ้งการครอบครองที่ดิน มีใบจอง ใบเหยียบย่ำ หนังสือรับรองการทำประโยชน์โฉนดตราจอง ตราจองที่ตราว่า “ได้ทำประโยชน์แล้ว” หรือเป็นผู้มีสิทธิตามกฎหมายว่าด้วยการจัดซื้อที่ดินเพื่อการครองชีพหรือที่ดินที่กรรมการจัดซื้อที่ดินแห่งชาติได้อนุมัติให้จัดแก่ประชาชนหรือที่ดินซึ่งได้จัดหาผลประโยชน์ตามมาตรา ๑๐ และมาตรา ๑๑ แห่งประมวลกฎหมายที่ดินโดยคณะกรรมการจัดที่ดินแห่งชาติได้อนุมัติแล้วนั้น ถือเป็นการวางกฎเกณฑ์การออกโฉนดที่ดินในที่เกาะใช้บังคับกับกรณีการครอบครองที่ดินที่เกาะ ซึ่งผู้ที่ครอบครองยังมิได้มีหลักฐานแจ้งการครอบครองทุกแห่งเสมอเหมือนกัน มิได้มีการเลือกปฏิบัติกับผู้ครอบครองรายหนึ่งรายใดหรือเกาะหนึ่งเกาะใดเป็นการเฉพาะ กฎกระทรวงดังกล่าวจึงไม่ขัดต่อหลักความเสมอภาคของรัฐธรรมนูญแต่อย่างใด บทบัญญัติดังกล่าวจึงชอบด้วยกฎหมายแล้ว

	๘.๓ คำวินิจฉัยของศาลฎีกา
	คำพิพากษาศาลฎีกาที่ ๘๘๑/๒๔๙๕ ศาลฎีกาได้ยืนยันถึงหลักความเสมอภาคของผู้มีสัญญาชาติไทยในการมีสิทธิในอสังหาริมทรัพย์ว่า จำเลย (นายอำเภอสันป่าตอง) ได้เข้าใจผิดในข้อสำคัญที่คิดไปว่า จำเลยมีอำนาจที่จะอนุญาตหรือไม่อนุญาตให้ใคร ๆ ซื้อที่ดินก็ได้ ซึ่งไม่ถูกต้องจำเลยหามีอำนาจเช่นนั้นไม่ ประมวลกฎหมายแพ่งและพาณิชย์มีข้อความบัญญัติถึงการทำนิติกรรมเกี่ยวกับอสังหาริมทรัพย์ไว้หลายมาตรา โดยทั่วไปปรากฏว่าอยู่ในมาตรา ๑๒๙๙ แต่เพียงว่า “ภายในบังคับแห่งบทบัญญัติในประมวลกฎหมายนี้หรือกฎหมายอื่น ท่านว่าการได้มาโดยนิติกรรมซึ่งอสังหาริมทรัพย์หรือทรัพยสิทธิ อันเกี่ยวกับอสังหาริมทรัพย์นั้นไม่บริบูรณ์ เว้นแต่นิติกรรมจะได้ทำเป็นหนังสือและได้จดทะเบียนการได้มากับพนักงานเจ้าหน้าที่ ฯลฯ ” พระราชบัญญัติว่าด้วยพนักงานเจ้าหน้าที่จดทะเบียนสิทธิและนิติกรรมเกี่ยวกับอสังหาริมทรัพย์ ตามประมวลกฎหมายแพ่งและพาณิชย์ พ.ศ. ๒๔๘๖ ซึ่งได้แก้ไขเพิ่มเติมโดยพระราชบัญญัติปี พ.ศ.๒๔๙๒ นั้น ก็ได้แต่เพียงบัญญัติให้บุคคลตามตำแหน่งที่ระบุไว้เป็นพนักงานเจ้าหน้าที่ขึ้นตามประมวลกฎหมายเท่านั้น หาได้มีข้อความที่จะให้พนักงานเจ้าหน้าที่มีอำนาจอนุญาตการซื้อขาย หรือหน่วงเหนี่ยวขัดขวางการขอจดทะเบียนนิติกรรมของราษฎรไว้ได้ไม่ ตรงกันข้ามกลับมีบทบัญญัติในรัฐธรรมนูญแห่งราชอาณาจักรไทย มาตรา ๒๖ ระบุไว้อีกว่า “บุคคลย่อมมีเสรีภาพบริบูรณ์ในทรัพย์สิน ฯลฯ ทั้งนี้ภายใต้บังคับแห่งบทกฎหมาย” ซึ่งย่อมแสดงว่าคนไทยทุกคนย่อมมีสิทธิเสมอภาคกันในอันที่จะถือกรรมสิทธิ์ในทรัพย์สินใดๆ เว้นแต่จะมีกฎหมายห้ามหรือวางเงื่อนไขอย่างใดไว้ ศาลไม่เห็นเลยว่าจะมีบทกฎหมายใดที่ว่าคนไทยจะถือกรรมสิทธิ์ที่ดินจะต้องได้รับอนุญาตจากพนักงานเจ้าหน้าที่ผู้รับจดทะเบียนก่อนหรือว่าจะมีกฎหมายให้อำนาจพนักงานเจ้าหน้าที่ผู้รับจดทะเบียนให้หน่วงเหนี่ยว ขัดขวางการรับจดทะเบียนไว้ได้ตามอำเภอใจ ระเบียบที่จำเลยอ้าง แม้จะมีอยู่ก็มิใช่กฎหมายและไม่มีกฎหมายใดให้อำนาจออกระเบียบเช่นนั้นได้ ฉะนั้นจะใช้บังคับแก่ประชาชนจนก่อให้เกิดความเสียหายแก่เขาไม่ได้ ข้ออ้างของจำเลยที่ว่าจำเลยต้องการสอบสวนในเรื่องการเป็นสัญชาติไทยของโจทก์ต่อไปอีก ทั้ง ๆที่ข้อเท็จจริงปรากฏชัดตามคำสั่งคำพิพากษาของศาลว่า โจทก์เป็นคนสัญชาติไทยแล้วนั้น ก็เป็นข้ออ้างที่ปราศจากมูลที่จะหน่วงเหนี่ยว ขัดขวางการรับจดทะเบียนนิติกรรมเสียเลย การกระทำของจำเลยเป็นการกระทำอันมิชอบด้วยกฎหมาย
	๘.๔ คำวินิจฉัยของคณะกรรมการวินิจฉัยร้องทุกข์ คณะกรรมการกฤษฎีกา
	กรณีความเสมอภาคในการรับบริการสาธารณะ
	๑. คำวินิจฉัยคณะกรรมการวินิจฉัยร้องทุกข์ที่ ๑๓/๒๕๔๐ เรื่องเกี่ยวกับการเคหะแห่งชาติผ่อนผันให้แก่ผู้เช่าซื้ออาคารบางคน ทั้งที่ล่วงเลยกำหนดระยะเวลาตามแนวปฏิบัติที่การเคหะแห่งชาติกำหนดไว้ แต่ไม่ผ่อนผันให้แก่ผู้เช่าซื้ออาคารคนอื่น “ไม่มีเหตุผลอันสมควรซึ่งถือได้ว่าเป็นการเลือกปฏิบัติต่อผู้ร้องทุกข์ที่ไม่เท่าเทียมกันกับราย(อื่น)... การเคหะแห่งชาติมีวัตถุประสงค์ในการดำเนินงานเพื่อให้ความช่วยเหลือในด้านที่อยู่อาศัยแก่ประชาชนผู้มีรายได้น้อยและรายได้ปานกลาง

การปฏิบัติงานของการเคหะแห่งชาติจึงควรมุ่งเน้นในทางอำนวยความสะดวกให้แก่ผู้เช่าซื้อภายในกรอบระเบียบหลักเกณฑ์หรือแนวปฏิบัติที่กำหนด ซึ่งได้ประกาศล่วงหน้าให้ทราบทั่วกันและควรปฏิบัติต่อผู้เช่าซื้อทุกรายโดยเท่าเทียมกัน”
	๒. คำวินิจฉัยคณะกรรมการวินิจฉัยร้องทุกข์ที่ ๒๕/๒๕๔๓ ได้วินิจฉัยในเรื่องที่เกี่ยวกับการรับนักเรียนเข้าโรงเรียนสาธิตว่า “หลักเกณฑ์ที่โรงเรียนได้กำหนดไว้เป็นกรณีพิเศษและนำมาใช้คัดเลือกนักเรียนจากการสอบด้วยนั้น ประกอบด้วยหลักเกณฑ์ ๔ ประการ คือ (๑) พิจารณารับบุตรหรือธิดาของผู้ปกครองนักเรียน ซึ่งมีบุตรหรือธิดาอยู่ในโรงเรียนแล้ว โดยผู้ปกครองนั้นได้ร่วมมือในการสนับสนุนช่วยเหลือกิจการโรงเรียนด้วยดีมาโดยตลอด (๒) พิจารณารับบุตรหลานของอาจารย์ในโรงเรียนหรือบุตรหลานของบูรพาจารย์ (๓) พิจารณารับบุตรหรือธิดาของผู้ที่ทำประโยชน์ต่อโรงเรียน มหาวิทยาลัยหรือประเทศชาติ แม้จะไม่มีพี่น้องอยู่ในโรงเรียนนี้มาก่อน และ (๔) พิจารณารับเด็กของผู้ฝากที่สำคัญจากส่วนราชการต่างๆ ที่ให้การสนับสนุนช่วยเหลือราชการ โรงเรียนหรือมหาวิทยาลัย ปรากฏว่าหลักเกณฑ์ที่กำหนดไว้เป็นกรณีพิเศษนี้มิได้มีการประกาศให้สาธารณชนทราบโดยทั่วไปแม้จะปรากฏว่ามีอยู่ในหนังสือครบรอบ ๑๕ ปี ของโรงเรียนก็ตาม ก็ไม่อาจถือได้ว่าประกาศให้สาธารณชนทราบด้วย หลักเกณฑ์นี้ยังเป็นหลักเกณฑ์ที่ให้ความได้เปรียบแก่บุคคลบางกลุ่ม ผู้ปกครองที่ไม่มีบุตรหรือธิดาเรียนในโรงเรียนและประสงค์จะให้บุตรหรือธิดาเข้าเรียนในโรงเรียนนี้ ก็จะไม่ทราบหลักเกณฑ์ดังกล่าวและไม่มีโอกาสที่จะทำตัวเองให้เข้ากับหลักเกณฑ์ดังกล่าวได้ คณะกรรมการวินิจฉัยร้องทุกข์เห็นว่า การนำหลักเกณฑ์ที่กำหนดขึ้นเป็นกรณีพิเศษนี้มาใช้การคัดเลือกนักเรียนนั้นมิได้เป็นไปเพื่อวัตถุประสงค์ของการจัดตั้งโรงเรียนสาธิตแห่งมหาวิมทยาลัยเกษตรศาสตร์ ทั้งยังเป็นการเปิดโอกาสให้โรงเรียนใช้ดุลพินิจได้ตามอำเภอใจ อันเป็นการเลือกปฏิบัติให้เป็นคุณแก่บุคคลบางกลุ่มเท่านั้น จึงไม่เป็นธรรมต่อนักเรียนที่สมัครสอบคัดเลือกเข้าเรียนในโรงเรียนโดยทั่วหน้ากัน อันเป็นการขัดต่อหลักความเสมอภาคของบุคคลในการเสาะแสวงหาโอกาสที่จะเข้ารับการศึกษาในโรงเรียนของรัฐ”
	กรณีความเสมอภาคในการทำงานภาครัฐ
	๑. คำวินิจฉัยคณะกรรมการวินิจฉัยร้องทุกข์ที่ ๑๑๘/๒๕๔๐ กรณีที่สถาบันราชภัฎไม่อนุญาตให้ผู้ร้องทุกข์โอนไปรับราชการที่ส่วนราชการอื่นจนกว่าผู้ร้องทุกข์จะชดใช้หนี้ทุนให้ครบจำนวนก่อน คณะกรรมการวินิจฉัยร้องทุกข์ เห็นว่า “ผู้ร้องทุกข์ไม่อาจหยิบยกกรณีการโอนข้าราชการของกรมสามัญศึกษา..ปฏิเสธความรับผิดตามสัญญาได้เพราะกรณีนั้นเป็นการใช้ดุลพินิจของส่วนราชการที่ต่างกัน”
	๒. คำวินิจฉัยคณะกรรมการวินิจร้องทุกข์ที่ ๒๔/๒๕๔๑ ซึ่งได้วินิจฉัยว่ากรณีที่ข้าราชการกู้เงินปลูกบ้านเพื่อใช้เป็นที่อยู่อาศัยและได้อาศัยจริงในบ้านนั้น ข้าราชการผู้นั้นย่อมมีสิทธิเบิกค่าเช่าบ้านได้เช่นเดียวกันกับคนอื่น แม้ข้าราชการผู้นั้นจะแบ่งห้องเช่าโดยไม่นำค่าเช่าที่ได้รับมาหักจำนวนเงินที่ขอเบิกก็ตาม หน่วยราชการไม่สามารถตัดสิทธิข้าราชผู้นั้นได้ตราบใดที่ยังไม่มีการแก้ไขกฎเกณฑ์ “มิฉะนั้นอาจเกิดความลักลั่นในทางปฏิบัติอันเป็นเหตุให้เกิดความไม่เสมอภาคแก่ข้าราชการผู้ต้องใช้สิทธิเบิกค่าเช่าบ้านตามพระราชกฤษฎีกา”

	๓. คำวินิจฉัยคณะกรรมการวินิจฉัยร้องทุกข์ที่ ๒๗/๒๕๔๒ เรื่อง การพิจารณาเลื่อนขั้นค่าจ้างลูกจ้างประจำไม่ชอบด้วยกฎหมาย คณะกรรมการวินิจฉัยร้องทุกข์ได้พิจารณาถึงการที่ผู้บังคับบัญชาเสนอเลื่อนขั้นผู้ใต้บังคับบัญชาเพียงครึ่งขั้นด้วยเหตุที่ผู้ใต้บังคับบัญชา “ไม่มาในวันพัฒนาคณะ” ทั้งๆที่ผู้ใต้บังคับบัญชาหลายคนที่ไม่ได้มาในวันนั้นไม่ได้รับผลกระทบหรือถูกนำเอากรณีดังกล่าวไปใช้ในการพิจารณาเลื่อนขั้นค่าจ้างด้วย กรณีนี้จึงถือได้ว่า “เป็นการเลือกปฏิบัติโดยไม่เป็นธรรม”
๙. บทสรุป
	หลักความเสมอภาคเป็นหลักสำคัญที่สุดหลักการหนึ่งในรัฐเสรีประชาธิปไตยและถือเป็นหลักในการจำกัดขอบเขตการใช้อำนาจของรัฐหลักหนึ่งด้วย ทั้งนี้เพราะหลักความเสมอภาคถือเป็นหลักพื้นฐานของหลักความยุติธรรม ซึ่งหลักการดังกล่าวนี้เรียกร้องให้มีการปฏิบัติต่อสิ่งที่เหมือนกันอย่างเท่าเทียมกัน และในขณะเดียวกันก็ไม่ปฏิเสธการเลือกปฏิบัติ อันเรื่องมาจากความแตกต่างกัน โดยเฉพาะการเลือกปฏิบัติที่มีวัตถุประสงค์เพื่อประโยชน์ส่วนรวม หรือมุ่งลดความแตกต่างทางสังคม
	นับตั้งแต่ประเทศไทยมีการเปลี่ยนแปลงการปกครองมาเป็นระบบประชาธิปไตยนั้น จึงเห็นได้ว่าหลักความเสมอภาคจะปรากฏอยู่เสมอในรัฐธรรมนูญ แม้ยังไม่ชัดเจนนัก จนกระทั่งมีการประกาศใช้รัฐธรรมนูญ พุทธศักราช ๒๕๔๐ ซึ่งเห็นได้ว่าเป็นการรับรองหลักความเสมอภาคไว้อย่างชัดเจนที่สุด โดยเฉพาะในมาตรา ๓๐ ซึ่งได้วางหลักความเท่าเทียมกันของชายหญิง การห้ามเลือกปฏิบัติที่ไม่เป็นธรรม นอกจากนี้ รัฐธรรมนูญฉบับปัจจุบันยังได้บัญญัติให้ทุกองค์กรของรัฐต้องผูกพันต่อสิทธิและเสรีภาพตามที่บัญญัติไว้ในรัฐธรรมนูญโดยตรง และประชาชนสามารถยกประเด็นนี้ขึ้นโต้แย้งการกระทำของรัฐที่ก่อให้เกิดความไม่เสมอภาคได้ เพื่อที่จะขจัดความไม่เสมอภาคที่มีอยู่ในสังคมรวมทั้ง ขจัดเหตุต่าง ๆ อันจะนำมาซึ่งความไม่เสมอภาค จนกล่าวได้ว่าหลักความเสมอภาคในรัฐธรรมนูญฉบับปัจจุบันนี้ทัดเทียมกับนานาประเทศ
	แต่อย่างไรก็ตาม หากพิจารณาในแง่การคุ้มครองให้เกิดความเสมอภาคในทางปฏิบัติแล้ว นับได้ว่ายังมีปัญหาอยู่มากในเรื่องการเข้าใจและเคารพต่อหลักการดังกล่าว ซึ่งอาจจะเกิดขึ้นเนื่องจากเรื่องนี้เป็นเรื่องค่อนข้างใหม่ในสังคมไทย ซึ่งต้องการการพัฒนาอีกระยะหนึ่งโดยอาศัยความร่วมมือจากทุกฝ่ายในสังคมในอันที่จะตระหนักและให้ความสำคัญกับหลักความเสมอภาคนี้อย่างแท้จริง
				ผู้จัดทำ นางสาวสุดปรารถนา นีละไพจิตร พนักงานคดีปกครอง ๓
				ผู้ตรวจ นางสาวกิ่งกาญจน์ คุณสุทธิ์ เจ้าหน้าที่ศาลปกครอง ๖ ว.
				ผู้ตรวจ นายอนุชา ฮุนสวัสดิกุล ผู้อำนวยการสำนักวิจัยและวิชาการ

คำนิยม

	 รัฐธรรมนูญแห่งราชอาณาจักรไทยฉบับปัจจุบันได้ชื่อว่าเป็นรัฐธรรมนูญฉบับประชาชน เพราะประชาชนมีส่วนร่วมในการยกร่างอย่างไม่เคยมีปรากฏมาในอดีต อย่างไรก็ตาม “ความเป็นเจ้าของ” รัฐธรรมนูญคงไม่ได้แสดงออกด้วยการมีส่วนร่วมในการจัดทำเท่านั้น แต่ยังต้องสามารถใช้รัฐธรรมนูญที่ตนร่วมจัดทำนั้นปกป้องตนเองและบ้านเมืองของตนให้ดีที่สุด สมดังคำปรารภที่ว่า
	“ขอปวงชนชาวไทยจงร่วมจิตร่วมใจสมัครสโมสรเป็นเอกฉันท์ในอันที่จะปฏิบัติตามและพิทักษ์รักษารัฐธรรมนูญแห่งราชอาณาจักรไทยนี้ เพื่อธำรงคงไว้ซึ่งระบอบประชาธิปไตย และนำมาซึ่งความผาสุกสิริสวัสดิ์”
	เพื่อให้ประชาชนสามารถปฏิบัติตามและพิทักษ์รักษารัฐธรรมนูญของประชาชนฉบับนี้ได้ จึงมีความจำเป็นอย่างยิ่งที่ประชาชนต้องเข้าใจสาระสำคัญของรัฐธรรมนูญได้ครบถ้วน ดังนั้น การที่สถาบันพระปกเกล้าได้จัดทำสารานุกรมรัฐธรรมนูญขึ้น โดยได้รับความร่วมมือจากกระทรวงศึกษาธิการและบรรดานักวิชาการทั้งหลายเพื่อเผยแพร่สาระสำคัญของรัฐธรรมนูญในลักษณะที่เข้าใจได้ไม่ยากนัก จึงนับว่าเป็นการทำให้ประชาชนสามารถ “เข้าถึง” สาระและใช้รัฐธรรมนูญได้อย่างถูกต้องสมกับที่เป็น “เจ้าของ” ที่สามารถใช้รัฐธรรมนูญของตนปกป้องสิทธิและเสรีภาพของตน ช่วยกันดำเนินการให้เกิดการปฏิรูปการเมือง เพื่อให้เกิดความสุจริตโปร่งใสในการเมืองและให้เกิดเสถียรภาพและประสิทธิภาพในการบริหารบ้านเมือง เพื่อความผาสุกของทุกคน
	ในนามรัฐสภาซึ่งเป็นสถาบันผู้แทนประชาชน ข้าพเจ้าขอแสดงความสนับสนุนและชื่นชมในการดำเนินการครั้งนี้ของสถาบันพระปกเกล้าและกระทรวงศึกษาธิการ และขอบคุณทั้งสองหน่วยงาน ตลอดจนผู้เขียน คณะบรรณาธิการ ผู้จัดพิมพ์ ตลอดจนผู้ใช้สารานุกรมฉบับนี้ทุกคน และหวังว่าสารานุกรมรัฐธรรมนูญฉบับนี้ จะสามารถอำนวยประโยชน์ให้ทุกฝ่ายได้เต็มที่สมปณิธานของผู้จัดทำจงทุกปราการ

	 								(นายวันมูหะมัตนอร์ มะทา)
									ประธานรัฐสภา
									ในฐานะประธานสภาสถาบันพระปกเกล้า

คำนำ

	รัฐธรรมนูญ เป็นกฎหมายสูงสุดที่มีผลบังคับใช้ในการปกครองประเทศเนื้อหาในรัฐธรรมนูญเป็นเรื่องที่เกี่ยวกับการกำหนดโครงสร้างของรัฐ หลักการสำคัญต่างๆ ในการปกครองประเทศ การรับรองสิทธิและเสรีภาพของประชาชนผลของความเป็นสูงสุดของกฎหมายรัฐธรรมนูญนี้เอง ทำให้บทบัญญัติของกฎหมายใดๆ จะขัดหรือแย้งกับรัฐธรรมนูญไม่ได้ ซึ่งถ้าบทบัญญัตินั้นขัดหรือแย้งกับรัฐธรรมนูญเสียแล้ว ก็ไม่อาจนำกฎหมายนั้นมาใช้ได้
	เป็นเวลากว่า ๖๗ ปีแล้ว ที่ประเทศไทยได้มีการเปลี่ยนแปลงการปกครอง จากระบอบสมบูรณาสิทธิราชย์มาเป็นระบอบประชาธิปไตยอันมีพระมหากษัตริย์ทรงเป็นประมุข และใช้รัฐธรรมเป็นกฎหมายสูงสุดในการปกครองประเทศ แต่กระนั้นก็ตาม ได้มีการยกเลิกแก้ไขเพิ่มเติมรัฐธรรมนูญมาหลายครั้งด้วยเหตุผลต่างๆ กัน เพื่อให้เหมาะสมกับสภาพสังคม กาลเวลาและสถานการณ์ของบ้านเมือง
	รัฐธรรมนูญฉบับ พุทธศักราช ๒๕๔๐ เป็นรัฐธรรมนูญฉบับแรกในประเทศไทย ที่เปิดโอกาสให้ประชาชนทั้งประเทศเข้ามามีส่วนร่วมในการยกร่างโดยตลอด จนได้ชื่อว่าเป็น “รัฐธรรมนูญฉบับประชาชน” เพื่อให้เป็นพื้นฐานสู่การปฏิรูปการเมืองการปกครอง เน้นการส่งเสริมและคุ้มครองสิทธิเสรีภาพของประชาชน ให้ประชาชนมีส่วนร่วมในการปกครองและตรวจสอบการใช้อำนาจรัฐ ตลอดจนปรับปรุงโครงสร้างทางการเมืองให้มีเสถียรภาพและประสิทธิภาพมากขึ้นกว่ารัฐธรรมนูญฉบับก่อน ๆ จึงนับได้ว่ารัฐธรรมนูญฉบับปัจจุบันนี้ มีเนื้อหาสาระเปลี่ยนแปลงไปจากรัฐธรรมนูญในอดีตเป็นอย่างมาก

	ถึงแม้ว่ารัฐธรรมนูญฉบับนี้จะเป็นรัฐธรรมนูญของประชาชน แต่ใช่ว่าประชาชนทั่วไปจะสามารถทำความเข้าใจได้ เนื่องจากประสบอุปสรรคในเรื่องความยากของหลักกฎหมายและภาษาที่เขียนในรัฐธรรมนูญ ซึ่งเต็มไปด้วยศัพท์ทางวิชาการด้านกฎหมาย อาทิ ความเสมอภาค คณะกรรมาธิการ การตรวจเงินแผ่นดิน เอกสิทธิ์ความคุ้มกัน ตลอดจนแนวความคิดใหม่ๆที่ปรากฏในรัฐธรรมนูญฉบับ พุทธศักราช ๒๕๔๐ นี้เป็นครั้งแรก เช่น การออกเสียงประชามติ สิ่งแวดล้อมในรัฐธรรมนูญ และศาลรัฐธรรมนูญ เป็นต้น ดังนั้นจึงจำเป็นจะต้องมีหนังสือที่จะเป็นแนวทางในการอธิบายความหมายของข้อความและแนวคิดสำคัญ ดังที่ปรากฏอยู่ในรัฐธรรมนูญ เพื่อให้ประชาชนทุกคนได้มีความรู้ความเข้าใจในสาระสำคัญ พร้อมทั้งตระหนักในสิทธิเสรีภาพและหน้าที่ตามที่บัญญัติไว้ในรัฐธรรมนูญ
	สถาบันพระปกเกล้า ในฐานะที่เป็นองค์กรอิสระ มีฐานะเป็นนิติบุคคลอยู่ในการกำกับดูแลของประธานรัฐสภา ก่อตั้งขึ้นจากความพยายามที่จะพัฒนาการเมืองการปกครองของไทยในระบอบประชาธิปไตย ให้อยู่ในรูปแบบที่เหมาะสมเป็นประโยชน์ต่อประเทศชาติและปวงชนชาวไทยอย่างแท้จริง และมีภาระหน้าที่ในการเผยแพร่และสนับสนุนการเผยแพร่ประชาธิปไตย จึงจัดทำโครงการสารานุกรมรัฐธรรมนูญแห่งราชอาณาจักรไทย พุทธศักราช ๒๕๔๐ อันประกอบด้วยสาระสำคัญจำนวน ๔๓ เรื่อง ได้แก่
หมวดทั่วไป
	เจตนารมณ์รัฐธรรมนูญ
	พระมหากษัตริย์
	การปฏิรูปราชการตามรัฐธรรมนูญ
	การปกครองท้องถิ่น
	สิ่งแวดล้อมในรัฐธรรมนูญ
หมวดรัฐธรรมนูญและกฎหมาย
	กระบวนการตรากฎหมาย
	ประเภทและศักดิ์กฎหมายในรัฐธรรมนูญ
	กฎหมายประกอบการเลือกตั้ง
	การจัดทำและแก้ไขเพิ่มเติมรัฐธรรมนูญ
หมวดสิทธิเสรีภาพ
	หลักพื้นฐานของสิทธิเสรีภาพ และศักดิ์ศรีความเป็นมนุษย์
	หลักความเสมอภาค
	สิทธิเสรีภาพเกี่ยวกับชีวิต ร่างกาย และสิทธิเสรีภาพในคดีอาญา
	สิทธิเสรีภาพทางเศรษฐกิจ
	สิทธิเสรีภาพและหน้าที่ทางสังคม
	สิทธิเสรีภาพและการมีส่วนร่วมทางการเมืองของประชาชน
	แนวนโยบายแห่งรัฐ
หมวดองค์กรทางการเมือง
	รัฐสภา
	สภาผู้แทนราษฎร
	วุฒิสภา
	หลักการใหม่ในกระบวนการนิติบัญญัติ
	ระบบการเลือกตั้ง
	การอภิปรายไม่ไว้วางใจ
	การยุบสภา
	คณะกรรมาธิการ

	เอกสิทธิ์ความคุ้มกัน
	คณะรัฐมนตรี
	ความสัมพันธ์ระหว่างคณะรัฐสภาและคณะรัฐมนตรี
	การออกเสียงประชามติ
	พรรคการเมือง
หมวดองค์กรอิสระตามรัฐธรรมนูญ
	คณะกรรมการการเลือกตั้ง
	ผู้ตรวจการแผ่นดินของรัฐสภา
	คณะกรรมการสิทธิมนุษยชนแห่งชาติ
	ศาลรัฐธรรมนูญ
	ศาลยุติธรรม
	ศาลปกครอง
	คณะกรรมการป้องกันและปรามปราบการทุจริตแห่งชาติ
	การตรวจเงินแผ่นดิน
หมวดการตรวจสอบ
	การตรวจสอบคณะรัฐมนตรีโดยรัฐสภา
	การตรวจสอบรัฐสภา
	การตรวจสอบศาล
	การแสดงรายการทรัพย์สินและหนี้สิน
	การถอดถอนจากตำแหน่ง
	การดำนินคดีอาญากับผู้ดำรงตำแหน่งทางการเมือง
	เพื่อให้ได้สารานุกรมที่เหมาะสมกับประชาชนทั่วไปซึ่งไม่ใช่นักกฎหมายรัฐธรรมนูญ ในการจัดทำต้นฉบับของสารานุกรมชุดนี้จึงได้กำหนดให้มีการประเมินผลจากผู้อ่านซึ่งเป็นกลุ่มเป้าหมายที่เลือกมาเป็นตัวอย่าง โดยเฉพาะจากนักเรียนมัธยมศึกษาและนักเรียนของกรมการศึกษานอกโรงเรียนและมีคณะบรรณาธิการที่มีประสบการณ์ในการดำเนินการบรรณาธิการกิจเอกสารตำราจากกระทรวงศึกษาธิการและสำนักงานคณะกรรมการการศึกษาแห่งชาติเข้ามาช่วยอ่านและกลั่นกรองงานสารานุกรมชุดนี้ ให้ใช้ภาษาที่เข้าใจได้ง่าย ที่สุด เพื่อให้สารานุกรมฉบับนี้เป็นหนังสือที่ประชาชนอ่านเข้าใจง่าย สมกับเป็นแนวทางในการทำความเข้าใจในรัฐธรรมนูญของประชาชนอย่างแท้จริง
	อย่างไรก็ตาม การทำสารานุกรมในลักษณะนี้ อาจมีความยากอยู่หลายประการ โดยเฉพาะการเขียนคำอธิบายให้กะทัดรัด ไม่เยิ่นเย้อ แต่ครอบคลุมสาระสำคัญทั้งหมดทั้งยังต้องใช้ภาษาที่ไม่ยากแก่การเข้าใจ และให้แนวทางในการค้นคว้าต่อเอาไว้ในบรรณานุกรม นอกจากนั้นยังได้ใส่ดัชนีค้นคำเอาไว้ด้วยเพื่อความสะดวกแก่การค้นคว้า ดังนั้น หากท่านผู้อ่านพบว่ามีจุดใดที่สถาบันพระปกเกล้าจะปรับปรุงสารานุกรมรัฐธรรมนูญฉบับนี้ให้ดีขึ้นก็ขอได้โปรดกรุณาเสนอแนะด้วย เพื่อจะได้มีการปรับปรุงในโอกาสต่อไป
	สารานุกรมชุดนี้จัดทำขึ้นเพื่อเฉลิมพระเกียรติในมหามงคลวโรกาสเฉลิมพระชนมพรรษาครบ ๖ รอบแห่งพระบาทสมเด็จพระเจ้าอยู่หัวภูมิพลอดุลยเดช อันเป็นที่เทิดทูนยิ่งของชนชาวไทยความดีใด ๆ ที่เกิดขึ้นจากวิทยาทานของสารานุกรมชุดนี้ ขอน้อมเกล้าน้อมกระหม่อนถวายเป็นพระราชกุศลในสมเด็จพระมหาธรรมิกราชาขอให้ทรงมีพระพลานามัยสมบูรณ์ และเจริญพระชนมายุยิ่งยืนนาน เพื่ออภิบาลปกปักรักษามหาชนชาวสยามต่อไป
											[image: summarize principle of people law-Scan10095]
									(ศาสตราจารย์ ดร.บวรศักดิ์ อุวรรณโณ)
										เลขาธิการสถาบันพระปกเกล้า

บทนำ

	หลักความเสมอภาคถือเป็นหลักที่มีความสำคัญยิ่ง เพราะถือว่าเป็นหลักพื้นฐานของศักดิ์ศรีความเป็นมนุษย์ ซึ่งหมายความว่ามนุษย์ย่อมได้รับการรับรองและคุ้มครองจากกฎหมายอย่างเท่าเทียมกันในฐานะที่เป็นมนุษย์โดยมิต้องคำนึงถึงคุณสมบัติอื่นๆ อาทิ เชื้อชาติ ศาสนา ภาษา ถิ่นกำเนิด ฯลฯ นอกจากจะขัดกับหลักความเสมอภาคแล้ว ยังขัดกับศักดิ์ศรีความเป็นมนุษย์ด้วย เพราะการคุ้มครองรับรองต่อศักดิ์ศรีความเป็นมนุษย์ย่อมคุ้มครองรับรองเพียงเพราะบุคคลนั้นเป็นมนุษย์เท่านั้น โดยมิต้องคำนึงถึงคุณสมบัติอื่นๆ ความสำคัญของหลักความเสมอภาคอีกประการหนึ่งก็คือ เป็นหลักที่ควบคุมมิให้รัฐใช้อำนาจขอตนอย่างอำเภอใจ เพราะการใช้อำนาจของรัฐที่เกี่ยวกับประชาชนหากก่อให้เกิดผลกระทบหรือเป็นการให้ประโยชน์แก่กลุ่มบุคคลใดกลุ่มบุคคลหนึ่งรัฐจะต้องสามารถอธิบายได้ว่าเพราะเหตุใดรัฐจึงกระทำการอันก่อให้เกิดผลกระทบหรือเป็นการให้ประโยชน์แก่กลุ่มบุคคลนั้น หากการให้เหตุผลนั้นๆ เป็นเหตุผลที่ไม่สามารถรับฟังได้ อาจแสดงได้ว่า การใช้อำนาจของรัฐนั้นเป็นไปตามอำเภอใจ ดังนั้น หลักความเสมอภาคจึงเป็นหลักที่มีบทบาทสำคัญที่สามารถนำมาใช้ตรวจสอบการกระทำของรัฐทั้งหลาย ไม่ว่าจะเป็นการออกกฎหมายของฝ่ายนิติบัญญัติ การกระทำของฝ่ายปกครอง รวมทั้งการวินิจฉัยคดีของศาลด้วย
	แม้ว่าหลักความเสมอภาคจะมีบทบาทสำคัญอย่างยิ่ง แต่ในทางปฏิบัติของการใช้กฎหมายของไทยนับตั้งแต่ที่ได้มีการนำหลักความเสมอภาคมาบัญญัติไว้ในรัฐธรรมนูญฉบับแรก หลักดังกล่าวแทบจะไม่ค่อยได้รับการกล่าวถึง

หลักความเสมอภาคจึงเป็นเพียงหลักการที่บัญญัติรับรองคุ้มครองไว้โดยไม่ก่อให้เกิดผลในทางปฏิบัติแต่อย่างใด ด้วยเหตุนี้ พัฒนาการของหลักความเสมอภาคในระบบกฎหมายไทยจึงเป็นไปอย่างจำกัด
	สารานุกรมเรื่อง “หลักความเสมอภาค” นี้ เขียนขึ้นโดยมีวัตถุประสงค์เพื่อเผยแพร่ให้ประชาชนผู้เป็นเจ้าของสิทธิได้เรียนรู้และทำความเข้าใจในสาระสำคัญของหลักความเสมอภาค ซึ่งจะได้กล่าวถึงเรื่องต่าง ๆ ดังนี้ตามลำดับ
	๑. หลักความเสมอภาคมีความหมายว่าอย่างไร
	๒. หลักความเสมอภาคมีกี่ประเภท
	๓. ความเสมอภาคระหว่างชายและหญิงมีสาระอย่างไร
	๔. มีข้อห้ามในการเลือกปฏิบัติอย่างไรบ้าง
	๕. การพิจารณาเกี่ยวกับการปฏิบัติให้เท่าเทียมกัน หรือการปฏิบัติให้แตกต่างกันมีหลักเกณฑ์อย่างไร
	๖. ข้อยกเว้นของหลักความเสมอภาคตามบทบัญญัติของรัฐธรรมนูญมีอะไรบ้าง
	๗. ความผูกพันขององค์กรผู้ใช้อำนาจ ต่อหลักความเสมอภาคมีสาระอย่างไร
๑. หลักความเสมอภาคมีความหมายว่าอย่างไร
	ความเสมอภาคในกฎหมายหรือความเท่าเทียมกันในกฎหมายอาจกล่าวได้ว่าเป็นหลักที่เป็นพื้นฐานของความยุติธรรม เนื่องจากเป็นหลักการที่เรียกร้องให้มีการปฏิบัติต่อบุคคลที่เกี่ยวข้องกับเรื่องนั้นๆ อย่างเท่าเทียมกันการที่จะพิจารณาว่ามีการปฏิบัติอย่างเสมอภาคหรืออย่างเท่าเทียมกันหรือไม่นั้นจำเป็นที่จะต้องมีการเปรียบเทียบกันว่า การปฏิบัติต่อบุคคลหนึ่งเหมือนหรือแตกต่างจากอีกบุคคลหนึ่งหรือไม่ โดยก่อนที่จะมีการเปรียบเทียบว่ามีการปฏิบัติต่อบุคลหนึ่งเหมือนหรือแตกต่างจากอีกบุคคลหนึ่งหรือไม่นั้น จะต้องพิจารณาสิ่งที่จะนำมาเปรียบเทียบกันก่อน ว่ามีลักษณะเหมือนหรือคล้ายกันพอที่จะน่ามาเปรียบเทียบกันได้หรือไม่ เช่น การที่กล่าวว่ารัฐให้เงินช่วยเหลือหรือให้สวัสดิการเฉพาะแก่คนพิการนั้นเป็นการปฏิบัติอย่างไม่เสมอภาค กรณีเช่นนี้ แม้จะเป็นการปฏิบัติอย่างไม่เท่าเทียมกัน แต่ก็เป็นการปฏิบัติอย่างไม่เท่าเทียมกันที่มีเหตุผลอันควรรับฟังได้ เพราะบุคคลทั้ง ๒ กลุ่มนั้น มีสาระสำคัญหรือมีลักษณะทางสภาพร่างกายที่แตกต่างกัน ตรงกันข้าม หากมีการกำหนดว่า เฉพาะผู้ชายเท่านั้นที่สามารถจะเข้าศึกษาต่อในมหาวิทยาลัยได้ ในกรณีนี้จะเห็นได้ว่า สาระสำคัญของความเป็นหญิงและชายที่มีต่อการศึกษานั้น ไม่มีความแตกต่างกัน ดังนั้น การกำหนดหลักเกณฑ์ว่าเฉพาะผู้ชายเท่านั้นที่สามารถเข้าศึกษาต่อในมหาวิทยาลัยได้ จึงเป็นหลักเกณฑ์ที่ขัดต่อหลักความเสมอภาค เพราะการกำหนดดังกล่าวเป็นการเลือกปฏิบัติโดยการเลือกปฏิบัตินั้นไม่อาจจะอ้างเหตุผลที่จะรับฟังได้เพื่อสนับสนุนหลักเกณฑ์ดังกล่าว
	ในที่นี้จึงพอสรุปหลักเกณฑ์กว้าง ๆ ของหลักความเสมอภาคได้ว่า จะต้องปฏิบัติต่อสิ่งที่มีสาระสำคัญเหมือนกันอย่างเท่าเทียมกัน และจะต้องปฏิบัติต่อสิ่งที่มีสาระสำคัญแตกต่างกันให้แตกต่างกันไปตามลักษณะของเรื่องนั้นๆ ประเด็นข้อสำคัญในที่นี้คือ อะไรเป็นสิ่งที่มีสาระสำคัญเหมือนกัน อะไรเป็นสิ่งที่มีสาระสำคัญแตกต่างกัน ซึ่งในเรื่องนี้จะต้องอาศัยการพิจาณาเป็นเรื่องๆ ไป ตัวอย่างเช่น การเปรียบเทียบในลักษณะของอาชีพระหว่างตำรวจกับครู โดยลักษณะอาชีพของทั้งสองอาชีพนั้นมีลักษณะที่แตกต่างกัน กล่าวคือ อาชีพตำรวจต้องทำหน้าที่ปราบปรามผู้ร้าย ดังนั้น การให้สิทธิตำรวจในการมีอาวุธและพกพาอาวุธจึงไม่เป็นการปฏิบัติอย่างไม่เท่าเทียมกันระหว่างอาชีพตำรวจ

และอาชีพครู เพราะสาระสำคัญของอาชีพทั้งสองต่อการมีอาวุธปืนนั้นมีความแตกต่างกัน การจะเปรียบเทียบเพื่อนำไปสู่ข้อสรุปว่ามีการปฏิบัติอย่างเท่าเทียมกันหรือไม่อย่างไร จึงจำเป็นต้องเปรียบเทียบก่อนว่าทั้งสองสิ่งนั้นมีสาระสำคัญเหมือนกันหรือต่างกันหรือไม่อย่างไร

๒.หลักความเสมอภาคมีกี่ประเภท


	หลักความเสมอภาคนั้นอาจแยกออกได้ ๒ ประเภทคือ หลักความเสมอภาคทั่วไป กับ หลักความเสมอภาค เฉพาะเรื่อง หากพิจารณาจากบทบัญญัติมาตรา ๓๐ ซึ่งบัญญัติว่ามาตรา ๓๐

	บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกันชายและหญิงมีสิทธิเท่าเทียมกัน

	การเลือกปฏิบัติโดยไม่เป็นธรรมต่อบุคคล เพราะเหตุแห่งความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญ จะกระทำมิได้


	มาตรการที่รัฐกำหนดขึ้นเพื่อขจัดอุปสรรคหรือส่งเสริมให้บุคคลสามารถใช้สิทธิและเสรีภาพได้เช่นเดียวกับบุคคลอื่น ย่อมไม่ถือเป็นการเลือกปฏิบัติโดยไม่เป็นธรรมตามวรรคสาม

	จากบทบัญญัติมาตรา ๓๐ ของรัฐธรรมนูญดังกล่าว อาจสรุปได้ดังนี้

	วรรคหนึ่ง กล่าวถึง หลักความเสมอภาคทั่วไป


	วรรคสอง กล่าวถึง หลักความเสมอภาคเฉพาะเรื่อง


	วรรคสามกล่าวถึง หลักมิให้มีการเลือกปฏิบัติ


	วรรคสี่ เป็นข้อยกเว้นของหลักความเสมอภาค หรือการปฏิบัติอย่างไม่เท่าเทียมกัน ที่รัฐธรรมนูญสนับสนุนให้กระทำได้


	ในที่นี้จะกล่าวเฉพาะหลักความเสมอภาคทั่วไปและหลักความเสมอภาคเฉพาะเรื่องเท่านั้น

       	หลักความเสมอภาคทั่วไป
       	หลักความเสมอภาคเฉพาะเรื่อง
     

     
       	บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียม (ตามมาตรา ๓๐ วรรคหนึ่ง)
       	๑. ความมีสิทธิเท่าเทียมกันระหว่างหญิงและชาย (ตามมาตรา ๓๐ วรรคสอง)
           ๒. บุคคลมีสิทธิเสมอกันในการรับการศึกษาขั้นพื้นฐานไม่น้อยกว่า ๑๒ ปี (ตามมาตรา ๔๓)
         ๓. บุคคลมีสิทธิเสมอกันในการรับบริการสาธารณสุขที่ได้มาตรฐานและผู้ยากไร้มีสิทธิได้รับบริการโดยไม่เสียค่าใช้จ่าย (ตามมาตรา ๕๒)
         ๔. สิทธิได้รับความคุ้มครองโดยรัฐจากการใช้ความรุนแรงและการปฏิบัติโดยไม่เป็นธรรม เด็กและเยาวชนซึ่งไม่มีผู้ดูแล มีสิทธิได้รับการเลี้ยงดูและการศึกษาอบรมจากรัฐ (ตามมาตรา ๕๓)
         ๕. บุคคลอายุเกิน ๖๐ ปีบริบูรณ์และไม่มีรายได้เพียงพอแก่การยังชีพมีสิทธิได้รับการช่วยเหลือจากรัฐ (มาตรา ๕๔)
         ๖. ผู้พิการมีสิทธิได้รับความช่วยเหลือจากรัฐ (มาตรา ๕๕)
         ๗. หลักความเสมอภาคในการเลือกตั้ง (มาตรา ๑๐๔)
         ๘. ความเสมอภาคของพรรคการเมือง (มาตรา ๑๑๓)
         ๙. ความเสมอภาคของผู้สมัครรับเลือกตั้งเป็นวุฒิสภา (มาตรา ๑๒๙)
     

   


 
๒.๑ หลักความเสมอภาคทั่วไป
	ตามมาตรา ๓๐ วรรคหนึ่ง บัญญัติว่า
	“บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน....”
	หลักความเสมอภาคทั่วไปนี้เป็นสิทธิขั้นพื้นฐานของบุคคลทุกคนที่อาจกล่าวอ้างกับการกระทำใดๆของรัฐได้
 หากเรื่องนั้นมิได้มีการกำหนดไว้ในหลักความเสมอภาคเฉพาะเรื่อง แต่หากเรื่องใดมีหลักความเสมอภาคเฉพาะเรื่องกำหนดไว้แล้วก็ให้พิจารณาไปตามหลักความเสมอภาคเฉพาะเรื่องนั้นๆ

	หลักความเสมอภาคทั่วไปตามมาตรา ๓๐ วรรคหนึ่ง ถือว่าเป็นสิทธิของบุคคลเพื่อเรียกร้องมิให้มี การใช้อำนาจอย่างอำเภอใจ การใช้อำนาจอย่างอำเภอใจ
 หมายถึง การใช้อำนาจโดยไม่พิจารณาเนื้อหาของเรื่องนั้นๆ และไม่อาจจะค้นหาเหตุผลที่รับฟังได้จากการพิจารณาตัดสินใจดังกล่าว
 ตัวอย่างเช่น การสอบเข้าเรียนโรงเรียนแห่งหนึ่งมีการกำหนดว่า ผู้สอบแข่งขันคนใดที่มีบิดาหรือมารดาเป็นข้าราชการของโรงเรียนนั้น ผู้สอบแข่งขันคนใดที่มีบิดาหรือมารดาเป็นข้าราชการของโรงเรียนนั้น
 ผู้สอบแข่งขันรายนั้นจะได้คะแนนเพิ่มพิเศษ การวางกฎเกณฑ์โดยอาศัยเหตุผลดังกล่าวจะเห็นได้ว่าเป็นเหตุผลที่มิอาจจะรับฟังได้จากความรู้สึกของบุคคลทั่วไป
 กรณีที่มิอาจจะค้นหาเหตุผลอันอาจรับฟังได้จากการกำหนดกฎเกณฑ์ในเรื่องนั้นๆ กรณีนี้ย่อมถือได้ว่าเป็นการวางกฎเกณฑ์อย่างอำเภอใจ

	หลักของการปฏิบัติอย่างเท่าเทียมกันมิได้เรียกร้องว่าจะต้องกระทำได้เท่าเทียมกันทุก ๆ ประการ เนื่องจากการปฏิบัติอย่างเท่าเทียมกันในสายตาของกฎหมายนั้น
 หมายถึง กรณีที่ข้อเท็จจริงอย่างเดียวกัน ยอมได้รับผลในทางกฎหมายอย่างเดียวกัน ดังนั้น เรื่องหลักความเสมอภาคจึงต้องมีการเปรียบเทียบกันระหว่างข้อเท็จจริง ๒ ข้อเท็จจริง
 หรือบุคคล ๒ คน หรือกลุ่มบุคคล ๒ กลุ่ม โดยจะต้องคำนึงว่าไม่มีข้อเท็จจริงใด หรือบุคคลใด หรือกลุ่มบุคคลใดจะเหมือนกันทุกประการกับอีกข้อเท็จจริงหนึ่ง หรืออีกบุคคลหนึ่ง

หรืออีกกลุ่มบุคคลหนึ่ง เพราะหากปฏิบัติอย่างเท่าเทียมกันโดยมิได้พิจารณาข้อเท็จจริงอันเป็นสาระสำคัญของเรื่องนั้นๆ ในที่สุดอาจนำไปสู่การปฏิบัติอย่างไม่เท่าเทียมกันได้  อันจะก่อให้เกิดความไม่เป็นธรรมกับบุคคลบางกลุ่ม เช่น การกำหนดให้ทุกคนเสียภาษีเท่ากันหมด โดยไม่พิจารณาว่าบุคคลนั้นมีรายได้มากน้อยเพียงใด เป็นต้น 
	อย่างไรก็ตาม การเปรียบเทียบกันนั้นย่อมมีปัญหาว่า อะไรคือความแตกต่างหรือความเหมือนกันในข้อที่เป็นสาระสำคัญ ซึ่งสามารถเปรียบเทียบกับบุคคลหรือกลุ่มบุคคลอีกลุ่มหนึ่งได้ โดยการนำลักษณะที่เป็นสาระสำคัญในเรื่องนั้นๆ เป็นจุดยึดโยงในการเปรียบเทียบความเหมือนหรือความแตกต่างในสาระสำคัญดังกล่าวนั้นเองที่จะเป็นสาระสำคัญในการพิจารณาอันนำไปสู่การปฏิบัติให้เหมือนหรือแตกต่างกัน เช่น การที่กฎหมายกำหนดให้เงินค่าเลี้ยงดูแก่เด็ก ๒ กลุ่ม คือ เด็กซึ่งกำพร้าบิดามารดากับเด็กซึ่งมิได้กำพร้าบิดามารดาในกรณีของเด็ก ๒ กลุ่มนี้ มีข้อแตกต่างที่เป็นสาระสำคัญอันนำไปสู่การปฏิบัติที่แตกต่างกัน คือเด็กกลุ่มหนึ่งเป็นเด็กที่ขาดบิดามารดาในการให้การเลี้ยงดูกับเด็กอีกกลุ่มหนึ่งเป็นเด็กที่อยู่ภายใต้การเลี้ยงดูของบิดามารดา ดังนั้น เด็กทั้งสองกลุ่มจึงมีความแตกต่างกันในสาระสำคัญ และสมควรที่จะได้รับการปฏิบัติให้แตกต่างกัน การปฏิบัติให้แตกต่างกันในกรณีนี้จึงไม่ขัดกับหลักความเสมอภาค 
	ปัญหาจึงมีอยู่ว่า อะไรเป็นข้อแตกต่างที่เป็นสาระสำคัญหรือมิใช่ข้อแตกต่างอันเป็นสาระสำคัญนั้น ส่วนหนึ่งรัฐธรรมนูญเองได้ให้คำตอบในเรื่องนั้นไว้แล้วโดยได้บัญญัติไว้ในมาตรา ๓๐ วรรคสามว่า ความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรมหรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญ สิ่งเหล่านี้ไม่ใช่สาระสำคัญ ที่จะนำไปสู่การปฏิบัติให้แตกต่างกัน
๒.๒ หลักความเสมอภาคเฉพาะเรื่อง
	หลักความเสมอภาคเฉพาะเรื่อง หมายถึง หลักความเสมอภาคที่ใช้เฉพาะภายในขอบเขตเรื่องใดเรื่องหนึ่งเป็นการเฉพาะ เช่น ตามมาตรา ๓๐ วรรคสอง กำหนดให้ชายและหญิงมีสิทธิเท่าเทียมกัน ในกรณีนี้ถือว่าเป็นหลักความเสมอภาคเฉพาะเรื่องที่เกี่ยวกับชายและหญิง รัฐธรรมนูญของไทยได้บัญญัติเกี่ยวกับหลักความเสมอภาคเฉพาะเรื่องไว้หลายเรื่อง เช่น 
มาตรา ๓๐ วรรคสอง ความมีสิทธิเท่าเทียมกันระหว่างหญิงและชาย (หลักความเสมอภาคของหญิงและชาย) 
มาตรา ๔๓ บุคคลย่อมมีสิทธิเสมอกันในการับการศึกษาขั้นพื้นฐานไม่น้อยกว่าสิบสองปี (หลักความเสมอภาคในการรับการศึกษาขั้นพื้นฐาน) 
มาตรา ๕๒ บุคคลย่อมมีสิทธิเสมอกันในการรับบริการทางสาธารณสุขที่ได้มาตรฐาน และผู้ยากไร้มีสิทธิได้รับการรักษาพยาบาลจากสถานพยาบาลบริการสาธารณสุขของรัฐ โดยไม่เสียค่าใช้จ่าย (หลักความเสมอภาคในการรับบริการทางสาธารณสุข) 
มาตรา ๕๓ วรรคหนึ่ง เด็ก เยาวชน และบุคคลในครอบครัว มีสิทธิได้รับความคุ้มครองโดยรัฐจากการใช้ความรุนแรงและการปฏิบัติที่ไม่เป็นธรรม 
มาตรา ๕๓ วรรคสอง เด็กและเยาวชนซึ่งไม่มีผู้ดูแลมีสิทธิได้รับการเลี้ยงดูและการศึกษาอบรมจากรัฐ (หลักความเสมอภาคในการได้รับความคุ้มครองและการอบรมเลี้ยงดูจากรัฐ)

มาตรา ๕๔ บุคลซึ่งมีอายุเกินหกสิบปีบริบูรณ์และไม่มีรายได้เพียงพอแก่การยังชีพ มีสิทธิได้รับความช่วยเหลือจากรัฐ (หลักความเสมอภาคในการได้รับความช่วยเหลือจากรัฐ)
มาตรา ๕๕ บุคคลซึ่งพิการหรือทุพพลภาพ มีสิทธิได้รับสิ่งอำนวยความสะดวกอันเป็นสาธารณะและความช่วยเหลือจากรัฐ
มาตรา ๖๘ บุคคลมีหน้าที่ไปใช้สิทธิเลือกตั้ง มาตรา ๑๐๔ ผู้มีสิทธิเลือกตั้งมีสิทธิออกเสียงอย่างเท่าเทียมกัน (หลักความเสมอภาคในการเลือกตั้ง)
มาตรา ๑๑๓ หลักความเสมอภาคของพรรคการเมือง
มาตรา ๑๒๙ หลักความเสมอภาคของผู้สมัครรับเลือกตั้งเป็นวุฒิสภา
	จากตัวอย่างของหลักความเสมอภาคเฉพาะเรื่องตามรัฐธรรมนูญของไทยดังกล่าวข้างต้นนั้น จะเห็นได้ว่ามีการบัญญัติในลักษณะที่เป็นการเฉพาะเรื่อง ๒ ลักษณะ คือ
	๑. นำเอาเรื่องเพศและอายุมาเป็นเกณฑ์ เช่นกำหนดให้หญิงและชายมีสิทธิเท่าเทียมกัน กรณีนี้ สิ่งที่รัฐธรรมนูญประสงค์จะให้มีความเท่าเทียมกันคือหญิง กับชาย หรือกรณีของบุคคลซึ่งมีอายุเกินหกสิบปีบริบูรณ์และไม่มีรายได้เพียงพอแก่การยังชีพ ในกรณีนี้เอาเกณฑ์ของบุคคลที่มีอายุเกิน ๖๐ ปีเป็นเกณฑ์
	๒. นำเอาการให้บริการจากรัฐมาเป็นเกณฑ์ เช่น
	มาตรา ๕๒ กำหนดให้บุคคลย่อมมีสิทธิเสมอกันในการรับบริการทางสาธารณสุขที่ได้มาตรฐาน
	- กรณีนี้มิได้นำเรื่องของบุคคลเป็นเกณฑ์ตั้ง แต่นำเรื่องของการรับบริการสาธารณสุขเป็นเกณฑ์ตั้ง
	มาตรา ๔๓ กำหนดให้บุคคลย่อมมีสิทธิเสมอกันในการรับการศึกษาขั้นพื้นฐานไม่น้อยกว่าสิบสองปี
	- กรณีนี้ถือเอาสิทธิในการรับการศึกษาขั้นพื้นฐานเป็นเกณฑ์ในการกำหนดเรื่องหลักความเสมอภาคเฉพาะเรื่อง
	ความสัมพันธ์ระหว่างหลักความเสมอภาคทั่วไปกับหลักความเสมอภาคเฉพาะเรื่องนั้น โดยแท้จริงแล้ว หลักความเสมอภาคทั่วไปถือว่าเป็นพื้นฐานสำหรับหลักความเสมอภาคเฉพาะเรื่อง แต่หลักความเสมอภาคทั่วไปนั้นสามารถนำไปใช้ได้กับทุก ๆ เรื่อง โดยไม่จำกัดขอบเขตเรื่องใดเรื่องหนึ่ง และบุคคลทุกๆ คนย่อมอ้างหลักความเสมอภาคทั่วไปได้ ส่วนหลักความเสมอภาคเฉพาะเรื่องนั้น อาจถูกจำกัดเฉพาะเรื่องหรือเฉพาะกลุ่มบุคคลที่รัฐธรรมนูญมุ่งคุ้มครองเท่านั้น เช่น ตามมาตรา ๑๑๓ ได้กำหนดให้มีการสนับสนุนการเลือกตั้งสมาชิกสภาผู้แทนราษฎรอย่างเสมอภาค ในการสนับสนุนนั้น รัฐจะต้องจัดที่ปิดประกาศ จัดหาสถานที่หาเสียง จัดสรรเวลาออกอากาศทางวิทยุกระจายเสียงและวิทยุโทรทัศน์ให้แก่พรรคการเมือง ในกรณีนี้ หากมีการจัดสรรเวลาหรือมีการสนับสนุนจากรัฐในเรื่องดังกล่าวอย่างไม่เป็นธรรม บุคคลที่มีสิทธิเรียกร้องหรืออ้างหลักความเสมอภาคในกรณีนี้ได้ย่อมได้แก่ ผู้สมัครรับเลือกตั้งและพรรคการเมืองเท่านั้น
	ส่วนความสัมพันธ์ระหว่างหลักความเสมอภาคทั่วไปกับหลักความเสมอภาคเฉพาะเรื่องนั้น โดยหลักทั่วไปแล้วหลักความเสมอภาคเฉพาะเรื่องถือว่าเป็นหลักกฎหมายพิเศษซึ่งย่อมมาก่อนหลักความเสมอภาคทั่วไป ถ้ากฎเกณฑ์ใดกฎเกณฑ์หนึ่งหรือกฎหมายฉบับใดฉบับหนึ่งได้รับการวินิจฉัยว่าเป็นโมฆะเนื่องจากขัดต่อหลักความเสมอภาคเฉพาะเรื่อง ในกรณีนี้ก็ไม่จำเป็นที่จะต้องนำหลักความเสมอภาคทั่วไปมาพิจารณา แต่ถ้ากฎหมายฉบับใดฉบับหนึ่งเมื่อพิจารณาตามหลักความเสมอภาคเฉพาะเรื่องแล้ว กฎหมายฉบับนั้นไม่ขัดกับหลักความเสมอภาคเฉพาะเรื่อง

	กรณีนี้จะไม่ย้อนกลับมาพิจารณาตามหลักความเสมอภาคทั่วไปอีก เช่น การกำหนดห้ามมิให้ผู้หญิงเป็นทหารพรานหลักความเสมอภาคเฉพาะเรื่องในเรื่องนี้ได้แก่ มาตรา ๓๐ วรรคสอง ที่กำหนดให้หญิงและชายมีสิทธิเท่าเทียมกัน เมื่อพิจารณาหลักความเสมอภาคเฉพาะเรื่องแล้ว หากเห็นว่าไม่ขัดกับหลักความเสมอภาคเฉพาะเรื่องในเรื่องนั้นกรณีนี้ไม่จำเป็นต้องย้อนกลับมาพิจารณาหลักความเสมอภาคทั่วไปตามมาตรา ๓๐ วรรคหนึ่ง ที่กำหนดให้ “บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน” อีก
๓. ความเสมอภาคระหว่างหญิงและชายมีสาระอย่างไร
	เนื่องจากหลักความเสมอภาคเฉพาะเรื่องได้มีการกำหนดไว้หลายเรื่องในที่นี้จะขอกล่าวถึงเฉพาะหลักความเสมอภาคระหว่างหญิงและชาย ตามมาตรา ๓๐ วรรคสองเท่านั้น ซึ่งได้กำหนดไว้เป็นหลักว่า “ชายและหญิงมีสิทธิเท่าเทียมกัน” บทบัญญัติดังกล่าวนี้เป็นการทำให้หลักความเสมอภาคทั่วไปปรากฏเป็นรูปธรรมที่ชัดเจนขึ้น ในการตีความกฎหมายนั้นหลักความเสมอภาคเฉพาะเรื่องระหว่างชายและหญิงต้องมาก่อนหลักความเสมอภาคทั่วไปตามมาตรา ๓๐ วรรคหนึ่ง เพราะตามหลักความเสมอภาคทั่วไปตามมาตรา ๓๐ วรรคหนึ่งแล้ว อาจจะปฏิบัติให้แตกต่างกันได้ระหว่างข้อเท็จจริงสองข้อเท็จจริงหรือระหว่างกลุ่มบุคคลสองกลุ่มเมื่อมีเหตุผลอันรับฟังได้ตามข้อเท็จจริงของเรื่องนั้น ๆ จากหลักความเสมอภาคระหว่างหญิงกับชายในมาตรา ๓๐ วรรคสอง จึงมีความหมายว่าลำพังแต่ข้อเท็จจริงที่ว่าฝ่ายหนึ่งเป็นผู้ชาย อีกฝ่ายหนึ่งเป็นผู้หญิง ในกรณีนี้ไม่ถือว่าเป็นเกณฑ์ของความแตกต่างอันเป็นสาระสำคัญที่จะเป็นเหตุให้มีการปฏิบัติให้แตกต่างกันได้
	แต่อย่างไรก็ตาม ก็ไม่อาจที่จะไม่คำนึงถึงความแตกต่างกันในทางกายภาพและในทางหน้าที่ระหว่างหญิงและชายได้อย่างสมบูรณ์ ด้วยเหตุเช่นนี้เอง จึงได้มีการวางหลักไว้ว่า ความแตกต่างระหว่างหญิงกับชายนั้น อาจจะเป็นเหตุผลที่สำคัญของการปฏิบัติให้แตกต่างกันได้ เมื่อการปฏิบัติให้แตกต่างนั้น เรียกร้องให้คำนึงถึงความแตกต่างในทางกายภาพ หรือความแตกต่างในภาระหน้าที่ระหว่างหญิงกับชาย เช่น การกำหนดให้เฉพาะผู้ชายเท่านั้นที่อาจเป็นทหารในหน่วยรบได้ กรณีนี้การเป็นทหารในหน่วยรบย่อมเรียกร้องความแข็งแกร่งทางกายภาพในการที่ต้องอยู่ในสนามรบ ข้อเรียกร้องดังกล่าวอาจเป็นการเหมาะสมที่จะปฏิบัติให้แตกต่างกันระหว่างหญิงและชายในเรื่องดังกล่าวแต่ในทางตรงกันข้าม หากมีการกำหนดว่าเฉพาะผู้ชายเท่านั้นที่จะเป็นนายอำเภอได้ ในกรณีเช่นนี้จะเห็นได้ว่า ข้อเรียกร้องของการเป็นนายอำเภอนั้นมิได้เรียกร้อง ถึงความแตกต่างทางกายภาพระหว่างหญิงและชายแต่อย่างใด การกำหนดกฎเกณฑ์ในลักษณะดังกล่าวจึงขัดกับหลักความเสมอภาคระหว่างหญิงและชายได้
	ประเด็นเรื่องความเท่าเทียมระหว่างหญิงและชายที่เป็นเรื่องที่ได้รับการถกเถียงกันอย่างกว้างขวางในสังคมไทยขณะนี้คือ เรื่องของการใช้นามสุกลของหญิงที่สมรสกับชาย ก่อนที่จะพิจารณากรณีของไทย จะขอยกตัวอย่างกรณีของประเทศเยอรมนีซึ่งมีปัญหาดังกล่าวลักษณะเดียวกับของไทย ซึ่งศาลรัฐธรรมนูญของเยอรมนีได้วินิจฉัยว่า การสมรสที่ได้กระทำระหว่างวันที่ ๑ เมษายน ค.ศ.๑๙๕๓ (พ.ศ.๒๔๙๖) ถึง ๓๐ มิถุนายน ค.ศ.๑๙๗๖ (พ.ศ.๒๕๑๙) ซึ่งเป็นช่วงที่กฎหมายได้กำหนดให้ใช้ชื่อ-สกุลของฝ่ายเป็นชื่อ-สกุลของคู่สมรสตามประมวลกฎหมายแพ่งฯ ในกรณีนี้การกำหนดดังกล่าวของประมวลกฎหมายแพ่งฯ จึงไม่สอดคล้องกับหลักความเสมอภาคระหว่างหญิงและชาย(มาตรา ๓ วรรคสองของรัฐธรรมนูญ) การที่กฎหมายได้กำหนดให้ใช้ ชื่อ-สกุลของ ฝ่ายชายเท่านั้น

	กฎเกณฑ์ดังกล่าวจึงเป็นการละเมิดต่อสิทธิขั้นพื้นฐานของฝ่ายหญิง อันมีผลมาจากหลักความเสมอภาคระหว่างหญิงและชาย (มาตรา ๓ วรรคสองของรัฐธรรมนูญ) และศาลยังได้วินิจฉัยต่อไปว่า การทำให้ฝ่ายหญิงเสียเปรียบในกรณีนี้มิอาจจะได้รับการแก้ไขแม้จะให้ชื่อ-สกุลของฝ่ายหญิงสามารถที่จะเพิ่มต่อจากชื่อ-สกุลของฝ่ายชายได้ก็ตาม
	การปฏิบัติอย่างไม่เท่าเทียมกันในเรื่องการใช้นามสกุลตามประมวลกฎหมายแพ่งฯของเยอรมนีนั้นไม่สามารถให้เหตุผลได้โดยอาศัยความแตกต่างในทางกายภาพระหว่างหญิงและชายได้ ดังนั้น ในกรณีนี้ความเท่าเทียมกันของสามีภรรยาในขอบเขตของความเป็นเอกภาพของครอบครัวย่อมได้รับความกระทบกระเทือนโดยบทบัญญัติของกฎหมายที่กำหนดให้ชื่อ-สกุลของฝ่ายชายเป็นชื่อ-สกุลภายหลังจากการสมรส มีการให้เหตุผลว่าการให้ใช้ชื่อ-สกุลของฝ่ายชายนั้นได้แสดงออกถึงความเป็นเอกภาพของชื่อ-สกุลของครอบครัวเพราะฝ่ายชายเป็นตัวแทนของครอบครัวในทางความสัมพันธ์กับบุคคลภายนอกซึ่งศาลรัฐธรรมนูญของเยอรมนีเห็นว่า เหตุผลดังกล่าวนี้ไม่สามารถจะให้เหตุผลถึงการปฏิบัติอย่างไม่เท่าเทียมกันระหว่างสามีภรรยาในเรื่องของการใช้ชื่อ-สกุลได้ ท้ายที่สุดศาลรัฐธรรมนูญเยอรมนีได้วินิจฉัยว่า การบัญญัติให้ใช้ชื่อ-สกุลของฝ่ายชายเป็น-สกุลหลังการสมรสเป็นการขัดกับหลักความเสมอภาคระหว่างหญิงและชาย
	นอกจากนี้ศาลรัฐธรรมนูญของเยอรมนียังได้วินิจฉัยเรื่องหลักความเสมอภาคระหว่างหญิงและชายไว้ว่า เป็นหลักที่ห้ามมิให้มีการปฏิบัติให้แตกต่างกันในทางกฎหมายโดยอาศัยความเป็นชายหรือหญิงเป็นเหตุผลสำคัญ แต่ทว่ามิได้ห้ามให้มีการปฏิบัติให้แตกต่างกันระหว่างหญิงและชายอันเนื่องมาจากเหตุผลของความแตกต่างในกายภาพของหญิงและชาย หากการปฏิบัติให้แตกต่างกันนั้นมีเหตุผลสำคัญอันเกิดมาจากความแตกต่างทางกายภาพดังกล่าว
อย่างไรก็ตาม การปฏิบัติให้แตกต่างกันโดยอาศัยเหตุผลจากประเพณีวัฒนธรรมเพียงลำพังนั้นไม่อาจจะเป็นเหตุผลทีอาจรับฟังได้ เพราะหากยอมรับประเพณีวัฒนธรรมดังกล่าวโดยมิได้พิจารณาการปฏิบัติให้แตกต่างกันในสาระสำคัญแล้ว จะทำให้หลักเสมอภาคของหญิงและชายตามรัฐธรรมนูญสูญเสียภาระหน้าที่ของหลักอันเป็นกฎหมายสูงสุดสำหรับการทำให้บรรลุผลในอนาคตของกระทำให้เกิดความเท่าเทียมกันระหว่างหญิงและชาย ดังนั้น หากสังคมไม่ประสงค์ที่จะเห็นความไม่เท่าเทียมกันระหว่างหญิงและชาย จำเป็นอย่างยิ่งที่จะต้องนำหลักความเสมอภาคมาใช้อย่างเคร่งครัด โดยเฉพาะอย่างยิ่งกับผู้หญิงที่ถูกเอาเปรียบ เพราะหลักความเสมอภาคระหว่างหญิงและชายมีความมุ่งหมายเพื่อที่จะลดความเสียเปรียบของหญิงในสังคม
	สำหรับปัญหาเรื่องการใช้ชื่อ-สกุลของหญิงที่สมรสแล้วในประเทศไทยนั้น พระราชบัญญัติชื่อบุคคล พ.ศ.๒๕๐๕ มาตรา ๑๒ ได้บัญญัติว่า “หญิงมีสามีให้ใช้ชื่อ-สกุลของสามี” มีข้อพิจารณาว่ามาตรา ๑๒ แห่งพระราชบัญญัติชื่อบุคคล พ.ศ.๒๕๐๕ ขัดกับมาตรา ๓๐ วรรคสอง ของรัฐธรรมนูญ พ.ศ. ๒๕๔๐ หรือไม่ ในกรณีนี้ถือได้ว่า “พระราชบัญญัติชื่อบุคคล” ได้อาศัยความเป็นหญิงหรือชายเป็นสาระสำคัญของการปฏิบัติให้แตกต่างกัน โดยกำหนดให้เมื่อจดทะเบียนสมรสแล้ว ให้ฝ่ายหญิงใช้ชื่อ-สกุลของฝ่ายชาย การที่กฎหมายได้ยึดถือเอาชื่อ-สกุลของชายเป็นชื่อ-สุกลของการสมรส ซึ่งก่อให้เกิดความเสียเปรียบแก่ฝ่ายหญิงในกรณีนี้หากการกำหนดดังกล่าวไม่อาจให้เหตุผลที่อาจรับฟังได้ว่า เพราะเหตุใดจึงมีการกำหนดให้ชื่อ-สกุลของฝ่ายชายเท่านั้นเป็นชื่อ-สกุลหลังการจดทะเบียนสมรส พระราชบัญญัติชื่อบุคคล พ.ศ. ๒๕๐๕ ย่อมขัดกับหลักความเสมอภาคระหว่างหญิงและชายตามมาตรา ๓๐ วรรคสอง ของรัฐธรรมนูญ พ.ศ. ๒๕๔๐

๔. มีข้อห้ามในการเลือกปฏิบัติอย่างไรบ้าง
	ตามมาตรา ๓๐ วรรคสาม บัญญัติว่า “การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่าง ในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรมหรือความคิดทางการเมืองอันไม่ขัดต่อบทบัญญัติแห่งรัฐธรรมนูญจะกระทำมิได้” ข้อห้ามในการเลือกปฏิบัตินี้ได้แสดงให้เห็นว่า บุคคลไม่อาจจะได้รับการเลือกปฏิบัติอันมีผลทำให้บุคคลนั้นได้เปรียบหรือเสียเปรียบได้ ตัวอย่างเช่น การสอบคัดเลือกเข้าศึกษาในสถานศึกษาแห่งหนึ่งได้ให้คะแนนเพิ่มพิเศษแก่บุคคลที่เป็นบุตรของข้าราชการในสถาบันการศึกษาแห่งนั้น กรณีนี้ถือว่าเป็นการเลือกปฏิบัติในลักษณะที่เป็นการให้ประโยชน์แก่บุคคลโดยอาศัยสถานะของบุคคล ซึ่งเป็นการขัดต่อหลักความเสมอภาค ในทางตรงกันข้ามหากสถาบันการศึกษาดังกล่าวได้กำหนดว่า หากผู้ที่สอบได้มีคะแนนใกล้เคียงกัน และหากบุคคลนั้นนับถือศาสนาอิสลาม บุคคลที่นับถือศาสนาอื่นจะได้รับการพิจารณาก่อนในกรณีเช่นนี้เป็นการเลือกปฏิบัติโดยอาศัยความเชื่อทางศาสนามาเป็นเกณฑ์ในการพิจารณา ซึ่งเป็นการเลือกปฏิบัติในลักษณะที่เป็นการทำให้บุคคลนั้นๆ เสียเปรียบ หลักเกณฑ์ดังกล่าวจึงเป็นการเลือกปฏิบัติที่ขัดต่อหลักความเสมอภาคเช่นกัน ดังนั้น การเลือกปฏิบัติใดๆ ที่อาศัยคุณสมบัติดังที่กำหนดไว้ในมาตรา ๓๐ วรรคสาม มาเป็นเกณฑ์เพื่อปฏิบัติให้แตกต่างกันโดยปราศจากเหตุผลอันอาจรับฟังได้ อาจเป็นการเลือกปฏิบัติที่ขัดต่อหลักความเสมอภาคได้
	อย่างไรก็ตาม การปฏิบัติที่แตกต่างกันโดยอาศัยคุณสมบัติตามที่กำหนดไว้ในมาตรา ๓๐ วรรคสาม มิได้หมายความว่าจะเป็นการขัดกับหลักความเสมอภาคเสมอไป เพราะบางกรณีก็มีความจำเป็นต้องอาศัยความแตกต่าง ทางด้านอายุมาเป็นเกณฑ์ในการปฏิบัติให้แตกต่างกัน เช่น เรื่องสิทธิเลือกตั้ง ตามมาตรา ๑๐๔ ของรัฐธรรมได้กำหนดให้บุคคลที่มีอายุไม่ต่ำกว่าสิบแปดปีบริบูรณ์เป็นผู้มีสิทธิเลือกตั้ง กรณีนี้จะถือว่าเป็นการอาศัยเกณฑ์อายุเพื่อใช้เป็นข้อพิจารณาในการปฏิบัติให้แตกต่างกันอันเป็นการเลือกปฏิบัติที่ขัดกับหลักความเสมอภาคได้หรือไม่ ก่อนอื่นจะต้องยอมรับกันโดยทั่วไปว่า สิทธิในการเลือกตั้งนั้นไม่อาจจะกำหนดให้กับทุกวัยได้รับสิทธิดังกล่าวได้ เช่นบุคคลที่อยู่ในวัยเด็ก เพราะสิทธิทางการเมืองดังกล่าวนั้นมีพื้นฐานจากการให้สิทธิโดยคำนึงถึงวิจารณญาณในการตัดสินใจของบุคคล โดยอาศัยอายุเป็นเกณฑ์ ซึ่งแต่เดิมนั้นได้กำหนดให้บุคคลที่มีอายุ ๒๐ ปีบริบูรณ์ มีสิทธิเลือกตั้งแต่ต่อมาเห็นว่า บุคคลที่มีอายุ ๑๘ ปีบริบูรณ์ น่าจะมีวิจารณญาณในการตัดสินใจต่อเรื่องทางการเมืองได้ ดังนั้น การให้สิทธิทางการเมืองโดยอาศัยเกณฑ์อายุมาเป็นเกณฑ์ในการพิจารณา จึงไม่ขัดกับหลักความเสมอภาค เพราะบุคคลทุกคนเมื่อย่างเข้าสู่อายุ ๑๘ ปีบริบูรณ์ ย่อมจะได้สิทธิเลือกตั้งดังกล่าวด้วยเช่นกัน
	ในกรณีที่จะมีการโต้แย้งเกี่ยวกับการเลือกปฏิบัติตามมาตรา ๓๐ วรรคสาม คุณสมบัติที่กำหนดไว้ในมาตรานี้ เช่น เชื้อชาติ ภาษา เพศ ความเชื่อทางศาสนา ฯลฯ คุณสมบัติดังกล่าวจะต้องเป็นสาเหตุแห่งการเลือกปฏิบัติหากการเลือกปฏิบัติเกิดจากเหตุผลอื่นๆ กรณีนี้อาจไม่ถือว่าเป็นการเลือกปฏิบัติตามมาตรา ๓๐ วรรคสามนี้ ตัวอย่างเช่น สถานบันการศึกษาแห่งหนึ่งได้กำหนดให้บุคคลที่เข้าศึกษาในสถานศึกษาดังกล่าว ต้องแต่งกายตามเครื่องแบบที่กำหนดไว้ หากนาย ก.ซึ่งเคร่งครัดในศาสนาหนึ่งเห็นว่าการแต่งกายที่กำหนดไว้นั้นไม่สอดคล้องกับหลักศาสนาของตนจึงปฏิเสธไม่ยอมรับเครื่องแต่งกายดังกล่าว

	ด้วยเหตุนี้ทางสถาบันการศึกษานั้น จึงไม่รับบุคคลนั้นเข้าศึกษาในสถานศึกษาดังกล่าว ในกรณีนี้จะเห็นได้ว่าบุคคลนั้นมิได้ถูกเลือกปฏิบัติ เพราะการที่เขานับถือศาสนานั้น แต่บุคคลนั้นถูกปฏิเสธ เพราะบุคคลนั้นไม่ยอมรับเครื่องแต่งกายของสถาบันการศึกษา กรณีนี้จึงไม่ใช่ถูกเลือกปฏิบัติ เพราะความเชื่อศาสนา
	นอกเหนือจากหลักมิให้เลือกปฏิบัติตามที่บัญญัติไว้ในมาตรา ๓๐ วรรคสามแล้ว มาตรา ๓๐ วรรคสี่ ยังได้กำหนดว่า “มาตรการที่รัฐกำหนดขึ้นเพื่อขจัดอุปสรรคหรือส่งเสริมให้บุคคลสามารถใช้สิทธิและเสรีภาพได้เช่นเดียวกับบุคคลอื่น ย่อมไม่ถือเป็นการเลือกปฏิบัติโดยไม่เป็นธรรม” มาตรา ๓๐ วรรคสี่นี้ เป็นการยืนยันในหลักการว่า การปฏิบัติอย่างเท่าเทียมกันโดยไม่พิจารณาถึงความแตกต่างของบุคคลนั้นอาจกลายเป็นการปฏิบัติอย่างไม่เท่าเทียมกันได้ ดังนั้น มาตรา ๓๐ วรรคสี่ จึงได้กำหนดให้ชัดเจนว่า การที่รัฐปฏิบัติต่อกลุ่มบุคคลหนึ่งกลุ่มบุคคลใดในลักษณะที่แตกต่างไปจากบุคคลทั่วไป เพื่อเป็นการขจัดอุปสรรคหรือส่งเสริมให้บุคคลเหล่านั้นสามารถใช้สิทธิและเสรีภาพได้เช่นเดียวกับบุคลอื่น ย่อมไม่ถือว่าเป็นการเลือกปฏิบัติโดยไม่เป็นธรรมตัวอย่างเช่น เมื่อมีการสร้างเส้นทางรถไฟลอยฟ้า รัฐจะต้องสร้างลิฟต์เพื่อให้คนพิการที่ไม่สามารถเดินขึ้นบันไดได้ สามารถใช้บริการเส้นทางรถไฟลอยฟ้าได้เช่นเดียวกับคนทั่วไป แม้ว่ารัฐจะต้องใช้งบประมาณจำนวนมากเพื่อการดังกล่าวก็ไม่ถือว่าเป็นการใช้งบประมาณไปในทางที่เป็นการเลือกปฏิบัติอันไม่เป็นธรรม เพื่อกลุ่มบุคคลใดกลุ่มบุคคลหนึ่งหรือกรณีที่รัฐได้จัดให้มีทุนการศึกษาสำหรับนักเรียน นักศึกษาที่บิดามารดามีรายได้น้อยให้มีสิทธิได้รับทุนการศึกษาจากรัฐในลักษณะของการกู้ยืมโดยผ่อนคืนในระยะยาว ซึ่งรัฐต้องจัดสรรงบจำนวนมากเพื่อการดังกล่าว กรณีเช่นนี้ ก็มิอาจจะถือได้ว่าเป็นการเลือกปฏิบัติในลักษณะที่เป็นการให้ประโยชน์แก่กลุ่มนักเรียนที่บิดามารดามีฐานะยากจนอันเป็นการเลือกปฏิบัติที่ขัดกับหลักความเสมอภาคเช่นเดียวกันหากแต่เป็นการส่งเสริมเพื่อให้บุคคลที่มีฐานะยากจนสามารถใช้สิทธิทางการศึกษาเช่นบุคคลทั่วไปได้ กรณีนี้จึงไม่เป็นการเลือกปฏิบัติที่ขัดต่อหลักความเสมอภาค
๕. การพิจารณาเกี่ยวกับการปฏิบัติให้เท่าเทียมกัน หรือ การปฏิบัติให้แตกต่างกันมีหลักเกณฑ์อย่างไร
	หลักเกณฑ์ในการพิจารณาเพื่อการปฏิบัติให้เท่าเทียมกันหรือการปฏิบัติให้แตกต่างกันตามหลักความเสมอภาค หรือข้อห้ามในการเลือกปฏิบัติมีข้อสังเกตเกี่ยวกับหลักความเสมอภาค ดังนี้
๕.๑ การปฏิบัติอย่างไม่เท่าเทียมกันจะต้องมีผลมาจากองค์กรที่มีอำนาจในการกำหนดเรื่องนั้นๆ โดยต้องเป็นองค์กรเดียวกัน
	ตัวอย่างเช่น หากองค์การบริหารส่วนตำบล (อบต.) ก.กำหนดกฎเกณฑ์ให้บุคคลที่อยู่ในเขต อบต. ของตนมีสิทธิดีรับส่วนลด ๕๐ % จากการใช้น้ำที่ อบต.ก.ผลิตเอง แต่ในขณะที่ อบต.ข. ไม่ได้กำหนดให้มีส่วนลดในเรื่องค่าบริการใช้น้ำแต่อย่างใด ในกรณีนี้ประชาชนที่อยู่ในเขต อบต.ข ไม่อาจจะอ้างได้ว่า ตนได้รับการปฏิบัติที่ไม่เท่าเทียมกับประชาชนที่อยู่ในเขต อบต.ก และไม่ถือว่าเป็นการละเมิดต่อหลักความเสมอภาคด้วย เพราะกฎเกณฑ์ที่ใช้บังคับกับประชาชนใน อบต.ก และ อบต.ข ย่อมเป็นไปตามระเบียบข้อบังคับของ อบต.ที่แตกต่างกัน ในกรณีนี้จึงไม่ใช่การปฏิบัติให้แตกต่างกันที่กระทบกับปัญหาความเสมอภาค เพราะองค์กรปกครองส่วนท้องถิ่นแต่ละองค์กรโดยหลักพื้นฐาน แล้วย่อมมีอิสระที่จะดำเนินการใดๆ ภายในขอบเขตของกฎหมายในองค์กรปกครองท้องถิ่นของตนได้

๕.๒ การกำหนดกฎเกณฑ์เพื่อการปฏิบัติให้แตกต่างกันนั้นจะต้องพิจารณาหลักเกณฑ์โดยรวมในเรื่องนั้นๆ ด้วย
	ตัวอย่างเช่น สิทธิของผู้ต้องหา หรือจำเลยในคดีอาญา หลักเกณฑ์พื้นฐานสำหรับเรื่องของสิทธิของผู้ต้องหา หรือจำเลยในคดีอาญานั้น ตามหลักพื้นฐานแล้วบุคคลเหล่านั้นต้องมีสิทธิโต้แย้งข้ออ้างหรือข้อกล่าวหา ตนมีสิทธิที่จะพิสูจน์ความบริสุทธิ์ของตนได้ หากในคดีเกี่ยวกับความผิดอันเป็นคอมมิวนิสต์กำหนดให้ผู้ต้องหาหรือจำเลยไม่มีสิทธิโต้แย้งคัดค้านข้ออ้างหรือข้อกล่าวหาว่าตนกระทำความผิด อีกทั้งไม่ให้สิทธิแก่ผู้ต้องหาหรือจำเลย มีทนายความเพื่อแก้ต่างแทนบุคคลนั้น ในกรณีนี้ จะเห็นได้ว่าเป็นการปฏิบัติให้แตกต่างจากกฎเกณฑ์พื้นฐานในเรื่องนั้น อันจะมีผลทำให้กฎเกณฑ์ดังกล่าวขัดกับหลักการพื้นฐานในเรื่องของสิทธิของผู้ต้องหาหรือจำเลย และเป็นกฎเกณฑ์ที่ขัดกับหลักความเสมอภาคโดยหลักทั่วไปแล้ว การกำหนดกฎเกณฑ์ใดกฎเกณฑ์หนึ่ง จะต้องให้สอดคล้องกับหลักการพื้นฐานในเรื่องนั้นๆ ด้วย หากจะกำหนดกฎเกณฑ์ให้แตกต่างจากหลักการพื้นฐานก็จะต้องมีเหตุผลที่ชัดเจนในการยกเว้นหลักพื้นฐานในเรื่องนั้น ๆ
๕.๓ การปฏิบัติให้แตกต่างกันอันเนื่องมาจากผลประโยชน์มหาชน
	ในบางกรณีการปฏิบัติให้เท่าเทียมกันอาจจะไม่เป็นธรรมต่อผลประโยชน์มหาชน หรืออาจจะไม่เป็นธรรมต่อผู้มี่ก่อให้เกิดผลประโยชน์แก่มหาชน เช่น มีการกำหนดโทษปรับเป็นจำนวนค่อนข้างสูงมาก สำหรับผู้ที่ก่อให้เกิดผลกระทบต่อสิ่งแวดล้อม ในกรณีนี้จะเห็นได้ว่า การกำหนดโทษปรับแก่ผู้ที่กระทำการให้เกิดผลกระทบต่อสิ่งแวดล้อมนั้น มีโทษปรับที่สูงกว่าบุคคลที่ฝ่าฝืนสัญญาณจราจร ในกรณีของโทษปรับที่กระทำการกระทบต่อสิ่งแวดล้อมนั้น ถือได้ว่าเป็นการกระทบต่อประโยชน์ของมหาชน ดังนั้น การที่บุคคลใดกระทำให้เกิดความเสียหายต่อประโยชน์มหาชน บุคคลนั้นต้องรับผิดชอบในการแก้ไขให้ผลกระทบนั้นกลับคืนสู่ภาวะปกติด้วย
๕.๔ การปฏิบัติให้แตกต่างกันอันเนื่องมาจากระบบที่แตกต่างกัน
	การปฏิบัติให้แตกต่างกันนั้นอาจมีผลเนื่องมาจากการมีระบบที่แตกต่างกัน ดังนั้น การจะพิจารณาเปรียบเทียบว่ามีการปฏิบัติเท่าเทียมกันหรือไม่ จึงต้องเปรียบเทียบว่าอยู่ในระบบเดียวกันหรือไม่ ตัวอย่างเช่น ตามมาตรา ๖๔ ได้บัญญัติว่า
มาตรา ๖๔
	บุคคลผู้เป็นทหาร ตำรวจ ข้าราชการ เจ้าหน้าที่อื่นของรัฐ พนักงานส่วนท้องถิ่น และพนักงานหรือลูกจ้างขององค์กรของรัฐย่อมมีสิทธิและเสรีภาพตามรัฐธรรมนูญเช่นเดียวกับบุคคลทั่วไปเว้นแต่ที่จำกัดในกฎหมาย กฎหรือข้อบังคับ ที่ออกโดยอาศัยอำนาจ ตามบทบัญญัติแห่งกฎหมายเฉพาะในส่วนที่เกี่ยวกับการเมือง สมรรถภาพ วินัย หรือ จรรยาบรรณ
	การที่กฎหมายไม่ได้กำหนดให้ข้าราชการ ทหาร หรือ ตำรวจ มีสิทธิในการประท้วงการนัดหยุดงานเพื่อต่อรองค่าจ้างหรือเงินเดือนของข้าราชการ ซึ่งแตกต่างไปจากระบบของเอกชนที่ให้ลูกจ้างมีสิทธิที่ใช้การประท้วงการนัดหยุดงาน ตามขั้นตอนที่กฎหมายกำหนดไว้เป็นเครื่องมือในการต่อรอง เรื่องเงื่อนไขในการจ้างได้ ในกรณีนี้มิอาจจะกล่าวได้ว่าเป็นการปฏิบัติอย่างไม่เท่าเทียมกันอันเป็นการขัดกับหลักความเสมอภาค ทั้งนี้เพราะระบบของราชการกับระบบของภาคเอกชนนั้นมีลักษณะที่แตกต่างกัน ดังนั้น ในบางกรณีจึงไม่อาจจะนำระบบที่แตกต่างกันมาพิจารณาเปรียบเทียบกับการปฏิบัติที่แตกต่างกันได้
๕.๕ การปฏิบัติให้แตกต่างกันอันเนื่องมาจากประเพณี
	ขนบธรรมเนียมประเพณีที่แตกต่างกัน อาจเป็นเหตุผลในการปฏิบัติให้แตกต่างกัน

	เรื่องของขนบธรรมเนียมประเพณีนั้นเป็นเรื่องที่มีความสำคัญประชาชนมักจะเห็นว่าการปฏิบัติให้แตกต่างกันตามขนบธรรมเนียมประเพณีเป็นเรื่องที่มีความถูกต้อง เพราะคนมักจะมีความโน้มเอียงไปในทางที่เห็นว่าขนบธรรมเนียมประเพณีเป็นสิ่งที่ถูกต้อง เรื่องเกี่ยวกับขนบธรรมเนียมประเพณีกับหลักความเสมอภาคนั้นมีข้อพิจารณาว่า การยอมรับขนบธรรมเนียมประเพณีใดที่มีการปฏิบัติมาอย่างยาวนาน จะต้องไม่ยึดหลักการปฏิบัติกันมาอย่างยาวนาน ของขนบธรรมเนียมประเพณีดังกล่าว เป็นเกณฑ์ในการพิจารณาความถูกต้อง ในการพิจารณาหลักความเสมอภาค หากแต่จะต้องใช้หลักความยุติธรรมของประชาชนในขณะปัจจุบันเป็นเกณฑ์ในการพิจารณา ตัวอย่างเช่น สถาบันการศึกษาของรัฐแห่งหนึ่งได้ตั้งมาเป็นเวลายาวนานมาก ซึ่งในขณะที่ตั้งนั้นมีความมุ่งหมายเพื่อจะให้เฉพาะลูกหลานของข้าราชการเท่านั้นได้ศึกษาเล่าเรียน ต่อมาเมื่อการศึกษาเปิดกว้างมากขึ้นสำหรับการรับบุคคลอื่นเข้าศึกษา แต่สถาบันดังกล่าวก็ยังกำหนดไว้ว่า ผู้ที่เป็นข้าราชการของหน่วยงานนั้นย่อมได้รับสิทธิพิเศษในการคัดเลือกเข้าศึกษาในสถาบันแห่งนั้น ในกรณีนี้จะเห็นได้ว่าการยึดถือประเพณีที่ปฏิบัติมาอย่างยาวนานของสถาบันการศึกษาแห่งนั้นไม่อาจจะใช้เกณฑ์ในการพิจารณาหลักความเสมอภาคได้ เพราะการพิจารณาหลักเกณฑ์ดังกล่าวจะต้องอาศัยหลักความยุติธรรมที่เป็นอยู่ในปัจจุบันเป็นเกณฑ์ในการพิจารณา	ตัวอย่างของการปฏิบัติให้แตกต่างกันอันเนื่องมาจากความแตกต่างทางประเพณีวัฒนธรรมในทางศาสนา เช่น ตามพระราชบัญญัติว่าด้วยการใช้กฎหมายอิสลามในเขตจังหวัดปัตตานี นราธิวาส ยะลา และสตูล พ.ศ.๒๔๘๙ มาตรา ๔ ระบุว่า “ในการวินิจฉัยชี้ขาดคดีแพ่ง เกี่ยวด้วยเรื่องครอบครัวและมรดก อิสลามศาสนิกชนและศาลชั้นต้นในจังหวัดปัตตานี นราธิวาส ยะลาและสตูล ซึ่งอิสลามศาสนิกชนเป็นทั้งโจทก์ จำเลยหรือเป็นผู้เสนอคำขอในคดีไม่มีข้อพิพาทให้ใช้กฎหมายอิสลามว่าด้วยครอบครัวและมรดกบังคับแทนบทบัญญัติแห่งประมวลกฎหมายแพ่งและพาณิชย์ว่าด้วยการนั้น เว้นแต่บทบัญญัติว่าด้วยอายุความมรดก ทั้งนี้ไม่ว่าบุคคลที่เกิดขึ้นก่อนหรือหลังการใช้พระราชบัญญัตินี้” และตามมาตรา ๔ วรรคสาม ของพระราชบัญญัติดังกล่าวได้บัญญัติว่า “คำวินิจฉัยชี้ขาดของดะโต๊ะยุติธรรมในข้อกฎหมายอิสลามให้เป็นอันเด็ดขาดในคดีนั้น”
	กรณีนี้จะเห็นได้ว่า กฎหมายได้กำหนดให้มีการใช้กฎหมายบังคับให้แตกต่างกับกรณีทั่วไป โดยมีเงื่อนไขว่าต้องเป็นข้อพิพาทอันเกี่ยวกับเรื่องครอบครัวและมรดก คู่กรณีทั้งสองฝ่ายเป็นอิสลามศาสนิกชน และเป็นเรื่องที่เกิดขึ้นใน ๔ จังหวัดดังกล่าวข้างต้น การยอมการปฏิบัติให้แตกต่างในกรณีนี้ย่อมมีเหตุผลอันสมควร เพราะหลักปฏิบัติในทางศาสนาอิสลามมีผลอย่างสำคัญในการวินิจฉัยข้อโต้แย้งในเรื่องดังกล่าว
๖. ข้อยกเว้นของหลักความเสมอภาคตามบทบัญญัติของรัฐธรรมนูญมีอะไรบ้าง
	โดยหลักทั่วไปแล้ว หลักความเสมอภาคนั้นนำไม่ใช้กับการกระทำของรัฐทุกๆ เรื่อง อย่างไรก็ตาม มิได้เป็นการห้ามมิให้ปฏิบัติให้แตกต่างกันเสียทีเดียว ในบางกรณีการปฏิบัติอย่างเท่าเทียม โดยมิได้พิจารณาถึงความแตกต่างของข้อเท็จจริงในเรื่องนั้น กลับเป็นการขัดกับหลักความเสมอภาค นอกจากนี้การปฏิบัติให้แตกต่างกันนั้นอาจกระทำได้ ถ้าหากมีเหตุผลอันควรรับฟังได้ว่าการปฏิบัติให้แตกต่างกันนั้นมีความมุ่งหมายเพื่อมุ่งคุ้มครองประโยชน์สาธารณะหรือเพื่อวัตถุประสงค์อื่นใดที่มีความจำเป็นต้องได้รับความคุ้มครอง ในรัฐธรรมนูญมีบทบัญญัติหลายเรื่อง ที่บัญญัติยกเว้นหลักความเสมอภาค เช่น

๖.๑ เรื่องการคิดคำนวณเพื่อให้ได้สมาชิกสภาผู้แทนราษฎรในบัญชีรายชื่อ
	ซึ่งตามมาตรา ๑๐๐ วรรคหนึ่ง บัญญัติว่า
มาตรา ๑๐๐ วรรคหนึ่ง
	บัญชีรายชื่อของพรรคการเมืองใดได้คะแนนเสียงน้อยกว่าร้อยละห้าของจำนวนเสียงรวมทั้งประเทศ ให้ถือว่าไม่มีผู้ใดในบัญชีนั้นได้รับเลือกตั้ง และมิให้นำคะแนนเสียงดังกล่าวมารวมคำนวณเพื่อหาสัดส่วนจำนวนสมาชิกสภาผู้แทนราษฎรตามวรรคสอง
	ในกรณีนี้ได้ยกเว้นหลักความเสมอภาคไว้ ๒ กรณี ดังนี้
	กรณีแรก ความเสมอภาคในแง่ของค่าของคะแนนเสียงที่ผู้เลือกตั้งลงให้กับพรรคการเมืองดังกล่าวมิได้ถูกนำมาคิดคำนวณจึงมีผลให้คะแนนดังกล่าว มีค่าเท่ากับศูนย์	 กรณีที่สอง พรรคการเมืองดังกล่าวย่อมไม่อาจเข้าไปมีส่วนในการคิดคำนวณ เพื่อให้ได้จำนวนสมาชิกสภาผู้แทนราษฎรตามบัญชีรายชื่อ หลักการที่ตัดพรรคการเมืองที่ได้คะแนนจากคะแนนที่ลงให้กับพรรคซึ่งต่ำกว่า ๕% ออกนั้น มีความมุ่งหมายเพื่อไม่ให้เกิดพรรคเล็กพรรคน้อยในระบบการเมืองมากเกินไป อันจะมีผลต่อระบบการเมืองโดยรวมทำให้รัฐบาลขาดเสถียรภาพ 
๖.๒ การกำหนดคุณสมบัติการเป็นผู้มีสิทธิสมัครรับเลือกตั้งเป็นสมาชิกสภาผู้แทนราษฎร	
	ตามมาตรา ๑๐๗ (๓) และเป็นสมาชิกวุฒิสภาตามมาตรา ๑๒๕ (๓) ได้กำหนดให้ผู้สำเร็จการศึกษาไม่ต่ำกว่าปริญญาตรีหรือเทียบเท่าเป็นผู้มีคุณสมบัติในการสมัครรับเลือกตั้งดังกล่าว
๖.๓ เรื่องเอกสิทธิ์ของสมาชิกรัฐสภาในการกล่าวถ้อยคำใดในทางแถลงข้อเท็จจริง แสดงความเห็น หรือออกเสียงลงคะแนนย่อมเป็นเอกสิทธิ์โดยเด็ดขาด
	ผู้ใดจะนำไปเป็นเหตุฟ้องร้องว่ากล่าวสมาชิกผู้นั้นในทางใดมิได้ ตามมาตรา ๑๕๗ ๖.๔ เรื่องความคุ้มกันสมาชิกรัฐสภา
	ตามมาตรา ๑๖๕ มาตรา ๑๖๖ และมาตรา ๑๖๗
๖.๕ การแสดงบัญชีรายการทรัพย์สินและหนี้สินของผู้ดำรงตำแหน่งทางการเมือง
	ตามหมวด ๑๐ การตรวจสอบการใช้อำนาจรัฐ
๖.๖ การกำเนินคดีอาญากับผู้ดำรงตำแหน่งทางการเมือง
	ตามมาตรา ๓๐๘ ถึงมาตรา ๓๑๑
	๗. ความผูกพันขององค์กรผู้ใช้อำนาจรัฐต่อหลักความเสมอภาคมีสาระอย่างไร
	การพิจารณาถึงความผูกพันขององค์กรผู้ใช้อำนาจรัฐต่อหลักความเสมอภาคนั้นโดยหลักทั่วไปแล้วอำนาจรัฐทั้งหมด ย่อมต้องผูกพันต่อหลักความเสมอภาคอยู่แล้วแต่ตามบทบัญญัติของมาตรา ๓๐ วรรคหนึ่งที่บัญญัติว่า “บุคคลย่อมเสมอภาคในกฎหมายและได้รับความคุ้มครองตามกฎหมายเท่าเทียมกัน” นั้น อาจกล่าวได้ว่าหลักความเสมอภาคจะน่ามาใช้เฉพาะกับฝ่ายปกครองและฝ่ายตุลาการเท่านั้น หรือที่เรียกกันว่า “ความเสมอภาคต่อการใช้กฎหมาย”

	เพราะฝ่ายปกครองและฝ่ายตุลาการเป็นองค์กรผู้ใช้ และตีความกฎหมายจากข้อเท็จจริงใดข้อเท็จจริงหนึ่งอันเป็นการใช้กฎหมายตามอำนาจหน้าที่ของตน แต่หากพิจารณาจากบทบัญญัติมาตรา ๒๗ ที่บัญญัติว่า
มาตรา ๒๗
	สิทธิและเสรีภาพที่รัฐธรรมนูญนี้รับรองไว้โดยชัดแจ้ง โดยปริยาย หรือโดยคำวินิจฉัยของศาลรัฐธรรมนูญ ย่อมได้รับความคุ้มครอง และผูกพันรัฐสภา คณะรัฐมนตรี ศาล และองค์กรอื่นของรัฐโดยตรงในการตรากฎหมาย การใช้บังคับกฎหมายและการตีความกฎหมายทั้งปวง
	จะเห็นได้ว่าฝ่ายนิติบัญญัติย่อมผูกพันต่อหลักความเสมอภาคด้วยเช่นกัน อย่างไรก็ตาม ระดับของการควบคุมตรวจสอบตามหลักความเสมอภาคต่ออำนาจทั้งสาม (นิติบัญญัติ บริหารและตุลาการ) นั้น มีความแตกต่างกันออกไป ซึ่งจะได้พิจารณาในรายละเอียดต่อไป
๗.๑ ความผูกพันของฝ่ายนิติบัญญัติต่อหลักความเสมอภาค
	ความผูกพันของฝ่ายนิติบัญญัติต่อหลักความเสมอภาคนั้นเป็นไปตามหลักความเสมอภาคในการบัญญัติกฎหมายหรือหลักความเสมอภาคของกฎหมายซึ่งหมายความว่ากฎหมายฉบับใดฉบับหนึ่งนั้นจะต้องบัญญัติไว้ในลักษณะที่เป็นการทั่วไปโดยมีผลบังคับใช้กับทุกๆ คน ซึ่งตามบทบัญญัติของรัฐธรรมนูญเองก็ได้มีการบัญญัติให้การจำกัดสิทธิเสรีภาพจะต้องมีผลเป็นการทั่วไป ห้ามมิให้มีการบัญญัติกฎหมายอันเป็นการจำกัดสิทธิหรือเสรีภาพโดยมุ่งหมายเพื่อใช้บังคับกับบุคคลใดบุคคลหนึ่ง หรือกับกรณีใดกรณีหนึ่งเป็นการเฉพาะตามมาตรา ๓๐ วรรคสอง อย่างไรก็ตาม ถึงแม้ฝ่ายนิติบัญญัติจะบัญญัติกฎหมายในลักษณะที่ใช้กับบุคคลทั่วไปแล้วก็ตามแต่กฎหมายในลักษณะนั้นก็อาจจะนำไปสู่การปฏิบัติอย่างไม่เท่าเทียมกันได้ เนื่องจากปัญหาของการปฏิบัติอย่างไม่เท่าเทียมกันนั้นไม่อาจพิจารณาได้อย่างแน่นอนชัดเจน ดังนั้นการตรวจสอบกฎหมายกับหลักความเสมอภาคจึงต้องให้ฝ่ายนิติบัญญัติมีดุลพินิจอิสระค่อนข้างมาก เฉพาะกรณีที่ฝ่ายนิติบัญญัติได้ล้ำเกินขอบเขตของดุลพินิจของตนเท่านั้นที่ศาลจะเข้ามาควบคุมตรวจสอบในเรื่องดังกล่าว
	อย่างไรก็ตาม จะต้องให้ความเคารพในความอิสระของฝ่ายนิติบัญญัติในการตรากฎหมาย ภายในขอบเขตของความอิสระในการบัญญัติของฝ่ายนิติบัญญัตินี้เอง จึงได้กำหนดให้ฝ่ายนิติบัญญัติมีอำนาจในการที่จะกำหนดลักษณะพิเศษในเชิงเปรียบเทียบ อันเป็นลักษณะสำคัญของการปฏิบัติอย่างเท่าเทียมกันหรือไม่เท่าเทียมกัน กรณีเป็นการละเมิดต่อหลักความเสมอภาค เมื่อฝ่ายนิติบัญญัติได้บัญญัติให้มีการปฏิบัติอย่างเท่าเทียมกัน ต่อสิ่งที่มีความแตกต่างกันในสาระสำคัญ หรือกรณีที่ฝ่ายนิติบัญญัติได้บัญญัติให้ปฏิบัติให้แตกต่างกันต่อสิ่งที่มีสาระสำคัญเหมือนกัน ตัวอย่างเช่น ฝ่ายนิติบัญญัติได้กำหนดว่า บุตรที่ชอบด้วยกฎหมายกับบุตรที่ไม่ชอบด้วยกฎหมายนั้นมีสาระสำคัญที่ไม่แตกต่างกันในการกำหนดให้เด็กทั้งสองกลุ่มได้รับสิทธิต่างๆ อย่างเท่าเทียมกัน ดังนั้น การเปรียบเทียบสาระสำคัญของข้อเท็จจริง ๒ ข้อเท็จจริงหรือของกลุ่มบุคคล ๒ กลุ่ม จะมีสาระสำคัญเหมือนกันหรือแตกต่างกันอย่างไรนั้น ฝ่ายนิติบัญญัติย่อมมีอิสระในการพิจารณาเรื่องดังกล่าว อย่างไรก็ตามหากฝ่ายนิติบัญญัติประเมินสาระสำคัญของท้อเท็จจริงดังกล่าวผิดพลาด จนน่าไปสู่การปฏิบัติให้แตกต่างกันในข้อเท็จจริงที่มีสาระสำคัญเหมือนกัน หรือปฏิบัติให้เหมือนกันในข้อเท็จจริงที่มีสาระสำคัญต่างกัน กรณีนี้หากขาดเหตุผลที่อาจรับฟังได้ การกำหนดของฝ่ายนิติบัญญัติดังกล่าว ย่อมขัดกับหลักความเสมอภาค

วัตถุประสงค์ของกฎหมายแม่บทที่ให้อำนาจในการออกกฎหมายลำดับรองนั้น ๆ ถ้าหากการออกกฎหมายลำดับรองนั้นอยู่ภายในกรอบและวัตถุประสงค์ของกฎหมายแม่บทก็อาจอาจถือได้ว่ากฎหมายลำดับรองนั้นย่อมไม่ขัดต่อหลักความเสมอภาค เว้นแต่กฎหมายแม่บทที่ให้อำนาจนั้นเองขัดต่อหลักความเสมอภาค
	เนื่องจากฝ่ายปกครองต้องผูกพันต่อกฎหมายอย่างเคร่งครัด โดยหลักทั่วไปแล้ว การกระทำต่างๆ ของฝ่ายปกครองนั้นเป็นการกระทำที่มีผลเป็นการเฉพาะบุคคลหรือกับกลุ่มบุคคลเท่านั้น ดังนั้นการกระทำของฝ่ายปกครองจะละเมิดหลักความเสมอภาคได้ ก็ต่อเมื่อฝ่ายปกครองได้ปฏิบัติต่อกรณีเฉพาะเรื่องที่มีข้อเท็จจริงอย่างเดียวกันให้แตกต่างกัน ในกรณีของฝ่ายปกครอง การปฏิบัติอย่างไม่เท่าเทียมกันนั้นอาจเกิดขึ้นได้เฉพาะกรณีที่กฎหมายให้อำนาจแก่ฝ่ายปกครองใช้ดุลพินิจในการเลือกใช้มาตรการใดมาตรการหนึ่งได้ เช่น กฎหมายจราจรกำหนดกรณีที่มีการฝ่าฝืนกฎจราจร เจ้าหน้าที่ตำรวจมีอำนาจเปรียบเทียบปรับ หรือให้พักใช้ใบขับขี่ของผู้นั้น ในกรณีนี้จะเห็นได้ว่ากฎหมายได้กำหนดให้เจ้าหน้าที่ตำรวจมี ดุลพินิจ หากมีการกระทำผิดตามที่กฎหมายบัญญัติไว้ เจ้าหน้าที่ตำรวจอาจเลือกให้เปรียบเทียบปรับบุคคลนั้นหรือให้พักใช้ใบขับขี่บุคคลนั้นได้ เป็นต้น หากกฎหมายมิได้กำหนดให้เจ้าหน้าที่ของรัฐมีดุลพินิจที่จะเลือกผลในทางกฎหมายอย่างใดอย่างหนึ่ง เช่น หากมีการฝ่าฝืนกฎจราจรอย่างหนึ่งอย่างใด กฎหมายกำหนดให้ปรับบุคคลนั้นแต่เพียงสถานเดียวในกรณีนี้กฎหมายได้กำหนดโทษปรับไว้เพียงอย่างเดียวหากมีความผิดตามที่กฎหมายกำหนดเจ้าหน้าที่ตำรวจก็ต้องทำการปรับบุคคลนั้น แต่หากเจ้าหน้าที่ตำรวจไม่ดำเนินการให้เป็นไปตามกฎหมายในกรณีที่เกิดความผิดขึ้นแล้วในกรณีนี้ย่อมถือได้ว่าเป็นการปฏิบัติอย่างไม่เสมอภาคเช่นกันแต่เป็นการปฏิบัติอย่างไม่เสมอภาคที่เป็นการละเว้นการปฏิบัติหน้าที่ของเจ้าหน้าที่ตำรวจ
	สำหรับขอบเขตการใช้ดุลพินิจของฝ่ายปกครองนั้น ต้องถือว่าหลักความเสมอภาคนั้นเป็นข้อจำกัดในการใช้ดุลพินิจของฝ่ายปกครอง โดยเฉพาะอย่างยิ่งการนำหลักความเสมอภาคมาใช้กับการกระทำของฝ่ายปกครองในลักษณะที่เป็นการกระทำก็ก่อให้เกิด ภาระ แก่ประชาชน รวมทั้งการกระทำที่ก่อให้เกิดประโยชน์แก่ประชาชนด้วย ในกรณีที่ฝ่ายปกครองจะต้องใช้ดุลพินิจเพื่อวินิจฉัยเรื่องในลักษณะดังที่กล่าวมาข้างต้น ฝ่ายปกครองจะต้องคำนึงถึงหลักความเสมอภาคด้วย เช่น การพิจารณาให้ทุนกู้ยืมเพื่อการศึกษา ซึ่งฝ่ายปกครองได้กำหนดว่า นอกจากบิดามารดาของนักศึกษานั้นจะต้องมีรายได้ต่ำแล้วนักศึกษานั้นต้องสอบตกไม่เกิด ๕ วิชา ต่อมาฝ่ายปกครองจะเปลี่ยนแนวปฏิบัติว่านักศึกษานั้นต้องสอบตกไม่เกิน ๒ วิชา เช่นนี้อาจขัดต่อหลักความเสมอภาค เพราะผู้ที่ได้รับทุนกู้ยืมการศึกษาตามแนวปฏิบัติเก่ากับแนวปฏิบัติใหม่นั้นมีหลักเกณฑ์ที่แตกต่างกัน เว้นแต่ ฝ่ายปกครองจะแสดงให้เห็นได้ว่ามีความจำเป็นต้องเปลี่ยนแนวปฏิบัติดังกล่าว และแนวปฏิบัติดังกล่าวนี้จะใช้เป็นแนวปฏิบัติในอนาคตต่อไป
	ตัวอย่างการวางแนวปฏิบัติของฝ่ายปกครองที่เป็นการละเมิดต่อหลักความเสมอภาค เช่น ได้มีการกำหนดให้กรมที่ดินเรียกเก็บค่าธรรมเนียมการโอนมรดก ระหว่างบิดากับบุตรนอกกฎหมายที่บิดาได้รับรองแล้วในอัตราที่แตกต่างกับการโอนมรดก ระหว่างบิดากับบุตรที่ชอบด้วยกฎหมาย (คำวินิจฉัยของคณะกรรมการวินิจฉัยร้องทุกข์ (ที่ประชุมใหญ่) ที่ ๑๖/๒๕๒๘ วารสารกฎหมายปกครอง เล่ม ๓ ตอน ๓ ธันวาคม ๒๔๒๙ หน้า ๘๑๑) โดยกฎกระทรวง ฉบับที่ ๓๒ (๒๕๒๒) ออกตามความในพระราชบัญญัติให้ใช้ประมวลกฎหมายที่ดิน พ.ศ. ๒๔๙๗ ข้อ ๒ กำหนดว่า “ให้เรียกเก็บค่าธรรมเนียม ดังนี้
	(๗) ค่าธรรมเนียมจดทะเบียนสิทธิและนิติกรรม

	ก. ค่าจดทะเบียนสิทธิและนิติกรรมมีทุนทรัพย์ เรียกตามจำนวนทุนทรัพย์ร้อยละ ๒
	ข. ค่าจดทะเบียนโอนมรดกหรือให้ ทั้งนี้ เฉพาะในระหว่างบุพการีกับผู้สืบสันดาน หรือระหว่างคู่สมรสเรียกตามจำนวนทุนทรัพย์ร้อยละ ๐.๕”
	กรมที่ดินได้ตีความกฎกระทรวงดังกล่าวในหนังสือที่ ๐๖๑๒/๑/ว.๑๓๑๒๙ เรื่องซักซ้อมความเข้าใจเกี่ยวกับการเรียกค่าธรรมเนียมจดทะเบียนสิทธิและนิติกรรม ลงวันที่ ๑ สิงหาคม ๒๕๑๗ มีความสรุปว่า การจดทะเบียนโอนมรดกระหว่างบิดากับบุตรที่ไม่ชอบด้วยกฎหมาย ไม่ถือ เป็นการโอนมรดกระหว่างบุพการีกับผู้สืบสันดาน ดังนั้น จึงให้เรียกเก็บค่าธรรมเนียมฯ ตามจำนวนทุนทรัพย์ร้อยละ ๒ การตีความกฎกระทรวงเช่นนี้ทำให้บุตรนอกด้วยกฎหมายที่บิดาได้รับรองแล้ว ได้รับการปฏิบัติแตกต่างไปจากบุตรชอบด้วยกฎหมายของบิดาทั้ง ๆ ที่ประมวลกฎหมายแพ่งและพาณิชย์ (ปพพ.) บรรพ ๖ ลักษณะ มรดก มาตรา ๑๖๒๗ บัญญัติว่า “บุตรนอกกฎหมายที่บิดาได้รับรองแล้วและบุตรบุญธรรมนั้น ให้ถือว่าเป็นผู้สืบสันดานเหมือนบุตรที่ชอบด้วยกฎหมาย” ดังนั้น เมื่อมีการจดทะเบียนโอนมรดกระหว่างบิดากับบุตรเป็นการจดทะเบียนสิทธิและนิติกรรมทีเป็นผลสืบเนื่องจาก ปพพ. บรรพ ๖ ลักษณะมรดก และเมื่อกฎหมายนี้ปฏิบัติต่อบุตรนอกกฎหมาย ที่บิดาได้รับรองแล้วอย่างเดียวกับบุตรที่ชอบด้วยกฎหมายของบิดา จึงไม่มีเหตุผลอันใดที่จะต้องปฏิบัติต่อบุตรทั้ง ๒ ประเภทให้แตกต่างกันโดยการเก็บค่าธรรมเนียมการโอนมรดกระหว่างบิดากับบุตรนอกกฎหมายที่บิดาได้รับรองแล้วตามจำนวนทุนทรัพย์ ร้อยละ ๒ และระหว่างบิดากับบุตรที่ชอบด้วยกฎหมายตามจำนวนทุนทรัพย์ ร้อยละ ๐.๕ จะเห็นได้ว่าการเก็บค่าธรรมเนียมดังกล่าวอาศัยความแตกต่างระหว่างบุตรที่ชอบด้วยกฎหมายกับบุตรนอกกฎหมายที่บิดาได้รับรองแล้วเป็นสาระสำคัญของการปฏิบัติให้แตกต่างซึ่งกรณีนี้ไม่น่าจะถือว่าเป็นสาระสำคัญของการปฏิบัติให้แตกต่างกัน อันมีผลให้การกำหนดดังกล่าวขัดกับหลักความเสมอภาค
๗.๓ ความผูกพันของฝ่ายตุลาการต่อหลักความเสมอภาค
	ความผูกพันของฝ่ายตุลาการต่อหลักความเสมอภาคนั้นอาจแยกพิจารณาออกได้เป็น ๓ ประการ คือ
	๗.๓.๑ ความเสมอภาคของประชาชนต่อการฟ้องศาล
	ในรัฐธรรมนูญได้บัญญัติรับรองอำนาจในการใช้สิทธิทางศาลของประชาชน โดยได้บัญญัติไว้ในมาตรา ๒๘ วรรคสองว่า
มาตรา ๒๘ วรรคสอง
	บุคคลซึ่งถูกละเมิดสิทธิหรือเสรีภาพที่รัฐธรรมนูญนี้รับรองไว้ สามารถยกบทบัญญัติแห่งรัฐธรรมนูญนี้เพื่อใช้สิทธิทางศาลหรือยกขึ้นเป็นข้อต่อสู้คดีในศาลได้
และมาตรา ๖๒ บัญญัติว่า
มาตรา ๖๒
	สิทธิของบุคคลที่จะฟ้องหน่วยราชการ หน่วยงานรัฐ รัฐวิสาหกิจ ราชส่วนท้องถิ่น หรือองค์กรอื่นของรัฐที่เป็นนิติบุคคลให้รับผิดเนื่องจากการกระทำหรือการละเว้นการกระทำของข้าราชการ พนักงาน หรือลูกจ้างของหน่วยงานนั้นย่อมได้รับความคุ้มครอง ทั้งนี้ตามที่กฎหมายบัญญัติ

	จะเห็นได้ว่า ตามบทบัญญัติดังกล่าวนั้นเป็นเรื่องที่ประชาชนมีสิทธิที่จะโต้แย้งและฟ้องร้องการกระทำของรัฐทั้งหลาย อันเป็นสิทธิที่รับรองคุ้มครองให้ประชาชนสามารถฟ้องศาลได้ อย่างไรก็ตาม นอกเหนือจากความเสมอภาคในการฟ้องศาลในกรณีที่มีต่อข้อโต้แย้งอันเกิดจากการกระทำของรัฐแล้ว ยังรวมถึงบรรดาข้อพิพาทต่างๆ ที่เกิดขึ้นระหว่างประชาชนกับประชาชนด้วยกัน กรณีนี้ประชาชนที่เกี่ยวข้องกับข้อพิพาทดังกล่าวย่อมสามารถนำคดีขึ้นสู่ศาลได้โดยไม่มีข้อจำกัด ทั้งนี้ ตามเงื่อนไขของกฎหมายวิธีพิจารณาของเรื่องนั้นๆ
	ตัวอย่างของการตีความกฎหมายที่อาจเป็นการขัดต่อหลักความเสมอภาค ของประชาชนในการฟ้องศาล เช่น ตามมาตรา ๔๕ วรรคหนึ่ง ของรัฐธรรมนูญ บัญญัติว่า
มาตรา ๔๕ วรรคหนึ่ง
	บุคคลย่อมมีเสรีภาพในการรวมกันเป็นสมาคม สหภาพ สหพันธ์ สหกรณ์ กลุ่มเกษตรกร องค์กรเอกชน หรือหมู่ คณะอื่น
	หากสหภาพของผู้ใช้แรงงาน ที่มิได้ มีการจดทะเบียนเป็นนิติบุคคลซึ่งต่อมาได้ถูกแทรกแซงจากฝ่ายปกครอง สหภาพนั้นจึงทำการฟ้องร้องฝ่ายปกครอง หากศาลได้พิพากษายกฟ้องสหภาพของผู้ใช้แรงงานโดยเห็นว่าสหภาพแรงงานมิใช่นิติบุคคลจึงไม่อาจฟ้องร้องได้ กรณีนี้อาจขัดกับหลักความเสมอภาคของประชาชนต่อการฟ้องศาลได้ เพราะกรณีนี้เท่ากับเป็นการปฏิเสธว่า สหภาพของผู้ใช้แรงงานดังกล่าวไม่อาจใช้สิทธิในทางศาลได้ หรือไม่อาจเข้าถึงศาล
	๗.๓.๒ ความเสมอภาคของประชาชนต่อหน้าศาล
	ความเสมอภาคของประชาชนต่อหน้าศาล หมายถึง การทำให้ประชาชนมีความเท่าเทียมกันในการดำเนินกระบวนการพิจารณาต่อหน้าศาลหลักสำคัญสำหรับความเสมอภาคในกระบวนพิจารณาคือ สิทธิในการมีส่วนร่วมในกระบวนพิจารณาของศาล โดยบุคคลผู้เป็นคู่กรณีในศาลต้องมีสิทธิในการโต้แย้ง คัดค้าน หรือแสดงพยานหลักฐานเพื่อสนับสนุนข้อกล่าวอ้างของตนได้ หรือที่เรียกว่า “หลักการรับฟังคู่ความ”
	ความเสมอภาคต่อหน้าศาลในลักษณะของการให้โอกาสแก่คู่กรณีได้มีโอกาสในการสนับสนุนหรือหักล้างข้อกล่าวอ้างของตนนั้น ในกรณีนี้ศาลจะต้องเป็นผู้ที่รับฟังคู่ความอย่างเท่าเทียมกัน และจะต้องเปิดโอกาสให้คู่ความอย่างเท่าเทียมกันในการแสดงความคิดเห็นหรือพยานหลักฐานของตน หลักประการสำคัญสำหรับการรับฟังคู่ความ คือ จะต้องถือว่าคู่ความในคดีนั้นโดยเฉพาะอย่างยิ่งบุคคลผู้ถูกกล่าวหาหรือจำเลยนั้นเป็นบุคคลที่มีความสำคัญในคดี หากการดำเนินกระบวนการพิจารณาคดีใด บุคคลผู้เป็นคู่ความมีฐานะเป็นเพียง ผู้เข้าร่วมในคดีโดยไม่มีโอกาสใดๆ ในการแสดงความคิดเห็นหรือไม่มีโอกาสได้แสดงพยานหลักฐานเพื่อสนับสนุนข้อกล่าวอ้างของตน กระบวนการพิจารณาคดีนั้นนอกจากจะขัดกับหลักการรับฟังคู่ความแล้ว กระบวนพิจารณาดังกล่าวนั้นย่อมขัดกับหลักศักดิ์ศรีความเป็นมนุษย์ และยังขัดกับความเสมอภาคของประชาชนต่อหน้าศาลด้วย	ตัวอย่างกรณีของการกระทำที่เป็นการขัดต่อความเสมอภาคของประชาชนต่อหน้าศาล เช่น การที่จำเลยในคดีใดคดีหนึ่งได้กล่าวอ้างพยานหลักฐานสำคัญในการพิสูจน์แก้ข้อกล่าวอ้างที่โจทก์ได้กล่าวหาจำเลย แต่ศาลเห็นว่าพยานหลักฐานที่จำเลยกล่าวอ้างถึงดังกล่าวเป็นพยานหลักฐานที่ไม่สำคัญ จึงได้ตัดโอกาสมิให้จำเลยพิสูจน์พยานหลักฐานดังกล่าว กรณีนี้ย่อมถือได้ว่า การกระทำของศาลนั้นเป็นการใช้อำนาจที่ขัดต่อหลักความเสมอภาคของประชาชนต่อหน้าศาล
	๗.๓.๓ ความเสมอภาคในการใช้กฎหมายโดยศาล
	ความเสมอภาคในการใช้กฎหมายโดยศาลนั้น หมายถึง ความผูกพันของผู้พิพากษาต่อกฎหมายต่าง ๆ ตามมาตรา ๓๐ วรรคหนึ่งที่บัญญัติว่า

“บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน” นั้น มีความสำคัญต่อศาลโดยเป็นหลัก ข้อห้ามมิให้ มีการใช้อำนาจอย่างอำเภอใจโดยศาล
	หลักความเสมอภาคของการใช้กฎหมายอย่างเท่าเทียมกันโดยศาลนั้นเป็นความเสมอภาคในการคุ้มครองสิทธิ ซึ่งอาจแยกหลักความเสมอภาคดังกล่าวได้ ๓ รูปแบบ ดังนี้
	ก. บุคคลย่อมมีสิทธิเรียกร้องอย่างเท่าเทียมกันกับการไม่ให้ใช้กฎหมายให้แตกต่างไปจากบทบัญญัติของกฎหมาย หมายความว่า บุคคลย่อมมีสิทธิเรียกร้องมิให้มีการใช้กฎหมายให้แตกต่างไปจากที่กฎหมายบัญญัติไว้ ตัวอย่างเช่น กฎหมายกำหนด ห้ามมิให้ เฉพาะรถสิบล้อผ่านเส้นทางดังกล่าว กรณีนี้หากเจ้าหน้าที่ตำรวจได้ ห้ามมิให้ รถ ๖ ล้อ ผ่านเส้นทางดังกล่าว ผู้ขับรถ ๖ ล้อ ย่อมมีสิทธิเรียกร้องไม่ให้ใช้กฎหมายให้แตกต่างไปจากบทบัญญัติที่กฎหมายได้กำหนดไว้
	ข. บุคคลย่อมมีสิทธิเรียกร้องอย่างเท่าเทียมกันกับการให้ใช้บทบัญญัติของกฎหมาย หมายความว่า บุคคลมีสิทธิเรียกร้องให้รัฐใช้กฎหมายที่เกิดขึ้นกับกรณีของตน กรณีนี้อาจเป็นกรณีเรียกร้องให้รัฐยอมรับการผูกพันตนเองอย่างเคร่งครัดต่อกฎหมาย ตัวอย่างเช่น การที่ฝ่ายปกครองจะออกใบอนุญาตก่อสร้างบ้านให้นั้น ผู้ยื่นขอใบอนุญาตจะต้องดำเนินการให้เป็นไปตามเงื่อนไขที่กฎหมายกำหนดไว้ เมื่อผู้ขอได้ดำเนินการตามที่กฎหมายกำหนดไว้ทุกประการแล้ว และหากเจ้าหน้าที่ไม่ยอมออกใบอนุญาตก่อสร้างให้ในกรณีนี้บุคคลผู้ยื่นคำขอย่อมมีสิทธิเรียกร้องให้เจ้าหน้าที่ของรัฐต้องผูกพันต่อกฎหมายอย่างเคร่งครัดในการออกใบอนุญาตดังกล่าวให้แก่ตน
	ค. ความมีสิทธิเรียกร้องอย่างเท่าเทียมกันกับการให้เจ้าหน้าที่ของรัฐใช้ดุลพินิจอย่างปราศจากข้อบกพร่อง หมายความว่า บุคคลย่อมมีสิทธิเรียกร้องว่ากรณีที่ศาลต้องใช้ดุลพินิจนั้น ศาลจะต้องใช้ดุลพินิจโดยปราศจากข้อบกพร่องใดๆ
บทสรุป
	หลักความเสมอภาคเป็นหลักที่สำคัญอย่างยิ่งในการจำกัดขอบเขตการใช้อำนาจของรัฐ ทั้งนี้เพราะหลักความเสมอภาคถือได้ว่าเป็นพื้นฐานของหลักความยุติธรรม ดังนั้น การศึกษาเพื่อให้เข้าใจหลักความเสมอภาคอย่างแท้จริงจึงเป็นเรื่องที่มีความสำคัญอย่างยิ่ง ถึงแม้หลักความเสมอภาคจะเป็นหลักที่ได้มีการบัญญัติไว้ในรัฐธรรมนูญตั้งแต่ภายหลังการเปลี่ยนแปลงการปกครองก็ตาม แต่การพัฒนาหลักความเสมอภาคในระบบกฎหมายของไทยก็เป็นไปอย่างล่าช้า ทั้งนี้ จะเห็นได้จากการกำหนดกฎเกณฑ์ต่างๆ ในลักษณะที่ก่อให้เกิดการทำให้ได้เปรียบและเสียเปรียบต่อบุคคล ที่เห็นได้อย่างชัดเจนคือกรณีการสอบคัดเลือกเข้าศึกษาต่อในสถาบันการศึกษาที่มีการกำหนดให้บุคคลที่เป็นลูกหลานข้าราชการได้รับสิทธิพิเศษเหล่านี้ เป็นต้น แต่ข้อเท็จจริงในกรณีเหล่านี้ไม่เคยมีการโต้แย้งในชั้นศาลเพื่อให้ศาลตรวจสอบตามหลักความเสมอภาค
	โดยที่รัฐธรรมนูญฉบับปัจจุบันได้บัญญัติให้ทุกองค์กรของรัฐต้องผูกพันต่อสิทธิและเสรีภาพตามที่บัญญัติไว้ในรัฐธรรมนูญโดยตรง และหลักความเสมอภาคเป็นหลักที่มีความสำคัญอย่างยิ่งต่อการใช้อำนาจขององค์กรของรัฐ ดังนั้น ประชาชนจะสามารถยกประเด็นนี้ขึ้นโต้แย้งการกระทำของรัฐที่ก่อให้เกิดความไม่เสมอภาคได้ เพื่อที่จะขจัดความไม่เสมอภาคที่มีอยู่ในสังคม เช่น ความไม่เท่าเทียมระหว่างหญิงและชาย ความไม่เท่าเทียมอันเนื่องมาจากการใช้มาตรการต่างๆ ของรัฐที่กระทำการเลือกปฏิบัติต่อบุคคลกลุ่มใดกลุ่มหนึ่งให้เบาบางลง

	โดยความเป็นจริงแล้ว ความเสมอภาคเท่าเทียมกันอย่างแท้จริงไม่อาจจะเป็นไปได้ แต่อย่างน้อยที่สุด บุคคลย่อมต้องมีความเสมอภาคกันต่อหน้ากฎหมาย หรือมีความเสมอภาคกันในสายตาของกฎหมาย เพื่อให้บุคคลเหล่านี้มีโอกาสได้พัฒนาตนเองอย่างอิสระภายใต้ขอบเขตที่ทุกคนมีความเสมอภาคกัน และโดยเฉพาะอย่างยิ่ง หลักความเสมอภาคนั้นเป็นหลักที่ปฏิเสธการใช้อำนาจอย่างอำเภอใจ ขององค์กรผู้ใช้อำนาจรัฐด้วยเหตุนี้เองหลักความเสมอภาคจึงเป็นอาวุธทางความคิดที่สำคัญ ที่ประชาชนจะต้องศึกษาให้เข้าใจอย่างถ่องแท้
คำถามและคำตอบ
คำถาม ๑. หากระเบียบของทางราชการกำหนดให้ข้าราชการชายมีสิทธิลาบวชได้ โดยไม่ให้สิทธิสตรีในการลาเพื่อไปศึกษาธรรม จะเป็นการขัดต่อหลักความเสมอภาคหรือไม่
คำตอบ การกำหนดระเบียบของราชการดังกล่าวที่อนุญาตให้ข้าราชการชายมีสิทธิลาบวชได้นั้น ถือว่าเป็นการกำหนดระเบียบของราชการที่สอดคล้องกับจารีตประเพณีในทางศาสนาพุทธ ที่ให้ผู้ชายบวชเพื่อทดแทนบุญคุณบิดามารดา นอกจากนี้ การได้บวชเรียน ทำให้ผู้นั้นมีโอกาสศึกษาเล่าเรียนพระธรรมวินัยต่างๆ ได้ การให้ฝ่ายชายลาบวชได้นั้นมีสาระสำคัญอย่างน้อย ๒ ประการ คือ
๑. มีความสำคัญในทางประเพณีวัฒนธรรมของไทยที่เห็นว่าการบวชเป็นเครื่องแสดงความกตัญญูและเป็นการทดแทนบุญคุณของบิดามารดา
๒. เป็นความสำคัญในทางศาสนาคือ การทำให้ผู้นั้นได้มีโอกาสศึกษาธรรมะต่างๆ เพื่อนำมาใช้เป็นแนวทางในการดำเนินวิถีชีวิตภายหลังการบวช
	หากพิจารณาสาระสำคัญของการลาบวชดังกล่าว จะเห็นได้ชัดเจนว่าในการบวชจำกัดเฉพาะฝ่ายชายเท่านั้น ในปัจจุบันไม่มีการบวชเป็นภิกษุณี อย่างไรก็ตาม หากพิจารณาในทางความมุ่งหมายประการสำคัญว่าการบวชคือการมุ่งเพื่อศึกษาธรรมะแล้ว ในกรณีนี้การเป็นหญิงหรือชายย่อมมิใช่สิ่งที่เป็นอุปสรรคต่อการเข้าถึงธรรมะ ดังนั้น หากเห็นว่าสาระสำคัญของการบวชอยู่ที่การเข้าไปศึกษาธรรมะก็จะต้องให้ฝ่ายหญิงมีโอกาสที่จะลาเพื่อมุ่งศึกษาธรรมะได้เท่าเทียมกับฝ่ายชาย เว้นแต่จะเห็นว่าการปฏิบัติให้แตกต่างกัน ดังกล่าวมีพื้นฐานจากประเพณีวัฒนธรรมในทางศาสนาที่สิทธิเหล่านั้นควรจะให้สิทธิดังกล่าวนี้เฉพาะฝ่ายชายเท่านั้น

ในหน่วยงานบางหน่วยงาน กรณีนี้จะเป็นการขัดต่อหลักความเสมอภาคหรือไม่
คำตอบ โดยทั่วไปแล้วบุคคลที่มีความพิการทางด้านร่างกายแต่มีความสามารถที่จะทำงานในด้านนั้นๆ ได้ ย่อมต้องได้รับสิทธิอย่างเท่าเทียมกันกับบุคคลทั่วไป เว้นแต่ว่าโดยลักษณะงานนั้นได้เรียกร้องความสมบูรณ์ในเรื่องดังกล่าวเป็นพิเศษ ตัวอย่างเช่น หน่วยงานหนึ่งต้องการรับสมัครพนักงานพิมพ์ดีด ลักษณะสำคัญของการพิมพ์ดีดคือการใช้มือ หากบุคคลนั้นมีมือพิการการจำกัดบุคคลผู้มีมือพิการอาจจะมีเหตุผล แต่หากบุคคลนั้นมีขาพิการ การจำกัดมิให้บุคคลนั้นเข้าสมัครในตำแหน่งพนักงานพิมพ์ดีด อาจจะเป็นการขัดต่อหลักความเสมอภาคได้
	โดยสรุปอาจกล่าวได้ว่า การห้ามผู้พิการสมัครสอบของหน่วยงานใดหน่วยงานหนึ่งอาจขัดกับหลักความเสมอภาคได้ หากลักษณะงานของหน่วยงานนั้นเมื่อพิจารณาเปรียบเทียบกับความพิการของผู้สมัครแล้ว มิได้เป็นอุปสรรคต่อการทำงานในลักษณะนั้น ๆ ดังที่ได้กล่าวแล้วข้างต้น
คำถาม ๓. การตรวจสอบกฎหมายฉบับใดฉบับหนึ่งว่าขัดต่อหลักความเสมอภาคหรือไม่ จะตรวจสอบได้อย่างไร
คำตอบ การพิจารณาว่ากฎหมายฉบับใดฉบับหนึ่งละเมิดต่อหลักความเสมอภาคหรือไม่นั้น จะต้องตรวจสอบในประเด็นต่อไปนี้
๑. กฎหมายฉบับนั้นได้กำหนดความแตกต่างอันเป็นพื้นฐานของการปฏิบัติให้แตกต่างกัน หรือปฏิบัติให้เหมือนกัน โดยความแตกต่างกันหรือความเหมือนกันที่กฎหมายกำหนดนั้น เป็นสาระสำคัญ เพื่อการปฏิบัติให้แตกต่างหรือปฏิบัติให้เหมือนกันหรือไม่
	การตรวจสอบเนื้อหาของกฎหมายกับหลักความเสมอภาค
	ก. การปฏิบัติอย่างไม่เท่าเทียมกันนั้นมีความมุ่งหมายเพื่อวัตถุประสงค์ที่ชอบด้วยกฎหมายหรือไม่
	ข. หากการปฏิบัติอย่างไม่เท่าเทียมนั้นเกี่ยวกับเงื่อนไขพิเศษตามหลักความเสมอภาคเฉพาะเรื่อง การปฏิบัติอย่างไม่เท่าเทียมกันนั้นเป็นไปตามเงื่อนไขของหลักความเสมอภาคเฉพาะเรื่องนั้นๆ หรือไม่
	ค. การปฏิบัติอย่างไม่เท่าเทียมกันนั้นละเมิดหลักเกณฑ์ของข้อห้ามมิให้มีการเลือกปฏิบัติตามมาตรา ๓๐ วรรคสาม หรือไม่
	ง.การปฏิบัติอย่างไม่เท่าเทียมกันนั้นมีความเหมาะสม และมีความจำเป็นเพื่อการทำให้บรรลุวัตถุประสงค์นั้นๆ หรือไม่
คำถาม ๔. หากมีกฎหมายออกมาห้ามชายกับชาย (ที่แปลงเพศเป็นหญิง) หรือหญิงกับหญิง (ที่แปลงเพศเป็นชาย) แต่งงานกัน กรณีนี้จะเป็นการขัดกับหลักความเสมอภาคหรือไม่
คำตอบ หากมีกฎหมายออกมาห้ามชายกับชาย (ที่แปลงเป็นหญิง) หรือ หญิงกับหญิง (ที่แปลงเพศเป็นชาย) แต่งงานกัน ถ้ามีการห้ามทั้งสองฝ่ายคือทั้งฝ่ายหญิงและฝ่ายชายอย่างเท่าเทียมกัน ย่อมไม่เกี่ยวหลักความเสมอภาคหากแต่เป็นการจำกัดเสรีภาพของบุคคล มิให้กระทำการในลักษณะดังกล่าวส่วนการห้ามนั้นจะเป็นการชอบด้วยรัฐธรรมนูญหรือไม่นั้น เป็นอีกประเด็นหนึ่งที่จะต้องพิจารณาตามหลักเสรีภาพของบุคคล

หลักความเสมอภาค*
ผู้ช่วยศาสตราจารย์ ดร.เกียงไกร เจริญธนาวัฒน์
คณะนิติศาสตร์ จุฬาลงกรณ์มหาวิทยาลัย
๑. แนวความคิดของหลักความเสมอภาค
	หลักความเสมอภาคถือว่าเป็นหลักพื้นฐานของศักดิ์ศรีของความเป็นมนุษย์ ซึ่งมนุษย์ย่อมได้รับการรับรองคุ้มครองจากฎหมายอย่างเท่าเทียมกันในฐานะที่เป็นมนุษย์โดยมิต้องคำนึงถึงคุณสมบัติอื่นๆ อาทิ เชื้อชาติ ศาสนา ภาษา ถิ่นกำเนิด เป็นต้น และขณะเดียวกันก็ถือได้ว่าหลักความเสมอภาคนี้เป็นหลักที่ควบคุมมิให้รัฐใช้อำนาจของตนตามอำเภอใจโดยการใช้อำนาจของรัฐแก่กลุ่มบุคคลใดบุคคลหนึ่งรัฐต้องสามารถอธิบายได้ว่าเพราะเหตุใดรัฐจึงกระทำการอันก่อให้เกิดผลกระทบหรือเป็นการให้ประโยชน์แก่บุคคลใดบุคคลหนึ่งนั้นโดยเฉพาะ หากการให้เหตุผลไม่อาจรับฟังได้แสดงว่าการใช้อำนาจของรัฐนั้นเป็นไปตามอำเภอใจ ดังนั้นหลักความเสมอภาคจึงเป็นหลักสำคัญในการรับรองและคุ้มครองสิทธิเสรีภาพของประชาชน และสามารถนำมาตรวจสอบการใช้อำนาจของรัฐไม่ว่าจะเป็น ฝ่ายนิติบัญญัติ ฝ่ายบริหาร และฝ่ายตุลาการได้
๑.๑ ที่มาและแนวความคิดของหลักความเสมอภาค
	การศึกษาถึงหลักความเสมอภาคนั้นในเบื้องต้นนั้นย่อมต้องศึกษาถึงแนวคิดและพัฒนาการเป็นอันพื้นฐานของหลักความเสมอภาค ดังนี้
	*เผยแพร่ใน www.pub-law.net ระหว่างวันที่ ๑๒ มกราคม – ๒๕ มกราคม ๒๕๔๗

	๑.๑.๑ รากฐานแนวคิดของหลักความเสมอภาค

	แนวคิดทางกฎหมายของหลักความเสมอภาคในปัจจุบันได้รับการรับรองอย่างชัดแจ้ง โดยถือว่าบุคคลย่อมมีความเสมอภาคที่จะได้รับการรับรองและคุ้มครองตามกฎหมายอย่างเท่าเทียมกัน (Fairness) ซึ่งหมายถึง “หลักความเสมอภาคภาคเบื้องหน้ากฎหมาย” (Equality before the law) ที่เป็นการยอมรับสิทธิเสรีภาพอันเป็นสาระสำคัญของความเป็นมนุษย์ที่ติดตัวมนุษย์มาตั้งแต่กำเนิดและไม่อาจพรากไปได้ จึงเป็นการแสดงให้เห็นถึงการยอมรับตามทฤษฏีกฎหมายธรรมชาติ (Natural law) ซึ่งผู้ที่มีความคิดเช่นนี้ได้แสดงคิดเห็นต่อต้านลัทธิสมบูรณาญาสิทธิราชย์โดยต้องการกีดกันพระมหากษัตริย์ไม่ให้ใช้พระราชอำนาจผิดทำนองคลองธรรมโดยอ้างถึงหลักกฎหมายที่ว่า “บุคคลทุกคนเกิดมาย่อมเสมอภาคกันและมีสิทธิบางประการ เช่น สิทธิในชีวิต ร่างกาย ทรัพย์สิน ติดตัวมาสิทธินี้ไม่สามารถจำหน่ายจ่ายโอนได้”๑ และหลักกฎหมายธรรมชาตินี้ยังเป็นแนวความคิดที่สอดคล้องกับสิทธิปัจเจกชนนิยม (Individualism) ในสมัยนั้นด้วยโดยได้ให้ความสำคัญกับปัจเจกชนและสิทธิทั้งหลายของปัจเจกชน ซึ่งจุดกำเนิดของระบบปัจเจกชนนิยมในทางกฎหมายมหาชนคือ คำประกาศสิทธิมนุษยชนและพลเมืองฝรั่งเศส ลงวันที่ ๒๖ สิงหาคม ๑๗๘๙ โดยการปฏิวัติปี ๑๗๘๙ นี้ ได้ยกเลิกระบอบกษัตริย์ที่ปกครองด้วยระบบศักดินา ซึ่งบุคคลขึ้นอยู่กับฐานันดรและชนชั้นที่ตนสังกัด แต่ผู้ปฏิวัติได้ยกความสำคัญของปัจเจกชนขึ้นแทน โดยคำประกาศนี้ให้ความสำคัญกับคนแต่ละคนรวมทั้งสิทธิเสรีภาพของบุคคลนั้นว่าเป็นหัวใจของสังคม ตามทฤษฏีนี้ถือว่าหัวใจของสังคมอยู่ที่การยอมรับคุณค่าของทุกคนแต่ละคนรวมกันเป็นสังคม รัฐหรือสังคมไม่สามารถก้าวก่ายสิทธิของเขาได้เว้นเพื่อประโยชน์ส่วนร่วม๒ อันจะเห็นได้จากคำประกาศ
	๑ สมยศ เชื้อไทย คำอธิบายหลักรัฐธรรมนูญทั่วไป. (กรุงเทพฯ: เรือนแก้วการพิมพ์,๒๕๓๕) หน้า ๑๓๘.
	๒ บวรศักดิ์ อุวรรณโณ. คำอธิบายกฎหมายมหาชนเล่ม ๑. (กรุงเทพฯ :วิญญูชน,๒๕๓๘) หน้า ๗๐.

ว่าด้วยสิทธิมนุษยชนและพลเมืองปี ค.ศ. ๑๗๘๙ ซึ่งมีข้อความว่า “มนุษย์เกิดมาและชีวิตอยู่โดยอิสระและโดยเสมอกันภายใต้กฎหมายความแตกต่างในสังคมจะมีได้ก็เพื่อประโยชน์อันร่วมกัน” ต่อมาแนวคิดที่ว่ามนุษย์เกิดมาย่อมเสมอภาคกันตามปฏิญญาว่าด้วยสิทธิมนุษย์ชนปี ค.ศ. ๑๗๘๙ นี้ได้รับการยืนยันและขยายความโดยอารัมภบทของรัฐธรรมนูญปี ๑๙๔๖ และปัจจุบันหลักการดังกล่าวได้ปรากฎอยู่ในรัฐธรรมนูญแห่งสาธารณรัฐฝรั่งเศส ฉบับลงวันที่ ๓ มิถุนายน ๑๙๕๘ โดยได้แสดงความยึดมั่นในหลักสิทธิมนุษยชนและหลักอำนาจอธิปไตยเป็นของชาติ โดยรัฐธรรมนูญปี ๑๙๕๙ ได้ ยืนยันปฏิญญาว่าด้วยสิทธิมนุษยชนและพลเมืองปี ๑๗๘๙ และอารัมภบทของรัฐธรรมนูญปี ๑๙๔๖ ไว้ด้วย
	ดังนั้นจึงถือได้ว่าความคิดที่เป็นรากฐานของหลักความเสมอภาคภายใต้รัฐธรรมนูญและหลักความเสมอภาคภายใต้กฎหมายจึงเป็นเรื่องเดียวกันคือเรื่องหลักความเสมอภาคซึ่งเป็นรากฐานของระบอบประชาธิปไตยดังจะเห็นได้จากอุดมคติในการปกครองของสาธารณรัฐฝรั่งเศสอันได้แก่ เสรีภาพ เสมอภาค และภาดรภาพ๓ ประกอบกับมาตรา ๑ แห่งรัฐธรรมนูญนี้ที่ได้รับรองถึงความเสอมภาค ตามกฎหมายของประชาชนโดยไม่แบ่งแยกแหล่งกำเนิด เชื้อชาติ หรือศาสนา สาธารณรัฐเคารพต่อความเชื่อของทุกนิกาย๔ อันเป็นหลักสำคัญในการปกครองประเทศ และต่อมาประเทศต่าง ๆ ก็ได้นำแนวคิดดังกล่าวไประบุในบทบัญญัติของรัฐธรรมนูญเพื่อรับรองและคุ้มครองสิทธิและเสรีภาพตามหลักความเสมอภาคอย่างเป็นรูปธรรมนั่นเอง
	๑.๑.๒ วิวัฒนาการแนวคิดของหลักความเสมอภาค
	แนวความคิดเรื่องความเสมอภาคในสมัยดั้งเดิมนั้นเกิดจากคำสอนของศาสนาคริสต์ที่ส่งผลกระทบต่อโครงสร้างทางเศรษฐกิจ
	๓ สำนักงานคณะกรรมการวิจัยแห่งชาติ. รัฐธรรมนูญฝรั่งเศส ค.ศ.๑๙๕๘ มาตรา ๒, พิมพ์ครั้งที่ ๑ (กรุงเทพฯ: โรงพิมพ์คุรุสภา, ๒๕๔๑) หน้า ๒.
	๔ สำนักงานคณะกรรมการวิจัยแห่งชาติ. เรื่องเดียวกัน, หน้า ๒.

และระบบทาสที่มีอยู่ในยุคโรมัน และต่อมาในสมัยกลางระบบศักดินาได้ยกเลิกแนวคิดเรื่องความเสมอภาค โดยสร้างลำดับชั้นของสังคมขึ้นซึ่งแปรผันตามที่ดินและเจ้าของที่ดินเจ้าศักดินา แต่อย่างไรก็ตามความไม่เสมอภาคดังกล่าวในสมัยกลางค่อยๆ เปลี่ยนแปลงไปเมื่อเกิดชนชั้นกลางที่เข้มแข็งขึ้นจนนำไปสู่การเรียกร้องให้เปลี่ยนแปลงความไม่เสมอภาคทั้งทางเศรษฐกิจ สังคม และการเมือง ซึ่งต่อมาได้มีเอกสารที่แสดงออกถึงหลักความเสมอภาคที่ดีที่สุดคือปฏิญญาว่าด้วยสิทธิมนุษยชนและพลเมืองฝรั่งเศส ลงวันที่ ๒๖ สิงหาคม ปี ค.ศ. ๑๗๘๙ โดยบัญญัติรับรองไว้ถึง ๓ มาตรา ได้แก่
	มาตรา ๑ “ มนุษย์กำเนิดและดำรงชีวิตอย่างมีอิสระและเสมอภาคกันตามกฎหมาย การแบ่งแยกทางสังคมจะกระทำได้ก็แต่เพื่อผลประโยชน์ร่วมกันของส่วนร่วม”
	มาตรา ๖ “ กฎหมายคือการแสดงออกของเจตนารมณ์ร่วมกัน...กฎหมายจะต้องเหมือนกันสำหรับทุกคนไม่ว่าจะเป็นการคุ้มครองหรือลงโทษก็ตาม พลเมืองทุกคนเท่าเทียมกันเบื้องหน้ากฎหมายและได้รับการยอมรับอย่างเท่าเทียมกันในเรื่องศักดิ์ศรี สถานะและงานภาครัฐตามความสามารถโดยปราศจากความแตกต่าง เว้นแต่เฉพาะพลังและพรสวรรค์ของแต่ละคน”
	มาตรา ๑๓ “เพื่อทำนุบำรุงกองทัพและเพื่อรายจ่ายในการดำเนินงานของรัฐ จำเป็นที่จะต้องเก็บภาษี ซึ่งจะต้องมีการกระจายภาระภาษีอย่างเท่าเทียมกันสำหรับพลเมืองทุกคนโดยคำนึงถึงความสามารถของแต่ละคน”
	ในภายหลังแนวคิดของหลักความเสมอภาคดังกล่าวก็ได้ถูกนำไปบัญญัติในรัฐธรรมนูญของเกือบทุกประเทศเพื่อเป็นการับรองหลักการดังกล่าวไว้อย่างชัดแจ้ง อาทิ๕
	๕ สมคิด เลิศไพฑูรย์, หลักความเสมอภาค, วาสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓) หน้า ๑๖๑ - ๑๖๔.

	รัฐธรรมนูญฝรั่งเศส ฉบับปัจจุบัน ลงวันที่ ๔ ตุลาคม ๑๙๕๘ บัญญัติถึงหลักความเสมอภาคไว้ในมาตราแรกว่า “ฝรั่งเศสเป็นสาธารณรัฐที่แบ่งแยกมิได้ เป็นของประชาชน เป็นประชาธิปไตยและเป็นของสังคมสาธารณรัฐรับรองถึงความเสมอภาคตามกฎหมายของประชาชนโดยไม่แบ่งแยกแหล่งกำเนิดเชื้อชาติหรือศาสนา สาธารณรัฐเคารพต่อความเชื่อของทุกนิกาย”
	รัฐธรรมนูญสหพันธรัฐเยอรมัน ฉบับปัจจุบันลงวันที่ ๒๓ พฤษภาคม ๑๙๔๙ บัญญัติไว้ในมาตรา ๓
	“๑. มนุษย์ทุกคนมีความเสมอภาคเบื้องหน้ากฎหมาย
	๒. ชายและหญิงมีความเท่าเทียมกันตามกฎหมาย รัฐผูกพันที่จะต้องดำเนินการให้มีความเสมอภาคอย่างแท้จริงระหว่างหญิงและชาย และจะต้องดำเนินการให้ยกเลิกอุปสรรคที่ดำรงอยู่
	๓. บุคคลย่อมไม่ถูกเลือกปฏิบัติหรือมีอภิสิทธิ์เพราะเหตุในเรื่อง เพศ ชาติกำเนิด เชื้อชาติ ภาษา ชาติ ถิ่นกำเนิด ความเชื่อ หรือความคิดเห็นในทางศาสนาหรือในทางการเมือง บุคคลย่อมไม่ถูกแบ่งแยกด้วยเหตุเพราะความพิการ”
	รัฐธรรมนูญอิตาลี ฉบับปัจจุบันลงวันที่ ๒๗ ธันวาคม ๑๙๔๗ บัญญัติไว้ในมาตรา ๓ ว่า
	“พลเมืองทุกคนมีศักดิ์ศรีทางสังคมอย่างเดียวกันและเท่าเทียมกันเบื้องหน้ากฎหมายโดยปราศจากจากการแบ่งแยกเพราะเพศ เชื้อชาติ ภาษา ศาสนา ความคิดเห็นทางการเมือง สภาพร่างกายหรือสภาพทางสังคม
	เป็นหน้าที่ของสาธารณรัฐที่จะต้องขจัดอุปสรรคทั้งในทางเศรษฐกิจและสังคมที่ขัดขวางต่อการมีส่วนร่วมอย่างแท้จริงของผู้ใช้แรงงานในองค์กรทางการเมือง เศรษฐกิจหรือสังคมของประเทศ ทั้งนี้ภายใต้ข้อจำกัดที่ไม่กระทบต่อเสรีภาพและความเสมอภาคของพลเมือง”
	รัฐธรรมนูญของสหพันธรัฐออสเตรีย ฉบับปัจจุบันลงวันที่ ๑ ตุลาคม ๑๙๒๐ บัญญัติไว้ในมาตรา ๗ ว่า

	“๑. พลเมืองของสหพันธ์ทุกคนมีความเสมอภาคเบื้องหน้ากฎหมายอภิสิทธิ์จากการเกิด เพศ สภาพร่างกาย ชนชั้น ศาสนาไม่อาจมีได้ บุคคลย่อมไม่ถูกกีดกันเพราะความพิการ สาธารณรัฐผูกพันที่จะคุ้มครองความเสมอภาคในการปฏิบัติต่อคนพิการและบุคคลธรรมดาทั่วไปในทุกแง่มุมของชีวิตประจำวัน
	๒. สหพันธรัฐ มลรัฐและเทศบาลรับรองหลักความเสมอภาคระหว่างชายและหญิงมาตรการที่มุ่งส่งเสริมความเสมอภาคดังกล่าวย่อมได้รับการยอมรับ โดยเฉพาะอย่างยิ่งถ้ามาตรการเหล่านั้นต้องการขจัดความไม่เสมอภาคที่ดำรงอยู่...”
	นอกจากนี้ยังมีเอกสารระหว่างประเทศหลายฉบับที่ได้บัญญัติรับรองหลักความเสมอภาคไว้เช่นกัน เช่น ปฏิญญาว่าด้วยสิทธิมนุษยชน (Universal Declaration of Human Rights), กติการะหว่างประเทศว่าด้วยสิทธิพลเมืองและสิทธิทางการเมือง (International Convention of Civil and Political Rights), ปฏิญญาว่าด้วยสิทธิในการพัฒนา (Declaration on the Rights to Development) โดยได้ระบุหลักเกณฑ์การไม่เลือกปฏิบัติต่อบุคคลทุกคน
	จากแนวคิดหลักความเสมอภาคในระบบสากลข้างต้นได้มีอิทธิต่อประเทศไทยในการกำหนดบทบัญญัติแห่งกฎหมายที่เกี่ยวข้องกับความเสมอภาคเช่นกัน โดยก่อนการปฏิวัติการเปลี่ยนแปลงการปกครองจากระบอบสมบูรณาญาสิทธิราชย์มาเป็นระบอบประชาธิปไตยในปี พ.ศ.๒๔๗๕ นั้น ประเทศไทยไม่มีการนำหลักความเสมอภาคมาใช้แต่ประการใดซึ่งเห็นได้จากการมีส่วนร่วมทางการเมือง เศรษฐกิจ และสังคมที่ทำโดยบุคคลบางกลุ่มเท่านั้นเมื่อคณะราษฎรทำการปฏิวัติจึงได้ร่างประกาศ ๖ ประการซึ่งมีหลักความเสมอภาคอันเป็นหลักการสำคัญประการหนึ่ง๖
	๖ ปรีดี พนมยงค์. “คณะราษฎรกับการอภิวัฒน์ประชาธิปไตย ๒๔ มิถุนายน,” ในแนวความคิดประชาธิปไตยของ ปรีดี พนมยงค์. (กรุงเทพฯ : เรือนแก้วการพิมพ์, ๒๕๓๕) หน้า ๔๑ - ๔๓. อ้างถึงใน สมคิด เลิศไพฑูรย์, “หลักความเสมอภาค” วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓) หน้า ๑๗๔.

	แต่อย่างไรก็ตาม แม้พระราชบัญญัติธรรมนูญการปกครองแผ่นดินสยามชั่วคราว พ.ศ. ๒๔๗๕ จะมิได้กล่าวถึงหลักความเสมอภาคไว้โดยเฉพาะซึ่งก็น่าจะเป็นเพราะต้องการความรวดเร็วและมุ่งให้เป็นธรรมนูญฉบับชั่วคราวทั้งอีกคณะราษฎรเห็นว่าได้ยอมรับหลักความเสมอภาคไว้ในประกาศ ๖ ประการ  ซึ่งถือเป็นปฏิญญาแห่งกฎหมายรัฐธรรมนูญของสยามที่มีผลบังคับได้ดังเช่นรัฐธรรมนูญอยู่แล้วจึงไม่มีความจำเป็นต้องบัญญัติให้มีการซ้ำซ้อนแต่ประการใด แต่ตามรัฐธรรมนูญ พ.ศ. ๒๔๗๕  นี้ก็เป็นรัฐธรรมนูญฉบับแรกที่บัญญัติให้ชายและหญิงมีความเสมอภาคในการออกเสียงเลือกตั้งโดยบัญญัติไว้ในมาตรา ๑๔ ว่า “ราษฎรไม่ว่าเพศใด...ย่อมมีสิทธิออกเสียงลงมติเลือกผู้แทนหมู่บ้านได้.....”  หลังจากนั้นก็มีรัฐธรรมนูญอีกหลายฉบับที่บัญญัติหลักความเสมอภาคไว้โดยชัดแจ้งโดยมักบัญญัติให้ประชาชนชาวไทยไม่ว่าเหล่ากำเนิดหรือศาสนาใด ย่อมอยู่ในความคุ้มครองแห่งรัฐธรรมนูญเสมอกัน๗  แต่การใช้กฎหมายของไทยนับตั้งแต่ที่ได้มีการนำหลักความเสมอภาคมาบัญญัติไว้ในรัฐธรรมนูญฉบับแรก  หลักดังกล่าวแทบจะไม่ค่อยได้รับการกล่าวถึงหลักความเสมอภาคจึงเป็นเพียงหลักการที่บัญญัติรับรองคุ้มครองไว้โดยไม่ก่อให้เกิดผลในทางปฏิบัติแต่อย่างใด ด้วยเหตุนี้พัฒนาการของหลักความเสมอภาคในระบบกฎหมายไทยจึงเป็นไปอย่างจำกัด๘
	จากพัฒนาการของหลักความเสมอภาคที่มีมาอย่างต่อเนื่องและยาวนานที่ประเทศไทยได้รับมาจากระบบสากลนั้นจะเห็นได้ว่าพัฒนาการดังกล่าวมีลักษณะค่อยเป็นค่อยไปจนกระทั่งมีการร่างรัฐธรรมนูญแห่งราชอาณาจักรไทย พ.ศ. ๒๕๔๐ ขึ้น พัฒนาการจึงได้มีการก้าวกระโดดอย่างเห็นได้ชัด โดยได้มีการนำแนวคิดหลักความเสมอภาคในต่างประเทศมาบัญญัติเป็นหลักความเสมอภาคในมาตรา ๓๐ แห่งรัฐธรรมนูญจึงทำให้มีความก้าวหน้าทัดเทียมกับนานาอารยประเทศ แต่ในขณะเดียวกันก็ต้อง
	๗ สมคิด เลิศไพฑูรย์, เรื่องเดียวกัน,หน้า ๑๗๕.
	๘ บรรเจิด สิงคะเนติ. สารานุกรมรัฐธรรมนูญแห่งราชอาญาจักรไทย พุทธศักราช ๒๕๔๐ เรื่องหลักความเสมอภาค. (กรุงเทพฯ : โรงพิมพ์คุรุสภา, ๒๕๔๓ ) หน้า ๑-๒.

ทำความเข้าใจในแนวคิดเรื่องหลักความเสมอภาคด้วยเพื่อจะทำให้หลักการดังกล่าวบังคับใช้ได้อย่างเป็นรูปธรรมซึ่งผลลัพธ์ก็จะเป็นการคุ้มครองประชาชนภายใต้หลักความเสมอภาคนั่นเอง
๑.๒ ความหมายของหลักความเสมอภาค
	หลักความเสมอภาคนั้นมีความสัมพันธ์อย่างใกล้ชิดกับหลักเสรีภาพเนื่องจากเป็นหลักการที่จะทำให้การใช้เสรีภาพเป็นไปอย่างเสมอกันทุกผู้ทุกคนแต่หากเสรีภาพสามารถใช้ได้เพียงบุคคลเท่านั้นในขณะที่คนบางกลุ่มบางคนเข้าถึงไม่ได้ ในกรณีดังกล่าวก็ไม่ถือว่ามีเสรีภาพแต่ประการใด ๙ ความเสมอภาคจึงเป็นฐานของเสรีภาพและเป็นหลักประกันในการทำให้เสรีภาพเกินขึ้นได้จริง ดังนั้นหลักความเสมอภาคภายใต้กฎหมายจึงเป็นหลักการที่ทำให้มีการปฏิบัติต่อบุคคล ที่เกี่ยวข้องกับเรื่องนั้น ๆ อย่างเท่าเทียมกันหรือไม่เลือกปฏิบัติ (non-discrimination) ทั้งนี้การปฏิบัติตามหลักความเสมอภาคนั้นจะต้องปฏิบัติต่อสิ่งที่มีสาระสำคัญเหมือนกันอย่างเท่าเทียมกัน และจะต้องปฏิบัติต่อสิ่งที่มีสาระสำคัญแตกต่างกันให้แตกต่างกันไปตามลักษณะของเรื่องนั้นๆ จึงจะทำให้เกิดความยุติธรรมภายใต้หลักความเสมอภาคขึ้นได้
๑.๓ ประเภทของหลักความเสมอภาค
	หลักความเสมอภาคเมื่อพิจารณาจากบทบัญญัติแห่งกฎหมายสามารถแยกประเภทของหลักความเสมอภาคได้ ๒ ประเภทดังนี้๑๐
	๑.๓.๑ หลักความเสมอภาคทั่วไป
	หลักความเสมอภาคทั่วไปเป็นสิทธิขั้นพื้นฐานของบุคคลทุคนที่อาจกล่าวอ้างกับการกระทำใดๆ ของรัฐได้ หากเรื่องนั้นมิได้มีการกำหนดไว้ในหลักความเสมอภาคเฉพาะเรื่อง แต่หากเรื่องใดมีหลักความเสมอภาคเฉพาะเรื่องกำหนดไว้แล้วก็ให้พิจารณาไปตามหลักความเสมอภาคเฉพาะเรื่องนั้นๆ
๙ Claude-Albert COLLIARD,op.cit,p. 215. อ้างถึงใน สมคิด เลิศไพฑูรย์, หลักความเสมอภาค, วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓) หน้า ๑๖๕.
๑๐ บรรเจิด สิงคะเนติ. สารานุกรมรัฐธรรมนูญแห่งราชอาณาจักรไทย พุทธศักราช ๒๕๔๐ เรื่องหลักความเสมอภาค. (กรุงเทพฯ : โรงพิมพ์คุรุสภา, ๒๕๔๓) หน้า ๗ - ๑๒.

	๑.๓.๒ หลักความเสมอภาคเฉพาะเรื่อง
	หลักความเสมอภาคเฉพาะเรื่องคือ หลักความเสมอภาคที่ใช้เฉพาะภายในขอบเขตเรื่องใดเรื่องหนึ่งเป็นการเฉพาะ เช่น หลักความเสมอภาคเฉพาะเรื่องเกี่ยวชายและหญิง เป็นต้น
	ความสัมพันธ์ระหว่างหลักความเสมอภาคทั่วไปกับหลักความเสมอภาคเฉพาะเรื่องนั้น ถือได้ว่าหลักความเสมอภาคทั่วไปเป็นพื้นฐานของหลักความเสมอภาคเฉพาะเรื่อง แต่หลักความเสมอภาคทั่วไปนั้นสามารถนำไปใช้ได้กับทุก ๆ เรื่องโดยไม่จำกัดขอบเขตเรื่องใดหนึ่งหนึ่งและบุคคลทุกๆ คนย่อมอ้างหลักความเสมอภาคทั่วไปได้ ส่วนหลักความเสมอภาคเฉพาะเรื่องอาจถูกจำกัดโดยใช้เฉพาะเรื่องหรือเฉพาะกลุ่มบุคคลที่รัฐธรรมนูญมุ่งคุ้มครองเท่านั้น โดยหลักความเสมอภาคเฉพาะเรื่องนั้นยังถือเป็นหลักกฎหมายพิเศษซึ่งย่อมมาก่อนหลักความเสมอภาคทั่วไป ถ้ากฎเกณฑ์ใดได้รับการพิจารณาหลักความเสมอภาคเฉพาะเรื่องแล้วก็ไม่จำต้องพิจารณาตามหลักความเสมอภาคทั่วไปอีก
	๑.๓.๓ ตารางแสดงถึงหลักความเสมอภาคทั่วไปและเฉพาะเรื่องตามหลักการของรัฐธรรมนูญ

       	ประเทศ


       	หลักความเสมอภาค


       	หลักความเสมอภาคเฉพาะเรื่อง


     

     
       	เยอรมัน
       	บุคคลย่อมเสมอกันตามกฎหมาย (รัฐธรรมนูญสหพันธรัฐเยอรมันมาตรา ๓ วรรค ๑)
       	๑. ความมีสิทธิเท่าเทียมกันระหว่างชายหญิง (มาตรา ๓ วรรค ๒)
           ๒. ข้อห้ามมิให้เลือกปฏิบัติอันเนื่องมาจากเพศ เชื้อชาติ ศาสนา ภาษา (มาตรา ๓ วรรค๓)
         ๓. ความมีสถานะเท่าเทียมกันระหว่างเด็กที่เด็กนอกสมรสกับเด็กที่บิดามารดาได้สมรสกันตามกฎหมาย (มาตรา ๖ วรรค ๕)
         ๔. สิทธิอันเท่าเทียมกันต่อหน้าที่ในทางราชการ (มาตรา ๑๒ วรรค๒)
         ๕. ข้อห้ามมิให้มีการการจำกัดสิทธิขั้นพื้นฐานเพื่อบังคับใช้กับกรณีใดกรณีหนึ่งหรือบุคคลใดบุคคลหนึ่งเป็นการเฉพาะ (มาตรา ๑๙ วรรค๑)
         ๖. การปฏิบัติอย่างเท่าเทียมกันต่อพรรคการเมือง (มาตรา ๒๑)
         ๗. ความเสมอภาคของชาวเยอรมันในการรับราชการ (มาตรา ๓๓ วรรค ๑ ถึงวรรค ๓)
         ๘. ความเสมอภาคในการเลือกตั้ง (มาตรา ๓๘ วรรค ๑ และมาตรา ๒๘ วรรค ๑)
         ๙. ข้อห้ามมิให้มีการจัดตั้งศาลพิเศษเพื่อพิจารณาคดีในคดีหนึ่งเป็นการเฉพาะ (มาตรา ๑๐๑ วรรค ๑)

       	ประเทศ 
       	หลักความเสมอภาค 
       	หลักความเสมอภาคเฉพาะเรื่อง 
     

     
       	ไทย 
       	บุคคลย่อมเสมอกันในทางตามกฎหมายและได้รับความคุ้มครองตามกฎหมายเท่าเทียมกัน (รัฐธรรมนูญแห่งราชอาณาจักรไทย มาตรา ๓ วรรค ๑) 
       	๑. ความมีสิทธิเท่าเทียมกันระหว่างชายหญิง (มาตรา ๓ วรรค ๒) 
           ๒. บุคคลมีสิทธิเสมอกันในการรับการศึกษาขั้นพื้นฐานไม่น้อยกว่า ๑๒ ปี (มาตรา ๔๓) 
         ๓. บุคคลมีสิทธิเสมอกันในการับบริการสาธารณสุขที่ได้มาตรฐานและผู้ยากไร้มีสิทธิได้รับบริการโดยไม่เสียค่าใช้จ่าย (มาตรา ๔๒) 
         ๔. สิทธิได้รับคุ้มครองโดยรัฐจากการใช้ความรุนแรงและการปฏิบัติโดยไม่เป็นธรรม เด็กและเยาวชนซึ่ง ไม่มีผู้ดูแล มีสิทธิได้รับการเลี้ยงดูและการศึกษาอบรมจากรัฐ (มาตรา ๕๓) 
         ๕. บุคคลอายุเกิน ๖๐ ปีบริบูรณ์และไม่มีรายได้เพียงพอแก่การยังชีพมีสิทธิได้รับการช่วยเหลือจากรัฐ (มาตรา ๕๔) 
         ๖. ผู้พิการมีสิทธิได้รับความช่วยเหลือจากรัฐ (มาตรา ๕๕) 
         ๗. หลักความเสมอภาคในการเลือกตั้ง (มาตรา ๑๐๔) 
         ๘. ความเสมอภาคของพรรคการเมือง (มาตรา ๑๑๓) 
         ๙. ความเสมอภาคของผู้สมัครรับเลือกตั้งเป็นวุฒิสภา (มาตรา ๑๒๙) 

๒.หลักเกณฑ์ของหลักความเสมอภาค
	หลักแห่งความเสมอภาคเป็นหลักเกณฑ์ที่ต้องปฏิบัติแก่บุคคลทุกคนอย่างเท่าเทียมกัน แต่โดยการใช้หลักความเสมอภาคที่มีความหลากหลายในการปฏิบัติเนื่องจากสาระสำคัญของข้อเท็จจริงที่แตกต่างกันไป ดังนั้นการปฏิบัติแก่บุคคลตามหลักความเสมอภาคย่อมแตกต่างกันไป ทั้งนี้ย่อมต้องเป็นความแตกต่างที่ยอมรับได้ ซึ่งหลักเกณฑ์ในการปฏิบัติตามหลักความเสมอภาคเพื่อให้เกิดความยุติธรรมมีดังนี้
๒.๑ หลักเกณฑ์ของการปฏิบัติให้เท่าเทียมกันหรือข้อห้ามเลือกปฏิบัติตามหลักความเสมอภาค
	หลักแห่งความเสมอภาคได้ปรากฏเป็นที่ยอมรับและนำไปปฏิบัติซึ่งมีผลเป็นการผูกพันองค์กรของรัฐที่จะต้องเคารพและปฏิบัติตาม โดยในการปฏิบัติตามหลักการดังกล่าวมีหลักเกณฑ์กว้างๆ ดังนี้
	๒.๑.๑ ต้องใช้กฎเกณฑ์อันเดียวกันกับทุกคนเว้นแต่ว่าสถานการณ์แตกต่างกันไป	 	หลักเกณฑ์ทั่วไปของการปฏิบัติคือต้องใช้กฎเกณฑ์เดียวกันในสถานการณ์เดียวกัน เว้นแต่สถานการณ์นั้นแตกต่างออกไปจึงเป็นการต้องห้ามแก่ผู้บัญญัติกฎเกณฑ์ที่จะต้องไม่ออกกฎเกณฑ์ให้มีผลไม่เสมอภาคแก่บุคคล กล่าวคือเหตุการณ์ที่เหมือนกันหรือที่เหมือนกันในสาระสำคัญนั้นต้องได้รับการปฏิบัติโดยกฎเกณฑ์เช่นเดียวกัน แต่หากมิใช่เรื่องที่มีสภาพการณ์อย่างเดียวกันก็สามารถปฏิบัติให้แตกต่างกันได้ ดังนั้น กฎเกณฑ์ที่มาบังคับใช้แก่บุคคลซึ่งออกฝ่ายนิติบัญญัติหรือฝ่ายบริหารย่อมมีเนื้อหา รายละเอียด และผลบังคับที่แตกต่างกันไปได้ เช่น ความเสมอภาคในการได้รับบริการสาธารณะจากรัฐ ประชาชนทุกคนสามารถใช้บริการรถเมล์ของรัฐอย่างเสมอภาค ทุกคนซึ่งเป็นหลักความเสมอภาคอย่างกว้างๆ อีกตัวอย่างหนึ่ง การที่รัฐกำหนดราคาตั๋วรถไฟเป็นชั้นหนึ่ง ชั้นสองและชั้นสามตามปัจจัยทางเศรษฐกิจของแต่ละคนที่แตกต่างกันไป ตามที่รัฐธรรมนูญได้บัญญัติรับรองว่าบุคคลย่อมเสมอภาคกันในกฎหมาย และได้รับความคุ้มครองตามกฎหมายเท่าเทียมกัน

	๒.๑.๒ การใช้กฎเกณฑ์ที่แตกต่างกันนั้นต้องมีความสัมพันธ์กับสาระสำคัญของกฎเกณฑ์นั้น
	การใช้กฎเกณฑ์ที่แตกต่างกันนั้นต้องคำนึงถึงสาระสำคัญของกฎเกณฑ์ คือกฎเกณฑ์ที่จะนำมาใช้ต้องมีความสัมพันธ์กับข้อเท็จจริงที่เกิดขึ้น ดังนั้นถึงแม้จะอยู่ในสถานะที่เหมือนกันแต่ข้อเท็จจริงอันเป็นสาระสำคัญนั้นแตกต่างกันแล้วกฎเกณฑ์ที่นำมาใช้บังคับนั้นต้องแตกต่างกันไปด้วยแต่ถ้าเป็นข้อเท็จจริงที่ไม่เป็นสาระสำคัญ และอยู่ในสถานะที่เหมือนกันแล้วกฎเกณฑ์ที่ใช้บังคับนั้นจะต้องเป็นกฎเกณฑ์เดียวกัน เช่นกฎหมายบำเหน็จบำนาญกำหนดให้ข้าราชการต้องรับราชการ ๑๐ ปีขึ้นไปจึงจะมีสิทธิรับบำเหน็จบำนาญ ฝ่ายนิติบัญญัติจะออกกฎหมายบัญญัติให้ข้าราชการซึ่งรับราชการเพียง ๒ ปีที่ผู้บังคับบัญชาเห็นควรยกย่องให้ได้รับบำเหน็จบำนาญเท่ากับข้าราชการซึ่งได้บำนาญ ๑๐ ปี เช่นนี้หาได้ไม่ เพราะเมื่อเหตุไม่เหมือนกันคือเวลาราชการไม่เท่ากันก็ควรได้รับผลปฏิบัติแตกต่างกันไม่ควรให้ได้รับผลปฏิบัติเสมอกันแม้ว่าจะอยู่ในสถานะที่เป็นข้าราชการเหมือนกันก็ตามที๑๑
	๒.๑.๓ การปฏิบัติให้แตกต่างกันอันเนื่องมาจากผลประโยชน์มหาชน
	การปฏิบัติต่อบุคคลตามหลักความเสมอภาคนั้นย่อมต้องคำนึงถึงเรื่องประโยชน์สาธารณะเหนือประโยชน์ประโยชน์ส่วนบุคคลหรือประโยชน์ของปัจเจกชน ดังนี้จะอ้างหลักความเสมอภาคในการใช้กฎเกณฑ์เพื่อมาคุ้มครองปัจเจกชนนั้นหาได้ไม่ เช่น ในกรณีที่มีความไม่สงบเกิดขึ้นในบ้านเมืองทางการจำเป็นต้องใช้มาตรการบางอันเพื่อก่อให้เกิดความสงบสุขกลับมาสู่บ้านเมืองอย่างเร็วที่สุด และการใช้มาตรการดังกล่าวนั้นสะท้อนให้เห็นถึงการเลือกปฏิบัติและการเคารพต่อหลักแห่งความเสมอภาค ผู้ที่เดือดร้อนจากการกระทำดังกล่าวจะอ้างหลักแห่งความเสมอภาคต่อรัฐหาได้ไม่
๑๑ ตัวอย่างจาก สมยศ เชื้อไทย, หลักรัฐธรรมนูญทั่วไป, (กรุงเทพฯ : สำนักพิมพ์มหาวิทยาลัยธรรมศาสตร์, ๒๕๓๕) หน้า ๑๓๙.

	๒.๑.๔ การอ้างประโยชน์สาธารณะเพื่อไม่ต้องเคารพต่อหลักแห่งความเสมอภาคนั้น จะต้องไม่เป็นการก่อให้เกิดการแบ่งแยกอย่างที่ไม่สามารถยอมรับได้
	การอ้างประโยชน์สาธารณะในการปฏิบัติให้แตกต่างกันนั้นแม้จะถือว่าเป็นการกระทบต่อหลักแห่งความเสมอภาคและก่อให้เกิดการเลือกปฏิบัติก็ตามที แต่อย่างไรก็ดีการกระทำดังกล่าวนั้นจะต้องไม่ก่อให้เกิดการแบ่งแยกอย่างที่ไม่สามารถยอมรับได้ ถ้าเป็นเช่นนี้แล้วก็ไม่สามารถใช้กฎเกณฑ์ดังกล่าวได้ การแบ่งแยกอย่างที่ไม่สามารถยอมรับได้นั้นที่เห็นได้ชัดก็คือ การแบ่งแยกที่เป็นการต้องห้ามตามรัฐธรรมนูญ เช่น การแบ่งแยกในเรื่องแหล่งกำเนิด เชื้อชาติ ศาสนา เพศ เป็นต้น
	๒.๑.๕ การเลือกปฏิบัติที่เป็นธรรมมุ่งลดความเหลื่อมล้ำที่ดำรงอยู่
	การเลือกปฏิบัติที่มุ่งลดความเหลื่อมล้ำที่ดำรงอยู่ หรือการปฏิบัติในทางบวก คือการดำเนินการตามกฎหมายที่แตกต่างกันในลักษณะชั่วคราวที่ผู้มีอำนาจกำหนดขึ้นโดยมีวัตถุประสงค์ในการส่งเสริมและยกระดับบุคคลธรรมดาหรือนิติบุคคลที่มีสถานะด้อยกว่าบุคคลอื่นเพื่อทดแทนความไม่เท่าเทียมกันที่ดำรงอยู่๑๒ ซึ่งหลักการนี้เกิดจากแนวคิดของประธานาธิปดีเคนเนดี้และประธานาธิปดีจอห์นสันที่ต้องการสร้างความเป็นธรรมขึ้นในสังคมอเมริกา โดยหลักการดังกล่าวได้รับการยอมรับด้วยการตรากฎหมายสิทธิพลเมือง (Civil Ringhts Act) ขึ้นเมื่อวันที่ ๒ กรกฎาคม ๑๙๖๔๑๓
	๑๒ F.MELIN – SOUCRAMENINE. “Les adaptions du principe d’égalité à la diversité des territoires,” RFDA.,1977, p.911 อ้างถึงในสมคิด เลิศไพฑูรย์, “หลักความเสมอภาค”,วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓) หน้า ๑๗๐.
	๑๓ Patrick WACHSMANN, Libertés publiques, (Paris : Dalloz, - 1996), .p.224. อ้างถึงใน สมคิด เลิศไพฑูรย์, เรื่องเดียวกัน หน้า ๑๗๐.



หน้า 71
และศาลฎีกาของสหรัฐอเมริกาดำเนินการตามหลักดังกล่าวโดยการตัดสินในคดี Regents of University of California V.bakke 438 US265 (1978) ว่าการที่มหาวิทยาลัยสำรองที่นั่ง ๑๖ % ของคณะแพทยศาสตร์ให้แก่นักศึกษาชนกลุ่มน้อยต่างๆ ถือว่าเป็นการเลือกปฏิบัติที่มุ่งลดความเหลื่อมล้ำที่ดำรงอยู่ เป็นต้น นอกจากนี้หลักการเลือกปฏิบัติที่มุ่งลดความเหลื่อมล้ำที่ดำรงอยู่นี้ยังได้รับการรับรองจากศาลประชาคมยุโรปโดยมีการนำหลักเกณฑ์นี้มาตัดสินในคดี Affaire linguidtique belge ลงวันที่ ๒๗ กรกฎาคม ๑๙๖๙ ว่า “ความไม่เสมอภาคทางกฎหมายบางประเภทมีขึ้นเพื่อแก้ไขความไม่เสมอภาคในทางความเป็นจริง”๑๔
	แต่อย่างไรก็ตาม ในประเทศฝรั่งเศสหลักการนี้กลับมิได้รับการยอมรับเพราะถือว่าขัดกับหลักกับหลักความเสมอภาค โดยตุลาการรัฐธรรมนูญฝรั่งเศสได้วินิจฉัยได้ เมื่อวันที่ ๑๘ พฤศจิกายน ๑๙๘๒ ว่าการที่รัฐสภาตรากฎหมายกำหนดว่า	การเลือกตั้งสมาชิกสภาเทศบาลแบบบัญชีรายชื่อนั้น บัญชีรายชื่อใดบัญชีรายชื่อหนึ่งจะมีผู้สมัครสมาชิกสภาเทศบาลเพศเดียวกันเกินกว่า ๗๕% ไม่ได้ คือว่าขัดกับหลักความเสมอภาคที่บัญญัติไว้ในรัฐธรรมนูญ๑๕
	๑๔ Jean-Francois FLAUSS, “Discrimination positive et convention européénne des droits de l’homme,”in Pouvoir et liberté Etudes Offertes a Jacques MOURGEON (bruxelles:Emile Bruylant,1998),p419 อ้างถึงใน สมคิด เลิศไพฑูรย์, “หลักความเสมอภาค,” วารสารนิติศาสตร์ ปีที่ ๓๐ ฉบับที่ ๒ (มิถุนายน ๒๕๔๓) หน้า ๑๗๐.
	๑๕ Patrick WACHSMANN, op.cit, p.234. อ้างถึงใน สมคิด เลิศไพฑูรย์, เรื่องเดียวกัน หน้า ๑๗๑.

หลักกฎหมายทั่วไป

(ในส่วนของหลักความเสมอภาค)


ในวารสารวิชาการศาลปกครอง ปีที่ ๕ ฉบับที่ ๑


(มกราคม-เมษายน ๒๕๔๘)

โดย

บุบผา อัครพิมาน

หน้า 75
	๒.๑ หลักความเสมอภาค (principe d’égalité)
	หลักความเสมอภาคเป็นหลักกฎหมายทั่วไปที่ได้รับการยอมรับว่ามีคุณค่าเทียบเท่ารัฐธรรมนูญ เป็นหลักประกันสิทธิของราษฎรว่าจะต้องได้รับการปฏิบัติจากรัฐอย่างเท่าเทียมกัน โดยในรัฐธรรมนูญของรัฐเสรีประชาธิปไตย ส่วนใหญ่จะบัญญัติรับรองหลักความเสมอภาคไว้อย่างชัดแจ้ง สำหรับรัฐธรรมนูญแห่งราชอาณาจักรไทย พุทธศักราชการ ๒๕๔๐ ก็ได้บัญญัติรับรองหลักความเสมอภาคไว้ เช่น มาตรา ๕ “ประชาชนชาวไทยไม่ว่าเหล่ากำเนิด เพศ หรือศาสนาใด ย่อมอยู่ในความคุ้มครองแห่งรัฐธรรมนูญนี้เสมอกัน” มาตรา ๓๐ วรรคหนึ่ง “บุคคลย่อมเสมอกันในกฎหมายและได้รับคุ้มครองตามกฎหมายเท่าเทียมกัน ชายและหญิงมีสิทธิเท่าเทียมกัน” ทั้งนี้ เนื้อหาสำคัญของหลักความเสมอภาคมิได้หมายถึงว่ารัฐจะต้องปฏิบัติต่อทุกคนเหมือนกัน แต่ภายใต้หลักความเสมอภาค รัฐ “ต้องปฏิบัติต่อบุคคลที่เหมือนกันในสาระสำคัญอย่างเดียวกัน และปฏิบัติต่อบุคคลที่แตกต่างกันในสาระสำคัญแตกต่างกัน ไปตามลักษณะเฉพาะของแต่ละคน”๙ จึงจะเป็นหลักความเสมอภาคที่แท้จริง
	อย่างไรก็ดี การเลือกปฏิบัติต่อบุคคลที่แตกต่างกันในลักษณะที่แตกต่างกันอันจะถือว่าชอบด้วยหลักความเสมอภาคนั้น ต้องไม่เป็นการเลือกปฏิบัติที่ไม่เป็นธรรม การเลือกปฏิบัติที่ไม่เป็นธรรมเป็นการแยกความแตกต่างของบุคคลโดยคำนึงถึงศาสนา นิกายทางศาสนา หรือลัทธินิยมในทางศาสนา หรือเป็นการแยกความแตกต่างของบุคคลโดยไม่มีเหตุผลที่ควรค่าแก่การรับฟัง
	เนื่องจากหลักความเสมอภาคเป็นหลักกฎหมายทั่วไปที่มีสถานะเป็นหลักกฎหมายรัฐธรรมนูญ ดังนั้น องค์กรของรัฐต่าง ๆ ไม่ว่าจะเป็นฝ่ายนิติบัญญัติ ฝ่ายบริหารและฝ่ายตุลาการต้องให้การเคารพหลักการนี้
	หลักความเสมอภาคนี้ ประกอบไปด้วยหลักย่อยอีกสี่หลัก คือหลักความเสมอภาคของบุคคลภายใต้กฎหมาย หลักความเสมอภาคในการทำงานในหน่วยงานของรัฐ หลักความเสมอภาคในการเข้าใช้บริการสาธารณะ และหลักความเสมอภาคต่อการรับภาระสาธารณะ
	๑. หลักความเสมอภาคของบุคคลภายใต้กฎหมาย กฎหมายในที่นี้หมายถึง รัฐธรรมนูญ กฎหมายของฝ่ายนิติบัญญัติ และกฎหมายของฝ่ายบริหารด้วย ฝ่ายปกครองจะต้องเคารพต่อหลักความเสมอภาคของบุคคลภายใต้กฎหมาย นิติกรรมใดๆ
	๙ วรพจน์ วิศรุตพิชญ์, อ้างแล้ว, น.๓๐

ของฝ่ายปกครองหากออกมาโดยไม่เคารพต่อหลักดังกล่าว อาจถูกฟ้องเพิกถอนเพราะเหตุไม่ชอบด้วยกฎหมายได้
	ตัวอย่างคำตัดสินขององค์กรที่ทำหน้าที่ในการวินิจฉัยคดีปกครองของไทยที่ระบุว่าการกระทำของฝ่ายปกครองฝ่าฝืนหลักแห่งความเสมอภาค ก็คือ คำวินิจฉัยของคณะกรรมการวินิจฉัยร้องทุกข์ ที่ว่าการที่กรมที่ดินเรียกเก็บค่าธรรมเนียมการโอนมรดกระหว่างบิดกากับบุตรนอกกฎหมายที่บิดาได้รับรองแล้วในอัตราที่แตกต่างกับการโอนมรดกระหว่างบิดากับบุตรที่ชอบด้วยกฎหมาย๑๐ โดยในคำวินิจฉัยดังกล่าว ให้เหตุผลว่าการจดทะเบียนโอนมรดกระหว่างบิดากับบุตรเป็นการจัดทะเบียนสิทธิ และนิติกรรมที่เป็นผลสืบเนื่องจากประมวลกฎหมายแพ่งและพาณิชย์ บรรพ ๖ ลักษณะมรดก ที่รับรองสิทธิของบุตรนอกกฎหมายที่บิดาได้รับรองแล้วในลักษณะเดียวกับสิทธิของบุตรที่ชอบด้วยกฎหมายของบิดาจึงไม่มีเหตุผลจะพึงรับฟังได้ว่า ทำไมต้องปฏิบัติต่อบุตรทั้งสองประเภทแตกต่างกัน	อย่างไรก็ดี จากคำวินิจฉัยของคณะกรรมการวินิจฉัยร้องทุกข์นี้ยังเปิดช่องให้ฝ่ายนิติบัญญัติออกกฎหมายกำหนดการปฏิบัติต่อบุตรทั้งสองประเภทแตกต่างกันได้ เพราะการที่คณะกรรมการวินิจฉัยร้องทุกข์เห็นว่า สิทธิของบุตรทั้งสองประเภทเป็นสิทธิที่สืบเนื่องจากประมวลกฎหมายแพ่งและพาณิชย์ ซึ่งเป็นกฎหมายระดับพระราชบัญญัติ ดังนั้นฝ่ายนิติบัญญัติอาจออกพระราชบัญญัติกำหนดความแตกต่างของบุตรทั้งสองประเภทก็ได้หากมีเหตุผลอันอาจรับฟังได้ กล่าวคือ แม้จะออกกฎหมายยกเว้นหลักความเสมอภาคดังกล่าวได้ แต่ต้องอยู่ภายใต้หลักทั่วไปที่ว่า การเลือกปฏิบัติต่อบุคคลที่แตกต่างในลักษณะที่แตกต่าง ต้องมิใช่การแยกประเภทของบุคคลโดยไม่มีเหตุผลที่รับฟังได้อันจะกลายเป็นการเลือกปฏิบัติที่ไม่เป็นธรรม
	ในประเทศฝรั่งเศส หลักความเสมอภาคของบุคคลภายใต้กฎหมายเป็นหลักกฎหมายทั่วไปดั้งเดิมของหลักความเสมอภาคที่ต่อมาได้รับการขยายไปยังหลักความเสมอภาคอื่นๆ เช่น หลักความเสมอภาคในการรับบริการสาธารณะ หรือหลักความเสมอภาคในการเสียภาษี ฯลฯ โดยสภาแห่งรัฐฝรั่งเศส ได้เคยตัดสินยอมรับหลักความเสมอภาคภายใต้กฎหมายมาตลอด คำพิพากษาของศาลมีทั้งที่เห็นว่าการกระทำของฝ่ายปกครองไม่ขัดต่อหลักความเสมอภาคภายใต้กฎหมายจึงจะชอบด้วยกฎหมายแล้ว เช่นในคดี Roubeau ของสภาแห่งรัฐ ลงวันที่ ๙ กุมภาพันธ์ ๑๙๑๓ สภาแห่งรัฐวินิจฉัยว่า นายกเทศมนตรีอาจสงวนอำนาจไว้ในข้อบัญญัติของตน
	๑๐ คำวินิจฉัยคณะกรรมการวินิจฉัยร้องทุกข์ (ประชุมใหญ่) ที่ ๑๖/๒๕๒๘, วารสารกฎหมายปกครอง, เล่ม ๓ ตอน ๓ ธันวาคม ๒๕๒๙, น.๘๑๑



หน้า 77
	เพื่ออาศัยอำนาจดังกล่าวสั่งการยกเว้นไม่นำข้อบัญญัติมาใช้เมื่อเกิดสถานการณ์พิเศษที่มีเหตุผลอันควรรับฟังได้ว่าไม่ต้องอยู่ใต้กฎเกณฑ์ของข้อบัญญัติ โดยสภาแห่งรัฐเห็นว่า บทบัญญัติในลักษณะดังกล่าวไม่ขัดต่อหลักความเสมอภาคของพลเมืองภายใต้กฎหมาย ส่วนในคดีของนาย Darmon,siboun และ Bansoussan ลงวันที่ ๒๑ มกราคม ๑๙๔๔ สภาแห่งรัฐฝรั่งเศสได้เพิกถอนคำสั่งของผู้ปกครองประเทศแอลจีเรีย ที่ออกมาจำกัดจำนวนนักเรียนเชื้อสายยิวที่จะเข้าศึกษาในระดับประถมและมัธยม แต่สภาแห่งรัฐมิได้อ้างหลักความเสมอภาค เพียงอ้างเหตุผลว่าการกระทำในลักษณะดังกล่าวจะทำได้ก็แต่โดยออกเป็นรัฐบัญญัติ หรืออาศัยอำนาจตามกฎหมายระดับรัฐบัญญัติเท่านั้น เมื่อไม่มีรัฐบัญญัติให้อำนาจ การกระทำของฝ่ายปกครองจึงไม่ชอบด้วยกฎหมาย
	นอกจากนี้ หลักความเสมอภาคภายใต้กฎหมาย ยังขยายไปสู่ หลักการเคารพต่อกฎหมายที่ตนกำหนดขึ้นเอง (patere legem quam ipse fecisti) ด้วย ภายใต้หลักการนี้ ฝ่ายปกครองต้องผูกพันต่อกฎเกณฑ์ที่ตนสร้างขึ้น โดยคำสั่งเฉพาะรายที่ตนออกมาจะต้องไม่ฝ่าฝืนกฎเกณฑ์ที่ตนกำหนดไว้เป็นการทั่วไป ซึ่งหลักการนี้ ศาลปกครองต่างประเทศ ให้การยอมรับเป็นการทั่วไป๑๑ สำหรับศาลปกครองไทยเอง ก็ได้เคยยอมรับหลักกฎหมายทั่วไปที่ว่า ฝ่ายปกครองต้องเคารพหลักเกณฑ์ที่ตนเป็นผู้สร้างขึ้น ในคำพิพากษาศาลปกครองสูงสุด คดีหมายเลขแดงที่ อ.๑๔/๒๕๔๕ ในคดีระหว่างนายประมุท สูตะบุตร ผู้ฟ้องคดีกับสำนักปลัดสำนักนายกรัฐมนตรีและคณะกรรมการสรรหากรรมการกิจการโทรคมนาคมแห่งชาติ (กทช.) ผู้ถูกฟ้องคดี โดยในคดีนี้ทั้งศาลปกครองชั้นต้น ศาลปกครองสูงสุดและตุลาการผู้แถลงคดีในศาลปกครองสูงสุด (นายไชยเดช ตันติเวสส) ได้อ้างหลักกฎหมายที่ว่าฝ่ายปกครองต้องเคารพหลักเกณฑ์ที่ตนสร้างขึ้น เพื่อเพิกถอนการกระทำของ กทช. ที่ไม่เคารพหลักเกณฑ์ทั่วไปที่ตนได้กำหนดขึ้น ทั้งๆ ที่ไม่มีกฎหมายลายลักษณ์อักษรใดบัญญัติไว้ จึงเป็นกรณีที่ศาลปกครองไทยได้ยอมรับนำหลักดังกล่าวมาใช้ในฐานะหลักกฎหมายทั่วไป
	๑๑ เช่น ศาลปกครองฝรั่งเศส : C.E. ๓๑ มกราคม ๑๙๓๘,sieurs pilchard et auties; ๑๙ มิถุนายน ๑๙๔๖, syn.des corps gras alimentaires et derives et Sté. Toy-Riont ศาลปกครองเบลเยี่ยม : C.E., ๑๓ มกราคม ๑๙๘๒, Henry c/Elat belge, n ๒๑.๘๘ ; ๔ พฤศจิกายน ๑๙๙๗, Martin c/Commissaire general aux réfugiés,n ๖๙.๓๙๔; ๑๐มิถุนายน ๑๙๙๘, Van Hoof c/C.P.A.S de Bruxelles n ๗๔.๒๑๕

	๒. หลักความเสมอภาคของบุคคลในการทำงานในหน่วยงานของรัฐ
	หลักความเสมอภาคของบุคคลเกี่ยวกับการทำงานในหน่วยงานของรัฐ มิได้มีการรับรองไว้ตรงๆ ในรัฐธรรมนูญแห่งราชอาณาจักรไทย พุทธศักราช ๒๕๔๐ แต่ต้องถือว่าเป็นหลักหนึ่งของหลักความเสมอภาค ส่วนในประเทศฝรั่งเศสนั้น หลักนี้ได้รับการประกาศไว้ในคำประกาศสิทธิมนุษย์ชนปี ๑๗๘๙ ว่า “พลเมืองทุกคนล้วนเท่าเทียมกันภายใต้กฎหมายและ(...) มีสิทธิเท่าเทียมกันในการเข้าทำงาน ทั้งนี้ ตามความสามารถของบุคคล โดยไม่อาจกำหนดคุณสมบัติอื่นที่ไม่เกี่ยวความสามารถของบุคคลได้”
	สภาแห่งรัฐฝรั่งเศสเคยรับฟ้องคดีเกี่ยวกับการโต้แย้งการกำหนดคุณสมบัติในการเข้าดำรงตำแหน่งระดับสูงของกระทรวงการสงคราม ข้อเท็จจริงในคดีนี้กระทรวงดังกล่าวได้ออกกฤษฎีกาฉบับหนึ่ง โดยสงวนตำแหน่งระดับสูงของกระทรวงไว้ให้แก่บุคคลากรชายเท่านั้น จึงถูกบุคลากรหญิงโต้แย้งว่า กฤษฎีกาดังกล่าวขัดต่อหลักความเสมอภาคของบุคคลเกี่ยวกับการทำงานในหน่วยงานของรัฐ ซึ่งสภาแห่งรัฐตัดสินเป็นหลักว่า หญิงมีความสามารถโดยชอบด้วยกฎหมายในงานที่ขึ้นตรงต่อราชการส่วนกลางต่างๆ แต่ฝ่ายปกครองก็สามารถกำหนดคุณสมบัติที่จำเป็นสำหรับงานในตำแหน่งหน้าที่ใดๆ ในกระทรวงได้ โดยอาจกำหนดข้อจำกัดสำหรับการรับบุคคลเข้าทำงานหรือหลักเกณฑ์การเลื่อนขั้นเลื่อนตำแหน่งเฉพาะบุคลากรหญิงได้ หากข้อจำกัดดังกล่าวเป็นสิ่งจำเป็นสำหรับหน้าที่นั้น ๆ ทั้งนี้ การกำหนดดังกล่าวจะต้องมีเหตุผลที่รับฟังได้ว่าจำเป็นสำหรับตำแหน่งหน้าที่นั้นๆ จริง มิได้เกิดจากเหตุผลอื่น (C.E.,Ass.,๓ กรกฎาคม ๑๙๓๖ Demoiselle BOBARD et autres)
	๓. หลักความเสมอภาคของบุคคลในการได้รับบริการสาธารณะ
	หลักความเสมอภาคขยายขอบเขตมาสู่การเข้าบริการสาธารณะของประชาชนด้วย โดยหลักความเสมอภาคนี้ บังคับฝ่ายปกครองว่า ต้องให้บริการต่อบุคคลที่มีสาระสำคัญอย่างเดียวกันในลักษณะเดียวกันภายใต้กฎเกณฑ์เดียวกัน แต่หลักนี้ไม่ห้ามที่ฝ่ายปกครองจะให้บริการต่อบุคคลที่แตกต่างกันในสาระสำคัญในลักษณะที่แตกต่าง เช่น สภาแห่งรัฐฝรั่งเศสเคยตัดสินว่า นักเรียนของโรงเรียนที่นอกเส้นทางของรถบริการรับส่งนักเรียน มีสถานะที่แตกต่างจากนักเรียนที่โรงเรียนของตนอยู่ในเขตเส้นทางการเดินรถของรถบริการรับส่ง เมื่อพิจารณาในแง่การเข้ารับบริการสาธารณะด้านการคมนาคมขนส่งนักเรียนรัฐจึงอาจปฏิบัติต่อนักเรียนทั้งสองเขตแตกต่างกันได้ (C.E., ๑๙ มิถุนายน ๑๙๙๒ Départament du Puy-de-Dôme c/Bouchon)

	๔.หลักความเสมอภาคของบุคคลต่อการรับภาระสาธารณะ
	หลักความเสมอภาคของบุคคลต่อการรับภาระสาธารณะ เป็นบ่อเกิดของหลักกฎหมายอีกจำนวนมาก และใช้สำหรับเป็นเหตุผลในการพิจารณาความชอบด้วยกฎหมายของนิติกรรมทางปกครองต่างๆ เช่น หลักความเสมอภาคของบุคคลต่อการรับภาระเสียภาษีให้รัฐ สภาแห่งรัฐเคยวินิจฉัยว่า กฎเกณฑ์ของเมือง Hanoi ที่กำหนดการจัดเก็บภาษีรถยนต์ใช้บังคับทั่วเขตเมืองดังกล่าว และไม่ได้ให้เอกสิทธิ์กับบุคคลใดบุคคลหนึ่งในเขตเมืองนั้นเป็นการเฉพาะจึงชอบด้วยกฎหมายแล้ว (C.E.,๕ พฤษภาคม ๑๙๒๒) มาตรการต่างๆ ที่ฝ่ายปกครองออกมาจะต้องไม่ไปเพิ่มภาระให้กับบุคคลใดบุคคลหนึ่งที่ประกอบอาชีพเดียวกัน ทำให้มีการได้เปรียบเสียเปรียบกัน
	นอกจากนี้ หลักความเสมอภาคของบุคคลต่อการรับภาระสาธารณะยังเป็นบ่อเกิดของหลักความรับผิดโดยปราศจากความผิดของรัฐด้วย เช่น ในคดี Couiteas (๓๐ พฤศจิกายน ๑๙๒๓) ซึ่งเป็นคำพิพากษาที่วางหลักความรับผิดโดยปราศจากความผิดของรัฐ โดยความเสียหายที่เกิดขึ้นในคดี เกิดจากการที่ฝ่ายปกครองปฏิเสธไม่ใช้กำลังเข้าจัดการบังคับให้มีการปฏิบัติตามคำพิพากษาของศาล โดยสภาแห่งรัฐตัดสินว่า รัฐบาลมีหน้าที่ในการกำหนดวิธีการที่จะบังคับตามคำพิพากษา ขณะเดียวกันก็มีสิทธิปฏิเสธที่จะใช้กำลังทางการทหารเข้าดำเนินการบังคับ หากเห็นว่าการใช้กำลังบังคับจะก่อให้เกิดความไม่สงบเรียบร้อยขึ้นในบ้านเมือง การปฏิเสธของรัฐบาลดังกล่าว มีวัตถุประสงค์เพื่อป้องกันความไม่สงบเรียบร้อยในบ้านเมือง จึงเป็นการกระทำที่ชอบแล้ว แต่ก่อให้เกิดความเสียหายกับผู้ชนะคดีซึ่งเป็นหน้าที่ของศาลที่จะกำหนดว่า ค่าเสียหายดังกล่าวชุมชนต้องร่วมรับผิดชอบเท่าไรค่าเสียหายที่ชุมชนต้องรับผิดชอบ คือจำนวนความเสียหายที่ฝ่ายปกครองต้องชดใช้
	๒.๒ หลักความเป็นกลาง (Principe d’impartialité)
	หลักความเป็นกลางเกิดขึ้นจากความคิดพื้นฐานที่ว่า หากบุคคลมีอำนาจสั่งการในเรื่องที่ตนมีส่วนได้ส่วนเสียอยู่ บุคคลนั้นก็จะสูญเสียความเป็นกลางและจะไม่อาจสั่งการโดยปราศจากอคติในเรื่องนั้นๆ ได้ ดังนั้น หลักนี้จึงนำมาใช้ในองค์กรของรัฐที่มีอำนาจวินิจฉัยตัดสินใจในเรื่องต่างๆ ไม่ว่าจะเป็นหลักความเป็นกลางของผู้พิพากษาหรือตุลาการซึ่งนำมาสู่หลักการคัดค้านผู้พิพากษาที่มีประโยชน์ได้เสียในคดีมิให้เป็นผู้วินิจฉัยในคดีนั้น หรือหลักความเป็นกลางขององค์กรฝ่ายปกครองที่ห้ามมิให้เจ้าหน้าที่ของรัฐหรือกรรมการในคณะกรรมการใดๆ ที่มีอำนาจพิจาณาทางปกครองพิจารณาและวินิจฉัยสั่งการหรือว่าร่วมประชุมและลงมติในเรื่องใดๆ ที่ตนมีส่วนได้ส่วนเสียอยู่ ตามระบบกฎหมายไทย

หลักความเสมอภาค

ในวารสารนิติศาสตร์ ปีที่ 30 ฉบับที่ ๒


(มิถุนายน ๒๕๔๓)


โดย


สมคิด เลิศไพฑูรย์

	สมคิด เลิศไพฑูรย์.

	หลักความเสมอภาค. สมคิด เลิศไพฑูรย์.


	กล่าวถึง วิวัฒนาการของแนวความคิดเรื่องความเสมอภาค ความหมายของหลักความเสมอภาคซึ่งหมายถึง ความเสมอภาคในกฎหมาย กล่าวคือ มีสิทธิและหน้าที่ในทางกฎหมาย เช่นเดียวกับบุคคลอื่นไม่ได้หมายความว่าจะต้องมีความเสมอภาคในการมีวัตถุสิ่งของ และความเสมอภาคตามระบบกฎหมายนี้ อาจเป็นทั้งในทางสิทธิและในหน้าที่หรือภาระก็ได้ สำหรับหลักความเสมอภาคตามระบบกฎหมายไทย มีบ่อเกิดมาจากรัฐธรรมนูญซึ่งจะเห็นได้ชัดในมาตรา 30 ที่กำหนดให้บุคคลเสมอภาคในกฎหมายและได้รับความคุ้มครองตามกฎหมายเท่าเทียมกันทั้งชายและหญิง.


	วารสารนิติศาสตร์ ปีที่ 30 ฉบับที่ 2 (มิถุนายน 2543), หน้า 160 - 183


	ศป.ดวงแก้ว เกิดจันทร์

หลักความเสมอภาค

สมคิด เลิศไพฑูรย์*


	หลักความเสมอภาคเป็นหลักการที่สำคัญหลักการหนึ่งในรัฐธรรมนูญฉบับฉบับปัจจุบันของประเทศไทย ดังบัญญัติไว้ในมาตรา 30 ว่า
“บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกันชายและหญิงมีสิทธิเท่าเทียมกัน
การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ ภาษา อายุ สภาพทางกาย หรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญ จะกระทำมิได้
มาตรการที่รัฐกำหนดขึ้นเพื่อขจัดอุปสรรคหรือส่งเสริมให้บุคคลสามารถใช้สิทธิและเสรีภาพได้เช่นเดียวกับบุคคลอื่น ย่อมไม่ถือเป็นการเลือกปฏิบัติโดยไม่เป็นธรรมตามวรรคสาม”
	อย่างไรก็ตาม “ความเสมอกันในกฎหมาย” “การมีสิทธิเท่าเทียมกัน” “การเลือกปฏิบัติ” หรือ “การเลือกปฏิบัติโดยไม่เป็นธรรม” ซึ่งรัฐธรรมนูญบัญญัติไว้จะมีความหมายเพียงใด ก็ยังนับว่าเป็นสิ่งใหม่ในสังคมไทยที่ยังคงมีการโต้เถียงกันอยู่มากมาย ดังจะเห็นได้จาก
	*นบ. (มหาวิทยาลัยธรรมศาสตร์), น.บ.ท., D.E.A. de droit Publice Interne (Paris II) Doctorat de L’ Université de droit, d’ Economie et de Sciences Sociaies de Paris II ประกาศนียบัตรอบรมเรื่องการปกครองท้องถิ่น (I.I.A.P) France, รองศาสตราจารย์ประจำคณะนิติศาสตร์ มหาวิทยาลัยธรรมศาสตร์

ปรากฏการณ์ในเรื่องการแก้ไขกฎหมายให้หญิงมีสามีใช้นามสกุลของตนเองได้ การคัดค้านของผู้ปกครองที่ต้องการให้บุตรหลานเข้าเรียนในโรงเรียนของรัฐโดยไม่มีการนำเงินบริจาคมาเป็นเกณฑ์ในการคัดเลือก การกำหนดให้ผู้สมัครสมาชิกผู้แทนราษฎรชุดใหม่ต้องจบการศึกษาระดับปริญญาตรี ในขณะที่มีข้อยกเว้นให้สมาชิกสภาผู้แทนราษฎรชุดปัจจุบัน ฯลฯ ดังนั้นการศึกษาหลักความเสมอภาคจึงเป็นสิ่งสำคัญ ซึ่งหลีกเลี่ยงไม่ได้ที่จะต้องกล่าวถึงแนวความคิดและการนำหลักดังกล่าวมาใช้กับสังคมไทย
1.แนวความคิดเรื่องความเสมอภาค
	แนวความคิดเรื่องความเสมอภาคมีวิวัฒนาการมาอย่างต่อเนื่องและยาวนาน อย่างไรก็ตามหลักความเสมอภาคก็มีความหมายที่ชัดเจน ในขณะเดียวกันก็เปิดโอกาสให้มีการเลือกปฏิบัติในกรณีที่การเลือกปฏิบัตินั้นมีเหตุผลอธิบายได้
	1.1วิวัฒนาการของแนวคิดเรื่องความเสมอภาค
	แนวความคิดเรื่องความเสมอภาค (l’égalité) ในสมัยดั้งเดิมเกิดจากคำสอนของศาสนาคริสต์ที่ส่งผลกระทบต่อโครงสร้างทางเศรษฐกิจและระบบทาสที่มีอยู่ในยุคของอาณาจักรโรมัน ต่อมาในสมัยกลางระบบศักดินาได้ยกเลิกแนวความคิดเรื่องความเสมอภาคและสร้างลำดับชั้นของสังคมขึ้น แปรผันตามสภาพของที่ดินและบุคคล ในทางศาสนา ศาสนาคริสต์นิกายโรมันคาทอลิกเป็นศาสนาเดียวที่ได้รับการยอมรับ ในทางกฎหมาย ทั้งกฎหมายแพ่งและกฎหมายมหาชนไม่มีลักษณะเป็นเอกภาพแต่จะแปรผันไปตามมณฑล เมืองหรือกลุ่มคน1อย่างไรก็ตามความไม่เสมอภาคในสมัยกลางดังกล่าวค่อยๆ เปลี่ยนแปลงไปเมื่อเกิดชนชั้นกลางที่สะสมความเข้มแข็งขึ้นจนนำไปสู่การเรียกร้องให้เปลี่ยนแปลงความไม่เสมอภาคดังกล่าว ทั้งทางเศรษฐกิจ สังคมและการเมือง รวมตลอดถึงแนวความคิดของนักคิดหลายคนไม่ว่าจะเป็น Rousseau Montesquieu ฯลฯ
	แม้ก่อนหน้าปี พ.ศ. 1789 จะมีเอกสารทางประวัติศาสตร์หลายชิ้นที่ระบุถึงความเสมอภาคไว้ก็ตาม แต่เอกสารที่แสดงออกถึงเรื่องนี้ได้ดีที่สุดก็คือ ปฏิญญาว่าด้วยสิทธิของมนุษย์และพลเมือง (Déclaration des droits de l’homme et du citoyen) ซึ่งตราขึ้นภายหลังการปฏิวัติใหญ่ของฝรั่งเศสในปี 1789 ลงวันที่ 26 สิงหาคม 1789 โดยบัญญัติรับรองไว้ถึง 3 มาตรา ได้แก่
1 Claude-Albert COLLIARD, Libertés Publiques, 6 édition (Paris:dalloz,1982),p.198.

	มาตรา 1 “มนุษย์กำเนิดและดำรงชีวิตอย่างมีอิสระและเสมอภาคกันตามกฎหมาย การแบ่งแยกทางสังคมจะกระทำได้ก็แต่เพื่อผลประโยชน์ร่วมกันของส่วนร่วม”
	มาตรา 6 “กฎหมายคือการแสดงออกของเจตนารมณ์ร่วมกัน....กฎหมายจะต้องเหมือนกันสำหรับทุกคนไม่ว่าจะเป็นการคุ้มครองหรือลงโทษก็ตาม พลเมืองทุกคนเท่าเทียมกันเบื้องหน้ากฎหมายและได้รับการยอมรับอย่างเท่าเทียมกันในเรื่องศักดิ์ศรี สถานะและงานภาครัฐตามความสามารถ โดยปราศจากความแตกต่าง เว้นแต่เฉพาะพลังและพรสวรรค์ของแต่ละคน”
	มาตรา 13 “เพื่อทำนุบำรุงกองทัพและเพื่อรายจ่ายในการดำเนินงานของรัฐ จำเป็นที่จะต้องเก็บภาษี ซึ่งจะต้องมีการกระจายภาระภาษีอย่างเท่าเทียมกันสำหรับพลเมืองทุกคนโดยคำนึงถึงความสามารถของแต่ละคน”
	หลังจากนั้นเป็นต้นมารัฐธรรมนูญของเกือบทุกประเทศก็บัญญัติรับรองหลักการดังกล่าวข้างต้นไว้ อย่างชัดแจ้ง เช่น
	รัฐธรรมนูญฝรั่งเศส ฉบับปัจจุบันลงวันที่ 4 ตุลาคม 1958 บัญญัติถึงหลักเสมอภาคไว้ในมาตราแรกว่า “ฝรั่งเศสเป็นสาธารณรัฐที่แบ่งแยกมิได้ เป็นของประชาชน เป็นประชาธิปไตยและเป็นของสังคม สาธารณรัฐรับรองถึงความเสมอภาคตามกฎหมายของประชาชนโดยไม่แบ่งแยกแหล่งกำเนิดเชื้อชาติหรือศาสนา สาธารณรัฐเคารพต่อความเชื่อของทุกนิกาย”
	รัฐธรรมนูญสหพันธรัฐเยอรมัน ฉบับปัจจุบันลงวันที่ 23 พฤษภาคม 1949 บัญญัติไว้ในมาตรา 3 ที่เชื่อว่าความเสมอภาคเบื้องหน้ากฎหมายว่า
“1. มนุษย์ทุกคนมีความเสมอภาคเบื้องหน้ากฎหมาย
2. ชายและหญิงมีความเท่าเทียมกันตามกฎหมาย รัฐผูกพันที่จะต้องดำเนินการให้มีความเสมอภาคอย่างแท้จริงระหว่างหญิงและชาย และจะต้องดำเนินการให้ยกเลิกอุปสรรคที่ดำรงอยู่
3. บุคคลย่อมไม่ถูกเลือกปฏิบัติหรือมีอภิสิทธิ์เพราะเหตุในเรื่องเพศ ชาติกำเนิด เชื้อชาติ ภาษา ชาติ ถิ่นกำเนิด ความเชื่อ หรือความคิดเห็นในทางศาสนาหรือในทางการเมืองบุคคลย่อมไม่ถูกแบ่งแยกด้วยเหตุเพราะความพิการ”
	รัฐธรรมนูญสาธารณรัฐอิตาลี ฉบับปัจจุบันลงวันที่ 27 ธันวาคม 1947 บัญญัติไว้ในมาตรา 3 ว่า
	“พลเมืองทุกคนมีศักดิ์ศรีทางสังคมอย่างเดียวกันและเท่าเทียมกันเบื้องหน้ากฎหมายโดยปราศจากการแบ่งแยกเพราะเพศ เชื้อชาติ ภาษา ศาสนา ความคิดเห็นทางการเมือง สภาพร่างกายหรือสภาพทางสังคม
	เป็นหน้าที่ของสาธารณรัฐที่จะต้องขจัดอุปสรรคทั้งในทางเศรษฐกิจและสังคมที่ขัดขวางต่อการพัฒนาของความเป็นมนุษย์หรือขัดขวางต่อการมีส่วนร่วมอย่างแท้จริงผู้ใช้แรงงานในองค์กรทางการเมือง เศรษฐกิจหรือสังคมของประเทศ ทั้งนี้ภายใต้ข้อจำกัดที่ไม่กระทบต่อเสรีภาพและความเสมอภาคของพลเมือง”

	รัฐธรรมนูญของสหพันธรัฐออสเตรีย ฉบับปัจจุบันลงวันที่ 1 ตุลาคม 1920 บัญญัติไว้ในมาตรา 7 ว่า
	“1. พลเมืองของสหพันธ์ทุกคนมีความเสมอภาคเบื้องหน้ากฎหมาย อภิสิทธิ์จากการเกิด เพศ สภาพร่างกาย ชนชั้น ศาสนาไม่อาจมีได้ บุคคลย่อมไม่ถูกกีดกันเพราะความพิการสาธารณรัฐผูกพันที่จะคุ้มครองความเสมอภาคในการปฏิบัติต่อคนพิการและบุคคลธรรมดาทั่วไปในทุกแง่มุนของชีวิตประจำวัน
	2. สหพันธรัฐ มลรัฐ และเทศบาลรับรองหลักความเสมอภาคระหว่างชายและหญิงมาตรการที่มุ่งส่งเสริมความเสมอภาคดังกล่าวย่อมได้รับการยอมรับ โดยเฉพาะอย่างยิ่งถ้ามาตรการเหล่านั้นต้องการขจัดความไม่เสมอภาคที่ดำรงอยู่....”
	นอกจากนี้เอกสารระหว่างประเทศหลายฉบับก็บัญญัติรับรองหลักความเสอมภาคไว้ เช่นกัน เช่น
	ปฏิญญาสากลว่าด้วยสิทธิมนุษยชน (Universal Declaration of Human Rights) กำหนดไว้ในมาตรา เช่นข้อ 1“มนุษย์ทั้งหลายเกิดมาอิสรเสรีและเท่าเทียมกันทั้งศักดิ์ศรีและสิทธิทุกคนได้รับการประสิทธิประสาทเหตุผลและมโนธรรม และความปฏิบัติต่อกันอย่างฉันพี่น้อง” ข้อ 2 “บุคคลชอบที่จะมีสิทธิและเสรีภาพประดาที่ระบุไว้ในปฏิญาณนี้ ทั้งนี้โดยไม่มีการจำแนกความแตกต่างในเรื่องใดๆ เช่น เชื้อชาติ สีผิว เพศ ภาษา ศาสนา ความเห็นทางการเมือง หรือทางอื่นใด ชาติหรือสังคมอันเป็นที่มาเดิม ทรัพย์สิน กำเนิด หรือสถานะอื่นใด นอกจากนี้การจำแนกแตกต่างโดยอาศัยมูลฐานแห่งสถานะทางการเมืองทางดุลอาณาหรือทางเรื่องระหว่างประเทศของประเทศ หรือดินแดนซึ่งบุคคลสังกัดจะทำมิได้ ทั้งนี้ไม่ว่าดินแดนดังกล่าวจะเป็นเอกราชอยู่ในความพิทักษ์ มิได้ปกครองตนเองหรือยู่ภายใต้การจำกัดสิทธิแห่งอธิปไตยอื่นใด” ข้อ 7 “ทุกๆ คนต่างเสมอกันในกฎหมายและชอบที่จะได้รับความคุ้มครองตามกฎหมายเท่าเทียมกันโดยปราศจากการเลือกปฏิบัติใด ๆ อันเป็นการล่วงละเมิดปฏิญญานี้ และต่อการยุยงส่งเสริมให้เกิดการเลือกปฏิบัติเช่นนั้น” ข้อ 10 “บุคคลชอบที่จะเท่าเทียมกันอย่างบริบูรณ์ในอันที่จะได้รับการพิจารณาอย่างเป็นธรรมและเปิดเผยโดยศาลซึ่งเป็นอิสระและไร้อคติ ในการวินิจฉัยชี้ขาดสิทธิและหน้าที่ ตลอดจนข้อที่ตนถูกกล่าวหาใดๆ ทางอาญา” ข้อ 16 “(1) ชายและหญิงเมื่อเจริญวัยบริบูรณ์แล้ว มีสิทธิที่จะสมรสและที่จะสร้างครอบครัวโดยไม่มีการจำกัดใดๆ เนื่องจากเชื้อชาติ สัญชาติ หรือศาสนา บุคคลชอบที่จะมีสิทธิเท่าเทียมกันในเรื่องการสมรส ในระหว่างการสมรสและในการขาดจากการสมรส (2) การสมรสจะกระทำได้ก็โดยความยินยอมอย่างเสรี และเต็มใจของคู่บ่าวสาวผู้ตั้งใจจะกระทำการสมรส (3) ครอบครัว คือ กลุ่มซึ่งเป็นหน่วยธรรมชาติและพื้นฐานของสังคมและชอบที่จะได้รับการคุ้มครองโดยสังคมและรัฐ

	และข้อ 21 “(1) บุคคลมีสิทธิที่จะเข้าร่วมในรัฐบาลแห่งประเทศของตน ไม่ว่าโดยตรงหรือโดยผู้แทนซึ่งผ่านการเลือกอย่างเสรี (2)บุคคลมีสิทธิเข้าถึงเท่ากันในบริการสาธารณะในประเทศของตน (3) เจตจำนงของประชาชนจะเป็นฐานแห่งอำนาจของรัฐบาล เจตจำนงนี้จะแสดงออกโดยการเลือกตั้งเป็นครั้งเป็นคราวอย่างแท้จริง ด้วยการให้สิทธิออกเสียงอย่างทั่วถึงและเท่าเทียมกันและโดยการลงคะแนนลับหรือวิธีการลงคะแนนอย่างเสรีที่คล้ายคลึงกัน”
	กติการะหว่างประเทศว่าด้วยสิทธิพลเมืองและสิทธิทางการเมือง (International Covenant of Civil and Political Rights) บัญญัติในข้อ 2 ว่า (1) รัฐภาคีแห่กติกาฉบับนี้แต่ละรัฐรับที่จะเคารพและให้ความมั่นใจแก่บรรดาบุคคลทั้งปวงภายในอาณาเขตของตน และภายใต้เขตอำนาจของตนในสิทธิทั้งหลายที่ยอมรับแล้วในกติกาฉบับนี้ โดยปราศจากการเลือกปฏิบัติ ไม่ว่าชนิดใด ๆ เช่น เชื้อชาติ ผิว เพศ ภาษา ศาสนา ความคิดเห็นทางการเมือง หรืออื่นใด เผ่าพันธุ์แห่งชาติหรือสังคม ทรัพย์สิน กำเนิด หรือสถานะอื่นๆ (2) ในกรณีที่ยังไม่มีมาตรการทางนิติบัญญัติหรืออื่นใดในขณะนี้ รัฐภาคีแห่งกติกาฉบับนี้แต่ละรัฐรับที่จะดำเนินการเป็นขั้นเป็นตอนอย่างสอดคล้องกับกระบวนการทางรัฐธรรมนูญ และบทบัญญัติแห่งกติกาฉบับนี้ เพื่อให้มีมาตรการทางนิติบัญญัติหรืออื่นใดอันจำเป็นแก่การให้ได้สมดังสิทธิตามที่รับไว้ในกติกาฉบับนี้”
	ปฏิญญาว่าด้วยสิทธิในการพัฒนา (Declaration on the Rights to Development) ข้อ 6 กำหนดว่า “(1) รัฐทั้งมวล ควรร่วมมือกัน ส่งเสริม สนับสนุน และเสริมพลังให้มีการเคารพและปฏิบัติทั่วสากลต่อสิทธิมนุษยชนและเสรีภาพขั้นพื้นฐานทั้งมวลเพื่อทุกคน โดยไม่คำนึงถึงความแตกต่างทางเชื้อชาติ เพศ ภาษา หรือศาสนา (2) สิทธิมนุษยชนและเสรีภาพขั้นพื้นฐานทั้งมวล แบ่งแยกไม่ได้และพึ่งพากันและกัน นอกจากนี้เป็นการสมควร เช่นกัน ที่จะต้องพิจารณาอย่างตั้งใจและเร่งด่วนในเรื่องการปฏิบัติตาม ส่งเสริมและคุ้มครอง สิทธิทางแพ่ง การเมือง เศรษฐกิจ สังคม และวัฒนธรรม (3) รัฐทั้งมวล ควรดำเนินมาตรการขจัดอุปสรรคการพัฒนาที่เป็นผลมาจากความล้มเหลว ที่จะปฏิบัติตามสิทธิทางแพ่งและการเมืองรวมทั้งตามสิทธิทางเศรษฐกิจ สังคม วัฒนธรรม”
	1.2 ความหมายของหลักความเสมอภาค
หลักความเสมอภาค (le Principe d’égalité) เป็นหลักการที่สัมพันธ์อย่างไม่อาจแยกได้จากหลักเสรีภาพ (liberté) เพราะเป็นหนึ่งในสามของเสรีภาพื้นฐานของประชาชน2
2 ซึ่งได้แก่ เสรีภาพ (la liberté) เสมอภาค (l’égalité) และภราดรภาพ (la fraternité)

หลักการนี้เป็นหลักการพื้นฐานของระบอบประชาธิปไตย3 และใบบางครั้งถือว่าเป็นหลักการพื้นฐานที่สุด พื้นฐานยิ่งเสียกว่าเสรีภาพ ทั้งนี้เพราะความเสมอภาคก็คือมนุษย์ (l’egalité c’est l’homme)4 นั่นเอง ความเสมอภาคทำให้การใช้เสรีภาพเป็นไปอย่างทั่วถึง ถ้าเสรีภาพเป็นเสรีภาพที่คนบางกลุ่มบางคนเข้าถึงได้ ในขณะที่คนบางกลุ่มบางคนเข้าถึงไม่ได้ ในกรณีดังกล่าวก็ไม่ถือว่ามีเสรีภาพแต่ประการใด5 ยกตัวอย่างเช่นในระบบเผด็จการ ผู้เผด็จการย่อมมีอิสระที่จะทำอะไรก็ได้ตามที่ตนเองต้องการ แต่เมื่อผู้เผด็จการเป็นเพียงผู้เดียวที่มีอิสระ ในขณะที่คนอื่นไม่มี กรณีเช่นนี้ย่อมถือว่าไม่มีเสรีภาพแต่ประการใด ความเสมอภาคจึงเป็นฐานของเสรีภาพและเป็นหลักประกันในการทำให้เสรีภาพเกิดขึ้นอย่างจริงจัง
	การจัดวางความสำคัญของหลักความเสมอภาคเหนือหลักเสรีภาพปรากฏอย่างชัดแจ้งในความคิดของ Tocqueville ที่นำเสนอไว้ในหนังสือ “ประชาธิปไตยในอเมริกา”ว่า
	“ประชาชนผู้รักประชาธิปไตยทั้งหลายย่อมมีความกระหายต่อความเสมอภาคอย่างแรก กล้าตลอดกาล ไม่รู้จักอิ่มและไม่รู้จักแพ้ พวกเขาต้องการความเสมอภาคในการใช้เสรีภาพและหากพวกเขาไม่ได้รับ พวกเขาก็จะต้องการอีกในระบบทาส พวกเขาเจ็บปวดจากความยากจนการอยู่ใต้อำนาจของบุคคลอื่นและความหยาบคายโหดร้าย แต่พวกเขาจะไม่เจ็บปวดในระบบอภิชนาธิปไตย”6
หลักความเสมอภาคก็คือหลักที่ว่า “ในสถานการณ์ที่เหมือกันจะต้องปฏิบัติด้วยหลักเกณฑ์เดียวกัน”7 ดังนั้น การห้ามสมาคมทั้งหลายที่รับผิดชอบในกิจการวิทยุท้องถิ่นจัดเก็บค่าโฆษณา ไม่ถือว่าเป็นการเลือกปฏิบัติเพราะการห้ามดังกล่าวใช้บังคับกับองค์กรที่ได้รับอนุญาตในลักษณะเดียวกัน (คำวินิจฉัยตุลาการรัฐธรรมนูญฝรั่งเศส ที่ 82-141 วันที่ 27 กรกฎาคม 1982)8 การอนุญาตให้มีการเผยแพร่โฆษณาทางการเมืองในโทรทัศน์ในช่วงที่ไม่มีการหาเสียงตั้งไม่ถือว่าขัดแย้งกับหลักความเสมอภาค ทั้งนี้เพราะในกฎหมาย โอกาสดังกล่าวเปิดกว้างให้กับทุกพรรคการเมืองหรือกลุ่มการเมือง อย่างไรก็ตาม ตุลาการรัฐธรรมนูญก็มองเห็นถึงความเสี่ยงที่เกิดความไม่เสมอภาคในทางปฏิบัติเกิดขึ้น ตุลาการรัฐธรรมนูญ จึงวินิจฉัยว่า คณะกรรมการการสื่อสารและเสรีภาพแห่งชาติมีอำนาจที่จะกำหนดหลักเกณฑ์เพื่อคุ้มครองการแสดงความคิดเห็นในระบอบประชาธิปไตยของกลุ่มการเมืองต่างๆ และป้องกันมิให้การเผยแพร่โฆษณาดังกล่าว เป็นอภิสิทธิ์แก่พรรคหรือกลุ่มการเมืองโดยเฉพาะ
3 Jean Jacques ISRAEL, Manuel Droit des Libertés Fondamentales, (Paris:L.G.D.J.,1998), p.392.
4 G.VEDEL, “L’égalité,” in La declaration des Droits de l’homme et du Citoyen.ses Origines, Sa pérennité, (Paris:La Documentation Franéaise,1990), p.172.
5 Claude-Albert COLLIARD, op.cit, p.215.
6 เพิ่งอ้าง น.196.
7 René CHAPUS.Droit Administratif Général,T.1 4e edition,(Paris:Montchrestien,1988), p.35.
8 Bruno GENEVOIS, La Jurisprudence du Consell Constitutionnel Principes Directeurs, (Paris:STH.,1988) p.299.

เหตุที่พรรคหรือกลุ่มการเมืองดังกล่าวมีสถานะทางการเงินมากกว่าพรรคหรือกลุ่มการเมืองอื่น (คำวินิจฉัยตุลาการรัฐธรรมนูญฝรั่งเศสที่ 86-217 วันที่ 18 กันยายน 1986)9
	แต่หากมีการเลือกปฏิบัติในสถานการณ์ที่เหมือนกัน กรณีนี้ถือว่าเป็นการเลือกปฏิบัติที่ไม่เป็นธรรมและขัดแย้งกับหลักความเสมอภาค เช่น ในกรณีการโอนธนาคารของเอกชนมาเป็นของรัฐ รัฐสภาได้ตรากฎหมายกำหนดให้โอนธนาคารที่มีสินทรัพย์ตั้งแต่ 1,000 ล้านฟรังค์ขึ้นไป และเป็นธนาคารที่มีการให้ฝากทรัพย์และลงทุนโดยคนต่างชาติ แต่ยกเว้นให้กับธนาคารบางประเภทเช่นธนาคารที่มีทุนส่วนมากเป็นของบริษัทที่มีวัตถุประสงค์ในการส่งเสริมความร่วมมือหรือช่วยเหลือซึ่งกันและกันระหว่างผู้ถือหุ้น ตุลาการรัฐธรรมนูญฝรั่งเศสเห็นว่ากฎหมายดังกล่าวขัดหลักความเสมอภาคที่บัญญัติไว้ในรัฐธรรมนูญ เพราะข้อยกเว้นดังกล่าวไม่สามารถอธิบายว่าธนาคารที่ได้รับการยกเว้นดังกล่าวมีลักษณะพิเศษอย่างไร หรือมีลักษณะของกิจกรรมแตกต่างไปอย่างไร หรือ การโอนธนาคารดังกล่าวจะประสบปัญหาในการบังคับใช้กฎหมายอย่างไร ที่ส่งผลกระทบต่อเป้าหมายเพื่อประโยชน์ส่วนรวมที่ฝ่ายนิติบัญญัติตั้งไว้ (คำวินิจฉัยตุลาการรัฐธรรมนูญฝรั่งเศสที่ 81-132 วันที่ 16 มกราคม 1982)10 หรือการจำกัดความรับผิดทางแพ่งของลูกจ้างและสหภาพแรงงานในกรณีที่มีการนัดหยุดงาน โดยให้รับผิดแต่เฉพาะความเสียหายอันเกิดจากการกระผิดทางอาญาหรือการกระทำอื่นซึ่งไม่เกี่ยวข้อกับสิทธิในการนัดหยุดงานหรือสิทธิในการรวมตัวเป็นสหภาพแรงงาน ซึ่งเป็นการยกเว้นหลักความรับผิดทางแพ่งโดยทั่วไปนั้น ถือว่าขัดแย้งกับหลักความเสมอภาคเพราะ “การที่ฝ่ายนิติบัญญัติมีเจตนาต้องการคุ้มครองการใช้สิทธินัดหยุดงานและสิทธิในการรวมตัวเป็นสหภาพแรงงานนั้นยังไม่มีน้ำหนักเพียงพอที่จะอธิบายถึงการละเมิดอย่างร้ายแรงต่อหลักความเสมอภาค” (คำวินิจฉัยของตุลาการรัฐธรรมนูญฝรั่งเศสที่ 82-144 วันที่ 22 ตุลาคม 1982)11 
	ความเสมอภาคจึงหมายถึง “ความเสมอภาคในกฎหมาย กล่าวคือมีสิทธิและหน้าที่ในทางกฎหมาย เช่นเดียวกับบุคคลอื่น ไม่ใช่หมายความว่าจะต้องมีความเสมอภาคในการมีวัตถุสิ่งของ และความเสมอภาคในกฎหมายนี้อาจเป็นทั้งในทางสิทธิและในหน้าที่หรือภาระ”12
นอกจากนี้แม้ความเสมอภาคจะเป็นองค์ประกอบสำคัญของธรรมชาติมนุษย์ แต่คงไม่สามารถมีความเสมอภาคที่สมบูรณ์อย่างสุดขั้ว (l’égalité absolue) ที่เป็นความเสมอภาคแบบคณิตศาสตร์ (l’égalité mathématique) ได้ทั้งหมด แต่ควรจะเป็นความเสมอภาคแบบสัดส่วน
9 Ibid.
10 Ibid, p.230
11 Ibid. 
12 หลวงประดิษฐ์มนูธรรม “คำอธิบายกฎหมายปกครอง” ในประชุมกฎหมายมหาชนและเอกชนของปรีดี พนมยงค์ (กทม. : โรงพิมพ์มหาวิทยาลัยธรรมศาสตร์, 2526), น.154.

(l’égalité proportionnelle) ที่คำนึงถึงความรู้ความสามารถของแต่ละบุคคล13 เพราะโดยธรรมชาติ มนุษย์แต่ละคนก็จะมีความแตกต่างกันไปอยู่ในตัว14
	หลักความเสมอภาคจึงไปได้กับการปฏิบัติหรือการตรากฎหมายที่แตกต่างกันในสถานการณ์ที่แตกต่างกัน15 ซึ่งจะต้องมีเหตุที่ผลอธิบายได้ (justifié)16 หรือในกรณีที่มีการเลือกปฏิบัติการเลือกปฏิบัติดังกล่าวก็เพราะเหตุผลเพื่อประโยชน์ของส่วนรวม (l’intérét général) แต่ทั้งนี้ทั้ง 2 กรณีดังกล่าวจะต้องเป็นการเลือกปฏิบัติที่สอดคล้องกับวัตถุประสงค์ของกฎหมายดังกล่าว17
	1.3 การเลือกปฏิบัติที่เป็นธรรมไม่ถือว่าขัดแย้งกับหลักความเสมอภาค
	หลักความเสมอภาคไม่ได้มีความหมายว่า ฝ่ายนิติบัญญัติและฝ่ายบริหารจะตรากฎหมายหรือดำเนินการอย่างใดอย่างหนึ่ง ในลักษณะที่แตกต่างกันไม่ได้ ในกรณีที่เป็นเรื่องที่แตกต่างกัน ในกรณีที่มุ่งคุ้มครองผลประโยชน์ส่วนรวม หรือในกรณีที่มุ่งขจัดความเหลื่อมล้ำแตกต่างที่กำลังดำรงอยู่ การเลือกปฏิบัติดังกล่าวย่อมถือว่าเป็นการเลือกปฏิบัติที่ธรรม (la discrimination positive) และไม่ถือว่าขัดแย้งกับหลักความเสมอภาค
	1) การเลือกปฏิบัติที่เป็นธรรมเกิดจากสภาพของเรื่องที่แตกต่างกัน
	ดังที่ได้กล่าวไว้ในตอนต้นว่า หลักความเสมอภาคเบื้องหน้ากฎหมาย (l’égalité devant la loi หรือ equality before the law) มิได้มีความหมายว่าทุกๆ คนจะต้องได้รับปฏิบัติอย่างเดียวกันในทุก ๆ เรื่อง แต่มีความหมายแต่เพียงว่าในเรื่องเดียวกัน ในสถานการณ์เดียวกัน หรือในสภาพอย่างเดียวกัน บุคคลจะต้องได้รับการปฏิบัติอย่างเดียวกัน ดังนั้นหากมิใช่เรื่องสถานการณ์หรือสภาพอย่างเดียวกัน ฝ่ายนิติบัญญัติย่อมสามารถตรากฎหมายกำหนดเนื้อหาและรายละเอียดให้แตกต่างกันได้ เช่นเดียวกับฝ่ายบริหารที่สามารถออกกฎ หรือนิติกรรมทางปกครองให้มีผลแตกต่างได้เช่นเดียวกัน
13 Claude-Albert COLLIARD,op.cit.,pp.197-198.
14 Jean-Jacques ISRAEL,op.cit.,p.394.
15 Charies DEBBASCH,La Constitution de la V République Pratique et Jurisprudence,(Paris:Dalloz,1999),p20.
16 René CHAPUS,op.cit.,p.34.
17 Ibid et Charies DEBBASCH,op.cit.,p.20.

	อย่างไรก็ตามความแตกต่างระหว่างการตรากฎหมายและการออกฎ หรือนิติกรรมทางปกครอง ในกรณีนี้ก็คือ หากเป็นกรณีที่ฝ่ายปกครองออกกฎ หรือนิติกรรมทางปกครองให้มีผลแตกต่างกันจะต้องเป็นกรณีที่กฎหมายบัญญัติให้อำนาจฝ่ายปกครองที่จะดำเนินการดังกล่าวไว้อย่างชัดแจ้ง โดยเฉพาะอย่างยิ่งในเรื่องของการจัดทำบริการสาธารณะ18 ดังนั้น หากมีกฎหมายบัญญัติว่า “นิติกรรมทางปกครองที่กำหนดให้เก็บค่าธรรมเนียมจากงานก่อสร้างศิลปะในเขตถนนขององค์การบริหารส่วนจังหวัด ในอัตราที่แตกต่างกันหรือไม่เก็บเลยสามารถเก็บโดยคำนึงถึงประโยชน์ส่วนรวม หรือคำนึงถึงสภาพของผู้รับบริการว่าเป็นผู้มีภูมิลำเนาหรือทำงานในเขตองค์การบริหารส่วนจังหวัด” ฝ่ายปกครองย่อมสามารถกำหนดค่าธรรมเนียมอย่างเลือกปฏิบัติ เพราะเหตุของการมี “ภูมิลำเนา” ที่แตกต่างกันได้19
	ตุลาการรัฐธรรมนูญฝรั่งเศส (le Conseil Constitutionnel) ได้วินิจฉัยเรื่องการเลือกปฏิบัติที่เป็นธรรมไว้หลายครั้ง เช่น ตุลาการรัฐธรรมนูญ เห็นว่า แม้ว่าการลงคะแนนเสียงเพื่อรับฟังความคิดเห็นของประชาชนจะต้องมีกฎเกณฑ์ที่เป็นเอกภาพ แต่ตุลาการรัฐธรรมนูญก็ยอมรับว่าฝ่ายนิติบัญญัติสามารถตรากฎเกณฑ์พิเศษเพื่อกำหนดกฎเกณฑ์ในการลงคะแนนเสียงในดินแดนโพ้นทะเลให้แตกต่างไปจากแผ่นดินใหญ่ได้ เมื่อคำนึงถึงสถานการณ์พิเศษในดินแดนโพ้นทะเล (คำวินิจฉัยตุลาการรัฐธรรมนูญฝรั่งเศสที่ 85-196 วันที่ 8 สิงหาคม 1985) หลักความเสมอภาคไม่เป็นอุปสรรคต่อการที่กฎหมายอาญาจะบัญญัติไว้ แตกต่างกันในกรณีที่การกระทำผิดมีธรรมชาติแตกต่างกัน โดยเฉพาะในกรณีของกฎหมายที่มุ่งคุ้มครองผู้เยาว์โดยปราบปรามการข่มขืนหรือการละเมิดในทางศีลธรรมอาจมีความแตกต่างกันได้ ในกรณีที่กระทำผิดเกิดจากบุคคลเพศเดียวกันหรือบุคคลคนละเพศ(คำวินิจฉัยศาลรัฐธรรมนูญฝรั่งเศสที่ 80-125 วันที่ 19 ธันวาคม 1980) หรือ การคุ้มครองเสรีภาพในการพิมพ์และการโฆษณานั้น ในกรณีที่มีการออกกฎบังคับ กับหนังสือพิมพ์ท้องถิ่นเข้มงวดน้อยกว่าหนังสือพิมพ์ระดับประเทศย่อมไม่ขัดแย้งกับหลักความเสมอภาคทั้งนี้เพราะเป็นเรื่องหนังสือพิมพ์ที่มีลักษณะที่แตกต่างกัน (คำวินิจฉัยตุลาการรัฐธรรมนูญฝรั่งเศสที่ 84-181 วันที่ 10-11 ตุลาคม 1984)
	ศาลปกครองฝรั่งเศส (le Conseil d’Etat) ได้รับวินิจฉัยไว้เช่นกันว่า คลินิกทำฟันของเทศบาลสามารถกำหนดราคาทำฟันแตกต่างกันได้ ในกรณีที่ผู้รับบริการเป็นผู้มีหรือไม่มีประกันสุขภาพ20 หรือ เทศบาลมีอำนาจให้บุคคลใช้ไฟฟ้าฟรีได้
18 C.E.Sect.10 mai1974, Denoyez et Chorques, Leb.p274; A.J.D.A.1974,p.311.
19 “Principe d’égalité” in. A.J.D.A.,1985,p.410.
20 C.E.20 novembre 1964, Ville de Nanterre,Leb.p263., A.J.D.A.1964,p.886 chro. Puybasset et Puissochet.



หน้า 93
	โดยพิจารณาว่าบุคคลนั้นเป็นบุคคลที่อาศัยหรือทำงานตลอดปีในเขตเทศบาลหรือไม่21 นอกจากนี้ ศาลปกครองยังตัดสินว่า นักเรียนในโรงเรียนของฝรั่งเศสที่อาศัยอยู่ในต่างประเทศย่อมแตกต่างจากนักเรียนที่อาศัยอยู่ในประเทศและแม้โรงเรียนจะเก็บค่าเล่าเรียนจากนักเรียนที่อาศัยในต่างประเทศเพื่อนำมาให้บริการฟรีในประเทศ การดำเนินการดังกล่าวก็ไม่ขัดกับหลักความเสมอภาค22
	2) การเลือกปฏิบัติที่เป็นธรรมเกิดจากความจำเป็นเพื่อประโยชน์ส่วนรวม
	หลักการที่สำคัญหลักการหนึ่งในกฎหมายมหาชนก็คือ ประโยชน์ของส่วนรวมย่อมอยู่เหนือประโยชน์ของปัจเจกชน หลักการนี้นำมาปรับใช้กับการพิจารณาในเรื่องความเสมอภาคด้วย ความจำเป็นเพื่อประโยชน์ส่วนรวมจึงอธิบายถึงการเลือกปฏิบัติที่เป็นธรรมได้ ศาลปกครองฝรั่งเศสได้ยืนยันหลักการนี้หลายครั้ง เช่นคำพิพากษาคดี Biancnard et Dachary ลงวันที่ 27 พฤษภาคม 1949 คำพิพากษาคดี Syndicat des industriels en lentilles วันที่ 30 มกราคม 1948 คำพิพากษาคดี Société des pétroles Shell-Berre วันที่ 19 มิถุนายน 196423
	อย่างไรก็ตามการเลือกปฏิบัติที่เป็นธรรมจะต้องคำนึงถึงลักษณะของบริการสาธารณะ (l’objet du service) และหลักเกณฑ์ที่ใช้ในการเลือกปฏิบัติ (le critére selon lequel est opéré la discrimination) ด้วย กรณีที่บริการสาธารณะเป็นบริการสาธารณะทางอุตสาหกรรมและการค้า (เช่น กิจการประปา บำบัดน้ำเสีย ขนส่ง ตลาด) การกำหนดอัตราค่าธรรมเนียมหรือราคาย่อมแตกต่างกันได้ การใช้ที่อยู่อาศัย (lelieu de residence) เป็นหลักเกณฑ์ในการเลือกปฏิบัติ ศาลปกครองฝรั่งเศสถือว่าเป็นการเลือกปฏิบัติที่เป็นธรรม24 แต่หากใช้สถานะทางการเงินเป็นเกณฑ์ในการเลือกปฏิบัติเพื่อรับนักเรียนเข้าศึกษา ศาลปกครองฝรั่งเศสเห็นว่าเป็นการเลือกปฏิบัติที่ไม่เป็นธรรม25 เป็นต้น
	3) การเลือกปฏิบัติที่เป็นธรรมที่มุ่งลดความเหลื่อมล้ำที่ดำรงอยู่
	การเลือกปฏิบัติที่มุ่งลดความเหลื่อมล้ำที่ดำรงอยู่ (la discrimination positive) หรือการปฏิบัติการในทางบวก (l’action Positive หรือ l’affimative action) คือ “การดำเนินการตามกฎหมายที่แตกต่างกันในลักษณะชั่วคราวที่ผู้มีอำนาจกำหนดขึ้น
21 C.E.29 janvier 1971, Commune de lescun, Leb.p78; G.P.1972.2.542.note F.Modeme
22 C.E.Sect.9 avril 1976, Consell des parents d’éléves des écoies pubilques de la mission universitaire et culturelle francaise au Maroc et autres,Leb.p.192.
23 Claude-Albert COLLIARD, op.cit.,p. 221.
24 C.E. Sect.5octobre 1984,Commissaire de la République de l’Ariége, Leb.p.315.
25 C.E.Sect.26 avril 1985,Ville de Tarbes c/Associaton des parents d’éléves anciens et anciennes éléves de l’école nationale de musique de Tarbes,req. n 4116914

โดยมีวัตถุประสงค์ในการส่งเสริมและยกระดับบุคคลธรรมดาหรือนิติบุคคลที่มีสถานะด้อยกว่าบุคคลอื่น เพื่อทดแทนความไม่เท่าเทียมกันที่ดำรงอยู่”26
	การเลือกปฏิบัติที่มุ่งลดความเหลื่อมล้ำที่ดำรงอยู่นี้เกิดจากแนวคิดของประธานาธิบดีเคนเนดี้ และประธานาธิบดีจอห์นสันที่มีความปรารถนาอย่างแรงกล้าในการสถาปนาความเสมอภาคตามกฎหมายอย่างแท้จริงและเป็นรูปธรรมขึ้นในสังคมอเมริกา ด้วยการตรากฎหมายสิทธิพลเมือง (Civil Rights Act) ขึ้นเมื่อวันที่ 2 กรกฎาคม 196427 ซึ่งต่อมาศาลฎีกาของสหรัฐอเมริกาก็ได้ตอบสนองนโยบายดังกล่าวข้างต้นด้วยการพิพากษาในคดี Regents of University of California V.bakke 438 US265 (1978) ว่าการที่มหาวิทยาลัยสำรองที่นั่ง 16 % ของคณะแพทยศาสตร์ให้แก่นักศึกษาชนกลุ่มน้อยต่าง ๆ ถือว่าเป็นการเลือกปฏิบัติที่มุ่งลดความเหลื่อมล้ำที่ดำรงอยู่ หรือในคำพิพากษาคดี Weber V.kaiser Aluminium,436 US 193 (1979) ที่ศาลฎีกาตัดสินว่าการที่บริษัทกัน 50% ของที่นั่ง ให้แก่คนผิวดำที่เข้าร่วมในการอบรมเพื่อพัฒนาบุคลากรโดยได้รับความเห็นชอบจากสหภาพแรงงานแล้วนั้น เป็นเรื่องที่บริษัทสามารถทำได้ เพราะเป็นการดำเนินการที่มีวัตถุประสงค์ในการต่อสู้กับความไม่เสมอภาคในสีผิว นอกจากนี้ในคำพิพากษาคดี Fullilove V Klutznick,448 US 448 (1980) ศาลฎีกาสหรัฐก็พิพากษาว่า นโยบายของสหรัฐที่มุ่งสำรองตลาดบางตลาดให้แก่ผู้รับเหมาชนกลุ่มน้อยนั้นไม่ขัดกับหลักความเสมอภาค28
	หลักการเลือกปฏิบัติที่มุ่งลดความเหลื่อมล้ำที่ดำรงอยู่ได้รับการยอมรับจากศาลประชาคมยุโรปเช่นเดียวกัน โดยศาลประชาคมยุโรปได้นำกติกายุโรป ว่าด้วยสิทธิมนุษยชนมาตัดสินใจคดี Affaire linguistique belge ลงวันที่ 27 กรกฎาคม 1968 ว่า “ความไม่เสมอภาคทางกฎหมายบางประเภทมีขึ้นเพื่อแก้ไขความไม่เสมอภาค ในทางความเป็นจริง”29
	อย่างไรก็ตาม ในประเทศฝรั่งเศส หลักการนี้กลับมิได้รับการยอมรับเพราะถือว่าขัดกับหลักเสมอภาค โดยตุลาการรัฐธรรมนูญฝรั่งเศสได้วินิจฉัยไว้ เมื่อวันที่ 18 พฤศจิกายน 1982 ว่า การที่รัฐสภาตรากฎหมายกำหนดว่า การเลือกตั้งสมาชิกเทศบาลแบบบัญชีรายชื่อนั้น
26 F.MELIN-SOUCRAMENIEN, “Les adaptiorns du principe d’ égalité à la diversité des territoires,”RFDA.,1997,p.911.
27 Patrick WACHSMANN, Libertés Publiques, (paris:Dalloz,1996),p.224.
28 Ibid.,p.225.
29 JEAN-Francois FLAUSS, “Discrimination Poslitive et convenention euriéenne des droits de l’homme,”In Pouvoir et Liberté Etudes offertes à Jacques MOURGEON (Bruxelles:Emile Bruylant,1998),p.419

	บัญชีรายชื่อใดบัญชีรายชื่อหนึ่งจะมีผู้สมัครสมาชิกสภาเทศบาลเพศเดียวกันเกินกว่า 75 % ไม่ได้ ถือว่าขัดกับหลักความเสมอภาคที่บัญญัติไว้ในรัฐธรรมนูญ30
	1.4 หลักความเสมอภาคเบื้องหน้ากฎหมาย (L’égalité devant la loi) ในรูปแบบต่างๆ
	หลักความเสมอภาคเบื้องหน้ากฎหมายปรากฏตัวในรูปแบบหลากหลายแตกต่างกันออกไปไม่ว่าจะเป็น ความเสมอภาคในกระบวนการยุติธรรม (L’égalité devant la justice) ความเสมอภาคในภาระสาธารณะ L’égalité devant les charges pubiques) ความเสมอภาคในการทำงานภาครัฐ (L’égalité dans les emplois publics) ความเสมอภาคในเลือกตั้ง (L’égalité à l’expression du suffrage) หรือความเสมอภาคในการับบริการสาธารณะ (L’égalité devant les services publics)
	1) ความเสมอภาคในกระบวนการยุติธรรม
	ความเสมอภาคเบื้องหน้ากฎหมาย (l’égalité devant la loi) และความเสมอภาคในกระบวนการยุติธรรม (l’égalité devant la justice) มีความสัมพันธ์กันอย่างใกล้ชิด และในบางกรณีผสมปนเปกันจนอาจกล่าวได้ว่าความเสมอภาคในกระบวนการยุติธรรมเป็นกรณีเฉพาะของการนำหลักความเสมอภาคเบื้องหน้ากฎหมายใช้31 ตุลาการรัฐธรรมนูญฝรั่งเศส32 วินิจฉัยว่าการที่กฎหมายบัญญัติให้ผู้พิพากษาศาลอาญานายเดียวสามารถพิจารณาคดีลหุโทษทั้งหลายได้ โดยมีข้อยกเว้นให้เป็นอำนาจของอธิบดีผู้พิพากษาที่จะเป็นผู้กำหนดให้คดีนั้นอาจพิจารณาโดยองค์คณะผู้พิพากษาได้ กฎหมายดังกล่าวย่อมขัดกับหลักความเสมอภาคในกระบวนการยุติธรรม เพราะกฎหมายดังกล่าว “เป็นอุปสรรคต่อการที่ประชาชนจะตกอยู่ภายใต้กระบวนการที่เหมือนกันหรือรับผิดตามกฎหมายอย่างเดียวกัน”33 หรือในกรณีที่กฎหมายฉบับหนึ่งต้องการคุ้มครองและปกป้องเสรีภาพของบุคคลจึงบัญญัติให้คู่ความในคดีแพ่งสามารถร้องขอต่อศาลให้พิจารณาคดีใหม่ได้ในกรณีที่มีเหตุผลที่มีน้ำหนักว่าการร้องขอดังกล่าวมิได้มีการยกขึ้นอ้างในศาลให้พิจารณาคดีครั้งแรก หรือกรณีที่มีเหตุผลที่มีน้ำหนักกว่าบุคคลที่ได้รับความเสียหายมิได้ปรากฏตัวในศาลที่พิจารณาคดีครั้งแรก ซึ่งตุลาการรัฐธรรมนูญฝรั่งเศสเห็นว่าการขอให้พิจารณาคดีใหม่ดังกล่าวของผู้เสียหายก่อให้เกิด “ความไม่เสมอภาคในกระบวนการยุติธรรมเพราะผู้เสียหายอาจใช้สิทธิดังกล่าวหรือไม่ก็ได้ในขณะที่ผู้ถูกฟ้องเป็นจำเลยอาจได้รับประโยชน์
30 Patrick WACHSMANN,op.cit.,pp.228-231.
31 Bruno GENEVOID,op,cit.,p.234.
32 DC ń75-56 du 23 juillet 1975
33 Bruno GENEVOIS,op.cit., p.235.

หรือไม่ได้รับประโยชน์จากการพิจารณาครั้งที่ 2 ของศาล34
	2) ความเสมอภาคในภาระสาธารณะ
	ตุลาการรัฐธรรมนูญฝรั่งเศสได้วินิจฉัยถึงหลักความเสมอภาคในเรื่องภาษี (L’égalité devant l’impot) ไว้ในหลายกรณี โดยเห็นว่าฝ่ายนิติบัญญัติมีอำนาจที่จะกำหนดฐานภาษีได้เองโดยคำนึงถึงหลักความเสมอภาค35 อย่างไรก็ตาม ฝ่ายนิติบัญญัติสามารถกำหนดให้มีการจัดเก็บภาษีที่แตกต่างกันโดยคำนึงถึงลักษณะพิเศษของกิจกรรมที่หลากหลายของผู้ใช้แรงงานอิสระได้36 เช่นเดียวกับการกำหนดอัตรายกเว้นที่แตกต่างกันโดยคำนึงถึงผลประกอบการ37 การกำหนดอัตราภาษีที่แตกต่างกัน38 หรือการให้ประโยชน์ทางภาษีด้วยมาตรการกระตุ้นให้มีการจัดตั้งและพัฒนามูลนิธิหรือสมาคมทางวัฒนธรรมที่มีวัตถุประสงค์เพื่อประโยชน์ส่วนรวมไม่ถือว่าขัดกับหลักความเสมอภาค39
	3) ความเสมอภาคในการทำงานภาครัฐ
	โดยหลักทั่วไปนั้นถือว่าการสอบแข่งขันเป็นวิธีการคัดเลือกบุคคลเข้าทำงานภาครัฐที่เหมาะสมและเสมอภาคที่สุด อย่างไรก็ตาม ตุลาการรัฐธรรมนูญฝรั่งเศสไม่ถือว่าการสอบแข่งขันเป็นวิธีการเพียงวิธีเดียวที่จะคัดเลือกบุคคลเข้าทำงานภาครัฐเท่านั้น ดังนั้นการที่กำหนดให้สมาชิกสภาท้องถิ่นที่ดำรงตำแหน่งมาแล้วไม่น้อยกว่า 8 ปี ผู้บริหารสหภาพแรงงาน ผู้บริหารสมาคมที่มีวัตถุประสงค์ในการทำประโยชน์ร่วมกันหรือผู้บริหารองค์กรที่มีวัตถุประสงค์ช่วยเหลือกันระหว่างสมาชิกเป็นผู้มีสิทธิสอบเข้าโรงเรียนการบริหารแห่งชาติจึงไม่ขัดกับหลักความเสมอภาค40 หรือการรับบุคคลากรด้านการตรวจสอบและควบคุมจากบุคคลภายนอกหน่วยงานเท่านั้น ก็ไม่ถือว่าขัดกับหลักความเสมอภาคเช่นกัน41 ตุลาการรัฐธรรมนูญยังวินิจฉัยว่าการกำหนดให้รับบุคลากรด้านการต่างประเทศในอัตราส่วน 5% จากบุคคลที่มิได้เป็นข้าราชการแต่ดำรงตำแหน่งหัวหน้างานการทูตที่ทำงานมาแล้วไม่น้อยกว่า 6 เดือน ไม่ขัดกับหลักความเสมอภาคในการทำงานภาครัฐ42 แต่การกำหนดหลักเกณฑ์ในการเลื่อนขั้นเลื่อนตำแหน่งระหว่างบุคคลในระดับหรือประเภทเดียวกันแตกต่างกันออกไป ศาลปกครองฝรั่งเศสเห็นว่าขัดกับหลักความเสมอภาค43
34 La decision ń 80-127 DC de 19 et 20 janvier 1981.
35 La decision ń 82-152 DC de 14 janvier 1983.
36 Bruno GENEVOIS,op.cit.,p.238.
37 La decision ń 82-152 DC de 14 janvier 1983.
38 La decision ń 82-140 DC de 28 juin 1982.
39 La decision ń 84-184 DC de 29 dec. 1984.
40 La decision ń 82-153 DC de 14 janvier 1983.
41 La decision ń 84-179 DC de 12 septembre 1984.
42 La decision ń 85-204 DC de 18 janvier 1983.
43 C.E.Ass.13mai 1960,Molina et Guidoux,Rec.p.324.

	4) ความเสมอภาคในการเลือกตั้ง
	ตุลาการรัฐธรรมนูญฝรั่งได้วินิจฉัยเรื่องนี้ไว้โดยเห็นว่า ในการเลือกตั้งบุคคลเพื่อดำรงตำแหน่งผู้พิพากษาศาลแรงงาน หากกฎหมายกำหนดให้นายจ้างแต่ละคนสามารถออกเสียงได้เท่ากับจำนวนลูกจ้างที่ตนเองมีอยู่แต่ไม่เกิน 50 เสียงนั้น เป็นการขัดกับหลักความเสมอภาคและไม่เป็นไปตามวัตถุประสงค์ของกฎหมาย เพราะในการเลือกผู้พิพากษาในศาลหนึ่งนั้นการที่ผู้มีสิทธิเลือกตั้งมีจำนวนลูกจ้างมากกว่าผู้มีสิทธิเลือกตั้งคนอื่นไม่ถือว่าเป็นเหตุที่จะมีสิทธิออกเสียงได้มากกว่าคนอื่นได้44 นอกจากนี้การกำหนดโควต้าของผู้ได้รับเลือกตั้งตามเพศถือว่าขัดกับหลักความเสมอภาค45 ในส่วนที่เกี่ยวกับการแบ่งเขตเลือกตั้งนั้น เดิมทีศาลฎีกาของประเทศสหรัฐอเมริกาถือว่าเป็นเรื่องทางการเมืองจึงไม่รับพิจารณา46 อย่างไรก็ตาม ต่อมาศาลได้เปลี่ยนแนวคำพิพากษาดังกล่าว โดยพิพากษาคดี BAKER c/CARR วันที่ 26 มีนาคม 1962 ว่าศาลมีอำนาจพิจารณาว่าการแบ่งเขตเลือกตั้งทำให้จำนวนผู้ได้รับเลือกตั้งในแต่ละเขตแตกต่างกันหรือไม่47 และคำพิพากษาในคดี DAVIS c/BANDEMER วันที่ 30 มิถุนายน 1986 ที่ศาลยืนยันอำนาจที่จะตรวจสอบว่าการแบ่งเขตเลือกตั้งที่มีลักษณะไม่เป็นกลาง(gerrymandering) หรือไม่48 เช่นเดียวกับศาลรัฐธรรมนูญเยอรมันที่ได้วินิจฉัยในคำพิพากษาลงวันที่ 22 พฤษภาคม 1963 ยืนยันถึงความเท่าเทียมกันของผู้มีสิทธิออกเสียงเลือกตั้ง49 ส่วนศาลปกครองฝรั่งเศสได้ตัดสินไว้เช่นกันว่า ศาลมีอำนาจที่จะตรวจสอบการแบ่งเขตเลือกตั้งที่ไม่เสมอภาคอย่างชัดแจ้งหรือการแบ่งเขตเลือกตั้งที่เป็นไปตามอำเภอใจ50
	5) ความเสมอภาคในการรับริการสาธารณะ 
	หลักความเสมอภาค (l’égalité) ไม่ใช่หลักความเป็นเอกภาพ (l’uniformité) แต่เป็นความเสมอภาคแบบสัดส่วนเป็นความเสมอภาคต่อการปฏิบัติอย่างเดียวกันในสถานการณ์ที่เหมือนกัน ดังนั้นการปฏิบัติที่แตกต่างกันต่อผู้ใช้บริการสาธารณะจะต้องมีความสัมพันธ์กับความแตกต่างในสถานการณ์ที่สามารถอธิบายได้ ตุลาการรัฐธรรมนูญฝรั่งเศสได้วินิจฉัยในเรื่องนี้ว่าการกำหนดอัตราค่าธรรมเนียมของเรือข้ามฟากระหว่างจังหวัด La Rochelle กับ เกาะ Ré แตกต่างกันระหว่างคนอาศัยอยู่บนแผ่นดินใหญ่กับคนอาศัยบนเกาะโดยคนที่อาศัยอยู่บนเกาะได้รับส่วนลดนั้น ถือว่าเป็นการเลือกปฏิบัติที่แตกต่างกันเพราะสถานการณ์ที่แตกต่าง51
44 La decision ń 78-101 DC de 17 janvier 1979.

45 La decision ń 82-146 DC de 18 novembre 1982.
46 Bruno GENEVOIS,op.cit.,p.249. 
47 Ibid.
48 Ibid.
49 Ibid.
50 CE.18nov.1997,Commune de Fontenay-sous-Bois,R.D.P.,1978,p.528.
51 CE.Sect.10 mai1974,Denoyez et chorques,p.274.

เช่นเดียวกับการกำหนดอัตราค่าธรรมเนียมของผู้ใช้บริการที่อาศัยหรือมีที่ทำงานในเขตองค์การบริหารส่วนจังหวัดที่จัดทำบริการสาธารณะแตกต่างไปจากอัตราของบุคคลอื่น ย่อมไม่ขัดต่อหลักความเสมอภาค52 แต่ในกรณีที่เทศบาลกำหนดหลักเกณฑ์เกี่ยวกับเชื้อชาติของบุคคลที่จะได้รับสวัสดิการสังคมถือว่าขัดหลักความเสมอภาค53
2. หลักความเสมอภาคตามระบบกฎหมายไทย
	ก่อนการปฏิวัติเปลี่ยนแปลงการปกครองจากระบอบสมบูรณาญาสิทธิราชย์ มาเป็นระบอบประชาธิปไตยในปี พ.ศ.2475 นั้น ประเทศไทยไม่มีการนำหลักความเสมอภาคมาใช้แต่ประการใด การมีส่วนร่วมทั้งในทางการเมือง เศรษฐกิจและสังคมจำกัดอยู่เฉพาะคนบางกลุ่มเท่านั้นเมื่อคณะราษฎรทำการปฏิวัติ คณะราษฎรจึงได้ประการหลัก 6 ประการขึ้น หลักเสมอภาคถือเป็นหลักที่สำคัญหลักหนึ่ง54 นอกเหนือไปจากหลักอื่นๆ อีก 5 ประการ55 หลักความเสมอภาคตามระบบกฎหมายไทยนั้น ได้รับการยอมรับอย่างชัดแจ้งทั้งในบทบัญญัติของกฎหมาย คำวินิจฉัยและคำพิพากษาของศาล และคำวินิจฉัยของคณะกรรมการวินิจฉัยร้องทุกข์ คณะกรรมการกฤษฎีกา
	2.1 บทบัญญัติของกฎหมายที่รับรองอย่างแจ้งชัดถึงหลักความเสมอภาค
	หลักความเสมอภาคได้รับการบัญญัติไว้ทั้งในรัฐธรรมนูญซึ่งเป็นกฎหมายสูงสุดของประเทศและกฎหมายอื่นๆ
	1) รัฐธรรมนูญ : บ่อเกิดที่สำคัญของหลักความเสมอภาค
แม้พระราชบัญญัติธรรมนูญการปกครองแผ่นดินสยามชั่วคราวพุทธศักราช 2475 จะมิได้กล่าวถึงหลักความเสมอภาคไว้โดยเฉพาะ ซึ่งน่าจะเป็นเพราะรัฐธรรมนูญฉบับนี้ได้รับการบัญญัติขึ้นอย่างรวดเร็วและมุ่งให้เป็นรัฐธรรมนูญฉบับชั่วคราว อีกทั้งคณะราษฎรเห็นว่าหลักความเสมอภาคได้รับการยอมรับไว้ในหลัก 6 ประการ ของคณะราษฎรซึ่งถือเป็น
52 René CHAPUS,op.cit.,p.400.
53 CE. 30 juin 1986,Ville de pais c/ Levy.
54 ปรีดี พนมยงค์ “คณะราษฎรกับการอภิวัฒน์ประชาธิปไตย 24 มิถุนายน” ในแนวความคิดประชาธิปไตยของ ปรีดี พนมยงค์ (กทม.เรือนแก้วการพิมพ์ 2535) น.41-43.
55 ได้แก่ หลักเอกราช หลักความปลอดภัยของประเทศ หลักความสุขของราษฎรในทางเศรษฐกิจ หลักเสรีภาพและหลักการศึกษา

“ปฏิญญาแห่งกฎหมายรัฐธรรมนูญของสยาม”56 ที่มีผลบังคับดังเช่น รัฐธรรมนูญอยู่แล้ว57 จึงไม่มีความจำเป็นที่จะต้องมีการบัญญัติให้ซ้ำซ้อนกันแต่ประการใด แต่รัฐธรรมนูญฉบับนี้ก็เป็นรัฐธรรมนูญฉบับแรกที่บัญญัติให้ชายและหญิงมีความเสมอภาคในการออกเสียงเลือกตั้ง โดยบัญญัติไว้ในมาตรา 14 ว่า
	“ราษฎรไม่ว่าเพศใด....ย่อมมีสิทธิออกเสียงลงมติเลือกผู้แทนหมู่บ้านได้.....”
	หลังจากนั้นก็มีรัฐธรรมอีกหลายฉบับที่บัญญัติหลักความเสมอภาคไว้โดยชัดแจ้งโดยมักบัญญัติให้ “ประชาชนชาวไทยไม่ว่าเหล่ากำเนิดหรือศาสนาใด ย่อมอยู่ในความคุ้มครองแห่งรัฐธรรมนูญเสมอกัน”58 และ“บุคคลย่อมเสมอกันในกฎหมายฐานันดรศักดิ์โดยกำเนิดก็ดีโดยแต่งตั้งก็ดีหรือโดยประการอื่นใดก็ดีไม่กระทำให้เกิดเอกสิทธิ์อย่างใดเลย59 ต่อมามีการเขียนถ้อยคำเสียใหม่ให้มีความหมายเหมือนเดิมแต่กระชับขึ้น โดยบัญญัติว่า “บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน”60
	นอกจากนี้รัฐธรรมนูญบางฉบับยังบัญญัติถึงความเสมอภาคเฉพาะเรื่องไว้ด้วย เช่น ในเรื่องความเสมอภาคในทางการศึกษา “สถานศึกษาของรัฐและของถิ่นถึงให้ความเสมอภาคแก่บุคคลในการเข้ารับการศึกษาอบรมตามความสามารถของบุคคลนั้น,”61
56 ปรีดี พนมยงค์ “ประชาธิปไตยและรัฐธรรมนูญเบื้องต้นกับการร่างรัฐธรรมนูญ” ในแนวความคิดประชาธิปไตยของ ปรีดี พนมยงค์,อ้างแล้ว,น.138-139.
57 ดังเช่น กรณีของประเทศฝรั่งเศสที่แม้ปัจจุบันมีรัฐธรรมนูญฉบับวันที่ 4 ตุลาคม 1958 ใช้อยู่ แต่ในขณะเดียวกันก็ถือว่าปฏิญญาว่าด้วยสิทธิของมนุษย์ และพลเมือง ลงวันที่ 26 สิงหาคม 1789 และคำปรารภของรัฐธรรมนูญฉบับวันที่ 27 ตุลาคม 1946 เป็นส่วนหนึ่งของรัฐธรรมนูญฉบับปัจจุบัน
58 มาตรา 1 วรรค 2 รัฐธรรมนูญแห่งราชอาณาจักรไทย พุทธศักราช 2475 มาตรา 1 วรรค 2 รัฐธรรมนูญแห่งราชอาณาจักรไทย พุทธศักราช 2489 มาตรา 26 รัฐธรรมนูญแห่งราชอาณาจักรไทย พุทธศักราช 2492 มาตรา 55 รัฐธรรมนูญแห่งราชอาณาจักรไทย พุทธศักราช 2475 แก้ไขเพิ่มเติมพุทธศักราช 2495 มาตรา 24 รัฐธรรมนูญแห่งราชอาณาจักรไทย พุทธศักราช 2511 มาตรา 5 รัฐธรรมนูญแห่งราชอาณาจักรไทย พุทธศักราช 2517 มาตรา 4 รัฐธรรมนูญแห่งราชอาณาจักรไทย พุทธศักราช 2521 มาตรา 4 รัฐธรรมนูญแห่งราชอาณาจักรไทย พุทธศักราช 2534 และมาตรา 5 รัฐธรรมนูญแห่งราชอาณาจักรไทย พุทธศักราช 2540
59 มาตรา12 รัฐธรรมนูญแห่งราชอาณาจักรไทย พุทธศักราช 2475 มาตรา 12 รัฐธรรมนูญแห่งราชอาณาจักรไทย พุทธศักราช 2489 มาตรา 27 รัฐธรรมนูญแห่งราชอาณาจักรไทย พุทธศักราช 2492 มาตรา 56 รัฐธรรมนูญแห่งราชอาณาจักรไทย พุทธศักราช 2475 แก้ไขเพิ่มเติมพุทธศักราช 2495 มาตรา 25 รัฐธรรมนูญแห่งราชอาณาจักรไทย
60 มาตรา 27 รัฐธรรมนูญแห่งราชอาณาจักรไทย พุทธศักราช 2517 มาตรา 23 รัฐธรรมนูญแห่งราชอาณาจักรไทย พุทธศักราช 2521 มาตรา 25 รัฐธรรมนูญแห่งราชอาณาจักรไทย พุทธศักราช 2534 มาตรา 30 วรรคแรก รัฐธรรมนูญแห่งราชอาณาจักรไทย พุทธศักราช 2540
61 มาตรา 38 วรรคสี่ รัฐธรรมนูญแห่งราชอาณาจักรไทย พุทธศักราช 2517



หน้า 100
“บุคคลย่อมมีสิทธิเสมอกันในการรับการศึกษาขั้นมูลฐานตามกฎหมายว่าด้วยการศึกษาภาคบังคับ”62 หรือในเรื่องความเสมอภาคในทางเพศที่ “ชายและหญิงมีสิทธิเท่าเทียมกัน”63
	อย่างไรก็ตาม รัฐธรรมนูญที่มีบทบัญญัติในเรื่องความเสมอภาคมากที่สุดก็คือรัฐธรรมนูญฉบับปัจจุบันที่บัญญัติหลักความเสมอภาคไว้ในมาตรา 30 ว่า
	“บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกันชายและหญิงมีสิทธิเท่าเทียมกัน
การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ ภาษา สภาพทางกาย หรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองไม่ขัดต่อบทบัญญัติแห่งรัฐธรรมนูญ จะกระทำมิได้
	มาตรการที่รัฐกำหนดขึ้นเพื่อขจัดอุปสรรคหรือส่งเสริมให้บุคคลสามารถใช้สิทธิและเสรีภาพได้เช่นเดียวกับบุคคลอื่น ย่อมไม่ถือเป็นการเลือกปฏิบัติโดยไม่เป็นธรรมตามวรรคสาม”
	บทบัญญัติดังกล่าวข้างต้นนำมาจากมาตรา 3 ของรัฐธรรมนูญสหพันธรัฐเยอรมันฉบับปัจจุบัน64 โดยวรรคแรกเป็นการรับรองหลักความเสมอภาคเบื้องหน้ากฎหมาย (equality before the law) หรือ (l’égalité devant la loi) วรรคสองรับรองความเสมอภาคระหว่างเพศ (l’égalité des sexes) และวรรคสามกำหนดห้ามมิให้เลือกปฏิบัติโดยไม่เป็นธรรม อย่างไรก็ตามรัฐธรรมนูญของประเทศไทยก็ไปไกลกว่าของประเทศสหพันธรัฐเยอรมัน โดยบัญญัติไว้ในมาตรา 30 วรรคท้าย รับรองให้รัฐสามารถเลือกปฏิบัติที่มุ่งลดความเหลื่อมล้ำที่ดำรงอยู่ (la discrimination positive) ได้ เช่นเดียวกับรัฐธรรมนูญของสาธารณรัฐอิตาลี และสหพันธรัฐออสเตรีย65
	นอกจากนี้รัฐธรรมนูญของไทยฉบับปัจจุบันยังรับรองให้บุคคลมี “สิทธิเสมอกันในการรับการศึกษาขั้นพื้นฐานไม่น้อยกว่าสิบสองปีที่รัฐให้อย่างทั่วถึงและมีคุณภาพโดยไม่เก็บค่าใช้จ่าย”66 “สิทธิเสมอกันในการรับบริการทางสาธารณสุขที่ได้มาตรฐาน”67
62 มาตรา 40 วรรคแรก รัฐธรรมนูญแห่งราชอาณาจักรไทย พุทธศักราช 2534
63 มาตรา 24 วรรคสอง รัฐธรรมนูญแห่งราชอาณาจักรไทย พุทธศักราช 2534
64 ดูหัวข้อ 1.1 ของบทความนี้
65 ดูหัวข้อ 1.1 ของบทความนี้
66 มาตรา 43 วรรคแรก รัฐธรรมนูญแห่งราชอาณาจักรไทย พุทธศักราช 2540
67 มาตรา 52 วรรคแรก รัฐธรรมนูญแห่งราชอาณาจักรไทย พุทธศักราช 2540

รัฐต้อง “อำนวยความยุติธรรมแก่ประชาชนอย่างรวดเร็วและเท่าเทียมกัน”68 “ต้อง....พัฒนาเศรษฐกิจท้องถิ่นและระบบสาธารณูปโภคและสาธารณูปการตลอดทั้งโครงสร้างพื้นฐานสารสนเทศในท้องถิ่นให้ทั่วถึงและเท่าเทียมกันทั่วประเทศ”69 “ต้อง...ส่งเสริมความเสมอภาคของหญิงและชาย”70 ดำเนินการ “แนะนำผู้สมัครรับเลือกตั้งโดยเท่าเทียมกัน”71 ฯลฯ
	2) กฎหมายกับการรับรองหลักความเสมอภาค
กฎหมายที่ยึดหลักความเสมอภาคจะต้องเป็นกฎหมายที่ “มีผลใช้บังคับเป็นการทั่วไปและไม่มุ่งหมายให้ใช้บังคับแก่กรณีใดกรณีหนึ่งหรือแก่บุคคลใดบุคคลหนึ่งเป็นการเจาะจง”72 โดยเนื้อหาของกฎหมายเหล่านี้อาจมีวิธีการรับรองหลักความเสมอภาคไว้สามวิธี
	วิธีแรก เป็นวิธีที่ใช้โดยทั่วไปที่แม้กฎหมายจะไม่ระบุคำว่า “เสมอกัน” “เสมอภาค” หรือ “เท่าเทียมกัน” ไว้ก็ตาม แต่กฎหมายดังกล่าวก็มีลักษณะที่ใช้บังคับกับทุกคนอย่างเสมอภาคเช่น มาตรา 19 พระราชบัญญัติการสาธารณสุข พ.ศ.2535 บัญญัติว่า “ห้ามมิให้ผู้ใดดำเนินกิจการรับทำการเก็บ ขนหรือกำจัดสิ่งปฏิกูลหรือมูลฝอยโดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ.....” ซึ่งมีความหมายว่า ห้ามทุกคนโดยเสมอภาค หรือ มาตรา 94 พระราชบัญญัติส่งเสริมและรักษาคุณภาพสิ่งแวดล้อมแห่งชาติ พ.ศ. 2535 ที่บัญญัติว่า “เจ้าของหรือผู้ครอบครองแหล่งกำเนิดมลพิษผู้ใดซึ่งมีหน้าที่....จะต้องจัดให้มีระบบบำบัดอากาศเสีย ระบบบำบัดน้ำเสียหรือระบบกำจัดของเสียอย่างอื่น.....”ซึ่งมีความหมายบังคับให้ทุกคนต้องปฏิบัติอย่างเสมอภาค ฯลฯ
	วิธีที่สอง เป็นวิธีที่กฎหมายระบุคำว่า “เสมอกัน” “เสมอภาค” หรือคำอื่นๆ ในลักษณะเดียวกันอย่างชัดเจน เช่น มาตรา 10 พระราชบัญญัติการศึกษาแห่งชาติ พ.ศ.2542 บัญญัติว่า “การจัดการศึกษาต้องจัดให้บุคคลมีสิทธิและโอกาสเสมอกัน ในการรับการศึกษาขั้นพื้นฐานไม่น้อยกว่าสิบสองปีที่รัฐต้องจัดให้อย่างทั่วถึงและมีคุณภาพโดยไม่เก็บค่าใช้จ่าย.....” หรือในมาตรา 60 ที่ว่า “ให้รัฐ.....จัดสรรงบประมาณและทรัพยากรทางการศึกษาอื่นเป็นพิเศษให้เหมาะสมและสอดคล้องกับความจำเป็นในการจัดการศึกษาสำหรับผู้เรียนที่มีความต้องการเป็นพิเศษแต่ละกลุ่ม.... โดยคำนึงถึงความเสมอภาคในโอกาสทางการศึกษาและความเป็นธรรม....” เป็นต้น
68 มาตรา 75 วรรคแรก รัฐธรรมนูญแห่งราชอาณาจักรไทย พุทธศักราช 2540
69 มาตรา 78 รัฐธรรมนูญแห่งราชอาณาจักรไทย พุทธศักราช 2540
70 มาตรา 80 รัฐธรรมนูญแห่งราชอาณาจักรไทย พุทธศักราช 2540
71 มาตรา 120 วรรคสอง รัฐธรรมนูญแห่งราชอาณาจักรไทย พุทธศักราช 2540
72 มาตรา 50 วรรคสอง รัฐธรรมนูญแห่งราชอาณาจักรไทย พุทธศักราช 2540

	วิธีที่สาม เป็นวิธีที่กฎหมายบัญญัติในทางตรงข้ามโดยห้ามมิให้มีการเลือกปฏิบัติ เช่น มาตรา 9 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.2542 บัญญัติว่า “ศาลปกครองมีอำนาจพิจารณาพิพากษาหรือมีคำสั่งใน..... คดีพิพากษาเกี่ยวกับการที่หน่วยงานทางปกครอง หรือเจ้าหน้าที่ของรัฐกระทำการโดยไม่ชอบด้วยกฎหมาย.... เนื่องจากกระทำโดย....มีลักษณะเป็นการเลือกปฏิบัติที่ไม่เป็นธรรม.....” เป็นต้น
	2.2 หลักความเสมอภาคตามคำวินิจฉัยและคำพิพากษาของศาล
	แยกพิจารณาได้เป็น 2 กรณี
	1) หลักความเสมอภาคตามคำวินิจฉัยของศาลรัฐธรรมนูญ
ศาลรัฐธรรมนูญได้วางแนวคำวินิจฉัยในประเด็นนี้ไว้ใน 2 กรณี ด้วยกัน
กรณีแรก ศาลรัฐธรรมนูญวินิจฉัยว่า73 การที่สถาบันการเงินคิดดอกเบี้ยเกินกว่าอัตราที่ประมวลกฎหมายแพ่งและพาณิชย์กำหนดไว้ไม่ขัดต่อหลักความเสมอภาคที่บัญญัติไว้ในมาตรา 30 ของรัฐธรรมนูญฉบับปัจจุบันโดยศาลรัฐธรรมนูญเห็นว่าแม้ “รัฐธรรมนูญ หมวด 3 สิทธิและเสรีภาพของชนชาวไทย มาตรา 30 เป็นบทบัญญัติเกี่ยวกับการคุ้มครองสิทธิและเสรีภาพของชนชาวไทย ให้บุคคลมีความเสมอกันในกฎหมาย และได้รับความคุ้มครองกฎหมายเท่าเทียมกัน แต่พระราชบัญญัติดอกเบี้ยเงินให้กู้ยืมของสถาบันการเงิน บัญญัติให้สถาบันการเงินซึ่งเป็นนิติบุคคลที่มีวัตถุประสงค์ในการประกอบธุรกิจเงินทุน คิดดอกเบี้ยได้ตามพระราชบัญญัติฉบับนี้ ประกอบด้วยราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. 2522 บัญญัติให้ธนาคารแห่งประเทศไทยด้วยความเห็นชอบของรัฐมนตรีมีอำนาจกำหนดให้บริษัทเงินทุนปฏิบัติในการกู้ยืมเงินหรือรับเงินจากประชาชน.....ตามมาตรา 27 และกำหนดดอกเบี้ยหรือส่วนลดที่บริษัทเงินทุนอาจจ่ายได้ในการกู้ยืมเงิน หรือรับเงินจากประชาชนหรือดอกเบี้ยหรือส่วนลด ที่บริษัทเงินทุนอาจเรียกได้ตามมาตรา 30 (1) และ (2) ฉะนั้น การที่สถาบันการเงินคิดดอกเบี้ยเกินอัตราที่ประมวลกฎหมายแพ่งและพาณิชย์กำหนดไว้จึงได้รับความคุ้มครองตามกฎหมายและเป็นไปตามพระราชบัญญัติดอกเบี้ยเงินให้กู้ยืมของสถาบันการเงิน และพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. 2522 ภายใต้การควบคุมดูแลของกระทรวงการคลังและธนาคารแห่งประเทศไทย ซึ่งเป็นหน่วยงานของรัฐที่มีอำนาจหน้าที่กำหนดนโยบาย กำกับควบคุมดูแลการบริหารการคลังและการเงินของประเทศไทยให้เป็นไปตามภาวะเศรษฐกิจจึงมิใช่เป็นการเลือกปฏิบัติโดยไม่เป็นธรรมที่ผู้ร้องจะยกความเท่าเทียมกันตามที่รัฐธรรมนูญมาตรา 30 บัญญัติให้ความคุ้มครองไว้มาใช้แก่คดีตามคำร้องนี้ได้
73 คำวินิจฉัยศาลรัฐธรรมนูญที่ 5/2542	

	ดังนั้น พระราชบัญญัติดอกเบี้ยเงินให้กู้ยืมของสถาบันการเงิน พ.ศ. 2523 ซึ่งแก้ไขเพิ่มเติมโดยพระราชบัญญัติดอกเบี้ยเงินให้กู้ยืมของสถาบันการเงิน (ฉบับที่ 3) พ.ศ. 2535 ในส่วนที่เกี่ยวกับการคิดดอกเบี้ยเกินร้อยละ 15 ต่อปี จึงไม่ขัดต่อรัฐธรรมนูญ มาตรา 30”
	กรณีที่สอง ศาลรัฐธรรมนูญวินิจฉัยว่า74 การที่หน่วยงานของรัฐที่มิใช่ส่วนราชการหรือ รัฐวิสาหกิจ ปฏิบัติต่อกิจการของหน่วยงานในลักษณะที่แตกต่างไปจากที่บัญญัติไว้ในกฎหมายเกี่ยวกับแรงงานไม่ถือว่าเป็นการเลือกปฏิบัติโดยไม่เป็นธรรมตามที่รัฐธรรมนูญฉบับปัจจุบัน มาตรา 3 วรรคสามบัญญัติไว้ โดยศาลรัฐธรรมนูญเห็นว่า รัฐธรรมนูญ มาตรา 30 วรรคหนึ่งบัญญัติว่า “บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน” และวรรคสาม บัญญัติว่า “การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ....สถานะของบุคคล..... หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญ จะกระทำมิได้” เมื่อพิจารณากฎหมายว่าด้วยการคุ้มครองแรงงาน กฎหมายว่าด้วยการประกันสังคม และกฎหมายว่าด้วยเงินทดแทนแล้ว กฎหมายดังกล่าวมีหลักการคล้ายคลึงกันโดยใช้บังคับแก่ลูกจ้างตามสัญญาจ้างแรงงานซึ่งไม่ใช้บังคับแก่ส่วนราชการหรือรัฐวิสาหกิจ ในส่วนของคำนิยามว่า “ลูกจ้าง” ก็มีความหมายในทำนองเดียวกันว่าหมายถึงบุคคลซึ่งทำงานให้นายจ้างโดยได้รับค่าจ้าง ส่วนคำนิยามว่า “ค่าจ้าง” หมายความว่าเงินที่นายจ้างจ่ายให้แก่ลูกจ้างเป็นค่าตอบแทนในการทำงาน ข้อเท็จจริงตามร่างพระราชบัญญัติประกอบรัฐธรรมนูญว่าด้วยผู้ตรวจราชการแผ่นดินของรัฐสภา พ.ศ. .....ให้สำนักงานผู้ตรวจราชการแผ่นดินของรัฐสภาเป็นหน่วยงานของรัฐมีฐานะเป็นนิติบุคคล (มาตรา 39 วรรคหนึ่ง) พนักงานและลูกจ้างของสำนักงานฯ ได้รับอัตราเงินเดือนและค่าตอบแทนอื่นตามที่ระเบียบ หรือประกาศที่เกี่ยวกับการบริหารงานบุคคลกำหนด (มาตรา 41 (2)) สำนักงานฯต้องเสนองบประมาณรายจ่ายต่อคณะรัฐมนตรีเพื่อจัดสรรเป็นเงินอุดหนุนของสำนักงานฯ ไว้ในร่างพระราชบัญญัติงบประมาณรายจ่ายประจำปี (มาตรา 48) นอกจากนี้พนักงานและลูกจ้างยังมีสิทธิได้รับการจัดสวัสดิการหรือการสงเคราะห์อื่น (มาตรา 41 (6)) ตามนัยที่กล่าวแม้พนักงานและลูกจ้างของสำนักงานฯ ไม่มีฐานะเป็นลูกจ้างตามกฎหมายว่าด้วยการคุ้มครองแรงงาน กฎหมายว่าการประกันสังคมและกฎหมายว่าด้วยเงินทดแทน แต่ยังคงมีหลักประกันตามที่กำหนดในร่างฯ โดยได้รับการคุ้มครองตามกฎหมายในฐานะที่เป็นพนักงานหรือลูกจ้างของหน่วยงานรัฐ และการที่ไม่นำกฎหมายเกี่ยวกับแรงงานมาใช้บังคับจะเป็นการเลือกปฏิบัติโดยไม่เป็นธรรมตามที่มาตรา 30 วรรคสาม ของรัฐธรรมนูญบัญญัติไว้หรือไม่นั้น เห็นว่าเมื่อพิจารณาความในมาตรา 30 วรรคหนึ่ง ของรัฐธรรมนูญประกอบแล้ว ความในมาตราดังกล่าวเป็นหลักคุ้มครองความเสมอภาคทางกฎหมายที่ห้ามมิให้มีการปฏิบัติที่แตกต่างกัน
74 คำวินิจฉัยศาลรัฐธรรมนูญที่ 37/2542

ระหว่างบุคคลที่มีสถานะเดียวกันโดยไม่มีเหตุอันควร เมื่อสำนักงานผู้ตรวจการแผ่นดินรัฐสภามีลักษณะพิเศษเฉพาะในฐานะที่เป็นหน่วยงานของรัฐตามกฎหมายประกอบรัฐธรรมนูญ มิใช่ส่วนราชการ มิใช่รัฐวิสาหกิจ และมิได้เป็นหน่วยงานเอกชนอันจะต้องอยู่ภายใต้บังคับกฎหมายเกี่ยวกับแรงงานแล้ว การปฏิบัติต่อกิจการของสำนักงานฯ ในลักษณะที่แตกต่างไปจากที่บัญญัติไว้ในกฎหมายเกี่ยวกับแรงงานจึงเป็นการสมเหตุสมผล เหมาะกับสถานะของผู้ปฏิบัติงานในสำนักงานฯ จึงไม่เป็นการเลือกปฏิบัติโดยไม่เป็นธรรมตามที่รัฐธรรมนูญ มาตรา 30 วรรคสาม บัญญัติไว้ ดังนั้น ข้อความในมาตรา 39 วรรคสอง ของร่างฯจึงไม่ขัดหรือแย้งต่อรัฐธรรมนูญมาตรา 30”
	2) หลักความเสมอภาคตามคำพิพากษาของศาลฎีกา
ศาลฎีกาได้พิพากษายืนยันถึงหลักความเสมอภาคของผู้มีสัญชาติไทยในการมีสิทธิในอสังหาริมทรัพย์ไว้ในคำพิพากษาฎีกาที่ 881/2495 ว่า “จำเลย (นายอำเภอสันป่าตอง) ได้เข้าใจผิด ในข้อสำคัญที่คิดไปว่า จำเลยมีอำนาจที่จะอนุญาตหรือไม่อนุญาตให้ใคร ๆ ซื้อที่ดินก็ได้ ซึ่งไม่ถูกต้อง จำเลยหามีอำนาจเช่นนั้นไม่ ประมวลกฎหมายแพ่งและพาณิชย์ มีข้อความบัญญัติถึงการทำนิติกรรมเกี่ยวกับอสังหาริมทรัพย์ไว้หลายมาตรา โดยทั่วไปปรากฏอยู่ในมาตรา 1299 แต่เพียงว่า “ภายในบังคับแห่งบทบัญญัติในประมวลกฎหมายนี้หรือกฎหมายอื่นท่านว่าการได้มาโดยนิติกรรมซึ่งอสังหาริมทรัพย์ หรือ ทรัพยสิทธิอันเกี่ยวกับอสังหาริมทรัพย์นั้นไม่บริบูรณ์ เว้นแต่นิติกรรมจะได้ทำเป็นหนังสือ และได้จดทะเบียนการได้มากับพนักงานเจ้าหน้าที่ ฯลฯ” พระราชบัญญัติว่าด้วยพนักงานเจ้าหน้าที่จดทะเบียนสิทธิ และนิติกรรมเกี่ยวกับอสังหาริมทรัพย์ ตามประมวลกฎหมายแพ่งและพาณิชย์ พ.ศ.2486 ซึ่งได้แก้ไขเพิ่มเติมโดยพระราชบัญญัติปี พ.ศ. 2492 นั้น ก็ได้แต่เพียงบัญญัติให้บุคคลตามตำแหน่งที่ระบุไว้เป็นพนักงานเจ้าหน้าที่ขึ้นตามประมวลกฎหมายเท่านั้น หาได้มีข้อความใดที่จะให้พนักงานเจ้าหน้าที่มีอำนาจอนุญาตการซื้อขายหรือหน่วงเหนี่ยวขัดขวางการขอจดทะเบียนนิติกรรมของราษฎรไว้ได้ไม่ตรงกับข้ามกลับมีบทบัญญัติในรัฐธรรมนูญแห่งราชอาณาจักรไทย มาตรา 26 ระบุไว้อีกว่า “บุคคลย่อมมีเสรีภาพบริบูรณ์ในทรัพย์สิน ฯลฯ ทั้งนี้ภายใต้บังคับแห่งบทกฎหมาย” ซึ่งย่อมแสดงว่า คนไทยทุกคนย่อมมีสิทธิเสมอภาคกันในอันที่จะถือกรรมสิทธิ์ในทรัพย์ใดๆ เว้นแต่จะมีกฎหมายห้าม หรือวางเงื่อนไขอย่างใดไว้ ศาลนี้ไม่เห็นเลยว่า จะมีบทกฎหมายในที่ใดที่ว่าคนไทยจะถือกรรมสิทธิ์ที่ดิน จะต้องได้รับอนุญาตจากพนักงานเจ้าหน้าที่ผู้รับจดทะเบียนก่อน หรือว่าจะมีกฎหมายให้อำนาจพนักงานเจ้าหน้าที่ผู้รับจดทะเบียนให้หน่วงเหนี่ยว ขัดขวางการรับจดทะเบียนไว้ได้ตามอำเภอใจ ระเบียบที่จำเลยอ้าง แม้จะมีอยู่ก็มิใช่กฎหมาย และไม่มีกฎหมายใดให้อำนาจให้ออกระเบียบเช่นนั้นได้ ฉะนั้นจะใช้บังคับแก่ประชาชนจนก่อให้เกิดความเสียหายแก่เขานั้นไม่ได้ ข้ออ้างของจำเลยที่ว่า จำเลยต้องการจะสอบสวนในเรื่องการเป็นสัญชาติไทยของโจทก์ต่อไปอีก

	ทั้งๆ ที่ข้อเท็จจริงปรากฏชัดตามคำสั่งคำพิพากษาของศาลว่า โจทก์เป็นคนสัญชาติไทยแล้วนั้น ก็เป็นข้ออ้างที่ปราศจากมูลที่จะหน่วงเหนี่ยว ขัดขวางการรับจดทะเบียนนิติกรรมเสียเลย การกระทำของจำเลยเป็นการกระทำอันมิชอบด้วยกฎหมาย” 
	2.3 หลักความเสมอภาคตามคำวินิจฉัยของคณะกรรมการวินิจฉัยร้องทุกข์ คณะกรรมการกฤษฎีกา
	คณะกรรมการวินิจฉัยร้องทุกข์ได้วินิจฉัยเรื่องหลักความเสมอภาคของเจ้าหน้าที่ของรัฐไว้ในหลายกรณีได้แก่ 	1) ความเสมอภาคในการรับบริการสาธารณะ
	คณะกรรมการวินิจฉัยร้องทุกข์ได้วินิจฉัยในเรื่องที่เกี่ยวกับการรับนักเรียนเข้าโรงเรียนสาธิต75 ว่า “หลักเกณฑ์ที่โรงเรียนได้กำหนดเป็นกรณีพิเศษและนำมาใช้คำเลือกนักเรียนจากการสอบด้วยนั้น ประกอบด้วยหลักเกณฑ์ 4 ประการ คือ (1) พิจารณารับบุตรหรือธิดาของผู้ปกครองนักเรียน ซึ่งมีบุตรหรือธิดาอยู่ในโรงเรียนแล้ว โดยผู้ปกครองนั้นได้ร่วมมือในการสนับสนุนช่วยเหลือกิจการโรงเรียนด้วยดีมาโดยตลอด (2) พิจารณารับหลานของอาจารย์ในโรงเรียนหรือบุตรหลานของบูรพาจารย์ (3) พิจารณารับบุตรหรือธิดาของผู้ที่ทำประโยชน์ต่อโรงเรียน มหาวิทยาลัยหรือประเทศชาติ แม้จะไม่มีพี่น้องอยู่ในโรงเรียนนี้มาก่อน และ (4) พิจารณารับเด็กของผู้ฝากที่สำคัญจากส่วนราชการต่างๆ ที่ให้การสนับสนุนช่วยเหลือราชการโรงเรียนหรือมหาวิทยาลัย ปรากฏว่าหลักเกณฑ์ที่กำหนดไว้เป็นกรณีพิเศษนี้มิได้มีการประกาศให้สาธารณชนทราบโดยทั่วไป แม้จะปรากฏว่ามีอยู่ในหนังสือครบรอบ 15 ปี ของโรงเรียนก็ตาม ก็ไม่อาจถือได้ว่าได้ประกาศให้สาธารณชนทราบด้วย หลักเกณฑ์นี้ยังเป็นหลักเกณฑ์ที่ให้ความได้เปรียบแก่บุคคลบางกลุ่ม ผู้ปกครองที่ไม่มีบุตรหรือธิดาเรียนในโรงเรียนและประสงค์จะให้บุตรหรือธิดาเข้าเรียนในโรงเรียนนี้ ก็จะไม่ทราบหลักเกณฑ์ดังกล่าวและไม่มีโอกาสที่จะทำตัวเองให้เข้าหลักเกณฑ์ดังกล่าวได้ คณะกรรมการวินิจฉัยร้องทุกข์เห็นว่า การนำหลักเกณฑ์ที่กำหนดขึ้นเป็นกรณีพิเศษนี้มาใช้ในการคัดเลือกนักเรียนนั้น มิได้เป็นไปเพื่อวัตถุประสงค์ของการจัดตั้งโรงเรียนสาธิตแห่งมหาวิทยาลัยเกษตรศาสตร์ ทั้งยังเป็นการเปิดโอกาสให้โรงเรียนใช้ดุลพินิจได้ตามอำเภอใจ อันเป็นการเลือกปฏิบัติให้เป็นคุณแก่บุคคลบางกลุ่มเท่านั้น จึงไม่เป็นธรรมต่อนักเรียนที่สมัครสอบคัดเลือกเข้าเรียนในโรงเรียนโดยทั่วหน้ากัน อันเป็นการขัดต่อหลักความเสมอภาคของบุคคลในการเสาะแสวงหาโอกาสที่จะเข้ารับการศึกษาในโรงเรียนของรัฐ”
75 คำวินิจฉัยคณะกรรมการวินิจฉัยร้องทุกข์ที่ 25/2543 เรื่องไม่ได้รับความเป็นธรรมในการสอบคัดเลือกเข้าเรียนโรงเรียนสาธิตแห่งมหาวิทยาลัยเกษตรศาสตร์

	นอกจากนี้คณะกรรมการวินิจฉัยร้องทุกข์ยังได้วินิจฉัย76 กรณีการเคหะแห่งชาติผ่อนผันผู้เช่าซื้ออาคารบางคน ทั้งที่ล่วงเลยกำหนดระยะเวลาตามแนวปฏิบัติที่การเคหะแห่งชาติกำหนดไว้ แต่ไม่ผ่อนผันผู้เช่าซื้ออาคารบางคนนั้น “ไม่มีเหตุผลอันสมควร ซึ่งถือไดว่าเป็นการเลือกปฏิบัติต่อผู้ร้องทุกข์ที่ไม่เท่าเทียมกันกับราย (อื่น).... การเคหะแห่งชาติมีวัตถุประสงค์ในการดำเนินงานเพื่อให้ความช่วยเหลือในด้านที่อยู่อาศัยให้แก่ประชาชนผู้มีรายได้น้อยและรายได้ปานกลาง การปฏิบัติงานของการเคหะแห่งชาติจึงควรมุ่งเน้นในทางอำนวยความสะดวกให้แก่ผู้เช่าซื้อภายในกรอบระเบียบ หลักเกณฑ์หรือแนวปฏิบัติที่กำหนด ซึ่งได้ประกาศล่วงหน้าให้ทราบทั่วกันและและควรปฏิบัติต่อผู้เช่าซื้อทุกรายโดยเท่าเทียมกัน”
	2) ความเสมอภาคในการทำงานภาครัฐ
	คณะกรรมการวินิจฉัยร้องทุกข์ได้พิจารณาการที่ผู้บังคับบัญชาเสนอเลื่อนขั้นผู้ใต้บังคับบัญชาเพียงครึ่งขั้นด้วยเหตุที่ผู้ใต้บังคับบัญชา “ไม่มาในวันพัฒนาคณะ” ทั้งๆ ที่ผู้ใต้บังคับบัญชาหลายคนที่ไม่ได้มาในวันนั้น ไม่ได้รับผลกระทบหรือถูกนำเอากรณีดังกล่าวไปใช้ในการพิจารณาเลื่อนขั้นค่าจ้างด้วย กรณีนี้จึงถือได้ว่า “เป็นการเลือกปฏิบัติโดยไม่เป็นธรรม”77 หรือกรณีที่ข้าราชการกู้เงินปลูกบ้านเพื่อใช้เป็นที่อยู่อาศัยและได้อยู่อาศัยจริงในบ้านนั้น ข้าราชการผู้นั้นย่อมมีสิทธิเบิกค่าเช่าบ้านได้เช่นเดียวกับคนอื่น แม้ข้าราชการผู้นั้นจะแบ่งห้องเช่าโดยไม่นำค่าเช่าที่ได้รับมาหักจำนวนเงินที่ขอเบิกก็ตาม หน่วยราชการก็ไม่สามารถตัดสิทธิข้าราชการผู้นั้นได้ตราบใดที่ยังไม่มีการแก้ไขกฎเกณฑ์ “มิฉะนั้นอาจเกิดความลักลั่นในทางปฏิบัติอันเป็นเหตุให้เกิดความไม่เสมอภาคแก่ข้าราชการผู้ต้องใช้สิทธิเบิกค่าเช่าบ้านตามพระราชกฤษฎีกา”78 แต่ในกรณีที่สถาบันราชภัฎไม่อนุญาตให้ผู้ร้องทุกข์โอนไปรับราชการที่ส่วนราชการอื่นจนกว่าผู้ร้องทุกข์จะชดใช้หนี้ทุนให้ครบจำนวนก่อนนั้น คณะกรรมการวินิจฉัยร้องทุกข์79 เห็นว่า “ผู้ร้องทุกข์ไม่อาจหยิบยกกรณีการโอนข้าราชการของกรมสามัญศึกษา....ปฏิเสธความรับผิดตามสัญญาได้เพราะกรณีนั้นเป็นการใช้ดุลพินิจของส่วนราชการที่ต่างกัน”
76 คำวินิจฉัยคณะกรรมการวินิจฉัยร้องทุกข์ที่ 13/2540
77 คำวินิจฉัยคณะกรรมการวินิจฉัยร้องทุกข์ที่ 27/2542 เรื่องการพิจารณาเลื่อนขั้นค่าจ้างลูกจ้างประจำไม่ชอบด้วยกฎหมาย
78 คำวินิจฉัยคณะกรรมการวินิจฉัยร้องทุกข์ที่ 24/2541
79 คำวินิจฉัยคณะกรรมการวินิจฉัยร้องทุกข์ที่ 118/2540

บทสรุป


	หลักความเสมอภาคเบื้องหน้ากฎหมายเป็นหลักการที่สำคัญที่สุดหลักการหนึ่งในรัฐเสรีประชาธิปไตย หลักการนี้เรียกร้องให้มีการปฏิบัติต่อสิ่งที่เหมือนกันอย่างเท่าเทียมกัน ในขณะเดียวกันก็ไม่ปฏิเสธการเลือกปฏิบัติอันเนื่องมาจากความแตกต่างกัน โดยเฉพาะการเลือกปฏิบัตินั้นมีวัตถุประสงค์เพื่อประโยชน์ส่วนรวม หรือเป็นการมุ่งลดความเหลื่อมล้ำที่ดำรงอยู่
	หลักความเสมอภาคในประเทศไทยมีวิวัฒนาการมาอย่างต่อเนื่องยาวนานตั้งแต่หลัง พ.ศ. 2475 แต่พัฒนาการดังกล่าวมีลักษณะค่อยเป็นค่อยไป จนกระทั่งมีการร่างรัฐธรรมนูญแห่งราชอาณาจักรไทย พุทธศักราช 2540 ขึ้น พัฒนาการดังกล่าวจึงมีการก้าวกระโดดอย่างเห็นได้ชัด โดยเฉพาะอย่างยิ่งมาตรา 30 ที่ได้ประกาศให้เห็นอย่างชัดแจ้งถึงหลักความเสมอภาคภาคเบื้องหน้ากฎหมาย ความเท่าเทียมกันระหว่างชายหญิง การห้ามเลือกปฏิบัติที่ไม่เป็นธรรมและการขจัดอุปสรรคอันนำมาซึ่งความไม่เสมอภาค จนกล่าวได้ว่าหลักความเสมอภาคที่บัญญัติไว้ในมาตรานี้มีลักษณะที่ก้าวหน้าทัดเทียมกับนานาอารยประเทศ
	อย่างไรก็ตาม หากพิจารณาในแง่การคุ้มครองให้เกิดความเสมอภาคในทางปฏิบัติอย่างแท้จริง ก็นับว่าเป็นเรื่องค่อนข้างใหม่ในสังคมไทย แม้ศาลรัฐธรรมนูญ ศาลยุติธรรม หรือคณะกรรมการวินิจฉัยร้องทุกข์ คณะกรรมการกฤษฎีกา จะได้มีคำวินิจฉัย และคำพิพากษาในเรื่องนี้หลายครั้งก็ตาม แต่การละเมิดหลักความเสมอภาคโดยฝ่ายนิติบัญญัติและฝ่ายปกครองซึ่งได้กระทำมาอย่างต่อเนื่องตามแนวปฏิบัติเดิมๆ ก็ยังคงดำรงอยู่โดยตลอด ดังนั้น การทำความเข้าใจแนวความคิดเรื่องหลักความเสมอภาคจึงเป็นแค่เพียงจุดเริ่มต้น ที่จะต้องมีจุดสุดท้ายอยู่ที่การทำให้ความเสมอภาคเกิดขึ้นอย่างจริงจังในสังคมไทย

การเลือกปฏิบัติโดยไม่เป็นธรรมและมาตรการของรัฐ

ที่ไม่เป็นการเลือกปฏิบัติต่อบุคคลโดยไม่เป็นธรรม


ในวารสารศาลรัฐธรรมนูญปีที่ ๒ ฉบับที่ ๖


(กันยายน-ธันวาคม ๒๕๔๓)


โดย


ฤทัย หงส์สิริ

หน้า 111

	ฤทัย หงส์สิริ.

	การเลือกปฏิบัติโดยไม่เป็นธรรมและมาตรการของรัฐที่ไม่เป็นการเลือกปฏิบัติต่อบุคคลโดยไม่เป็นธรรม.


	หลักความเสมอภาคและการไม่เลือกปฏิบัตินี้ได้รับการรับรองในมาตรา 30 แห่งรัฐธรรมนูญแห่งราชอาณาจักรไทย พุทธศักราช 2540 ซึ่งมีหลักการพื้นฐานคือ สิ่งที่เหมือนกันย่อมได้รับการปฏิบัติที่เหมือนกันในทางกลับกันสิ่งที่ไม่เหมือนกันย่อมได้รับการปฏิบัติที่ไม่เหมือนกัน เมื่อนำหลักดังกล่าวมาใช้กับบุคคลย่อมหมายความว่าบุคคลที่มีสถานะทางกฎหมายเหมือนกันย่อมมีสิทธิและเสรีภาพและได้รับการปฏิบัติที่เหมือนกัน การปฏิบัติต่อบุคคลที่มีสถานะทางกฎหมายที่เหมือนกันย่อมถือเป็นการเลือกปฏิบัติอย่างไรก็ดีในบางกรณี รัฐธรรมนูญหรือกฎหมายได้บัญญัติให้มีการปฏิบัติต่อบุคคลบางประเภทแตกต่างจากบุคลทั่วไป อันอาจถือว่าเป็นการเลือกปฏิบัติ แต่เป็นการเลือกปฏิบัติที่ชอบด้วยกฎหมาย เนื่องจากมีรัฐธรรมนูญหรือกฎหมายรองรับ และวัตถุประสงค์ของการเลือกปฏิบัตินั้นเป็นวัตถุประสงค์ที่ชอบหรือสังคมยอมรับ เช่น บุคคลอายุเกิน 60 ปี ที่ไม่มีรายได้เพียงพอมีสิทธิได้รับความช่วยเหลือจากรัฐ เป็นต้น ทั้งนี้ การเลือกปฏิบัติจะเป็นธรรมหรือไม่นั้นมีหลักพิจารณาเบื้องต้นคือต้องดูถึงวัตถุประสงค์ของการเลือกปฏิบัติว่าเป็นการกระทำที่มีวัตถุประสงค์ที่ชอบหรือสังคมยอมรับหรือไม่เป็นสำคัญ.


	ศาลรัฐธรรมนูญปีที่ 2 ฉบับที่ 6 (กันยายน-ธันวาคม 2543),หน้า 19.


	ศป.ดวงแก้ว เกิดจันทร์

การเลือกปฏิบัติโดยไม่เป็นธรรมและมาตรการของรัฐ

ที่ไม่เป็นการเลือกปฏิบัติต่อบุคคลโดยไม่เป็นธรรม*
ดร.ฤทัย หงส์สิริ**

	หลักความเสมอภาคเป็นหลักกฎหมายทั่วไปที่มีความสำคัญและมีความเป็นสากลปฏิญญาสากลว่าด้วยสิทธิมนุษยชนของสหประชาชาติ ข้อ ๗ ไว้วางหลักการไว้ว่าทุก ๆ คน ต่างเสมอกันในกฎหมาย และชอบที่จะได้รับความคุ้มครองตามกฎหมายเท่าเทียมกันโดยปราศจากการเลือกปฏิบัติใดๆ ทุก ๆ คนชอบที่จะได้รับการคุ้มครองอย่างเสมอหน้าจากการเลือกปฏิบัติใดๆ อันเป็นการล่วงละเมิดปฏิญญาละต่อการยุยงส่งเสริมให้เกิดการเลือกปฏิบัติเช่นนั้น นอกจากนั้น ในสนธิสัญญาหรือกติการะหว่างประเทศต่างๆ ก็ได้รับรองหลักความเสมอภาคไว้ โดยเฉพาะอย่างยิ่งความเสมอภาคระหว่างชายและหญิง๑ ในบางประเทศ เช่น ประเทศฝรั่งเศส ได้บัญญัติไว้ในรัฐธรรมนูญเป็นหลักการประจำชาติประการหนึ่งร่วมกับหลักการอื่น อันได้แก่ “เสรีภาพ ความเสมอภาค และภราดรภาพ”๒
	ในทางปฏิบัติ หลักความเสมอภาคและการไม่เลือกปฏิบัตินี้เป็นเรื่องที่คุ้นเคยในสังคมไทยนานมนาน ดังมีสำนวนไทยว่า “ฝนตกไม่ทั่วฟ้า” ซึ่งหมายถึงการให้หรือแจกจ่ายอะไรไม่ทั่วถึงกัน รูปแบบการเลือกปฏิบัติที่เห็นบ่อยครั้ง ซึ่งแม้ในปัจจุบันจะมีแนวโน้มที่ลดลงคือในเรื่องของการยอมให้ลัดคิวหรือแซงคิว หรือการให้บริการที่ดีกว่าแก่บุคคลบางคนหรือ บางกลุ่มในทางกฎหมาย รัฐธรรมนูญไทย กฎหมายและกฎข้อบังคับ ได้บัญญัติรับรองหรือ ยืนยันหลักการดังกล่าวเสมอมา แม้แต่รัฐธรรมนูญแห่งราชอาณาจักรไทย ฉบับปัจจุบัน
* บทความประกอบการอภิปรายในโครงการสัมมนาทางวิชาการ เรื่อง “การเลือกปฏิบัติโดยไม่เป็นธรรมและมาตรการของรัฐที่ไม่ถือว่าเป็นการเลือกปฏิบัติต่อบุคคลโดยไม่เป็นธรรม” จัดโดย สำนักงานศาลรัฐธรรมนูญร่วมกับสถาบันนโยบายศึกษา (IPPS) ณ โรงแรมสยามซิตี้ กรุงเทพมหานคร ในวันที่ ๒๙ มิถุนายน ๒๕๔๓
** อัยการจังหวัดประจำกรม ผู้เชี่ยวชาญศาลรัฐธรรมนูญ กรรมการวินิจฉัยร้องทุกข์ ที่ปรึกษาคณะกรรมการการเลือกตั้งและกรรมการวินิจฉัยการเปิดเผยข้อมูลข่าวสาร
๑ กติการะหว่างประเทศว่าด้วยสิทธิพลเมืองและสิทธิทางการเมือง ข้อ ๓
๒ รัฐธรรมนูญแห่งสาธารณรัฐที่ ๕ ค.ศ. ๑๙๕๘ มาตรา ๒

ได้บัญญัติหลักการดังกล่าวไว้อย่างชัดแจ้งและละเอียดกว่ารัฐธรรมนูญฉบับก่อน (ฉบับปี พุทธศักราช ๒๕๓๔) โดยมาตรา ๓๐๓ ได้บัญญัติรับรองหลักความเสมอภาคและการห้ามเลือกปฏิบัติโดยไม่เป็นธรรมตลอดจนกำหนดรูปแบบการเลือกปฏิบัติที่เป็นธรรมหรือที่รัฐธรรมนูญยอมให้ทำได้
	แม้ว่ารัฐธรรมนูญฉบับปัจจุบันจะได้บัญญัติเรื่องหลักความเสมอภาคและการห้ามเลือกปฏิบัติไว้คล้ายคลึงกับรัฐธรรมนูญฉบับก่อนๆ ในสาระสำคัญก็ตาม แต่กลไกในการบังคับสิทธิตามรัฐธรรมนูญและการใช้สิทธิของประชาชนเปลี่ยนแปลงไป โดยรัฐธรรมนูญฉบับปัจจุบันให้สิทธิแก่บุคคลซึ่งถูกละเมิดสิทธิหรือถูกเลือกปฏิบัติโดยไม่เป็นธรรมที่จะใช้สิทธิทางศาลเพื่อเรียกร้องให้บังคับตามสิทธิดังกล่าวได้๔ และประชาชนเริ่มกล่าวอ้างและใช้สิทธิตามรัฐธรรมนูญมากขึ้น และมีแนวโน้มที่จะมากขึ้นเรื่อยๆ
	เนื่องจากหลักความเสมอภาคเป็นเรื่องที่มีเนื้อหาและประเด็นพิจารณามากมายบทความนี้จึงไม่ได้มุ่งหมายที่จะศึกษาอย่างลึกซึ้งและครบถ้วนในประเด็นเรื่องหลักความเสมอภาคและการเลือกปฏิบัติ แต่มีวัตถุประสงค์เพียงเป็นการให้ข้อมูลเบื้องต้นหรือเป็นเพียงการหยิบปัญหาบางประเด็น เพื่อประกอบการสัมมนาหรืออภิปรายต่อไป โดยในบทความนี้ จะขอกล่าวโดยสังเขปถึงแนวคิดเกี่ยวกับหลักความเสมอภาคและการเลือกปฏิบัติ รูปแบบการเลือกปฏิบัติปัจจัยส่งเสริมการเลือกปฏิบัติที่ไม่เป็นธรรม ตลอดทั้งผลทางกฎหมายและการควบคุมตรวจสอบการกระทำที่เป็นการเลือกปฏิบัติโดยไม่เป็นธรรม
๓ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐
	บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน	
	ชายและหญิงมีสิทธิเท่าเทียมกัน
	การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมจะกระทำมิได้
	มาตรการที่รัฐกำหนดขึ้นเพื่อขจัดอุปสรรคหรือส่งเสริมให้บุคคลสามารถใช้สิทธิและเสรีภาพได้เช่นเดียวกับบุคลอื่นย่อมไม่ถือเป็นการเลือกปฏิบัติโดยไม่เป็นธรรมตามวรรคสาม
๔ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๒๘ วรรคสอง
	บุคคลซึ่งถูกละเมิดสิทธิหรือเสรีภาพที่รัฐธรรมนูญนี้รับรองไว้ สามารถยกบทบัญญัติแห่งรัฐธรรมนูญนี้เพื่อใช้สิทธิทางศาลหรือยกขึ้นเป็นข้อต่อสู้คดีในศาลได้

แนวคิดเกี่ยวกับหลักความเสมอภาคและการเลือกปฏิบัติ

	หลักความเสมอภาคนี้เป็นหลักกฎหมายทั่วไปที่มีความสำคัญมากในกฎหมายมหาชนโดยเฉพาะอย่างยิ่งในกฎหมายปกครอง หลักดังกล่าวได้แทรกอยู่ตามหลักกฎหมายปกครองในเรื่องต่างๆ เช่น การจัดทำกิจการของรัฐ หรือที่เรียกว่า “บริการสาธารณะ”๕ ก็มีหลักในเรื่องความเสมอภาคของบริการสาธารณะ ซึ่งมีผลตามกฎหมายหลายประการ เช่น บุคคลย่อมมีโอกาสเท่าเทียมกันในการทำสัญญากับรัฐ หรือในการเข้ารับราชการ เนื่องจากราชการก็เป็นบริการสาธารณะอย่างหนึ่ง ดังนั้น โดยหลัก การประกวดราคาจึงเป็นวิธีการทั่วไปในการจัดซื้อจัดจ้างของทางราชการ การสอบแข่งขันเข้ารับราชการจึงเป็นวิธีทั่วไปในการรับบุคคลเข้าทำงานกับรัฐ เป็นต้น หลักความเสมอภาคนั้นมีหลักการง่ายๆ ก็คือ สิ่งที่เหมือนกันย่อมได้รับการปฏิบัติที่เหมือนกันหรือไม่แตกต่างกัน ในทางกลับกัน สิ่งที่ไม่เหมือนกันย่อมได้รับการปฏิบัติที่ไม่เหมือนกันหรือแตกต่างกัน รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐ วรรคหนึ่ง ได้บัญญัติหลักเรื่องความเสมอภาคไว้ว่า “บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน” ดังนั้น เมื่อนำหลักความเสมอภาคมาใช้กับบุคคล ย่อมหมายความว่าบุคคลที่มีสถานะทางกฎหมายเหมือกันย่อมมีสิทธิและเสรีภาพและได้รับการปฏิบัติที่เหมือนกันหรือไม่แตกต่างกัน ไม่ว่าบุคคลดังกล่าวจะสูง ต่ำ ดำ เตี้ย หรือมีลักษณะทางร่างกายที่ไม่เหมือนกันก็ตาม การปฏิบัติแตกต่างกันต่อบุคคลที่มีสถานะทางกฎหมายที่เหมือนกันย่อมถือได้ว่าเป็นการเลือกปฏิบัติ
	หลักเรื่องความเสมอภาคนี้เป็นหลักการที่ใช้กันอย่างกว้างขวาง ในประเทศฝรั่งเศส หลักความเสมอภาคมีผลทางกฎหมายและในทางปฏิบัติมากมาย เช่น ในส่วนที่เกี่ยวกับกิจการหรือบริการของรัฐ ผู้ใช้บริการแต่ละคนมีสิทธิในการได้รับประโยชน์จากบริการของรัฐและรับภาระหรือต้องเสียค่าบริการในการใช้บริการของรัฐเท่าเทียมกัน เว้นแต่ผู้ใช้บริการมีสถานะทางกฎหมายที่แตกต่างกันหรือมีเหตุผลเพื่อประโยชน์สาธารณะอื่น๖ บริการของรัฐต้องปรับปรุงในส่วนของเวลาที่เปิดบริการในลักษณะที่ผู้ใช้บริการทุกคนมีโอกาสเข้าใช้บริการได้๗
๕ ดู ประยูร กาญจนดุล คำอธิบายกฎหมายปกครอง (กรุงเทพมหานคร : สำนักพิมพ์จุฬาลงกรณ์มหาวิทยาลัย ๒๕๓๘) หน้า ๑๐๘-๑๑๕
๖ คำวินิจฉัยศาลปกครองสูงสุดของฝรั่งเศส คดี Denoyez, C.E. ๑๐ mai ๑๙๗๔
๗ คำวินิจฉัยศาลปกครองสูงสุดของฝรั่งเศส คดี Vincent, C.E. ๒๕ juin ๑๙๖๙

หรือในเรื่องความรับผิดของรัฐในทางละเมิด ซึ่งแต่เดิมถือว่ารัฐหรือหน่วยงานของรัฐไม่ต้องรับผิดในทางละเมิดต่อผู้เสียหายในการกระทำที่เกิดจากเจ้าหน้าที่ของรัฐ เนื่องจากเป็นการกระทำเพื่อประโยชน์สาธารณะ แต่หลักดังกล่าวได้เปลี่ยนแปลงไป เนื่องจากหลักเรื่อง “ความเสมอภาคในการรับภาระของรัฐ” ซึ่งมีหลักการว่าการกระทำของรัฐหรือเจ้าหน้าที่นั้นเป็นการกระทำเพื่อประโยชน์ส่วนรวมหรือเพื่อประโยชน์ของประชาชนทั่วไป ดังนั้น เมื่อการกระทำดังกล่าวก่อให้เกิดความเสียหายขึ้นแก่บุคคลใดบุคคลหนึ่ง ประชาชนทุกคนก็ควรเป็นผู้รับภาระในความเสียหายที่เกิดขึ้น ไม่ใช่ให้ผู้เสียหายรับภาระดังกล่าวเพียงคนเดียว หากไม่มีการชดใช้ค่าเสียหายให้ผู้แก่ผู้เสียหาย ย่อมขัดต่อหลักความเสมอภาค เนื่องจากมีผลทำให้ผู้เสียหายต้องเป็นผู้รับภาระในความเสียหายที่เกิดขึ้นเพียงคนเดียว ในขณะที่ประชาชนคนอื่นได้ประโยชน์จากการกระทำแต่ไม่ต้องรับภาระในความเสียหายที่เกิดขึ้น เป็นต้น
	การปฏิบัติที่แตกต่างกันต่อบุคคลนั้นไม่เป็นการเลือกปฏิบัติโดยไม่เป็นธรรมหรือเป็นการกระทำที่ไม่ชอบด้วยกฎหมายทุกกรณี เนื่องจากการปฏิบัติที่แตกต่างกันบางอย่างไม่ถือว่าเป็นการเลือกปฏิบัติ บางอย่างเป็นการเลือกปฏิบัติที่รัฐธรรมนูญและกฎหมายยอมรับหรือให้เลือกปฏิบัติได้โดยถือว่าเป็นการเลือกปฏิบัติที่เป็นธรรมและเป็นการกระทำที่ชอบด้วยกฎหมายในขณะที่การเลือกปฏิบัติบางอย่าง กฎหมายถือว่าเป็นการเลือกปฏิบัติโดยไม่เป็นธรรม
๑. การปฏิบัติต่างกันที่ไม่ถือเป็นการเลือกปฏิบัติหรือที่ทำได้โดยไม่ขัดต่อกฎหมาย
	การปฏิบัติต่อบุคคลที่แตกต่างกันนั้นอาจเกิดขึ้นได้หลายกรณี ซึ่งการกระทำดังกล่าวบางกรณีก็ไม่ถือว่าเป็นการเลือกปฏิบัติ แต่บางกรณีก็อาจถือได้ว่าเป็นการเลือกปฏิบัติ แต่เป็นการเลือกปฏิบัติที่ไม่ขัดต่อกฎหมาย
	๑.๑ การกระทำที่ไม่ถือว่าเป็นการเลือกปฏิบัติ
	การกระทำที่ถือว่าเป็นการเลือกปฏิบัตินั้น ได้แก่ การปฏิบัติที่แตกต่างกันต่อบุคคลที่มีฐานะหรือข้อเท็จจริงที่เหมือนกัน ดังนั้น การปฏิบัติที่แตกต่างกันต่อบุคคลที่มีสถานะทางกฎหมายที่แตกต่างกันจึงไม่ถือว่าเป็นการเลือกปฏิบัติ เช่น ในหลายๆ กรณีที่รัฐธรรมนูญฉบับปัจจุบันบัญญัติไว้
	● ในกรณีของทหาร ตำรวจ ข้าราชการ เจ้าหน้าที่อื่นของรัฐ พนักงานส่วนท้องถิ่นและพนักงานหรือลูกจ้างขององค์การของรัฐ

ซึ่งรัฐธรรมนูญฉบับปัจจุบันยอมให้ออกกฎหมายจำกัดสิทธิและเสรีภาพของเจ้าหน้าที่ดังกล่าวมากกว่าเอกชนทั่วไปในส่วนที่เกี่ยวกับการเมือง สมรรถภาพ วินัย หรือจรรยาบรรณ๘หรือ


	● การดำเนินคดีกับผู้ดำรงตำแหน่งทางการเมืองในศาลฎีกาแผนกคดีอาญาของผู้ดำรงตำแหน่งทางการเมือง ในกรณีที่ถูกกล่าวหาว่าร่ำรวยผิดปกติ กระทำความผิดต่อตำแหน่งหน้าที่ราชการตามประมวลกฎหมายอาญา หรือกระความผิดต่อตำแหน่งหน้าที่หรือทุจริตหน้าที่ตามกฎหมายอื่น๙ ซึ่งเป็นการดำเนินคดีในศาลฎีกาเพียงศาลเดียว และคำสั่งและคำพิพากษาของศาลฎีกาในคดีประเภทดังกล่าวเป็นที่สุด๑๐
	หรือในกรณีที่กฎหมายบางฉบับบัญญัติไว้ เช่น ในเรื่องความรับผิดทางละเมิดของเจ้าที่ของรัฐและหน่วยงานของรัฐตามพระราชบัญญัติความรับผิดทางละเมิดของเจ้าหน้าที่ พ.ศ.๒๕๓๙ ที่ใช้บังคับการกระละเมิดของเจ้าหน้าที่ที่เกิดขึ้นตั้งแต่วันที่กฎหมายบังคับ แต่ไม่ใช้บังคับแก่การละเมิดที่เกิดขึ้นก่อนวันที่กฎหมายใช้บังคับ ดังนั้น การกระทำละเมิดอย่างเดียวกันที่ทำโดยเจ้าหน้าที่คนเดียวกัน ในเวลาที่ต่างกัน เจ้าหน้าที่นั้นอาจมีความรับผิดแตกต่างกัน เช่น เจ้าหน้าที่ต้องรับผิดเป็นส่วนตัวในกรณีที่ทำละเมิดโดยประมาทเพียงเล็กน้อย หากการกระทำละเมิดเกิดขึ้นก่อนกฎหมายนี้ใช้บังคับ คือ ก่อนวันที่ ๑๕ พฤศจิกายน ๒๕๓๙ แต่ไม่ต้องรับผิดในกรณีเดียวกัน หากได้ทำละเมิดเมื่อกฎหมายฉบับนี้ใช้บังคับแล้ว๑๑ เนื่องจากกฎหมายฉบับนี้ไม่มีบทเฉพาะกาลที่ให้ใช้บังคับแก่การกระทำละเมิดที่เกิดขึ้นก่อนกฎหมายใช่บังคับ
๘ รัฐธรรมนูญแห่งราชอาณาจักรไทย พุทธศักราช ๑๕๔๐ มาตรา ๖๔บุคคลผู้เป็นทหาร ตำรวจ ข้าราชการ เจ้าหน้าที่อื่นของรัฐ พนักงานส่วนท้องถิ่น และพนักงานหรือลูกจ้างขององค์การของรัฐ ย่อมมีสิทธิและเสรีภาพตามรัฐธรรมนูญเช่นเดียวกับบุคคลทั่วไป เว้นแต่ที่จำกัดในกฎหมาย กฎ หรือข้อบังคับที่ออกโดยอาศัยอำนาจตามบทบัญญัติแห่งกฎหมายเฉพาะในส่วนที่เกี่ยวกับการเมือง สมรรถภาพ วินัย หรือจรรยาบรรณ
๙ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐๘ในกรณีที่นายกรัฐมนตรี รัฐมนตรี สมาชิกสภาผู้แทนราษฎร สมาชิกวุฒิสภา หรือข้าราชการการเมืองอื่น ถูกกล่าวหาว่าร่ำรวยผิดปกติ กระทำความผิดต่อตำแหน่งหน้าที่ราชการ ตามประมวลกฎหมายอาญา หรือกระทำความผิดต่อตำแหน่งหน้าที่หรือทุจริตต่อหน้าที่ตามกฎหมายอื่น ให้ศาลฎีกาแผนกคดีอาญาของผู้ดำรงตำแหน่งทางการเมือง มีอำนาจพิจารณาพิพากษาบทบัญญัติวรรคหนึ่งให้ใช้บังคับกับกรณีที่บุคคลดังกล่าวหรือบุคคลอื่นเป็นตัวการ ผู้ใช้ หรือผู้สนับสนุนด้วย
๑๐ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๑๑ วรรคท้าย
๑๑ พระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ มาตรา ๘ และดูความเห็นของคณะกรรมการกฤษฎีกา (คณะพิเศษ) ซึ่งให้ใช้บัญญัติในประมวลกฎหมายแพ่งและพาณิชย์ซึ่งเป็นหลักเกณฑ์เดิมบังคับในส่วนที่เป็นกฎหมายสารบัญญัติ เช่น หลักเกณฑ์เกี่ยวกับความรับผิดของผู้ทำละเมิด เป็นต้น

นอกจากนั้น ตามกฎหมายฉบับนี้ เจ้าหน้าที่ที่จัดทำกิจการให้แก่รัฐวิสาหกิจบางหน่วยงานก็ไม่ได้รับความคุ้มครอง เช่น พนักงานของบริษัทไม้อัดไทย จำกัด ซึ่งเป็นรัฐวิสาหกิจที่จัดตั้งขึ้นตามประมวลกฎหมายแพ่งและพาณิชย์ ในขณะที่พนักงานการไฟฟ้านครหลวง หากทำละเมิดเหมือนกัน กลับได้รับความคุ้มครองตามกฎหมายฉบับนี้ เนื่องจากสถานะของเจ้าหน้าที่ทั้งสองหน่วยงานนี้แตกต่างกัน๑๒
	๑.๒ การเลือกปฏิบัติที่ไม่ขัดต่อกฎหมาย
	ในบางกรณี รัฐธรรมนูญหรือกฎหมายได้บัญญัติให้มีการปฏิบัติต่อบุคคลบางประเภทแตกต่างจากบุคคลทั่วไป อันอาจถือได้ว่าเป็นการเลือกปฏิบัติ แต่เป็นการเลือกปฏิบัติที่ชอบด้วยกฎหมายหรือที่บัญญัติรับรองไว้ในรัฐธรรมนูญหรือกฎหมายอื่น เช่น
	● มาตรการที่รัฐกำหนดขึ้นเพื่อขจัดอุปสรรคหรือส่งเสริม ให้บุคคลสามารถใช้สิทธิและเสรีภาพได้เช่นเดียวกับบุคคลอื่น ย่อมไม่ถือเป็นการเลือกปฏิบัติโดยไม่เป็นธรรม๑๓
	● เด็กและเยาวชนที่มีสิทธิได้รับความคุ้มครอง จากการใช้ความรุนแรงและการปฏิบัติอันไม่เป็นธรรมและมีสิทธิได้รับการเลี้ยงดูและการศึกษาอบรมจากรัฐ๑๔
	● บุคคลอายุเกิน ๖๐ ปีที่ไม่มีรายได้เพียงพอมีสิทธิได้รับความช่วยเหลือจากรัฐ๑๕
	● ผู้พิการหรือทุพพลภาพมีสิทธิได้รับสิ่งอำนวยความสะดวกอันเป็นสาธารณะและความช่วยเหลืออื่นจากรัฐ๑๖
๑๒ พระราชบัญญัติความรับผิดทางละเมิดของเจ้าหน้าที่ พ.ศ. ๒๕๓๙ มาตรา ๔ ดูนิยามคำว่า “หน่วยงานของรัฐ” ซึ่งไม่รวมถึงรัฐวิสาหกิจที่จัดตั้งขึ้นตามประมวลกฎหมายแพ่งและพาณิชย์
๑๓ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐ วรรคท้าย
๑๔ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๕๓
	เด็ก เยาวชน และบุคคลในครอบครัว มีสิทธิได้รับความคุ้มครองโดยรัฐจากการใช้ความรุนแรงและการปฏิบัติอันไม่เป็นธรรมเด็กและเยาวชนซึ่งไม่มีผู้ดูแล มีสิทธิได้รับการเลี้ยงดูและการศึกษาอบรมจากรัฐ ทั้งนี้ ตามที่กฎหมายบัญญัติ
๑๕ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๕๔
	บุคคลซึ่งมีอายุเกินหกสิบปีบริบูรณ์และไม่มีรายได้เพียงพอแก่การยังชีพ มีสิทธิได้รับความช่วยเหลือจากรัฐ ทั้งนี้ ตามที่กฎหมายบัญญัติ
๑๖ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๕๕
	บุคคลซึ่งพิการหรือทุพพลภาพ มีสิทธิได้รับสิ่งอำนวยความสะดวกอันเป็นสาธารณะและความช่วยเหลืออื่นจากรัฐ ทั้งนี้ตามที่กฎหมายบัญญัติ

	การเลือกปฏิบัติดังกล่าวไม่ขัดต่อกฎหมายเนื่องจากเหตุผลหลายประการ ประการหนึ่งคงเนื่องจากมีรัฐธรรมนูญหรือกฎหมายรองรับ แต่เหตุผลใหญ่อีกประการหนึ่งคงเนื่องมาจากวัตถุประสงค์ของการเลือกปฏิบัตินั้นเป็นวัตถุประสงค์ที่ชอบหรือสังคมยอมรับ ไม่ว่าในเรื่องดังกล่าวกฎหมายจะบัญญัติไว้ชัดแจ้งหรือไม่ก็ตาม เช่น ในเรื่องของการรับหรือคัดเลือกเด็กเข้าเรียนในโรงเรียนสาธิต ที่มีหลักเกณฑ์ที่แตกต่างไปจากโรงเรียนทั่วไป เนื่องจากโรงเรียนสาธิตมีวัตถุประสงค์พิเศษในเรื่องของการทดลองและวิจัยค้นคว้าทางการศึกษาและพัฒนาการของเด็ก เป็นสถานที่ปฏิบัติการฝึกสอนของนิสิตนักศึกษาของคณะครุศาสตร์หรือศึกษาศาสตร์ และเป็นสวัสดิการให้แก่บุคลากรในสังกัดของหน่วยงานของรัฐนั้น ซึ่งเป็นวัตถุประสงค์ที่ชอบหรือสังคมยอมรับ แม้แต่เรื่องที่กฎหมายบัญญัติไว้ เช่น มาตรการที่รัฐกำหนดขึ้นเพื่อขจัดอุปสรรคหรือส่งเสริมให้บุคคลสามารถใช้สิทธิและเสรีภาพได้เช่นเดียวกับบุคคลอื่นนั้น ไม่ถือเป็นการเลือกปฏิบัติโดยไม่เป็นธรรมก็เนื่องจากวัตถุประสงค์ของการเลือกปฏิบัติดังกล่าว เป็นวัตถุประสงค์ที่ชอบหรือการจำกัดสิทธิและเสรีภาพของคนต่างด้าวในบ้างเรื่องที่รัฐธรรมนูญให้แก่คนไทยก็ถือว่าเป็นการกระทำที่ชอบด้วยกฎหมาย เป็นต้น เนื่องจากการเลือกปฏิบัติที่ขัดต่อกฎหมายนั้นต้องเป็นการเลือกปฏิบัติที่ไม่เป็นธรรม การเลือกปฏิบัติจะเป็นธรรมหรือไม่ ในเบื้องต้นก็ต้องดูวัตถุประสงค์ของการเลือกปฏิบัติดังกล่าวว่าเป็นการกระทำที่มีวัตถุประสงค์ที่ชอบหรือสังคมยอมรับหรือขัดต่อกฎหมายหรือไม่ก่อน หากเป็นการกระทำที่มีวัตถุประสงค์ที่ไม่ชอบหรือสังคมไม่ยอมรับ ซึ่งเป็นการกระทำที่ไม่เป็นธรรมหรือขัดต่อกฎหมายแล้ว ก็มีแนวโน้มที่จะเป็นการเลือกปฏิบัติโดยไม่เป็นธรรม ซึ่งจะได้กล่าวต่อไป
๒.การเลือกปฏิบัติโดยไม่เป็นธรรม
	รัฐธรรมนูญฉบับปัจจุบันได้บัญญัติรูปแบบของการเลือกปฏิบัติต่อบุคคลโดยไม่เป็นธรรมโดยอาศัยเหตุต่าง ๆ ไว้หลายประการ เช่น ในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรม หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญรูปแบบการเลือกปฏิบัติในประเทศไทยนั้นจะแตกต่างจากประเทศตะวันตก เนื่องจากในบางประเทศมีการเลือกปฏิบัติหรือความขัดแย้งอย่างรุนแรง ในเรื่องเชื้อชาติ ผิว ภาษา หรือศาสนา แต่ในประเทศไทยไม่ค่อยมีปัญหาดังกล่าว อย่างไรก็ตาม มักมีการกล่าวอ้างว่ายังมีการเลือกปฏิบัติอยู่บ้างในเรื่องของความเสมอภาคระหว่างชายและหญิงในบางเรื่อง

เช่น สิทธิของหญิงที่สมรสแล้วใช้นามสกุลของตนเอง ไม่ใช้นามสุกลของสามี หรือสิทธิของหญิงในการเข้ารับราชการบางตำแหน่งและความเจริญก้าวหน้าในอาชีพ ซึ่งปัจจุบันได้มีการขยายโอกาสให้แก่หญิงอย่างกว้างขวางขึ้นมาก เป็นต้น
	นอกจากความไม่เสมอภาคในเรื่องระหว่างชายและหญิงแล้ว การเลือกปฏิบัติในประเทศไทยก็ยังมีให้เห็นอยู่เนืองๆ โดยอาจเป็นเรื่องการเลือกปฏิบัติโดยไม่เป็นธรรมตามกฎหมายและการเลือกปฏิบัติโดยไม่เป็นธรรมโดยพฤตินัย หรือตามความเป็นจริง
	การเลือกปฏิบัติโดยไม่เป็นธรรมนั้นมีรูปแบบและการกระทำที่หลากหลาย ซึ่งอาจหยิบยกเป็นตัวอย่างให้พิจารณาได้ ดังนี้
	๑. การรับเด็กเข้าศึกษาในสถาบันการศึกษาของรัฐ เช่น กรณีเรื่องร้องทุกข์ระหว่างเด็กหญิงณัฐนิช ลิมปโอวาท โดยนางสุมาลี ลิมปโอวาท (มารดา) และโรงเรียนสาธิตแห่งมหาวิทยาลัยเกษตรศาสตร์ มหาวิทยาลัยเกษตรศาสตร์๑๗
	ข้อเท็จจริงได้ความโดยย่อว่าผู้ร้องทุกข์สมัครสอบคัดเลือกเพื่อเข้าเรียนชั้นประถมศึกษาปีที่ ๑ โรงเรียนสาธิตแห่งมหาวิทยาลัยเกษตรศาสตร์ ปีการศึกษา ๒๕๔๑ แต่ไม่ผ่านการคัดเลือกต่อมาจึงมีการร้องทุกข์ต่อคณะกรรมการวินิจฉัยร้องทุกข์ คณะกรรมการกฤษฎีกา และมีประเด็นที่จะต้องพิจารณาว่าการดำเนินการสอบคัดเลือกนักเรียนเข้าเรียนในชั้นประถมศึกษาปีที่ ๑ โรงเรียนสาธิตแห่งมหาวิทยาลัยเกษตรศาสตร์ ปีการศึกษา ๒๕๔๑ ได้กระทำไปโดยชอบหรือด้วยความเป็นธรรมหรือไม่
	คณะกรรมการวินิจฉัยร้องทุกข์ (คณะที่ ๗) พิจารณาแล้วเห็นว่า การที่มหาวิทยาลัยเกษตรศาสตร์นำหลักเกณฑ์ที่กำหนดขึ้นเป็นกรณีพิเศษ ๔ ประการ คือ ๑)พิจารณารับบุตรหรือธิดาของผู้ปกครองนักเรียน ซึ่งมีบุตรหรือธิดาอยู่ในโรงเรียนแล้ว โดยผู้ปกครองนั้นได้ร่วมมือในการสนับสนุนช่วยเหลือกิจการโรงเรียนด้วยดีมาโดยตลอด ๒) พิจารณารับหลานของอาจารย์ในโรงเรียนหรือบุตรหลานของบูรพาจารย์ ๓) พิจารณารับบุตรหรือธิดาของผู้ที่ทำประโยชน์ต่อโรงเรียน มหาวิทยาลัยหรือประเทศชาติ แม้จะไม่มีพี่น้องอยู่ในโรงเรียนนี้มาก่อนและ ๔) พิจารณารับเด็กของผู้ฝากที่สำคัญจากส่วนราชการต่างๆ ที่ให้การสนับสนุนช่วยเหลือราชการโรงเรียนหรือมหาวิทยาลัย
๑๗ คำวินิจฉัยคณะกรรมการวินิจฉัยร้องทุกข์ที่ ๒๕/๒๕๔๓

	มาใช้ในการคัดเลือกนักเรียนนั้นมิได้เป็นไปเพื่อวัตถุประสงค์ของการจัดตั้งโรงเรียนสาธิตแห่งมหาวิทยาลัยเกษตรศาสตร์ ทั้งยังเป็นการเปิดโอกาสให้โรงเรียนใช้ดุลพินิจได้ตามอำเภอใจ อันเป็นการเลือกปฏิบัติให้เป็นคุณแก่บุคคลบางกลุ่มเท่านั้น จึงไม่เป็นธรรมต่อนักเรียนที่สมัครสอบคัดเลือกเข้าเรียนในโรงเรียนโดยทั่วหน้ากันอันเป็นการขัดต่อหลักความเสมอภาคของบุคคลในการเสาะแสวงหาโอกาสที่จะเข้ารับการศึกษาในโรงเรียนของรัฐ
	นอกจากนั้น ก็มีการร้องทุกข์เรื่องทำนองเดียวกันนี้ต่อคณะกรรมการวินิจฉัยร้องทุกข์ภูมิภาคประจำภาคเหนือ ระหว่างนายประทีป อิสระชาญนิช และโรงเรียนสาธิตมหาวิทยาลัยเชียงใหม่ คณะศึกษาศาสตร์ มหาวิทยาลัยเชียงใหม่๑๘ ซึ่งคณะกรรมการวินิจฉัยร้องทุกข์ภูมิภาคประจำภาคเหนือ ก็ได้วินิจฉัยในทำนองเดียวกันว่าการพิจารณาคัดเลือกนักเรียนที่สมัครสอบคัดเลือกเข้าเรียนโดยใช้หลักเกณฑ์อื่นๆ นอกเหนือจากคะแนนที่นักเรียนสอบได้ และการเป็นญาติของบุคลากรของมหาวิทยาลัย โดยเฉพาะอย่างยิ่ง การใช้จำนวนเงินที่ผู้ปกครองนักเรียนแสดงความจำนองจะบริจาคให้โรงเรียนเป็นเกณฑ์นั้น มิได้เป็นไปเพื่อวัตถุประสงค์ของการจัดตั้งโรงเรียนสาธิตในมหาวิทยาลัยต่างๆ ของรัฐ และเป็นการเลือกปฏิบัติโดยไม่เป็นธรรมต่อนักเรียนที่สมัครสอบเข้าเรียน เพราะเหตุแห่งความแตกต่างในเรื่องฐานะทางเศรษฐกิจหรือสังคม ต้องห้ามตามมาตรา ๓๐ วรรคสาม ของรัฐธรรมนูญแห่งราชอาณาจักรไทย พุทธศักราช ๒๕๔๐
	๒. การจัดซื้อจัดจ้างกับหน่วยงานของรัฐ ในทางปฏิบัติ มีการกระทำต่างๆ ที่เป็นการเลือกปฏิบัติที่ไม่เป็นธรรมต่อผู้เสนอราคาในรูปแบบต่างๆ เพื่อตัดสิทธิของผู้เสนอราคา เช่น การกำหนดคุณสมบัติของผู้มีสิทธิเข้ารับการคัดเลือกให้เข้าทำสัญญาจัดซื้อจัดจ้างกับหน่วยงานของรัฐ และการกำหนดรายละเอียดเฉพาะของของที่ต้องการซื้อหรืองานที่ต้องการจ้าง (หรือที่มักเรียกกันว่าการกำหนดสเปคของของหรือของงาน) ซึ่งในทางปฏิบัติ ก็มีการกำหนดเงื่อนไขในประกาศประกวดราคาเป็นการตัดสิทธิของบุคคลอื่นหรือบริษัทคู่แข่งที่จะเข้าเสนอราคาแข่งกับบริษัทที่ผู้บริหารหน่วยงานของรัฐประสงค์
๑๘ คำวินิจฉัยคณะกรรมการวินิจฉัยร้องทุกข์ภูมิภาคประจำภาคเหนือ ที่ ๔๔/๒๕๔๑ โปรดดูคำวินิจฉัยดังกล่าวใน ฤทัย หงส์ศิริ และมานิตย์ จุมปา, คำอธิบายกฎหมายข้อมูลข่าวสารของทางราชการ, กรุงเทพ, สำนักพิมพ์ นิติธรรม, ๒๕๔๒ หน้า ๓๓๓-๓๔๘

	แม้ว่าต่อมาจะมีการแก้ไขระเบียบสำนักนายกรัฐมนตรีว่าด้วยการพัสดุเพื่อห้ามเจ้าหน้าที่ของรัฐปฏิบัติหน้าที่โดยไม่ชอบ และมีการออกพระราชบัญญัติว่าด้วยความผิดเกี่ยวกับการเสนอราคาต่อหน่วยงานรัฐ พ.ศ. ๒๕๔๒ แล้วก็ตาม นอกจากนั้น ผู้เสนอราคาบางรายก็ถูกตัดสิทธิโดยอ้างว่าทำผิดเงื่อนไขที่กำหนดไว้ในประกาศประกวดราคาในข้อต่างๆ เช่น หน่วยงานของรัฐแห่งหนึ่งได้กำหนดเงื่อนไขในประกาศประกวดราคาว่าผู้เสนอราคาต้องไปดูสถานที่ก่อสร้างโรงงานด้วยตัวเองหรือผู้แทน หากไม่ไปดูสถานที่ตามวันและเวลาที่กำหนด จะไม่มีสิทธิยื่นซองประกวดราคา เป็นต้น ซึ่งในเรื่องนี้ สำนักงานอัยการสูงสุดได้มีความเห็นตอบข้อหารือของหน่วยงานของรัฐดังกล่าวว่า กิจการดังกล่าวเป็นกิจการของรัฐ ซึ่งเอกชนย่อมมีสิทธิและหน้าที่เท่าเทียมกันในการเข้าติดต่อหรือทำสัญญา รวมตลอดถึงการยื่นเอกสารประกวดราคา การจำกัดตัดสิทธิดังกล่าวจะกระทำได้ต่อเมื่อมีเหตุอันควร เพื่อประโยชน์ของรัฐและประชาชน เงื่อนไขที่กำหนดในเอกสารประกวดราคานั้นย่อมมีวัตถุประสงค์เพื่อให้หน่วยงานของรัฐได้คู่สัญญาที่เหมาะสมและข้อเสนอที่ดีที่สุดสำหรับหน่วยงานของรัฐ ไม่ได้มุ่งที่จะตัดสิทธิของเอกชนในการเข้าประกวดราคากับทางราชการโดยเหตุที่กระทำผิดเงื่อนไขในเอกสารประกวดราคาที่มิใช่สาระสำคัญ ดังจะเห็นได้จากเจตนารมณ์ของระเบียบสำนักนายกรัฐมนตรีว่าด้วยการพัสดุ พ.ศ. ๒๕๓๕ ข้อ ๕๐ (๑) วรรคสอง และระเบียบว่าด้วยการพัสดุ พ.ศ. ๒๕๓๘ ข้อ ๓๕ (๑) วรรคสอง ของหน่วยงานของรัฐดังกล่าวที่ให้พิจารณาผ่อนปรนให้ผู้เข้าประกวดราคา ที่เสนอรายละเอียดแตกต่างจากเงื่อนไขในเอกสารประกวดราคาในส่วนที่มิใช่สาระสำคัญและความแตกต่างนั้นไม่มีผลให้เกิดการได้เปรียบเสียเปรียบต่อผู้เสนอราคารายอื่น เมื่อข้อกำหนดในเอกสารประกวดราคาดังกล่าวมีวัตถุประสงค์เพื่อให้โอกาสผู้เสนอราคาในการซักถามหรือรับคำชี้แจงจากเจ้าหน้าที่ และเพื่อให้ผู้เสนอราคาได้ตรวจดูสถานที่และยอมรับผูกพันในสภาพบริเวณสถานที่ก่อสร้าง อันมีผลทำให้ผู้เสนอราคาไม่อาจยกเหตุเกี่ยวกับสถานที่หรือสภาพของสถานที่บริเวณก่อสร้างขึ้นเป็นข้อต่อสู้ภายหลัง การไม่ได้ไปดูสถานที่ก่อสร้างไม่ทำให้ผู้เสนอราคาที่ไม่ได้ไปดูสถานที่ได้เปรียบผู้เสนอราคารายอื่น แต่กลับทำให้ผู้เสนอราคารายนั้นเองเสียประโยชน์ในการไม่ได้ซักถามรายละเอียดและตรวจสอบที่ที่ก่อสร้างในวันนั้น และยังถูกผูกพันที่จะไม่ยกเหตุเกี่ยวกับสภาพบริเวณก่อสร้างขึ้นเป็นข้อต่อสู้ภายหลัง

การไม่ไปดูสถานที่ในกรณีนี้จึงไม่ใช่การฝ่าฝืนข้อกำหนดในสาระสำคัญที่จะตัดสิทธิบริษัทในการยื่นซองประกวดราคา ทั้งอาจทำให้รัฐเสียโอกาสในการที่จะได้รับข้อเสนอที่ดีกว่า๑๙
	ในทางปฏิบัติ แม้ว่าผู้เสนอราคาจะเห็นว่ามีการเลือกปฏิบัติที่ไม่เป็นธรรมต่อตน แต่เป็นการยากแก่ผู้เสนอราคาดังกล่าวที่จะฟ้องร้องดำเนินคดีเนื่องจากในประกาศประกวดราคาของทางราชการ จะมีข้อสงวนสิทธิของทางราชการที่จะงดซื้อหรืองดจ้าง หรือเลือกผู้เสนอราคารายใดก็ได้ โดยไม่จำต้องซื้อจากผู้เสนอราคาต่ำสุด๒๐ นอกจากนั้น ศาลฎีกาเคยพิพากษาไว้ในคำพิพากษาฎีกาที่ ๗๖๖/๒๕๑๘ ว่าผู้เสนอราคาไม่อาจฟ้องร้องให้เพิกถอนคำสั่งของทางราชการที่เลือกทำสัญญากับผู้เสนอราคารายใดได้ เนื่องจากเป็นอำนาจดุลพินิจของฝ่ายบริหารโดยเฉพาะ จะทำได้ก็เพียงฟ้องร้องให้ชดใช้ค่าสินไหมทดแทนในเรื่องของละเมิดเท่านั้น
	๓. การไม่ออกกฎกระทรวงหรือกฎข้อบังคับ เช่น ในกรณีที่กฎหมายบังคับให้ฝ่ายปกครองต้องออกกฎกระทรวง หรือกฎข้อบังคับ หรือหลักเกณฑ์อื่นเพื่อใช้บังคับเป็นการทั่วไปแก่กรณีที่จะพึงเกิดขึ้นในอนาคต ตามหลักกฎหมายปกครองนั้น ฝ่ายปกครองย่อมมีหน้าที่ในการออกกฎข้อบังคับดังกล่าวตามที่กฎหมายบัญญัติไว้ ซึ่งหากกฎหมายไม่ได้กำหนดเวลาไว้ฝ่ายปกครองก็มีหน้าที่ต้องออกภายในเวลาอันควร การออกกฎข้อบังคับหรือหลักเกณฑ์ทั่วไปนั้นย่อมเป็นหลักประกันที่ดีในการให้ความเสมอภาคแก่บุคคลในทางกฎหมาย เนื่องจากเมื่อเอกชนปฏิบัติถูกต้องตามเงื่อนไขที่กำหนดไว้แล้ว ฝ่ายปกครองก็มีหน้าที่ต้องปฏิบัติตามที่หลักเกณฑ์ดังกล่าวกำหนดไว้ ฝ่ายปกครองย่อมไม่มีดุลพินิจที่จะสั่งการเป็นประการอื่นได้๒๑ การไม่ปฏิบัติหน้าที่ดังกล่าวย่อมเป็นการกระทำที่ไม่ชอบด้วยกฎหมาย แต่ในทางปฏิบัติ กรณีดังกล่าวเกิดขึ้นบ้าง เช่น ในกรณีที่พระราชบัญญัติข้อมูลข่าวสารของราชการ พ.ศ. ๒๕๔๐ กำหนดว่าคนต่างด้าวจะมีสิทธิของตรวจดู ขอสำเนา หรือขอสำเนาที่มีคำรับรองถูกต้องของข้อมูลข่าวสารของราชการเพียงใดนั้นให้เป็นไปตามที่กำหนดโดยกฎกระทรวง ๒๒
๑๙ คำวินิจฉัยข้อหารือสำนักงานอัยการสูงสุด เรื่อง ตีความเอกสารประกวดราคาจ้างเหมาออกแบบระบบการผลิต อาคาร จัดหาเครื่องจักร อุปกรณ์ และการก่อสร้างโรงงานผลิตยาสูบ การก่อสร้างอาคารและองค์ประกอบอื่นๆ ในบริเวณส่วนที่พักอาศัย และการก่อสร้างถนนทาง เข้า-ออก ณ จังหวัดฉะเชิงเทรา อ้างถึงใน ฤทัย หงส์สิริ การนำแนวความคิดและหลักกฎหมายเกี่ยวกับสัญญาทางปกครองมาใช้บังคับแก่สัญญาสัมปทานบริการสาธารณะในประเทศไทย,วารสารกฎหมายปกครอง,เล่ม ๑๘ เมษายน ๒๕๔๒ ตอน ๑ หน้า ๕๕-๗๕
๒๐ ระเบียบสำนักนายกรัฐมนตรีว่าด้วยการพัสดุ พ.ศ.๒๕๓๕ ข้อ ๔๐ (๑๕)
๒๑ ประยูร กาญจนดุล,คำอธิบายกฎหมายปกครอง, หน้า ๖๔









หน้า 123
	การที่คณะกรรมการข้อมูลข่าวสารของราชการไม่เสนอออกกฎกระทรวงดังกล่าว ย่อมมีผลกระทบต่อสิทธิของคนต่างด้าว และอาจทำให้มีการเลือกปฏิบัติโดยไม่เป็นธรรมหรือไม่เท่าเทียมกันต่อคนต่างด้าวได้
	๔. การดำเนินการทางวินัย ผู้บังคับบัญชามีดุลพินิจค่อนข้างมากในการที่จะให้มีการสอบสวนทางวินัยแก่ข้าราชการหรือไม่ แม้ว่ากฎหมายจะกำหนดหน้าที่ให้ผู้บังคับบัญชาดำเนินการทางวินัยแก่ผู้อยู่ใต้บังคับบัญชาทันทีเมื่อปรากฏกรณีมีมูลที่ควรกล่าวหาว่าข้าราชการผู้ใดกระทำผิดวินัยก็ตาม๒๓ และมีดุลพินิจอย่างกว้างขวางในการกำหนดโทษทางวินัยซึ่งยากแก่การตรวจสอบ และไม่ค่อยมีการตรวจสอบ โดยเฉพาะอย่างยิ่ง ในเรื่องการใช้ดุลพินิจของผู้บังคับบัญชา
	นอกจากกรณีดังกล่าวแล้ว ยังมีการกระทำอื่นที่ไม่เป็นการเลือกปฏิบัติโดยไม่เป็นธรรมตามกฎหมาย แต่อาจถือว่าเป็นการเลือกปฏิบัติโดยไม่เป็นธรรมโดยพฤตินัยหรือตามความเป็นจริงก็ได้ เช่น กรณีเรื่องร้องทุกข์ของลูกจ้างของสำนักงานผู้ดูแลนักเรียนในสหรัฐอเมริกา สังกัดสำนักงาน ก.พ. ที่ร้องทุกข์ว่าสำนักงานผู้ดูแลนักเรียนในสหรัฐอเมริกาได้มีคำสั่งลงวันที่ ๓๐ มิถุนายน ๒๕๔๑ เลิกจ้างลูกจ้างชั่วคราวหลายตำแหน่ง โดยกำหนดให้เลิกจ้างในวันที่ ๑ กันยายน ๒๕๔๑ ซึ่งลูกจ้างดังกล่าวมีสิทธิได้รับเงินชดเชยตามระยะเวลาการจ้าง แต่ปรากฏว่าลูกจ้างคนหนึ่งได้ลาออกก่อน ทำให้มีสิทธิได้รับเงินบำเหน็จเพราะลาออกในจำนวนที่สูงกล่าค่าชดเชยที่ผู้ร้องทุกข์และลูกจ้างอื่นได้รับ โดยกระทรวงการคลังให้เหตุผลว่าต้องจ่ายเงินแก่ลูกจ้าง ต่างกันเนื่องจากเป็นการจ่ายเพราะเหตุลาออกตามระเบียบที่คณะรัฐมนตรีให้ความเห็นชอบไม่ใช่เพราะการเลิกจ้าง ทำให้ผู้ร้องทุกข์เห็นว่าเป็นการเลือกปฏิบัติที่ไม่เป็นธรรม เนื่องจากกรณีของผู้ร้องทุกข์และลูกจ้างอื่นนั้นเหมือนกับกรณีของลูกจ้างที่ลาออกทุกประการ ยกเว้นในเรื่องของการลาออกก่อนกำหนด แต่ผู้ร้องทุกข์และลูกจ้างอื่นต้องทำงานมากกว่าลูกจ้างที่ลาออก เนื่องจากต้องทำงานจนถึงวันสุดท้ายที่กำหนดไว้ แต่ได้รับเงินค่าชดเชยที่น้อยกว่า เพียงเพราะเหตุที่ลูกจ้างที่ลาออกก่อนกำหนดรู้ระเบียบทางราชการมากกว่าผู้ร้องทุกข์และลูกจ้างอื่นเท่านั้น กรณีดังกล่าวก่อให้เกิดการปฏิบัติที่ไม่เท่าเทียมกันตามความเป็นจริง๒๔ และเป็นเพียงปัจจัยประการหนึ่งที่ก่อให้เกิดหรือส่งเสริมการเลือกปฏิบัติโดยไม่เป็นธรรม
๒๒ พระราชบัญญัติข้อมูลข่าวสารของราชการ พ.ศ. ๒๕๔๐ มาตรา ๙ วรรคท้าย
๒๓ พระราชบัญญัติระเบียบข้าราชการพลเรือน พ.ศ. ๒๕๓๕ มาตรา ๙๙
๒๔ เรื่องร้องทุกข์รับที่ ๒๐๒/๒๕๔๓

ปัจจัยที่ก่อให้เกิดหรือส่งเสริมการเลือกปฏิบัติโดยไม่เป็นธรรม

	ปัจจัยที่ทำให้เกิดการเลือกปฏิบัตินั้นมีมากมายและหลากหลาย แต่จากตัวอย่างของการเลือกปฏิบัติโดยไม่เป็นธรรมที่กล่าวข้างต้นนั้นแสดงให้เห็นถึงปัญหาการบังคับใช้กฎหมายในภาพรวม และทำให้เห็นถึงปัจจัยบางประการที่ก่อให้เกิดหรือส่งเสริมการเลือกปฏิบัติโดยไม่เป็นธรรม
	๑. ความลับของทางราชการ เช่น ในเรื่องของโรงเรียนสาธิต มหาวิทยาลัยเกษตรศาสตร์ คณะกรรมการวินิจฉัยร้องทุกข์ คณะกรรมการกฤษฎีกาได้มีข้อสังเกตว่า การปฏิบัติต่อนักเรียนที่สมัครสอบคัดเลือกเข้าเรียนในโรงเรียนสาธิตของมหาวิทยาลัยต่างๆ ของรัฐ ที่จะถือว่าไม่เป็นการเลือกปฏิบัติโดยไม่เป็นธรรมนั้น จะต้องเป็นไปตามวัตถุประสงค์ที่กำหนดไว้โดยชอบเท่านั้น ทั้งต้องมีการกำหนดหลักเกณฑ์ วิธีการคัดเลือกอย่างชัดเจน มีการกำหนดสัดส่วนจำนวนนักเรียนที่จะรับเข้าเรียนตามวัตถุประสงค์ดังกล่าวอย่างเหมาะสมและตรงตามวัตถุประสงค์และมีการประกาศให้สาธารณชนทราบโดยทั่วไปทุกครั้งที่มีการเปิดรับสมัครนักเรียนด้วย และในกรณีที่มีวัตถุประสงค์จะรับบุตรหลานของบุคลากรในสังกัดเพื่อเป็นสวัสดิการ หรือรับนักเรียนในกรณีอื่นใดเข้าเรียน ให้กำหนดไว้ในวัตถุประสงค์ของโรงเรียนให้ชัดเจน และกำหนดสัดส่วนจำนวนนักเรียนที่จะรับตามวัตถุประสงค์นั้นในระดับที่เหมาะสมและให้สอดคล้องกับวัตถุประสงค์ของการเป็นโรงเรียนสาธิตและประกาศให้สาธารณชนทราบด้วย ในประเด็นนี้รัฐธรรมนูญแห่งราชอาณาจักรไทยและพระราชบัญญัติข้อมูลข่าวสารของราชการ พ.ศ.๒๕๔๐ ได้ให้สิทธิแก่ประชาชนในการรับรู้ข้อมูลข่าวสารและให้ประชาชนมีส่วนร่วมในการดำเนินกิจการของรัฐมากขึ้นเพื่อส่งเสริมให้มีการตรวจสอบการใช้อำนาจหรือการปฏิบัติหน้าที่ของเจ้าหน้าที่ของรัฐ๒๕เนื่องจากระบบการตรวจสอบภายในของรัฐโดยองค์กรของรัฐเพียงอย่างเดียวไม่เพียงพอ
	๒. การละเลยหน้าที่ตามที่กฎหมายหรือกฎระเบียบกำหนดไว้ เช่น การละเลยไม่ออกกฎหรือกฎหมายลำดับรองภายในระยะเวลาอันควร การไม่ดำเนินการสอบสวนทางวินัยการไม่ตรวจสอบหลักเกณฑ์ ระเบียบ ข้อบังคับว่าขัดต่อกฎหมายหรือรัฐธรรมนูญหรือไม่ แม้ว่าคณะรัฐมนตรีจะมีมติกำหนดหน้าที่ดังกล่าวให้แก่หน่วยงานของรัฐแล้วก็ตาม
๒๕ โปรดดู ฤทัย หงส์สิริ และ มานิตย์ จุมปา คำอธิบายกฎหมายข้อมูลข่าวสารของทางราชการ,กรุงเทพ,สำนักพิมพ์นิติธรรม, ๒๕๔๒

หรือในเรื่องของการแจ้งสิทธิหน้าที่ให้คู่กรณีหรือผู้ที่เกี่ยวข้องทราบตามสมควร ซึ่งเป็นเรื่องที่กำหนดไว้ในกฎหมายวิธีปฏิบัติราชการทางปกครอง๒๖ แต่เป็นเรื่องที่เจ้าหน้าที่ไม่ทราบหรือไม่ค่อยมีการปฏิบัติ เป็นต้น
	๓. การขาดระบบหรือมาตรการป้องกันและตรวจสอบภายในหน่วยงานของรัฐ ปัญหาการเลือกปฏิบัติย่อมลดลงหากมีระบบการป้องกันหรือตรวจสอบที่มีประสิทธิภาพ เช่น ในเรื่องของการเลือกปฏิบัติในการจัดซื้อจัดจ้าง เป็นต้น ในเรื่องนี้ ได้มีความพยายามที่จะแก้ปัญหาดังกล่าวโดยกำหนดอำนาจหน้าที่ของเจ้าหน้าที่ให้ชัดเจนขึ้น และให้สิทธิประชาชนมีส่วนร่วมในการการปฏิบัติราชการหรือออกคำสั่งของเจ้าหน้าที่ เช่น การกำหนดหลักเกณฑ์ต่างๆ โดยเฉพาะอย่างหลักเกณฑ์ในพระราชบัญญัติวิธีปฏิบัติราชการทางปกครอง พ.ศ.๒๕๓๙ เป็นต้น นอกจากนั้น การที่กฎหมาย กฎข้อบังคับ ให้ดุลพินิจแก่เจ้าหน้าที่ของรัฐโดยเฉพาะอย่างยิ่งแก่ผู้บังคับบัญชาหรือผู้บริหารมากจนเกินไป โดยขาดระบบการป้องกันและตรวจสอบที่ดีก็เป็นปัจจัยหนึ่ง ที่ทำให้เกิดการเลือกปฏิบัติได้ง่าย ในปัจจุบัน จึงมีแนวโน้มที่จะกำหนดหลักเกณฑ์ ควบคุมการใช้ดุลพินิจของผู้บังคับบัญชามากขึ้น๒๗
	๔. การขาดความรู้ความเข้าใจในหลักกฎหมายมหาชน เนื่องจากการเลือกปฏิบัติโดยไม่เป็นธรรมนั้น ในบางครั้งไม่ได้เกิดจากความจงใจของเจ้าหน้าที่ที่เกี่ยวข้อง แต่อาจเกิดจากความไม่รู้ว่ามีหลักเกณฑ์ของกฎหมาย เช่น ในกรณีของการคัดเลือกเด็กเข้าเรียนในโรงเรียนสาธิตของทางราชการ ซึ่งผู้บริหารบางคนเข้าใจว่าเป็นอำนาจของผู้บริหารที่จะกำหนดเกณฑ์ในการคัดเลือกเด็กเข้าเรียนได้ และเป็นเรื่องที่ทำกันมานาน จนกระทั่งเห็นว่าเป็นเรื่องที่ทำได้โดยชอบด้วยกฎหมาย
ผลทางกฎหมายและการควบคุมตรวจสอบการกระทำที่เป็นการเลือกปฏิบัติโดยไม่เป็นธรรม
การเลือกปฏิบัติโดยไม่เป็นเป็นธรรมเป็นการกระทำที่ขัดต่อหลักความเสมอภาคที่บัญญัติไว้ในรัฐธรรมนูญ จึงเป็นการกระทำที่ไม่ชอบด้วยกฎหมาย ซึ่งตามรัฐธรรมนูญฉบับปัจจุบัน
๒๖ พระราชบัญญัติวิธีปฏิบัติราชการทางปกครอง พ.ศ. ๒๕๓๙ มาตรา ๒๗
๒๗ เช่น กฎ ก.พ. ฉบับที่ ๒๒ ตามความในพระราชบัญญัติระเบียบข้าราชการพลเรือน พ.ศ. ๒๕๓๕ ว่าด้วยกรณีที่อาจร้องทุกข์ การร้องทุกข์ และการพิจารณาเรื่องร้องทุกข์ขอให้แก้ไขหรือแก้ความคับข้องใจ ที่จะได้กล่าวต่อไป

ผู้ที่ถูกเลือกปฏิบัติย่อมมีสิทธิยกบทบัญญัติแห่งรัฐธรรมนูญนี้เพื่อใช้สิทธิทางศาลหรือยกขึ้นเป็นข้อต่อสู้คดีในศาลหรือร้องเรียนต่อไปได้๒๘ เช่น
	● ฟ้องคดีต่อศาลปกครองเพื่อให้เพิกถอนการกระทำหรือคำสั่งที่ไม่ชอบด้วยกฎหมายที่เกิดจากการเลือกปฏิบัติที่ไม่เป็นธรรม หรือฟ้องเรียกค่าสินไหมทดแทนจากหน่วยงานของรัฐในกรณีที่การเลือกปฏิบัติเกิดจากการปฏิบัติหน้าที่ของเจ้าหน้าที่ของรัฐ๒๙ หรือ
	● โต้แย้งในศาลเพื่อขอให้เสนอเรื่องต่อศาลรัฐธรรมนูญวินิจฉัยในกรณีที่เห็นว่าบทบัญญัติของกฎหมายใดมีลักษณะเป็นการเลือกปฏิบัติหรือขัดต่อหลักความเสมอภาค หรือ
	● ใช้สิทธิร้องเรียนต่อหน่วยงานอื่น เช่น ร้องเรียนต่อผู้ตรวจราชการแผ่นดินของรัฐสภาว่ามีการไม่ปฏิบัติตามกฎหมาย๓๐ หรือต่อคณะกรรมการสิทธิมนุษยชนแห่งชาติว่ามีการกระทำที่เป็นการขัดต่อหลักความเสมอภาคอันเป็นการละเมิดสิทธิมนุษยชน๓๑ หรือ
๒๘ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๒๘ วรรคสอง
๒๙ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ มาตรา ๙ วรรคหนึ่ง
	ศาลปกครองมีอำนาจพิจารณาพิพากษาหรือมีคำสั่งในเรื่องดังต่อไปนี้
	(๑) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมายไม่ว่าจะเป็นการออกกฎ คำสั่งหรือการกระทำอื่นใด เนื่องจากกระทำโดยไม่มีอำนาจหรือนอกเหนืออำนาจหน้าที่หรือไม่ถูกต้องตามกฎหมาย หรือ โดยไม่ถูกต้องตามรูปแบบขั้นตอน หรือวิธีการอันเป็นสาระสำคัญที่กำหนดไว้สำหรับการกระทำนั้นหรือโดยไม่สุจริต หรือ มีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็นหรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ
	(๒) ...........................................................
	(๓) คดีพิพาทเกี่ยวกับการกระทำละเมิดหรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐอันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น หรือจากการละเลยต่อหน้าที่ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร...................................................................
๓๐ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๑๙๗ผู้ตรวจการแผ่นดินรัฐสภามีอำนาจหน้าที่ดังต่อไปนี้(๑) พิจารณาและสอบสวนหาข้อเท็จจริงตามคำร้องเรียนในกรณี
	(ก) การไม่ปฏิบัติตามกฎหมาย หรือปฏิบัตินอกเหนืออำนาจหน้าที่ตามกฎหมายของข้าราชการ พนักงาน หรือ ลูกจ้างของหน่วยราชการ หน่วยงานรัฐ หรือรัฐวิสาหกิจ หรือราชการส่วนท้องถิ่น
	(ข) .................................................................
๓๑ พระราชบัญญัติคณะกรรมการสิทธิมนุษยชนแห่งชาติ พ.ศ. ๒๕๔๒ มาตรา ๒๓ และนิยามคำว่า “สิทธิมนุษยชน” ในมาตรา ๓ ว่าหมายความว่า “ศักดิ์ศรีความเป็นมนุษย์ สิทธิ เสรีภาพ และความเสมอภาคของบุคคลที่ได้รับการรับรองหรือคุ้มครองตามรัฐธรรมนูญแห่งราชอาณาจักรไทย หรือตามกฎหมายไทย...”

	● อุทธรณ์คำสั่งหรือการกระทำที่เป็นการเลือกปฏิบัติต่อผู้บังคับบัญชา ของเจ้าหน้าที่๓๒เป็นต้นซึ่งไม่นานมานี้ ได้มีการออกกฎ ก.พ. ฉบับที่ ๒๒ ตามความในพระราชบัญญัติระเบียบข้าราชการพลเรือน พ.ศ. ๒๕๓๕ ว่าด้วยกรณีที่อาจร้องทุกข์ การร้องทุกข์ และการพิจารณาเรื่องร้องทุกข์ขอให้แก้ไขหรือแก้ความคับข้องใจ ให้สิทธิข้าราชการ พลเรือนสามัญ ร้องทุกข์ได้ในกรณีที่กำหนดไว้ เช่น ผู้บังคับบัญชาบริหารงานบุคคลโดยเลือกปฏิบัติอย่างไม่เป็นธรรม ไม่มอบหมายงานให้ปฏิบัติ ประวิงเวลาหรือหน่วงเหนี่ยวการดำเนินการบางเรื่องเป็นเหตุให้เสียสิทธิหรือไม่รับสิทธิประโยชน์อันพึงมีพึงได้ในเวลาอันสมควร เป็นต้น
	หากปรากฏว่ามีการกระทำที่เป็นการเลือกปฏิบัติที่ไม่เป็นธรรม ศาล องค์กรหรือเจ้าหน้าที่ที่เกี่ยวข้องอาจมีการสั่งให้เพิกถอนการกระทำที่ไม่ชอบด้วยกฎหมายดังกล่าว หรือไม่นำผลของคำสั่งหรือกฎระเบียบที่ออกมาโดยไม่ชอบด้วยกฎหมายนั้นมาใช้บังคับแก่การกระทำในคดีโดยวินิจฉัยว่าคำสั่งหรือกฎระเบียบนั้นเป็นเพียงเรื่องภายในระหว่างเจ้าหน้าที่ของรัฐ ไม่มีผลบังคับแก่บุคคลภายนอก๓๓ และอาจมีการชดใช้ค่าสินไหมทดแทนแก่ผู้ที่ถูกเลือกปฏิบัติที่ได้รับความเสียหายจากการเลือกปฏิบัติดังกล่าว ซึ่งนอกจากรัฐและเจ้าหน้าที่ของรัฐมีหน้าที่ในการแก้ไขการกระทำที่เป็นการเลือกปฏิบัติแล้ว ตามรัฐธรรมนูญฉบับปัจจุบัน รัฐและเจ้าหน้าที่ยังมีหน้าที่ในลักษณะเชิงป้องกันการเลือกปฏิบัติด้วย กล่าวคือ มีหน้าที่ต้องดูแลให้มีการปฏิบัติตามกฎหมาย คุ้มครองสิทธิและเสรีภาพของบุคคล จัดระบบงานของกระบวนการยุติธรรมให้มีประสิทธิภาพและอำนวยความยุติธรรมให้แก่ประชาชนโดยรวดเร็วและเท่าเทียมกันด้วย๓๔
๓๒ พระราชบัญญัติวิธีปฏิบัติราชการทางปกครอง พ.ศ.๒๕๓๙ มาตรา ๔๔-๔๘
๓๓ คำพิพากษาฎีกา ที่ ๗๒๐/๒๕๐๕ (ประชุมใหญ่) กรณีที่นายทะเบียนไม่ยอมจดทะเบียนสมรสให้คนไทยกับคนต่างด้าวโดยอ้างคำสั่งของกระทรวงมหาดไทย ที่สั่งไม่ให้จดทะเบียนสมรสแก่คนไทยกับคนต่างด้าวที่ไม่มีใบสำคัญประจำตัวคนต่างด้าวและไม่สำมะโนครัวเป็นหลักฐาน ซึ่งศาลฎีกาวินิจฉัยว่าคำสั่งไม่จดทะเบียนไม่ชอบด้วยกฎหมาย
๓๔ รัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๗๔ วรรคหนึ่ง
	รัฐต้องดูแลให้มีการปฏิบัติตามกฎหมาย คุ้มครองสิทธิและเสรีภาพของบุคคล จัดระบบงานของกระบวนการยุติธรรมให้มีประสิทธิภาพและอำนวยความยุติธรรมแก่ประชาชนอย่างรวดเร็วและเท่าเทียมกัน รวมทั้งจัดระบบงานราชการและงานของรัฐอย่างอื่นให้มีประสิทธิภาพเพื่อตอบสนองความต้องการของประชาชน

	การวินิจฉัยปัญหาเรื่องการเลือกปฏิบัติโดยไม่เป็นธรรมนี้เป็นเรื่องที่ไม่ง่ายนัก และอาจมีความเห็นแตกต่างกันได้ เช่น ในการวินิจฉัยว่าร่างพระราชบัญญัติประกอบรัฐธรรมนูญว่าด้วยผู้ตรวจการแผ่นดินของรัฐสภา พ.ศ...... มีข้อความขัดต่อรัฐธรรมนูญหรือไม่ ซึ่งประธานวุฒิสภาได้ส่งความเห็นของสมาชิกวุฒิสภาเพื่อให้ศาลรัฐธรรมนูญวินิจฉัย โดยอ้างว่าบทบัญญัติมาตรา ๓๙ วรรคสอง ของร่างพระราชบัญญัติดังกล่าว ที่กำหนดให้กิจการของสำนักงานผู้ตรวจการแผ่นดินของรัฐสภาไม่อยู่ภายใต้บังคับแห่งกฎหมายว่าด้วยการคุ้มครองแรงงาน กฎหมายว่าด้วยแรงงานสัมพันธ์ กฎหมายว่าด้วยการประกันสังคม และกฎหมายว่าด้วยเงินทดแทนนั้น ขัดต่อรัฐธรรมนูญแห่งราชอาณาจักรไทย พุทธศักราช ๒๕๔๐ มาตรา ๓๐ ในประเด็นนี้ ศาลรัฐธรรมนูญวินิจฉัยว่าบทบัญญัติดังกล่าวไม่ขัดต่อรัฐธรรมนูญ มาตรา ๓๐ เนื่องจากสำนักงานผู้ตรวจการแผ่นดินของรัฐสภามีลักษณะพิเศษเฉพาะในฐานะที่เป็นหน่วยงานของรัฐตามกฎหมายประกอบรัฐธรรมนูญ มิใช่ส่วนราชการ มิใช่รัฐวิสาหกิจ และมิได้เป็นหน่วยงานเอกชนอันจะต้องอยู่ภายใต้บังคับกฎหมายเกี่ยวกับแรงงาน การปฏิบัติต่อกิจการของสำนักงานตรวจการแผ่นดินของรัฐสภาแตกต่างไปจากที่บัญญัติไว้ในกฎหมายเกี่ยวกับแรงงานจึงเป็นการสมเหตุสมผล เหมาะกับสถานะของผู้ปฏิบัติงานในสำนักงานดังกล่าว จึงไม่เป็นการเลือกปฏิบัติโดยไม่เป็นธรรม๓๕ ซึ่งตุลาการศาลรัฐธรรมนูญบางท่านมีความเห็นแตกต่างกันไป โดยเห็นว่าร่างกฎหมายมาตรการดังกล่าวขัดต่อรัฐธรรมนูญ เนื่องจากไม่ได้ให้ความคุ้มครองแก่พนักงานหรือลูกจ้างของสำนักงานผู้ตรวจการแผ่นดินของรัฐสภาเท่าเทียมกับพนักงานและลูกจ้างในหน่วยงานอื่นของรัฐ เป็นการเลือกปฏิบัติโดยไม่เป็นธรรมเพราะเหตุแห่งความแตกต่างในสถานะของบุคคล๓๖
บทสรุป
	ปัญหาการเลือกปฏิบัติโดยไม่เป็นธรรมนั้นเป็นสิ่งที่แสดงให้เห็นถึงปัญหาใหญ่ของระบบราชการไทย ได้แก่ การละเลยไม่ปฏิบัติตามกฎหมายและการไม่บังคับใช้กฎหมายอย่างจริงจัง รวมตลอดถึงปัญหาเรื่องประสิทธิภาพของระบบป้องกันและการตรวจสอบภายใน การแก้ปัญหาดังกล่าวอย่างมีประสิทธิภาพจึงควรเน้นเรื่องมาตรการควบคุมตรวจสอบหรือ มาตรการเชิงป้องกัน มากกว่ามาตรการแก้ไข
๓๕ คำวินิจฉัยศาลรัฐธรรมนูญที่ ๓๗/๒๕๔๒ ลงวันที่ ๑๓ กรกฎาคม ๒๕๔๒
๓๖ คำวินิจฉัยส่วนตัวของตุลาการศาลรัฐธรรมนูญ (นายโกเมน ภัทรภิรมย์ และนายชัยอนันต์ สมุทวณิช)

	ซึ่งเป็นเรื่องปลายเหตุและในบางกรณีก็ไม่สามารถเยียวยาแก้ไขความเดือดร้อนเสียหายได้ทุกกรณี เช่น เมื่อระยะเวลาผ่านพ้นไปนานแล้ว ทำให้การเยียวยาแก้ไขไม่เป็นประโยชน์ต่อผู้เสียหายต่อไป ดังที่ปรากฏในเรื่องของการรับเด็กเข้าเรียนในโรงเรียนสาธิตมหาวิทยาลัยเกษตรศาสตร์และโรงเรียนสาธิตมหาวิทยาลัยเชียงใหม่ นอกจากนั้น ปัญหาดังกล่าวยังสะท้อนให้เห็นถึงความจำเป็นที่ต้องให้การศึกษาหรือเผยแพร่หลักกฎหมายมหาชน เพราะการไม่ปฏิบัติตามกฎหมายนั้นอาจเกิดขึ้นเนื่องจากความสำคัญผิด หรือ ความไม่รู้ของเจ้าหน้าที่ผู้ปฏิบัติ เนื่องจากเป็นเรื่องที่ไม่กฎหมายบัญญัติไว้ชัดเจนหรือเป็นเรื่องที่ปฏิบัติกันมานานแล้ว จนเข้าใจว่าเป็นการกระทำที่ชอบด้วยกฎหมาย

เอกสารประกอบคำบรรยาย วิชากฎหมายปกครอง

(ในส่วนที่เกี่ยวข้องกับหลักความเสมอภาค)


คณะนิติศาสตร์ มหาวิทยาลัยธรรมศาสตร์


โดย


วรพจน์ วิศรุตพิชญ์

	2. พรบ และ พรก.ฉบับอื่นที่มีผลบังคับอยู่ในเวลาที่ฝ่าปกครองกระทำการ เช่น ป.แพ่ง ป.อาญา ป.วิ.แพ่ง ฯลฯ ฝ่ายปกครองจะอาศัยอำนาจตาม พรบ.ฉบับใดฉบับหนึ่งกระทำการใดๆ ที่ขัดหรือแย้งต่อบทบัญญัติใน พรบ.อื่นๆ  ที่มีผลบังคับอยู่ในเวลาที่กระทำการนั้นไม่ได้ เช่น สภา มธ. อาศัยอำนาจตาม พรบ.มธ. ออกข้อบังคับ มธ.โดยข้อบังคับมีข้อความขัดหรือแย้งต่อ ป.อาญา ฯลฯ ไม่ได้
	EX. รมต.เกษตรและสหกรณ์ ผู้รักษาการณ์ให้เป็นไปตาม พรบ. การปฏิรูปที่ดินเพื่อเกษตรกรรม อาศัย
	อำนาจตาม ม.39 ออกกฎกระทรวงโดยข้อความในร่างกฎกระทรวงขัดต่อบทบัญญัติใน ป.แพ่ง
	 บรรพ 6 คณะกรรมการกฤษฎีกาวินิจฉัยว่าข้อความในกฎกระทรวงไม่อาจขัดหรือแย้ง ป.แพ่ง
	บรรพ 6 ได้ ไม่เช่นนั้นบทบัญญัติในกฎกระทรวงไม่มีผลใช้บังคับ
	3. รัฐธรรมนูญ หมายความทั้งบรรดาบทบัญญัติในมาตราต่างๆ และหลักรัฐธรรมนูญทั่วไปที่มิได้บัญญัติขึ้นเป็นลายลักษณ์อักษร ฝ่ายปกครองใช้อำนาจตาม พรบ. หรือ พรก. ฉบับใดฉบับหนึ่ง กระทำการใดๆ ให้ขัดหรือแย้งกับบทบัญญัติมาตราใดมาตราหนึ่งในรัฐธรรมนูญหรือขัดหรือแย้งต่อหลักทั่วไปของรัฐธรรมนูญไม่ได้ ไม่เช่นนั้นการกระทำของฝ่ายปกครองไม่ชอบด้วย กม. แม้จะมี กม. ให้อำนาจแต่เกินขอบเขตที่ กม. กำหนด 
หลักรัฐธรรมนูญที่สำคัญมี 2 หลัก
	3.1 หลักแห่งความเสมอภาค (Equality before the law) เป็นหลักรัฐธรรมนูญลายลักษณ์อักษรซึ่งรับรองไว้ใน ม.30 
	3.2 หลักแห่งความได้สัดส่วน (Principle of proportionality) เป็นหลักรัฐธรรมนูญทั่วไปไม่ได้บัญญัติไว้เป็นลายลักษณ์อักษร ม.29 ของรัฐธรรมนูญ ทั้ง 2 หลักมีความสำคัญ เพราะ ฝ่ายปกครองมีอำนาจกระทำการตาม พรบ. จะมีดุลพินิจ (Freedom of Choice) คือ เสรีภาพในการตัดสินใจเลือกกระทำการอย่างใดอย่างหนึ่งในบรรดาหลายๆ อย่างที่ กม.เปิดโอกาสให้กระทำได้ การใช้ดุลพินิจของฝ่ายปกครองต้องเคารพหลักทั้ง 2 หลักเสมอไม่เช่นนั้นผลแห่งการกระทำโดยใช้ดุลพินิจไม่ชอบด้วย กม. 
	3.1 หลักแห่งความเสมอภาค เป็นหลักรัฐธรรมนูญเสรีประชาธิปไตยบัญญัติรับรองไว้อย่างชัดแจ้ง รัฐธรรมนูญบัญญัติไว้ใน
	ม.30 ว.1 บุคคลย่อมเสมอกันใน กม. และได้รับการคุ้มครองตามกม. เท่าเทียมกัน
	ม.30 ว.2 ชายและหญิงมีสิทธิเท่าเทียมกัน
	บทบัญญัติทั้ง 2 วรรค หมายความว่า องค์กรของรัฐทุกองค์กรไม่ว่าองค์กรนิติบัญญัติ องค์กรบริหาร องค์กรตุลาการ รวมทั้งองค์กรอิสระตามรัฐธรรมนูญต้องปฏิบัติต่อบุคคลที่เหมือนกันในสาระสำคัญเดียวกัน และปฏิบัติต่อบุคคลที่ต่างกันในสาระสำคัญที่แตกต่างกันตามลักษณะเฉพาะบุคคล การปฏิบัติต่อบุคคลที่เหมือนกันในสาระสำคัญแตกต่างกัน หรือปฏิบัติต่อบุคคลที่แตกต่างกันในสาระสำคัญอย่างเดียวกันขัดต่อหลักแห่งความเสมอภาค หลักนี้บังคับให้ต้องปฏิบัติต่อบุคคลที่แตกต่างกันในสาระสำคัญแตกต่างกันออกไป ตามลักษณะเฉพาะของแต่ละคน

ซึ่งเป็นไปไม่ได้ ในทางปฏิบัติมีการแบ่งคนออกเป็นประเภทแล้วปฏิบัติต่อคนที่อยู่ในประเภทเดียวกันเหมือนกันและปฏิบัติต่อคนต่างประเภทกันแตกต่างกันออกไป เช่น แบ่งคนออกเป็นผู้เยาว์และผู้บรรลุนิติภาวะแล้ว ในระหว่างผู้เยาว์ด้วยกันที่ปฏิบัติเหมือนกัน ในระหว่างผู้บรรลุนิติภาวะก็ปฏิบัติเหมือนกันแต่ระหว่างผู้เยาว์และผู้บรรลุนิติภาวะปฏิบัติต่างกัน จึงขัดต่อหลักแห่งความเสมอภาคได้
ข้อสังเกต แม้แบ่งคนออกเป็นประเภทและปฏิบัติต่างกันก็มีข้อจำกัด ดังนี้
	1. รัฐธรรมนูญฉบับปัจจุบันห้ามมิให้แบ่งคนออกเป็นประเภทโดยคำนึงถึงศาสนา นิกายศาสนาและลัทธินิยมทางศาสนาแล้วปฏิบัติต่อบุคคลที่นับถือศาสนาต่างๆ แตกต่างกันออกไป เช่น เขียน กม. หรือข้อบังคับว่า ผู้ที่จะสมัครเข้าเป็นข้าราชการของ มธ. ต้องนับถือศาสนาพุทธหมายความว่า แยกคนตามศาสนาที่นับถือและปฏิบัติต่อคนที่นับถือศาสนาต่างๆ แตกต่างกันออกไป และคนนับถือศาสนาพุทธเท่านั้นที่จะมีสิทธิสมัครสอบ ไม่สามารถทำได้ต้องห้ามตามรัฐธรรมนูญ ม.32 ว.2 “การใช้เสรีภาพดังกล่าวตามวรรคหนึ่ง บุคคลย่อมได้รับความคุ้มครองมิให้รัฐกระทำการใดๆ อันเป็นการรอนสิทธิหรือเสียประโยชน์อันควรมีควรได้เพราะเหตุที่ถือศาสนา นิกายของศาสนา ลัทธินิยมในทางศาสนา หรือปฏิบัติตามศาสนบัญญัติ หรือปฏิบัติพิธีกรรมตามความเชื่อถือแตกต่างจากบุคคลอื่น....”
	2. ถึงแม้ว่าการแบ่งคนออกเป็นประเภทโดยพิจารณาจากเรื่องอื่นนอกจากความเชื่อทางศาสนาและปฏิบัติต่อบุคคลแต่ละประเภทแตกต่างกัน จะกระทำได้และบางกรณีเป็นสิ่งจำต้องกระทำด้วยก็ตามแต่การกระทำเช่นว่านี้ก็จะต้องมีเหตุผลที่หนักแน่นควรค่าแก่การรับฟัง เช่น อาศัยเพศแยกเป็นหญิงและชาย,อาชีพ,ภูมิลำเนา,สุขภาพ ว่าทำไมทำได้แต่กระทำเช่นว่านั้นต้องชอบด้วยเหตุผลโดยเหตุผลนั้นวิญญูชนรับได้
	การแบ่งคนออกเป็นประเภทและปฏิบัติต่อคนแต่ละประเภทแตกต่างกันโดยปราศจากเหตุผลควรค่าแก่การรับฟัง ถือเป็นการเลือกปฏิบัติโดยไม่เป็นธรรม (unfaire discrimination) และต้องห้ามตามรัฐธรรมนูญ
	ม.30 ว.3 “การเลือกปฏิบัติโดยไม่เป็นธรรมต่อบุคคลเพราะเหตุแห่งความแตกต่างในเรื่องถิ่นกำเนิด เชื้อชาติ........... หรือความคิดเห็นทางการเมืองอันไม่ขัดต่อบทบัญญัติแห่งรัฐธรรมนูญจะกระทำมิได้ ”
ส่วนการเลือกปฏิบัติที่เป็นธรรมสามารถทำได้
การเลือกปฏิบัติ คือ การแบ่งคนออกเป็นประเภทและปฏิบัติต่อคนแต่ละประเภทแตกต่างกัน
การพิจารณาว่าการเลือกปฏิบัติเป็นธรรมหรือไม่เป็นธรรม
1. วัตถุประสงค์ของการเลือกปฏิบัติเป็นวัตถุประสงค์เพื่ออะไร วัตถุประสงค์ของการเลือกปฏิบัติต้องเป็นไปเพื่อประโยชน์สาธารณะด้านใดด้านหนึ่ง ถ้าวัตถุประสงค์เป็นเพื่อประโยชน์ส่วนตัวหรือพวกพ้อง ถือเป็นการเลือกปฏิบัติที่ไม่เป็นธรรมเป็นการใช้อำนาจโดยมิชอบ
2. การเลือกปฏิบัติทำให้วัตถุประสงค์เพื่อประโยชน์สาธารณะปรากฏเป็นจริงในทางปฏิบัติหรือไม่ ถ้าไม่สามารถปรากฏเป็นจริงในทางปฏิบัติก็เป็นการเลือกปฏิบัติที่ไม่เป็นธรรม

	EX.จราจรห้ามมิให้รถสีแดงวิ่งด้วยความเร็วเกิน 60 กม./ชม. เป็นการเลือกปฏิบัติโดยการแบ่งคนขับรถออกเป็นสีแดงกับสีอื่น
	การพิจารณาว่าเป็นธรรมหรือไม่ การแยกสีของรถเพื่อประโยชน์สาธารณะ คือ ป้องกันภยันตรายแก่ชีวิตและทรัพย์สินในท้องถนน การแยกคนขับรถออกตามสีของรถสามารถรักษาความปลอดภัยของผู้ใช้รถใช้ถนนได้หรือไม่ ยังไม่มีงานวิจัยยืนยัน แต่มีข้อเท็จจริงว่า ไม่ว่ารถสีใดถ้าขับเร็วก็เกิดอุบัติเหตุได้ทั้งนั้น ดังนั้นการเลือกปฏิบัติครั้งนี้เป็นการเลือกปฏิบัติที่ไม่เป็นเป็นธรรมต้องห้ามตามรัฐธรรมนูญ
	EX.กรมการปกครองออกระเบียบกำหนดคุณสมบัติของผู้สอบแข่งขันปลัดอำเภอรับเฉพาะเพศชาย อายุ 20 ปี สำเร็จการศึกษา นิติศาสตร์ รัฐสาสตร์ สังคมศาสตร์
	การกำหนด เพศ อายุ วุฒิการศึกษา เป็นการเลือกปฏิบัติ เช่น
	เรื่องอายุ เพื่อประโยชน์ส่วนรวม คือ ต้องเป็นผู้บรรลุนิติภาวะ เพราะถ้าเป็นผู้เยาว์ต้องอยู่ภายใต้การปกครองของผู้แทนโดยชอบธรรม ดังนั้นจะเป็นปลัดอำเภอเพื่อทำนิติกรรมให้ใครก็คงเป็นไปไม่ได้เพราะตัวเองยังไม่สามารถทำได้เองแล้วจะทำให้คนอื่นได้อย่างไร
	เรื่องวุฒิการศึกษา ตำแหน่งปลัดอำเภอต้องใช้ความรู้ความสามารถในคุณวุฒิที่กำหนด
	เรื่องเพศ การเลือกเพศทำให้เป้าหมายสาธารณะที่ตั้งไว้บรรลุผลหรือไม่ ถ้าในภาวการณ์ที่บ้านเมืองยังไม่เจริญ
	ถ้าให้ผู้หญิงเป็นอาจไม่สะดวก เพราะอาจจะมีการค้างคืนในพื้นที่ทำให้ไม่สะดวกในการทำงาน การเลือกปฏิบัตินี้ก็เป็นธรรม
	ถ้าในภาวะการณ์ที่บ้านเมืองเจริญรุ่งเรือง การเดินทางสะดวกรวดเร็ว การตรวจพื้นที่สามารถทำได้ภายในวันเดียวไม่ต้องค้างคืน การเลือกปฏิบัตินี้ก็ไม่เป็นธรรม
	EX. รมต.มหาดไทยออกกฎกระทรวงกำหนดอัตราค่าธรรมเนียมในการจดทะเบียนสิทธิและนิติกรรมในอสังหาริมทรัพย์ ค่าธรรมเนียมกำหนดไว้ 2 ข้อ
	ก. ค่าจดทะเบียนสิทธิและนิติกรรมที่มีทุนทรัพย์ เรียกตามจำนวนทุนทรัพย์ในอัตราร้อยละ 2
	ข. ค่าจดทะเบียนโอนมรดกหรือให้ ทั้งนี้เฉพาะในระหว่างผู้บุพการีกับผู้สืบสันดานหรือระหว่างคู่สมรส เรียกตามจำนวนทุนทรัพย์ ร้อยละ 0.5
	กรมที่ดินได้ตีความกฎกระทรวงดังกล่าวไว้ในหนังสือที่ 0612/1/ว.131129 เรื่องซักซ้อมความเข้าใจเกี่ยวกับการเรียกเก็บค่าธรรมเนียมเตรียมจดทะเบียนและนิติกรรม มีความโดยสรุปว่า การจดทะเบียนโอนมรดกระหว่างบิดากับบุตรที่ไม่ชอบด้วยกฎหมายไม่ถือเป็นการโอนมรดกระหว่างผู้บุพการีกับผู้สืบสันดาน ดังนั้นจึงให้เรียกเก็บค่าธรรมเนียมฯ ตามจำนวนทุนทรัพย์ ร้อยละ 2 การตีความกฎกระทรวงเช่นนี้ทำให้บุตรนอกกฎหมายที่บิดาได้รับรองแล้วได้รับการปฏิบัติแตกต่างไปจากบุตรชอบด้วยกฎหมายของบิดา ทั้งๆ ที่ตาม ปพพ. บรรพ 6 ลักษณะมรดก มาตรา 1627 “บุตรนอกกฎหมายที่บิดาได้รับรองแล้วและบุตรบุญธรรมนั้นให้ถือว่าเป็นผู้สืบสันดานเหมือนกับบุตรที่ชอบด้วยกฎหมาย” มีสิทธิได้รับมรดกของผู้ตายและชอบที่จะได้ส่วนแบ่งเท่ากัน เมื่อการจดทะเบียนโอนมรดกระหว่างบิดากับบุตรเป็นการจดทะเบียนสิทธิและนิติกรรมที่เป็นผลสืบเนื่องมาจาก ปพพ. บรรพ 6

	และเมื่อกฎหมายปฏิบัติต่อบุตรนอกกฎหมายที่บิดาได้รับรองแล้วอย่างเดียวกันกับบุตรที่ชอบด้วยกฎหมายของบิดาจึงไม่มีเหตุผลที่พึงรับฟังได้แต่อย่างใดว่าทำไมจึงต้องปฏิบัติต่อบุตรทั้ง 2 ประเภทนี้ แตกต่างกันออกไป โดยเก็บค่าธรรมเนียมการโอนมรดกระหว่างบิดากับบุตรนอกกฎหมายที่บิดาได้รับรองแล้วตามจำนวนทุนทรัพย์ ร้อยละ 2 และระหว่างบิดากับบุตรชอบด้วยกฎหมายตามจำนวนทุนทรัพย์ร้อยละ 0.5
	3.2 หลักแห่งความได้สัดส่วน เป็นหลักการขั้นพื้นฐานของความสัมพันธ์ระหว่างผู้ใช้อำนาจกับผู้ที่ตกอยู่ภายใต้อำนาจรัฐ เป็นหลักการที่บังคับให้ผู้ใช้อำนาจจำกัดสิทธิและเสรีภาพของผู้ที่ตกอยู่ภายใต้อำนาจของตนอย่างพอเหมาะพอประมาณ (moderation) ถึงแม้ว่ารัฐธรรมนูญของรัฐเสรีประชาธิปไตยส่วนใหญ่ไม่ได้บัญญัติกำหนดหลักกฎหมายนี้ไว้เป็นลายลักษณ์อักษร แต่ก็ถือกันว่าเป็นหลักรัฐธรรมนูญทั่วไปและมีค่าบังคับเสมอกันกับบทบัญญัติแห่งรัฐธรรมนูญทุกปราการ การกระทำใด ๆ ของผู้ใช้อำนาจรัฐที่ขัดต่อหลักนี้ถือว่าเป็นการกระทำที่ขัดต่อรัฐธรรมนูญ มีสาระสำคัญดังนี้
	1. หลักแห่งความสัมฤทธิ์ผล
	2. หลักแห่งความจำเป็น
	3. หลักแห่งความได้สัดส่วนในความหมายอย่างแคบ เป็นส่วนหนึ่งของหลักแห่งความได้สัดส่วนในความหมายอย่างกว้าง
1. หลักแห่งความสัมฤทธิ์ผล
	หลักนี้บังคับว่า ในบรรดามาตรการที่ กม. เปิดช่องให้ตนออกมาใช้บังคับแก่ราษฎรได้ ฝ่ายปกครองต้องใช้วิจารณญาณเลือกออกมาตรการที่สามารถดำเนินการให้เจตนารมณ์หรือความมุ่งหมายของ กม.ฉบับที่ให้อำนาจสำเร็จลุล่วง มาตรการใดที่ไม่สามารถทำได้เป็นมาตรการที่ขัดต่อหลักแห่งความสัมฤทธิ์ผล เป็นมาตรการที่ไม่ผลบังคับ เป็นมาตรการมี่ไม่ชอบด้วย กม. หลักนี้เป็นหลักแห่งความเรียกร้องความสัมพันธ์เชิงเหตุและผลระหว่างมาตรการที่ฝ่ายปกครองออกมาใช้บังคับกับราษฎรกับผลหรือวัตถุประสงค์ที่ กม. ฉบับที่ให้อำนาจต้องการให้เกิดขึ้นจริง โดยมาตรการที่ฝ่ายปกครองออกมาใช้บังคับเป็นเหตุ และเจตนารมณ์ของ กม. ฉบับที่ให้อำนาจประสงค์จะให้เกิดขึ้นเป็นผล ดังนั้นหลักแห่งความสัมฤทธิ์ผลจึงเป็นสิ่งเดียวกันกับสามัญสำนึกของคนธรรมดา มาตรการที่ฝ่ายปกครองออกมาใช้บังคับแก่ราษฎรแล้วไม่อาจก่อให้เกิดผลตามที่ต้องการจะให้เกิดได้อย่างแน่แท้หรือมาตรการที่ก่อให้เกิดผลตรงกันข้ามกับที่ต้องการจะให้เกิด ถือว่า เป็นมาตรการที่ไร้ความหมายของคนที่มีสติสัมปชัญญะเต็มบริบูรณ์
ศาลฎีกานำหลักนี้มาใช้ระหว่างการพิพาทของเอกชนกับฝ่ายปกครอง
	ฎ.1110/2512
	เกี่ยวกับ พรบ.ป้องกันการค้ากำไรเกินควร ปัจจุบันยกเลิกแล้วและใช้ พรบ.กำหนดราคาสินค้าและป้องกันการผูกขาด พ.ศ. 2522 โดยนำหลักการสำคัญใน พรบ.เดิมมาบัญญัติใหม่แต่ พรบ. ใหม่ขยายไปถึงการกำหนดราคาบริการด้วย	

บทความสาระจันทร์ที่ 9 กุมภาพันธ์ พ.ศ. 2547

ความเสมอภาคในการสมัครสอบเพื่อเข้ารับราชการ

	นับตั้งแต่ประกาศใช้รัฐธรรมนูญปัจจุบัน (2540) ซึ่งถือได้ว่าเป็นรัฐธรรมนูญฉบับที่มีการให้หลักประกันในการคุ้มครองสิทธิและเสรีภาพของบุคคลที่ดีที่สุด ทั้งนี้เพราะรัฐธรรมนูญได้บัญญัติหลักประกันในการคุ้มครองสิทธิและเสรีภาพ ดังที่ได้บัญญัติไว้ในมาตรา 27 ถึงมาตรา 29 ของรัฐธรรมนูญโดยเฉพาะอย่างยิ่งการให้หลักประกันการคุ้มครองสิทธิโดยองค์กรตุลาการตามที่บัญญัติไว้ในมาตรา 28 วรรค 2 ของรัฐธรรมนูญ ที่บัญญัติว่า “บุคคลซึ่งถูกละเมิดสิทธิ หรือเสรีภาพที่รัฐธรรมนูญนี้รับรองไว้สามารถยกบทบัญญัติแห่งรัฐธรรมนูญนี้เพื่อใช้สิทธิทางศาลหรือยกขึ้นเป็นข้อต่อสู้คดีในศาลได้” ด้วยเหตุนี้เอง นับตั้งแต่มีการประกาศใช้รัฐธรรมนูญ 2540 จึงมีคดีที่เกี่ยวกับการคุ้มครองสิทธิเสรีภาพขึ้นสู่การพิจารณาคดีของศาลมากมาย

	ในบรรดาเรื่องที่เกี่ยวกับสิทธิและเสรีภาพที่ขึ้นสู่การพิจารณาของศาลนั้น เรื่องหนึ่งที่ได้รับความสนใจจากผู้คนในแวดวงกฎหมาย คือเรื่องสิทธิในการสมัครสอบเพื่อเข้าราชการของบุคคล ซึ่งมีประเด็นที่ขึ้นสู่การพิจารณาของศาล 2 กรณี กรณีแรกเป็นกรณีของบุคคลผู้พิการ และกรณีที่สองเป็นกรณีที่หน่วยงานของรัฐไปกำหนดคุณสมบัติผู้ที่จะมีสิทธิสอบจะต้องได้ปริญญาตรีเกียรตินิยมเท่านั้น กรณีทั้งสองจึงมีปัญหาว่าหน่วยงานของรัฐจะกระทำได้หรือไม่เพียงใด ซึ่งในที่นี้ผู้เขียนจะพิจารณาเฉพาะกรณีที่สองเท่านั้น

	ก่อนที่จะเข้าพิจารณาในรายละเอียดในกรณีที่สอง ผู้เขียนขอเริ่มจากหลักความเสมอภาคของบุคคลในการเข้าเป็นเจ้าหน้าที่ของรัฐก่อนว่า สิทธิลักษณะนี้เป็นสิทธิลักษณะใด และอำนาจรัฐจะต้องปฏิบัติต่อสิทธิในกลุ่มนี้อย่างไร หากจำแนกสิทธิและเสรีภาพออกเป็น 3 กลุ่ม คือ status negativus สิทธิในกลุ่มนี้เป็นสิทธิที่รัฐจะต้องไม่เข้าไปแทรกแซงในขอบเขตของสิทธิของบุคคล status positivus เป็นสิทธิที่รัฐจะต้องเข้าไปดำเนินการเพื่อให้สิทธิของรัฐ สิทธิในกลุ่มนี้ได้แก่ สิทธิในการจัดตั้งพรรคการเมือง สิทธิในการสมัครเลือกตั้งสิทธิในการเข้ารับราชการ รวมทั้งสิทธิในการเข้าไปมีส่วนร่วมทางการเมืองอื่นๆ สิทธิในกลุ่มนี้จึงเป็นสิทธิที่ตกได้เฉพาะพลเมืองของรัฐเท่านั้น หรือที่เรียกว่า “สิทธิพลเมือง” ภาระหน้าที่ของรัฐต่อสิทธิในกลุ่มนี้ รัฐย่อมมีหน้าที่ที่จะต้องเอื้ออำนวยหรือสนับสนุนให้บุคคลสามารถใช้สิทธิในกลุ่มนี้ได้ โดยการเอื้ออำนวยหรือการสนับสนุนของรัฐนั้นย่อมขึ้นอยู่กับลักษณะของการใช้สิทธิในเรื่องนั้นๆ กล่าวเฉพาะสิทธิในการสมัครเข้ารับราชการ การเอื้ออำนวยหรือการสนับสนุนให้พลเมืองของรัฐสามารถใช้สิทธิดังกล่าวได้ ได้แก่ การให้ข้อมูลข่าวสารเกี่ยวกับการสอบ การเอื้ออำนวยในการรับสมัครให้กระจายไปอย่างทั่วถึง กล่าวเฉพาะการกำหนดคุณสมบัติของผู้มีสิทธิสมัครสอบ ซึ่งหากรัฐจะกำจัดสิทธิหรือตัดสิทธิของบุคคลบางประเภทเพื่อมิให้สามารถใช้สิทธิในการสมัครได้ การจำกัดหรือการตัดสิทธิโดยปราศจากเหตุผลที่จะรับฟังได้ย่อมเป็นการขัดกับหลักเสมอภาค ดังนั้นการตัดหรือจำกัดสิทธิในการสมัครเข้ารับราชการจะต้องตีความค่อนข้างเคร่งครัด ทั้งนี้เพื่อเป็นการเปิดโอกาสให้บุคคลที่เข้าคุณสมบัติสามารถใช้สิทธิดังกล่าวได้

	ประเด็นปัญหาว่าหน่วยงานของรัฐแห่งใดแห่งหนึ่งจะไปกำหนดคุณสมบัติของผู้มีสิทธิสมัครสอบเป็นข้าราชการหรือเจ้าหน้าที่ของหน่วยงานนั้นๆ ว่าจะต้องได้ “ปริญญาตรีเกียรตินิยม” เท่านั้นได้หรือไม่เพียงใด ในการที่จะพิจารณาว่าจะกำหนดคุณสมบัติดังกล่าวได้หรือไม่นั้น ไม่อาจจะวางหลักตายตัวไปเสียที่เดียวว่าทำไม่ได้ โดยมีข้อพิจารณาประการแรก คือ การไปกำหนดคุณสมบัติผู้มีสิทธิสมัครสอบว่าจะต้องเป็นผู้จบ “ปริญญาตรีเกียรตินิยม” เป็นการขัดกับหลักความเสมอภาคหรือไม่ หากยอมรับว่าเป็นการขัดกับหลักการความเสมอภาค ประเด็นที่ต้องพิจารณาต่อ คือ หน่วยงานของรัฐนั้น ๆมีเหตุผลที่จะกล่าวอ้างถึงความจำเป็นเพื่อประโยชน์สาธารณะที่สำคัญกว่า จึงกระทำการยกเว้นหลักความเสมอภาคดังกล่าวนั้นได้ หากหน่วยงานของรัฐนั้น ๆ สามารถอ้างประโยชน์สาธารณะที่สำคัญกว่าเพื่อลบล้างหลักความเสมอภาคในเรื่องดังกล่าวได้ กรณีก็อาจกล่าวได้ว่าเป็นการกระทำที่ไม่ขัดกับรัฐธรรมนูญเพราะมีเหตุผลที่จะรับฟังได้

	ประเด็นแรกที่จะต้องพิจารณาคือ การกำหนดคุณสมบัติผู้มีสิทธิสมัครสอบว่าจะต้องเป็นผู้จบปริญญาตรีเกียรตินิยมเท่านั้น กรณีนี้เป็นการขัดกับหลักความเสมอภาคหรือไม่ หรือถือว่าเป็นการเลือกปฏิบัติที่ไม่เป็นธรรมหรือไม่ หากพิจารณาตามหลักความเสมอภาคมีสาระสำคัญว่า รัฐจักต้องปฏิบัติต่อบุคคลที่มีสาระสำคัญเหมือนกันให้เหมือนกัน และปฏิบัติต่อบุคคลที่มีสาระสำคัญต่างกันให้แตกต่างกัน ปัญหาว่าการที่มีผู้มาสมัครเพื่อเข้ารับราชการเป็นจำนวนหมื่นแต่หน่วยงานของรัฐสามารถรับได้เพียงจำนวนหนึ่งเท่านั้น เช่น เพียง 20 คน การที่หน่วยงานของรัฐรับได้เพียง 20 คน จะถือว่าเป็นการเลือกปฏิบัติหรือไม่ จะเห็นได้ว่าการที่รัฐปฏิบัติต่อบุคคลให้เหมือนกันทุนคนนั้นไม่อาจเป็นไปได้ ดังนั้นรัฐจึงต้องมีเกณฑ์ที่เป็นธรรมเพื่อที่จะเลือกบุคคลที่เข้าตามหลักเกณฑ์ที่กำหนดไว้ให้เข้ามาเป็นเจ้าหน้าที่ของรัฐ และเกณฑ์ที่เป็นที่ยอมรับกันโดยทั่วไปคือเกณฑ์ในเรื่อง “ความสามารถ” ดังนั้นการที่หน่วยงานของรัฐเลือกบุคคลที่มีความสามารถที่สุดใน 20 อันดับแรก จึงไม่อาจจะถือได้ว่าหน่วยงานของรัฐเลือกปฏิบัติโดยไม่เป็นธรรมต่อบุคคลจำนวนหมื่นที่สมัครสอบเป็นเจ้าหน้าที่ของหน่วยงานนั้น

	ประเด็นที่ผู้เขียนพยายามจะเชื่อมโยงในเรื่องการใช้เกณฑ์เรื่อง “ความสามารถ” เพื่อเป็นเกณฑ์ในการคัดเลือกบุคคลเพื่อแต่งตั้งให้เป็นเจ้าหน้าที่ของรัฐนั้น เป็นเกณฑ์ที่มีความชอบธรรม ไม่เป็นการเลือกปฏิบัติ เพราะความสามารถของบุคคลจะมีเพียงใดนั้นย่อมขึ้นอยู่กับบุคลแต่ละคนโดยลำพัง ดังนั้นกรณีจะถือได้หรือไม่ว่าการกำหนดคุณสมบัติว่าต้องจบปริญญาตรีเกียรตินิยม ถือว่าเป็นการนำเกณฑ์ในเรื่องความสามารถมาเป็นเกณฑ์ในการคัดเลือกบุคคลแล้ว กรณีน่าจะมีความถูกต้องชอบธรรมแล้วหรือไม่ ประเด็นนี้นี่เองที่จะต้องแยกพิจารณาออกเป็น 2 เรื่องคือ เกณฑ์ในการกำหนดคุณสมบัติเบื้องต้นของผู้มีสิทธิสมัครสอบกับเกณฑ์ในการพิจารณาคัดเลือกผู้มีสิทธิสอบ เพื่อให้ดำรงตำแหน่งเป็นเจ้าหน้าที่ของรัฐ




หน้า 140
	เกณฑ์ในการกำหนดคุณสมบัติเบื้องต้นของผู้มีสิทธิสมัครสอบ ในขั้นตอนนี้จะต้องถือตามหลักความเสมอภาคอย่างเคร่งครัด กล่าวคือ จะต้องปฏิบัติต่อบุคคลที่มีสาระสำคัญเหมือนกันให้เหมือนกัน และจะต้องปฏิบัติต่อบุคคลที่มีสาระสำคัญต่างกันให้แตกต่างกัน ประเด็นจึงเข้ามาสู่สาระสำคัญว่าปริญญาตรีทั่วไปกับปริญญาตรีเกียรตินิยมมีสาระสำคัญเหมือนกันหรือต่างกันหรือไม่ หากถือว่าปริญญาตรีทั่วไปกับปริญญาตรีเกียรตินิยมมีสาระสำคัญต่างกัน ก็จะย่อมนำไปสู่การปฏิบัติให้แตกต่างกันได้ การจะพิจารณาว่าปริญญาตรีทั่วไปกับปริญญาตรีเกียรตินิยมมีสาระสำคัญเหมือนกันหรือแตกต่างกัน มีข้อพิจารณาดังนี้
	
	ก) การที่ระบบการศึกษาของไทยแบ่งระบบการศึกษาออกเป็นชั้นประถมศึกษา มัธยมศึกษาและอุดมศึกษา และการจบการศึกษาชั้นสูงสุดของแต่ละชั้น เช่น จบชั้นประถมศึกษาปีที่ 6 ก็ดี จบชั้นมัธยมศึกษาปีที่ 6 ก็ดี หรือจบชั้นปริญญาตรีก็ดีย่อมแสดงถึงความแตกต่างในวิทยฐานะของบุคคลว่า บุคคลที่จบระดับประถมศึกษาปีที่ 6 ย่อมแตกต่างจากจบชั้นมัธยมศึกษาปีที่ 6 และย่อมแตกต่างจากผู้ที่จบปริญญาตรี ในกรณีของการจบชั้นประถมศึกษาปีที่ 6 มัธยมศึกษาปีที่ 6 และจบปริญญาตรี ย่อมเป็นความแตกต่างในสาระสำคัญ เพราะระดับการศึกษาในแต่ละระดับล้วนมีความมุ่งหมายของการเรียนการสอนที่แตกต่างกัน ดังนั้นผลิตผลที่ออกมาในแต่ละระดับย่อมมีความแตกต่างกันด้วย ด้วยเหตุนี้ ความแตกต่างในแง่ของระดับจึงเป็นความแตกต่างในส่วนที่เป็นสาระสำคัญ ในกรณีเช่นนี้ หากหน่วยงานของรัฐ ประสงค์จะรับเจ้าหน้าที่ 1 ตำแหน่ง โดยกำหนดคุณสมบัติว่าต้องจบปริญญาตรี กรณีจึงไม่เป็นการขัดกับหลักความเสมอภาคสำหรับบุคคลที่จบชั้นประถมศึกษาปีที่ 6 และชั้นมัธยมศึกษาปีที่ 6 เพราะถือว่าเป็นการแตกต่างในสาระสำคัญ

	ข) หากหน่วยงานของรัฐเปิดรับสมัครตำแหน่งนิติกร โดยกำหนดคุณสมบัติว่า ผู้มีสิทธิสมัครสอบจะต้องจบปริญญาตรีเป็นนิติศาสตร์บัณฑิต กรณีมีปัญหาจะถือเป็นการเลือกปฏิบัติสำหรับบุคคลที่จบปริญญาตรีด้านรัฐศาสตร์ เศรษฐศาสตร์ อักษรศาสตร์ หรือนิเทศศาสตร์ ฯลฯ หรือไม่ ในกรณีนี้ก็ย่อมเห็นได้ว่า ตำแหน่งนิติกรนั้นเป็นตำแหน่งที่ปฏิบัติหน้าที่เกี่ยวกับการใช้ตัวบทกฎหมายในการปฏิบัติหน้าที่ของหน่วยงานนั้นๆ ดังนั้นการกำหนดคุณสมบัติสำหรับผู้จบปริญญาตรีทางนิติศาสตร์เท่านั้นจึงไม่เป็นการขัดกับหลักความเสมอภาค เพราะจบนิติศาสตร์ย่อมมีสาระสำคัญที่แตกต่างไปจากรัฐศาสตร์ เศรษฐศาสตร์ อักษรศาสตร์ หรือนิเทศศาสตร์ ฯลฯ ดังนั้นการกำหนดคุณสมบัติผู้มีสิทธิสมัครสอบดังกล่าว ย่อมเป็นการไม่ขัดกับหลักความเสมอภาคแต่อย่างใด

	ค) การกำหนดคุณสมบัติของผู้มีสิทธิสมัครสอบว่าจะต้องจบปริญญาตรีเกียรตินิยมทางด้านนิติศาสตร์เท่านั้น กรณีนี้จะเป็นการขัดกับหลักความเสมอภาคหรือไม่ ตามที่ผู้เขียนพยายามไล่เรียงมาโดยลำดับว่า หากต่างระดับกันถือว่าต่างในสาระสำคัญ ต่างสาขากันถือว่าต่างในสาระสำคัญ แต่หากต่างทางด้านความสามารถ (หากถือว่าผู้ได้เกียรตินิยมเก่งกว่าผู้ไม่ได้เกียรตินิยม) จะถือว่าต่างในสาระสำคัญหรือไม่ ดังที่ได้กล่าวข้างต้นแล้วว่า “ความสามารถ” เป็นเกณฑ์ความแตกต่างที่หน่วยงานของรัฐจะใช้เป็นเกณฑ์ในการคัดเลือกบุคคลเข้าดำรงตำแหน่งเป็นเจ้าหน้าที่ของรัฐ อันเป็นเกณฑ์ที่มีความชอบธรรมที่จะใช้เป็นเกณฑ์ในการพิจารณาคัดเลือกบุคคลที่ทำการสอบแข่งขัน ซึ่งเป็นเกณฑ์ที่จะใช้ในระดับที่สอง คือเมื่อมีการสอบแข่งขันกันแล้ว แต่ในกรณีทั่วไปแล้ว หน่วยงานของรัฐไม่อาจจะอาศัยเกณฑ์เรื่องความสามารถเป็นเกณฑ์ของการจำกัดสิทธิในการสมัครสอบได้ โดยมีเหตุผลดังนี้

	- เพราะเกณฑ์ “ความสามารถ” เป็นเกณฑ์ในขั้นตอนที่สองที่หน่วยงานของรัฐจะใช้เป็นเกณฑ์ในการคัดเลือกบุคคลให้ดำรงตำแหน่งเป็นเจ้าหน้าที่ของรัฐอยู่แล้ว
	
	- เพราะเกณฑ์ที่สันนิษฐานว่าบุคคลที่ได้ “เกียรตินิยม” เป็นผู้มีความสามารถนั้นเป็นเกณฑ์ที่มีมาตรฐานที่แตกต่างกัน
	- เพราะเกณฑ์ที่สันนิษฐานในเรื่องความสามารถในสถานศึกษากับความสามารถในการสอบเข้าทำงานนั้น เป็นเรื่องความสามารถที่มีมิติที่แตกต่างในหลายประการ ไม่ว่าจะในทางเนื้อหาหรือทางด้านเวลา กล่าวคือความสามารถที่จะใช้เป็นเกณฑ์ในการพิจารณาบุคคลเข้าดำรงตำแหน่งต้องคำนึงถึงความสามารถในขณะปัจจุบัน
	
	จากเหตุผลดังที่กล่าวข้างต้นจึงไม่อาจจะถือได้ว่า ปริญญาตรีทั่วไปกับปริญญาตรีเกียรตินิยม มีความแตกต่างกันในสาระสำคัญที่จะนำไปสู่การปฏิบัติให้แตกต่างกันในกลุ่มบุคคลทั้งสอง เพราะปริญญาตรีทั้งสองประเภทมีสาระสำคัญเหมือนกันที่เป็นเครื่องบ่งบอกวิทยาฐานะว่าสูงกว่ามัธยมศึกษาตอนปลาย แต่เป็นวิทยฐานะที่ต่ำกว่าปริญญาโท ดังนั้นวิทยฐานะว่าจบปริญญาตรี ไม่ว่าจะได้เกียรตินิยมหรือไม่จึงมีสาระสำคัญเหมือนกัน อันมีสาระสำคัญเหมือนกันที่แสดงนัยว่า หากมีการกำหนดให้ผู้ที่ได้คุณวุฒิปริญญาตรีในสาขานั้นเป็นผู้มีสิทธิสมัครสอบ บุคคลนั้นย่อมอาศัยคุณวุฒิดังกล่าวในการสมัครสอบได้ แต่ความแตกต่างระหว่างปริญญาตรีทั่วไปกับปริญญาตรีเกียรตินิยม อาจแสดงนัยของความแตกต่างทางด้านความสามารถ แต่ความแตกต่างทางด้านความสามารถเป็นเกณฑ์ที่ใช้สำหรับคัดเลือกบุคคลเพื่อให้ไปดำรงตำแหน่งเจ้าหน้าที่ของรัฐอยู่แล้ว ดังนั้น การใช้เกณฑ์ “ความสามารถ” โดยสันนิษฐานจากเรื่องใดเรื่องหนึ่งเพื่อใช้เป็นเกณฑ์ในการกำหนดคุณสมบัติในการสมัครสอบ ย่อมเป็นเกณฑ์ที่ขัดกับหลักความเสมอภาค

	ดังนั้น หากถือว่าการกำหนดคุณสมบัติให้ผู้จบปริญญาตรีเกียรตินิยมเท่านั้นที่สามารถสมัครสอบได้นั้น จึงเป็นการขัดกับหลักความเสมอภาค แต่อย่างไรก็ตามหากหน่วยงานของรัฐมีเหตุผลและความจำเป็นเพื่อประโยชน์สาธารณะ หรือมีความจำเป็นรีบด่วนในการที่จะคัดเลือกบุคลากรเพื่อให้เข้ามาทำหน้าที่ของรัฐเป็นการรีบด่วน กรณีนี้อาจกำหนดคุณสมบัติเฉพาะอย่างใดอย่างหนึ่งได้ แต่อย่างไรก็ตามสภาพการณ์เช่นนี้ต้องถือว่าเป็นสภาพการณ์ชั่วคราวเท่านั้น มิใช่สภาพการณ์ปกติ แต่หน่วยงานไม่อาจจะให้เหตุผลว่าเพื่อให้เกิดความสะดวกเกิดความรวดเร็วแก่เจ้าหน้าที่ในการดำเนินการ
	เพื่อให้กระบวนการสอบคัดเลือกรวดเร็วและประหยัด เพราะหากชั่งน้ำหนักระหว่างความสะดวก รวดเร็วของเจ้าหน้าที่หรือของหน่วยงานกับการทำลายหลักความเสมอภาค ย่อมไม่ได้สัดส่วนกันแต่อย่างใด หลักความเสมอภาคอันเป็นรากฐานสังคมของรัฐที่ปกครองโดยกฎหมายย่อมอยู่ในฐานะที่จะต้องได้รับการคุ้มครองสูงกว่า ทั้งนี้ยังไม่ต้องคาดคิดถึงว่า หากหน่วยงานของรัฐทั้งหลายของไทย นำหลักเกณฑ์ในการกำหนดคุณสมบัติของผู้มีสิทธิสมัครสอบว่า จะต้องจบปริญญาตรีเกียรตินิยมมาใช้เป็นเกณฑ์ ผลกระทบที่จะเกิดขึ้นต่อนักศึกษาจะเป็นอย่างไรนั้นไม่อาจจะคาดหมายได้ มีการศึกษาเกี่ยวกับเรื่องความเครียดของนักศึกษาว่า สาเหตุหนึ่งมาจากการแข่งขันกันมากในระบบการศึกษา กรณีอาจเป็นไปได้ว่านักศึกษาจะกระโดดตึกมากขึ้นเพราะความเครียดจากการศึกษา ความเครียดเพราะพลาดที่จะได้รับปริญญาตรีเกียรตินิ



หน้า 141

เชิงอรรถ

1. บรรเจิด สิงคะเนติ, หลักพื้นฐานของสิทธิเสรีภาพ และศักดิ์ศรีความเป็นมนุษย์ตามรัฐธรรมนูญใหม่, (กรุงเทพฯ:วิญญูชน,2543), หน้า 48

วันจันทร์ที่ 25 มิถุนายน 2544

หลักแห่งความเสมอภาคตามกฎหมายฝรั่งเศส
โดย www.pub-law.net
ความนำ



หลักกฎหมายทั่วไปของกฎหมายมหาชนฝรั่งเศสที่ได้รับการสร้างขึ้นโดยสภาแห่งรัฐ (Conseil d’Etat) ก็ดีหรือโดยตุลาการรัฐธรรมนูญฝรั่งเศส (Conseil Constitutionnel) ก็ดีมีจำนวนมากขึ้นๆทุกวัน ซึ่งสามารถสรุปได้สามหลักใหญ่ๆ คือ การรับรองและคุ้มครองเสรีภาพ (la liberté) การคุ้มครองความมั่นคงทางกฎหมาย (la securité) และการรับรองและคุ้มครองความเสมอภาค (l’egalité) การรับรองและคุ้มครองความเสมอภาคถือได้ว่าเป็นหลักกฎหมายทั่วไปอันหนึ่ง ที่มีความสำคัญไม่น้อยไปกว่าหลักกฎหมายทั่วไปอันอื่น และได้รับการอ้างถึงอย่างมากมายควบคู่กับการอ้างถึงการับรองและคุ้มครองเสรีภาพ ที่ไม่ยิ่งหย่อนไปกว่ากันในสังคมประชาธิปไตยของยุคปัจจุบัน อันที่จริงแล้วหลักกฎหมายทั่วไปที่ว่าด้วยความเสมอภาคดังกล่าวนั้น ได้มีมานานแล้วและได้รับการกล่าวอ้างถึงมานานแล้วเช่นกัน ดังปรากฏอยู่ในรัฐธรรมนูญหลายๆ ฉบับของอารยประเทศ บทความนี้ได้เสนอให้เห็นภาพกว้างๆ ของหลักแห่งความเสมอภาคของฝรั่งเศสในแง่ของแนวความคิดและในแง่ของแนวคิดของตัวบทกฎหมายที่ปรากฏอยู่เป็นลายลักษณ์อักษรฝรั่งเศส

ที่มาและแนวความคิดหลักแห่งความเสมอภาค
	
	แนวคิดเรื่องหลักแห่งความเสมอภาคนั้นตั้งอยู่บนพื้นฐานว่าตามธรรมชาติมนุษย์ทุกคนเกิดมามีความเสมอภาคเท่าเทียมกันตามธรรมชาติและทุกคนจะต้องเคารพสิทธิและเสรีภาพของกันและกัน ถ้าพิจารณาจากแนวคิดดังกล่าวจะเห็นได้ว่าเป็นมุมมองของสำนักกฎหมายฝ่ายธรรมชาติที่มองว่าสิ่งเหล่านี้มีมาและติดตัวมาตั้งแต่เกิด และถ้าถึงแม้จะไม่มีกฎหมายลายลักษณ์อักษรมารับรองสิ่งเหล่านี้ก็ตามก็มีผลบังคับใช้ได้เพราะเป็นสิ่งธรรมชาติที่รัฐและทุกคนมิอาจปฏิเสธได้ นอกจากนี้ยังเห็นได้ว่าการยอมรับสิ่งเหล่านี้ก็แสดงให้เห็นถึงแนวความคิดในเรื่องปัจเจกชนนิยมอีกด้วยเพราะการที่รัฐหรือทุกคนต้องยอมรับและเคารพต่อหลักการดังกล่าวนั้นเท่ากับว่าเป็นการยอมรับสิทธิตามธรรมชาติของแต่ละคนด้วยเช่นกัน
	
	ดังนั้นถ้าวิเคราะห์ตามแนวความคิดดังกล่าวจะเห็นว่าหลักแห่งความเสมอภาคมีที่มาดั้งเดิมจากแนวคิดของสำนักกฎหมายฝ่ายธรรมชาติผนวกกับแนวความคิดปัจเจกชนนิยม ถ้ามองในแง่มุมดังกล่าวหลักแห่งความเสมอภาคก็เป็นเพียงนามธรรม ถึงแม้ว่าฝ่ายสำนักกฎหมายธรรมชาติจะพยายามทำให้เป็นรูปธรรมโดยยอมรับบังคับให้ตามแนวคิดที่ว่าสิ่งที่เป็นกฎหมายนั้นไม่จำเป็นต้องเป็นลายลักษณ์อักษรที่ตามแต่ในความเป็นจริงและทางปฏิบัติของอารยประเทศแล้วนั้น ถือว่าสิ่งที่เป็นกฎหมายและมีสภาพบังคับได้นั้นต้องได้รับการบัญญัติเป็นลายลักษณ์อักษรเท่านั้น ดังนั้นการที่จะทำให้หลักดังกล่าวมีสภาพบังคับได้อย่างจริงจังและเป็นรูปธรรม ก็คือการที่จะต้องนำหลักการดังกล่าวมาบัญญัติเป็นลายลักษณ์อักษรเสีย กล่าวอีกนัยหนึ่งเป็นการแปรสภาพที่มาของกฎหมายตามเนื้อหามาเป็นที่มาของกฎหมายตามรูปแบบ
	
	หลักแห่งความเสมอภาคเป็นหลักหนึ่งของสิทธิมนุษย์ชนที่ได้รับการยอมรับในรูปแบบที่เป็นกฎหมายลายลักษณ์อักษรโดยสำนักกฎหมายฝ่ายบ้านเมืองกล่าวคือได้รับการพิจารณาในมุมมองทางกฎหมายมิใช่ในขอบเขตทางปรัชญาแต่เพียงอย่างเดียว ลักษณะการดังกล่าวนั้นก็มาจากการออมชอมทางความคิดของทั้งสองสำนักกฎหมาย คือสำนักกฎหมายฝ่ายบ้านเมืองและสำนักกฎหมายฝ่ายธรรมชาติซึ่งจะเห็นได้ว่าเป็นการแปรสิทธิตามธรรมชาติของบุคคลมาเป็นสิทธิของบุคคลที่ได้รับการรับรองโดยกฎหมาย

หลักแห่งความเสมอภาคในกฎหมายฝรั่งเศส
	
ในส่วนของหลักแห่งความเสมอภาคได้ปรากฏอยู่ในคำประกาศสิทธิมนุษยชนและพลเมือง ลงวันที่ 26 สิงหาคม ค.ศ.1789 ดังนี้

	“...สภานิติบัญญัติแห่งชาตินี้ จึงรับรองและประกาศสิทธิต่อไปนี้ของมนุษย์และพลเมืองแต่ละคนภายใต้การคุ้มครองของพระผู้เป็นเจ้า
	
	มาตรา 1 มนุษย์ทุกคนเกิดมาและดำรงอยู่อย่างมีอิสระและเสมอภาคกันในสิทธิ การแบ่งแยกทางสังคมจะกระทำได้ก็แต่เพื่อประโยชน์ร่วมกัน
	
	มาตรา 2 วัตถุประสงค์ของสังคมการเมืองทุกสังคมย่อมเป็นไปเพื่อการคุ้มครองรักษาสิทธิตามธรรมชาติ ซึ่งไม่มีอายุความของมนุษย์ สิทธิเหล่านี้ได้แก่ เสรีภาพ กรรมสิทธิ์ ความมั่นคงปลอดภัยและการต่อต้านการกดขี่ข่มเหง
	
	มาตรา 6 ...กฎหมายต้องเป็นสิ่งที่เหมือนกันสำหรับทุกคน ไม่ว่าจะเป็นการคุ้มครองหรือการลงโทษ พลเมืองย่อมเสมอภาคเท่าเทียมกันตามกฎหมาย...”2
	
	จากบทบัญญัติดังกล่าวข้างต้นจะเห็นได้ว่าฝรั่งเศสในยุคนั้นได้ตระหนักถึงหลักสิทธิมนุษยชนของปัจเจกชนและนำมาบัญญัติเป็นตัวบทกฎหมาย

ถ้าพิจารณาดูแล้วจะเห็นว่าในช่วงนั้นของฝรั่งเศสเป็นยุคแห่งการปฏิวัติครั้งใหญ่ของฝรั่งเศส อันเกิดมาจากความไม่พึงพอใจในในการปกครองประเทศผู้ปกครองประเทศที่กดขี่ ข่มเหง เอาเปรียบประชาชนและไม่สนใจความเป็นอยู่ของประชาชน เมื่อมีการปฏิวัติเกิดขึ้นในปี 1789 ผู้ก่อการปฏิวัติจึงต้องการประกาศเป็นลายลักษณ์อักษรรับรองสิทธิ เสรีภาพของปัจเจกชนเพื่อก่อให้เกิดความมั่นคงและการรับประกันแก่ปัจเจกชนว่าจะไม่ได้รับการข่มเหงจากชนชั้นปกครองอีกต่อไป และถ้าสังเกตชื่อของคำประกาศดังกล่าวในภาษาฝรั่งเศสที่เขียนว่า “Déclaration des droits de l’homme et du citoyen” จะเห็นว่าเป็นการรับรองสิทธิมนุษยชนของประชาชนแต่ละคนและของพลเมืองแต่ละคน ดังที่ Robespierre 3 ที่กล่าวไว้ว่า “พระราชอำนาจของพระมหากษัตริย์ได้ถูกทำลายลงแล้ว ชนชั้นขุนนาง ชนชั้นพระได้ปลาสการไปแล้ว ยุคแห่งความเสมอภาคได้เริ่มต้นขึ้นแล้ว4” การประกาศรับรองดังกล่าวเป็นการยกเลิกกลุ่มอภิสิทธิ์ชนตั้งแต่ระดับล่างไปจนถึงประมุขแห่งประเทศและเป็นการประกาศรับรองความเสมอภาคของปัจเจกชนโดยกฎหมาย ซึ่งก็หมายความว่าทุกคนต้องได้รับการปฏิบัติอย่างเท่าเทียมกันเสมอภาคกันต่อหน้ากฎหมาย ผู้ปกครอง ผู้ใช้กฎหมายต้องปฏิบัติและใช้กฎหมายแก่ประชาชนอย่างเท่าเทียมกัน
	ถ้าพิจารณาคำประกาศสิทธิมนุษยชนและพลเมือง ค.ศ.1789 ของฝรั่งเศส5 ได้แสดงให้เห็นถึงที่มาในส่วนที่เกี่ยวกับหลักแห่งความเสมอภาคอยู่ 2 ประการ คือ ประการแรกนั้นมาจากแนวความคิดทางปรัชญาแห่งสำนักกฎหมายฝ่ายธรรมชาติประกอบแนวความคิดปัจเจกชนนิยม ประกาศที่สองมาจากสภาพความกดดันของสังคมในยุคนั้น อันนำไปสู่ความจำเป็นที่ต้องมีการรับรองสิทธิมนุษยชนดังกล่าวเป็นลายลักษณ์อักษรขึ้น จนถึงทุกวันนี้คำประกาศดังกล่าวเป็นเอกสารและหลักทางการเมืองสำคัญที่สุดชิ้นหนึ่งของการปฏิบัติฝรั่งเศสและของโลก เป็นต้นแบบ เป็นคำสอนและหลักการทางการเมืองสมัยใหม่และทำให้ประเทศฝรั่งเศสได้ชื่อว่าเป็นประเทศสิทธิมนุษยชนมาจนถึงทุกวันนี้
	การประกาศรับรองหลักแห่งความเสมอภาคที่ปรากฏอยู่ในคำประกาศสิทธิมนุษยชนและพลเมือง ค.ศ. 1789 ได้เป็นต้นแบบของกฎหมายฝรั่งเศสที่ตามมาภายหลังว่าการบัญญัติตัวบทกฎหมายใดนั้น จะต้องคำนึงและเคารพหลักการแห่งความเสมอภาคที่ประกาศในคำประกาศดังกล่าวด้วยดังปรากฏอยู่ในคำปรารภของรัฐธรรมนูญปี 1946 วรรค 3 ที่บัญญัติว่า “กฎหมายให้หลักประกันว่าสิทธิของผู้หญิงเท่าเทียมกันกับสิทธิผู้ชาย” และในคำปรารภของรัฐธรรมนูญปี 1958 วรรค 3 บัญญัติว่า “อาศัยอำนาจตามหลักการดังกล่าวและหลักเสรีภาพในการตัดสินใจของประชาชน สาธารณรัฐได้มอบดินแดนโพ้นทะเลแสดงเจตจำนงที่จะเข้าร่วมกับสาธารณรัฐสถาบันใหม่ได้จัดตั้งขึ้นบนพื้นฐานของอุดมคติร่วมกันแห่งเสรีภาพเสมอภาค และภราดรภาพ...” และในมาตรา 1 ถัดมาก็ได้บัญญัติรับรองหลักแห่งความเสมอภาคอีก “ฝรั่งเศส..รับรองถึงความเสมอภาคตามกฎหมายของประชาชน โดยไม่แบ่งแยกแหล่งกำเนิด เชื้อชาติหรือศาสนา...”
	ด้วยเหตุนี้หลักแห่งความเสมอภาคจึงเป็นหลักการพื้นฐานที่สำคัญอันหนึ่งกฎหมายมหาชนฝรั่งเศส เช่น ความเสมอภาคทางกฎหมาย ความเสมอภาคในการได้รับการบริการจากรัฐ ความเสมอภาคในการรับเข้าทำงานจากรัฐและถือว่าหลักแห่งความเสมอเป็นหลักพื้นฐานของกฎหมายมหาชนฝรั่งเศส6 เป็นต้น ดังนั้นองค์กรของรัฐจึงรับรองและต้องปฏิบัติตามอย่างเคร่งครัดด้วยเช่น ศาลปกครองฝรั่งเศสได้ตัดสินในคดี Sieur Roubeau ลงวันที่ 9 พฤษภาคม 1913 โดยรับรอง “หลักแห่งความเสมอภาคของพลเมืองทุกคนต่อกฎเกณฑ์ของฝ่ายปกครอง” และในคำวินิจฉัยของตุลาการรัฐธรรมนูญฝรั่งเศสในวันที่ 27 ธันวาคม 1973 ได้กล่าวว่า “โดยพิจารณาจากบทบัญญัติสุดท้ายและวรรคที่เพิ่มเติมขึ้นโดยมาตรา 180 ของประมวลกฎหมายภาษีนั้น... มีความพยายามที่จะสร้างการแบ่งแยกระหว่างพลเมืองในส่วนที่เกี่ยวกับความเป็นไปได้ที่จะนำพยานหักล้างคำตัดสินของสำนักภาษีของฝ่ายปกครอง บทบัญญัติมาตราดังกล่าวนั้นขัดกับหลักความเสมอภาคตามกฎหมายที่บัญญัติไว้ในคำประกาศสิทธิมนุษยชนและพลเมือง ปี 1789 และที่ได้รับการบัญญัติรับรองอย่างสมเกียรติในคำปรารภของรัฐธรรมนูญ..” แลในะวันที่ 22 มกราคม 1990 ตุลาการรัฐธรรมนูญฝรั่งเศสได้ตัดสินรับรองหลักการดังกล่าวในคดีที่สำคัญอันเกี่ยวกับมาตรฐานขั้นต่ำที่สำคัญเกี่ยวกับบุคคลต่างชาติผู้สูงอายุว่า “พิจารณาเห็นว่าผู้บัญญัติกฎหมาย สามารถบัญญัติกฎหมายลักษณะพิเศษที่เกี่ยวกับคนต่างชาติ โดยมีเงื่อนไขที่ต้องเคารพ...เสรีภาพและสิทธิขั้นพื้นฐาน ที่มีศักดิ์เทียบเท่ากับรัฐธรรมนูญอันเป็นที่ยอมรับนับถือโดยคนทุกคนที่อาศัยอยู่ในอาณาจักรสาธารณรัฐ”
เกณฑ์ของหลักแห่งความเสมอภาค
	หลักแห่งความเสมอภาคได้ปรากฏเป็นที่ยอมรับและผูกพันองค์กรของรัฐในอันที่จะต้องเคารพและปฏิบัติอย่างหลีกเลี่ยงมิได้ การใช้หลักแห่งความเสมอภาคดังกล่าวก็มีความหลากหลายแตกต่างกันไปแต่ก็เป็นความแตกต่างที่สามารถยอมรับได้ โดยมีหลักการกว้างๆ ดังนี้
	1.ต้องใช้กฎเกณฑ์อันเดียวกันกับทุกคนเว้นแต่ว่าสถานการณ์แตกต่างกันไป ในกรณีดังกล่าวหมายความว่า ต้องใช้กฎเกณฑ์เดียวกันในสถานการณ์เดียวกันเว้นแต่สถานการณ์นั้นแตกต่างกันออกไป ดังนั้นจึงเป็นการต้องห้ามแก่ผู้บัญญัติกฎเกณฑ์จะต้องไม่ออกกฎเกณฑ์จะต้องไม่ออกกฎเกณฑ์ให้มีผลปฏิบัติไม่เสมอภาคแก่บุคคลหรือเหตุการณ์ที่เหมือนกัน หรือที่เหมือนกันในสาระสำคัญโดยคำนึงถึงสถานการณ์ที่เกิดขึ้นด้วยว่าเป็นสถานการณ์เดียวหรือสถานการณ์ใกล้เคียงกันหรือไม่ ถ้าเป็นสถานการณ์เดียวกันหรือใกล้เคียงกันแล้วก็ให้ใช้กฎเกณฑ์เดียวกัน เช่น ความเสมอภาคในการได้รับบริการสาธารณะจากรัฐ ประชาชนของรัฐทุกคนๆ สามารถใช้บริการรถเมล์ของรัฐอย่างเสมอภาคทุกคนซึ่งเป็นความเสมอภาคในหลักการกว้างๆ  อีกตัวอย่างหนึ่งการที่รัฐกำหนดราคาตั๋วรถไฟเป็นชั้นหนึ่ง ชั้นสองและชั้นสามนั้นไม่ถือว่าเป็นการขัดต่อหลักแห่งความเสมอภาคเพราะถือว่าเป็นความเสมอภาคในสถานการณ์เดียวกัน กล่าวคือเป็นการเปิดโอกาสให้ทุกคนมีความเสมอภาคในการเลือกที่จะโดยสารรถไฟในชั้นหนึ่ง ชั้นสอง หรือชั้นสาม ตามปัจจัยทางเศรษฐกิจของแต่ละคนที่แตกต่างกันไป
	2.การใช้กฎเกณฑ์ที่แตกต่างกันนั้นต้องมีความสัมพันธ์กับสาระสำคัญของกฎเกณฑ์นั้น ในกรณีนี้ ผู้ตรากฎเกณฑ์จะต้องคำนึงถึงสาระสำคัญของกฎเกณฑ์ ซึ่งหมายความว่า ความแตกต่างในการใช้กฎเกณฑ์นั้นจะต้องมีความสัมพันธ์กับข้อเท็จจริงที่เกิดขึ้น กล่าวอีกนัยหนึ่งก็คือสาระสำคัญของกฎเกณฑ์ต้องมีความสัมพันธ์กับข้อเท็จจริงที่เกิดขึ้น ดังนั้นถึงแม้จะอยู่ในสถานะที่เหมือนกันแต่ข้อเท็จจริงอันเป็นสาระสำคัญนั้นแตกต่างกันแล้วกฎเกณฑ์ที่นำมาใช้บังคับก็ต้องแตกต่างกันไปด้วย แต่ถ้าเป็นข้อเท็จจริงที่ไม่เป็นสาระสำคัญและอยู่ในสถานะที่เหมือนกันแล้ว กฎเกณฑ์ที่ใช้บังคับนั้นก็จะต้องเป็นกฎเกณฑ์เดียวกัน เช่น กฎหมายบำเหน็จบำนาญกำหนดให้ข้าราชการต้องรับราชการ 10 ปีขึ้นไปจึงจะมีสิทธิรับบำเหน็จบำนาญ ฝ่ายนิติบัญญัติจะออกกฎหมายบัญญัติให้ข้าราชการซึ่งรับราชการเพียง 2 ปีที่ผู้บังคับบัญชาเห็นควรยกย่องให้ได้รับบำเหน็จบำนาญเท่ากับข้าราชการซึ่งได้บำนาญ 10 ปี เช่นนี้หาได้ไม่ เพราะเมื่อเหตุไม่เหมือนกันคือเวลาราชการไม่เท่ากัน ก็ควรได้รับผลปฏิบัติแตกต่างกันไม่ควรให้ได้รับผลปฏิบัติเสมอกัน แม้ว่าจะอยู่ในสถานะที่เป็นข้าราชการเหมือนกันก็ตามที7

	3.ถึงแม้จะอยู่ในสถานการณ์ที่เหมือนกันแต่ถ้าทำเพื่อประโยชน์สาธารณะแล้วก็สามารถใช้กฎเกณฑ์ที่แตกต่างกันได้ ในกรณีดังกล่าวคำนึงถึงเรื่องประโยชน์สาธารณะเป็นสำคัญกว่าสิ่งอันใดถึงแม้ว่าจะอยู่ในสถานการณ์เดียวกันก็ตามแต่เหตุของประโยชน์ส่วนรวมนั้นย่อมอยู่เหนือกว่าประโยชน์ส่วนบุคคลหรือประโยชน์ของปัจเจกชน ดังนี้จะอ้างหลักความเสมอภาคในการใช้กฎเกณฑ์เพื่อมาคุ้มครองปัจเจกชนนั้นหาได้ไม่ เช่น ในกรณีที่มีความไม่สงบเกิดขึ้นในบ้านเมือง ทางการจำเป็นต้องใช้มาตรการบางอันเพื่อก่อให้เกิดความสงบสุขกลับคืนมาสู่บ้านเมืองอย่างเร็วที่สุด และการใช้มาตรการดังกล่าวนั้นสะท้อนให้เห็นถึงเป็นการเลือกปฏิบัติและเคารพต่อหลักแห่งความเสมอภาค ผู้ที่เดือดร้อนจากการกระทำดังกล่าวจะอ้างหลักแห่งความเสมอภาคต่อรัฐหาได้ไม่ เป็นต้น
	
	4.การอ้างประโยชน์สาธารณะเพื่อไม่ต้องเคารพต่อหลักแห่งความเสมอภาคนั้น จะต้องไม่เป็นการก่อเกิดการแบ่งแยกอย่างที่ไม่สามารถยอมรับได้ ถึงแม้จะยอมรับได้ว่าถ้าเป็นการทำเพื่อประโยชน์สาธารณะ แม้อยู่ในสถานการณ์เดียวกันก็สามารถใช้กฎเกณฑ์ที่แตกต่างกันได้แม้ว่าจะเป็นการกระทบต่อหลักแห่งความเสมอภาคและก่อให้เกิดการเลือกปฏิบัติก็ตามที แต่อย่างไรก็ดีการกระทำดังกล่าวนั้นจะต้องไม่ก่อให้เกิดการแบ่งแยกอย่างไม่สามารถยอมรับได้ ถ้าเป็นเช่นนี้แล้วก็ไม่สามารถใช้กฎเกณฑ์ดังกล่าวได้ การแบ่งแยกอย่างที่ไม่สามารถยอมรับได้นั้นที่เห็นได้ชัดก็คือ การแบ่งแยกที่เป็นการต้องห้ามตามรัฐธรรมนูญ เช่น การแบ่งแยกในเรื่อง แหล่งกำเนิด เชื้อชาติ ศาสนา เพศ เป็นต้น
	
	บทสรุป
	
	หลักแห่งความเสมอภาคซึ่งเป็นหลักกฎหมายทั่วไปของกฎหมายมหาชนของฝรั่งเศสนั้น มีพัฒนาการจากแนวความคิดของสำนักกฎหมายฝ่ายธรรมชาติกอปรกับความกดดันทางสังคม ทางเศรษฐกิจ ทางการเมืองที่ทำให้ประชาชนได้ตระหนักถึงและฝ่ายผู้ปกครองต้องบัญญัติหลักการดังกล่าวให้ปรากฏเป็นลายลักษณ์อักษรและกล่าวได้ว่าประเทศฝรั่งเศส นอกจากได้เป็นแม่แบบของการปฏิวัติของโลกแล้ว ก็ยังได้เป็นแม่แบบกฎหมายสิทธิมนุษยชนที่นานาประเทศได้ให้การยอมรับและถือเป็นต้นแบบตามมา ถึงแม้ในปัจจุบันหลักการดังกล่าวได้เป็นที่ยอมรับกันในประชาคมโลกแล้วก็ตามแต่ก็ยังปรากฏอยู่ทุกเมื่อเชื่อวันว่า หลักการดังกล่าวก็ยังได้รับการล่วงละเมิดอยู่อย่างสม่ำเสมอซึ่งเป็นการแสดงให้เห็นว่าในโลกแห่งความเป็นจริงกับหลักการที่ปรากฏเป็นกฎหมายลายลักษณ์อักษรนั้นไปด้วยกันได้ไม่ดีนัก ทั้งนี้ก็เกิดจากธรรมชาติของมนุษย์ที่ไม่ใคร่จะเคารพหลักการตามธรรมชาติที่ได้รับการแปรสภาพมาเป็นลายลักษณ์อักษรดังกล่าวนั้น

